
În memoria lui Mary McEvoy Connelly Lavelle, care a tinut 
pe şase dintre noi departe de strâmtoare. 


„N-au făcut decât să schimbe un monstru cu altul. În 
locul dragonului, s-au ales acum cu un şarpe. Un şarpe 
gigantic, care doarme în strâmtoare şi aşteaptă momentul 
potrivit, când îşi deschide fălcile şi mai înghite pe câte 
cineva.” 

John Kinsey, tatăl unui băieţel dispărut în strâmtoare, Los 
Angeles Times, 21 iulie 1956. 


Am impresia că nu cunosc decât un singur lucru pe 
lumea asta. Un singur lucru îl ştiu cu siguranţă. Şi acela 
este că adevărul nu te eliberează. Nu aşa am auzit că s-ar 
întâmpla, nu aşa cum am spus şi eu de nenumărate ori, pe 
vremea când stăteam în camere mici şi în celule de 
închisoare, convingându-i pe oamenii aproape distruşi să-şi 
mărturisească păcatele în faţa mea? l-am minţit, i-am 
păcălit. Adevărul nu te salvează şi nici nu te vindecă. Nu te 
ajută să ridici povara minciunilor şi a secretelor, dar îţi 
răneşte inima. Adevărurile pe care le-am aflat mă ţin 
înlănţuit într-o odaie întunecată, într-o lume a stafiilor şi 
victimelor care mă încolăcesc asemenea unor şerpi. Este un 
loc unde adevărul nu e ceva ce merită să fie căutat sau 
prețuit. Este locul unde pândeşte răul. Unde îţi umple, cu 
toată răsuflarea lui, nasul şi gura, până când nu mai poţi 
scăpa de el. Asta e ceea ce ştiu. Singurul lucru. 

Ştiam asta în ziua în care am ajuns să preiau cazul care 
avea să mă ducă la strâmtoare. Ştiam că misiunea mea de- 
o viaţă avea să mă ducă întotdeauna în locuri unde răul stă 
la pândă, unde adevărul pe care urma să-l descopăr se va 
dovedi urât, oribil. Şi, cu toate acestea, m-am dus fără să 
stau pe gânduri. M-am dus, chiar dacă nu eram pregătit 
pentru momentul în care răul avea să iasă din vizuina lui. 
Când avea să mă înşface asemenea unui animal şi să mă 
târască în apele negre. 

Era învăluită în întuneric, plutea pe o mare neagră, sub 
un cer fără stele. Nu auzea nimic, nu vedea nimic. Era un 
moment de un negru perfect, dar Rachel Walling deschise 
ochii şi se trezi din vis. 

Se uită spre tavan. Ascultă vântul care sufla afară şi 
ramurile de azalee care se frecau de fereastră. Se întrebă 
dacă se trezise din cauza acelui sunet sau din cauza altui 
zgomot din casă. Atunci începu să-i sune telefonul mobil. 
Nu tresări, întinse calmă mâna spre noptieră. Duse 
telefonul la ureche, iar când răspunse era deja trează de-a 
binelea. In vocea ei nu se mai putea simţi nicio urmă de 
somn. 

— Agent Walling, spuse ea. 

— Rachel? Cherie Dei la telefon. 

Rachel ştia că era un telefon interurban. Cherie Dei 
însemna Quantico!. Ultima oară se întâmplase acum patru 
ani. Rachel aştepta telefonul ăsta. 

— Unde eşti, Rachel? 

— Acasă. Unde credeai că sunt? 

— Ştiu că acum lucrezi foarte mult pe teren. M-am gândit 
că ai putea să... 

— Sunt în Rapid City, Cherie. Ce s-a întâmplat? 

Răspunsul veni după un moment de linişte. 

— A reieşit la suprafaţă. S-a întors. 

Rachel simţi în piept lovitura unui pumn invizibil, apoi 
simţi că pumnul acela continuă să o apese. In minte îi 
apărură imagini şi amintiri. Imagini urâte. Închise ochii. 
Cherie Dei nu trebuia să spună un nume. Rachel ştia că e 
vorba de Backus. Poetul ieşise din nou la suprafaţă. Aşa 
cum ştiau că o s-o facă. Ca o infecţie virulentă care se 


1 Quantico - Localitate din statul american Virginia unde se află 
Academia FBI. 


împrăştie în tot corpul, stă ascunsă în interior ani întregi şi 
apoi se răspândeşte pe piele, ca un avertisment al 
adevăratei ei urâţenii. 

— Spune-mi. 

— Acum trei zile am primit ceva la Quantico. Am primit 
prin poştă un pachet. Conţinea... 

— Acum trei zile? Aţi stat trei zile... 

— N-am stat deloc. L-am examinat pe îndelete. Îți era 
adresat. La Ştiinţe Comportamentale. Cei de la Serviciul de 
Corespondenţă l-au adus la noi şi noi l-am examinat cu raze 
X şi abia apoi l-am deschis. Cu multă grijă. 

— Ce era înăuntru? 

— Un GPS. 

Un sistem de poziţionare globală. Pe baza coordonatelor 
de latitudine şi longitudine. Rachel mai avusese de-a face 
cu un astfel de aparat într-un caz pe care-l instrumentase în 
urmă cu un an. O răpire în Badlands? unde o turistă îşi 
marcase traseul cu ajutorul unui GPS de dimensiuni reduse. 
Găsiseră aparatul în rucsacul ei şi urmăriseră înapoi drumul 
până la o tabără unde se întâlnise cu un bărbat, care o 
urmărise. 

Ajunseseră prea târziu pentru a o mai salva, dar, dacă nu 
era GPS-ul, n-ar fi ajuns niciodată acolo. 

— Ce era pe el? 

Rachel se ridică în capul oaselor şi îşi cobori picioarele 
din pat. Işi puse mâna liberă pe abdomen şi o strânse 
aidoma unei flori moarte. Apoi aşteptă, şi curând Cherie Dei 
reîncepu să vorbească. Rachel şi-o aminti pe când era mult 
mai tânără, doar un observator, un ucenic în echipa 
operativă, fiindu-i trimisă la ea de către cei care se ocupau 


2 Badlann(d)s, în traducere literală înseamnă „ţinuturi rele“ 
echivalentul în franceză s-ar traduce prin „teren greu de traversat”. 
Este numele dat generic unui tip de teren lutos, care a fost erodat 
masiv de vânt şi de apă, care abundă în canioane, ravine, râpe etc. 
Astfel de formaţiuni iau naştere în zonele aride, care sunt supuse unor 
precipitaţii neregulate, dar foarte intense şi bogate cantitativ. 

de stagiari în cadrul Biroului?. Se întâmpla acum zece ani şi 
între timp, cazurile, toate cazurile rezolvate, îi dăduseră 
vocii ei inflexiuni grave. Cherie Dei nu mai era demult o 
începătoare, nu mai avea nevoie de niciun mentor. 

— In memoria aparatului nu era decât o singură rută. 
Ducea spre deşertul Mojave. In California, chiar lângă 
graniţa cu statul Nevada. Am zburat ieri acolo şi am găsit 
exact punctul marcat. Am cercetat zona cu camere termice 
şi am luat eşantioane de gaze. leri spre seară am găsit 
primul cadavru, Rachel. 

— Cine era? 

— Incă nu ştim. Este vechi. E posibil să se afle de multă 
vreme acolo. Abia am început examinarea. Lucrările de 
excavare se desfăşoară încet. 

— Ai spus primul cadavru. Câte altele mai sunt? 

— Când am plecat eu de acolo ajunseseră la patru. 
Credem că sunt mai multe. 

— Cauza morţii? 

— E prea devreme pentru asta. 

Rachel rămase tăcută, gândindu-se la ce aflase. Primele 
întrebări care îi veneau în minte erau de ce acolo şi de ce 
acum. 

— Rachel, nu te-am sunat doar pentru a te anunţa. 
Problema e că Poetul s-a întors şi vrem să te ocupi şi tu de 
cazul ăsta. 

Rachel dădu din cap. Era şi normal să se ocupe şi ea de 
asta. 

— Cherie? 

— Ce-i? 

— De ce credeţi că el e cel care a trimis pachetul? 

— Nu credem. Ştim asta. Cu puţină vreme în urmă, am 
reuşit să-i găsim o amprentă pe GPS. A înlocuit bateriile 
aparatului şi pe una dintre ele am găsit o amprentă a 
degetului mare. Robert Backus. El e. S-a întors. 


3 Biroul Federal de Investigaţii - FBI. 

Rachel îşi desfăcu încet pumnul şi-şi privi mâna. Era la fel 
de neclintită ca şi cea a unei statui. Teroarea pe care o 
simţise cu doar puţină vreme în urmă începea să dispară. 
Putea să recunoască asta doar în faţa ei şi a nimănui 
altcuiva. Simţea tensiunea cuprinzând-o, schimbându-i 
culoarea sângelui într-un roşu închis. Aproape negru. 
Aşteptase telefonul ăsta. Dormise în fiecare noapte cu 
telefonul mobil la îndemână. Da, făcea parte din serviciu. 
Toate aceste telefoane. Dar ăsta era singurul pe care-l 
aşteptase cu adevărat. 

— Poţi să denumeşti rutele, spuse Dei, spărgând tăcerea. 
Pe GPS. Poţi folosi până la douăsprezece caractere şi spaţii. 
El a denumit ruta asta „Bună Rachel”. Intră la fix. Cred că 
încă mai simte ceva pentru tine. Parcă te-ar chema, parcă 
are un plan pentru tine. 

— Am plecat, spuse ea. 

— Conducem operaţiunea din sediul nostru din Vegas. Ne 
e mai uşor să acoperim terenul de acolo. Ai grijă, Rachel. 
Nu ştim ce are de gând cu toată chestia asta, înţelegi? 
Păzeşte-ţi spatele. _ 

— Aşa am să fac. Intotdeauna fac asta. 

— Când ajungi, sună-mă şi vin eu să te iau. 

— Aşa am să fac, repetă ea. 

Apoi apăsă butonul care întrerupea convorbirea. Întinse 
mâna spre noptieră şi aprinse lumina. Pentru o secundă îşi 
aminti visul, nemişcarea apei negre şi cerul de deasupra, 
două oglinzi negre întoarse una spre cealaltă. Şi ea la 
mijloc, plutind între ele. 

Graciela McCaleb aştepta în maşină, în fața casei mele 
din Los Angeles când am ajuns acolo. Fusese punctuală la 
întâlnirea noastră, ceea ce nu se putea spune şi despre 
mine. Am parcat repede sub şopron şi am sărit din maşină 

pentru a o saluta. Nu părea supărată pe mine. Părea să nu 
ia prea mult în seamă întârzierea mea. 

— Graciela, îmi pare rău că am întârziat. Am rămas 
blocat pe autostrada zece, din cauza traficului de 
dimineaţă. i 

— Nu-i nimic. Incepuse chiar să-mi placă. E atâta linişte 
aici. 

Am scos cheia şi am descuiat. Uşa se propti într-un teanc 
de plicuri care zăceau pe podea, de cealaltă parte. A trebuit 
să mă aplec şi să bag mâna înăuntru pentru a le ridica şi să 
pot deschide astfel uşa. 

M-am ridicat, m-am întors spre Graciela şi am întins 
braţul, invitând-o în casă. A trecut pe lângă mine şi a intrat. 
N-am zâmbit, date fiind circumstanţele. Ultima oară o 
văzusem la înmormântare. Astăzi, arăta doar cu puţin mai 
bine decât atunci, durerea citindu-i-se încă în ochi şi în 
colţurile gurii. 

Când a trecut pe lângă mine în holul îngust, am simţit 
mirosul parfumului ei dulce, cu aromă de portocale. Mi-l 
aminteam de la înmormântare, de când îi prinsesem 
mâinile într-ale mele, spunându-i cât de rău îmi părea şi 
oferindu-i ajutorul, dacă avea nevoie de ceva. Atunci, era 
îmbrăcată în negru. Astăzi, purta o rochie de vară, înflorată, 
care se potrivea mai bine cu parfumul. l-am făcut semn 
spre living şi i-am spus să ia loc pe canapea. Am întrebat-o 
dacă vrea ceva de băut, chiar dacă ştiam că n-aveam nimic 
prin casă, în afară, probabil, de vreo două sticle cu bere în 
frigider şi nişte apă de la robinet. 

— Nu, mulţumesc, nu vă deranjaţi, domnule Bosch. 

— Te rog, spune-mi Harry. Nimeni nu-mi spune domnul 
Bosch. 

Am încercat să zâmbesc, dar n-a avut niciun efect asupra 
ei. Şi nici nu ştiu de ce m-am aşteptat să aibă vreun efect. 
Trecuse prin multe în viaţa ei. Ştiam filmul ăsta. Şi acum 
această ultimă tragedie. M-am aşezat pe fotoliul din faţa 
canapelei şi am aşteptat. Şi-a dres vocea înainte de a 
începe să vorbească: 

— Cred că te întrebi de ce am vrut să vorbesc cu tine. La 
telefon n-am spus prea multe. 

— Nu-i nimic, am zis eu. Dar m-ai făcut curios. S-a 
întâmplat ceva? Ce pot să fac pentru tine? 

Dădu din cap şi îşi cobori privirea spre mâinile cu care 
ţinea în poală o mică poşetă neagră. Părea a fi cumpărată 
special pentru înmormântare. 

— S-a întâmplat ceva foarte rău, şi nu ştiu cu cine să 
vorbesc. De la Terry ştiu destul de multe despre cei din 
poliţie - mă refer la modul cum lucrează - aşa că nu mă pot 
duce la ei. Nu încă. Oricum, or să vină ei la mine. În curând, 
cel puţin aşa cred. Dar până atunci am nevoie de cineva în 
care să pot avea încredere, de cineva care să mă ajute. Pot 
să te şi plătesc. 

M-am aplecat înainte, mi-am rezemat coatele pe 
genunchi şi mi-am împreunat mâinile. Nu o întâlnisem 
decât o singură dată - la înmormântare. Soţul ei şi cu mine 
fusesem apropiaţi, dar nu şi în ultimii ani, iar acum era prea 
târziu pentru asta. Nu ştiam de unde venea încrederea de 
care vorbea. 

— Ce ţi-a spus Terry despre mine, ce te-a făcut să vrei să 
ai încredere în mine? Să mă alegi? Noi nici nu ne 
cunoaştem prea bine, Graciela. 

Dădu din cap, de parcă atât întrebarea, cât şi concluzia i 
se păreau corecte. 

— Intr-un moment al căsătoriei noastre, Terry mi-a 
povestit despre toate. Mi-a spus şi despre ultimul caz la 
care aţi lucrat împreună. Mi-a spus ce s-a întâmplat şi 
despre cum v-aţi salvat reciproc viaţa. Atunci, pe barcă. 
Deci asta mă face să mă gândesc că pot avea încredere în 
tine. 

Am dat din cap. 

— Odată mi-a spus despre tine un lucru pe care mi-l voi 
aminti întotdeauna, adăugă ea. Mi-a spus că există lucruri 
care nu-i plăceau la tine şi lucruri cu care nu era de acord. 
Cred că se referea la metodele tale de lucru. Dara spus că, 
până la urmă, dintre toţi poliţiştii şi toţi agenţii pe care i-a 

cunoscut şi cu care a lucrat, dacă ar fi trebuit să aleagă pe 
cineva cu care să lucreze la un caz de crimă, te-ar fi ales pe 
tine. Fără nicio urmă de îndoială. Spunea că te-ar fi ales 
pentru că tu nu renunţi niciodată. 

Am simţit o strângere în jurul ochilor. Parcă l-aş fi auzit 
pe Terry McCaleb rostind acele cuvinte. l-am pus o 
întrebare, deşi cunoşteam deja răspunsul. 

— Ce vrei să fac pentru tine? 

— Vreau să investighezi moartea lui. 

Chiar dacă ştiam ce avea să-mi ceară, solicitarea 
Gracielei McCaleb mă lăsă fără cuvinte. Terry McCaleb 
murise pe barca lui, cu o lună în urmă. Citisem despre asta 
în Las Vegas Sun. Ştirea morţii lui ajunsese în ziare din 
cauza filmului. Un agent FBI suferă o operaţie de transplant 
de cord, apoi îl găseşte pe ucigaşul donatorului. Era o 
poveste care mirosea a Hollywood. Clint Eastwood primise 
rolul principal, chiar dacă era cu câteva zeci de ani mai 
bătrân decât Terry. Filmul avusese un succes cel mult 
modest, dar chiar şi aşa îi adusese lui Terry notorietatea 
care garanta prezenţa ştirii despre moartea lui în ziarele din 
tot statul. Tocmai mă întorsesem în apartamentul meu de 
lângă bulevard, după ce cumpărasem ziarul. Articolul scurt 
despre moartea lui Terry era pe ultima pagină a secţiunii A. 

M-a trecut un fior puternic când am citit articolul. Eram 
surprins şi nu prea. Terry păruse mereu un tip pe ducă. Dar 
nu mi se păruse nimic suspect în ceea ce citisem sau 
auzisem în Catalina, unde mersesem pentru a participa la 
funeralii. Îi cedase inima - inima lui cea nouă. Îi oferise şase 
ani buni, mai mult decât media naţională pentru beneficiarii 
de astfel de transplanturi, dar, până la urmă, sucombase 
sub acţiunea aceloraşi factori care distruseseră şi originalul. 

— Nu înţeleg, i-am spus Gracielei. Era pe barcă, într-o 
cursă, şi s-a prăbuşit. Medicii au spus că inima. 

— Da, inima a fost de vină, spuse ea. Dar a apărut ceva 
nou. Vreau ca tu să verifici chestia asta. Ştiu că te-ai retras 
din poliţie, dar Terry şi cu mine am văzut anul trecut la ştiri 
ce s-a întâmplat acolo. 

Ochii i se mişcară, scrutând încăperea şi dădu din mâini. 
Vorbea despre ce se întâmplase la mine în casă cu un an în 
urmă, când prima mea investigaţie de după retragerea din 
poliţie se sfârşise foarte rău, cu mare vărsare de sânge. 

— Ştiu că încă te mai ocupi de chestii de genul ăsta, 
spuse ea. Eşti la fel cum era şi Terry. Nici el nu se putea 
lăsa. Aşa simt unii dintre voi. Când am văzut la ştiri ce s-a 
întâmplat aici, atunci mi-a spuse Terry că te-ar prefera pe 
tine, dacă ar fi să aleagă pe cineva. Cred că ceea ce voia de 
fapt, să spună, era că, dacă avea să i se întâmple ceva, să 
vin să vorbesc cu tine. 

Am dat din cap şi mi-am pironit privirea în podea. 

— Spune-mi ce a apărut şi o să-ţi spun ce pot să fac 
pentru tine. 

— Între voi doi exista o legătură aparte, ştii asta? 

Am dat din nou din cap. 

— Povesteşte-mi. 

Işi drese vocea. Se mută mai spre marginea canapelei şi 
începu să povestească. 

— Eu sunt asistentă medicală. Nu ştiu dacă ai văzut 
filmul, dar acolo m-au făcut chelneriţă. Nu e deloc corect, 
eu sunt, de fapt, asistentă medicală. Mă pricep cât de cât la 
medicină. Ca şi la spitale, ştiu totul despre chestiile astea. 

Am dat din cap, fără să spun nimic. Nu voiam să o opresc 
din povestire. 

— Medicul legist i-a făcut autopsia lui Terry. Nu existau 
semnele vreunui eveniment deosebit, dar au decis să facă 
totuşi autopsia la cererea doctorului Hansen - cardiologul 
lui Terry - pentru că acesta voia să vadă ce n-a mers cum 
trebuia la inima aceea. 

— Bine, am spus eu. Ce au găsit? 

— Nimic. Vreau să spun nimic suspect. Inima a încetat, 
pur şi simplu, să bată... şi el a murit. Se întâmplă. Autopsia 
a arătat că pereţii musculoşi ai inimii începuseră să se 
subţieze. Cardiomiopatie. Corpul lui respingea inima. Au 
recoltat probele de sânge obişnuite în astfel de ocazii şi 
gata. Mi l-au dat în custodie. Trupul lui. Terry nu voia să fie 
îngropat - întotdeauna îmi spunea asta. Aşa că l-am 
incinerat la Griffin şi Reeves, iar după funeralii, Buddy ne-a 
luat pe barcă pe mine şi pe copii şi i-am îndeplinit ultima 
dorinţă. l-am dat drumul. În apă. A fost foarte intim. A fost 
frumos. 

— Cine e Buddy? 

— Oh, e tipul cu care lucra Terry în afacerea cu cursele. 
Partenerul lui. 

— Da. Acum îmi amintesc. 

Am dat din cap şi am încercat s-o fac să revină la 
povestea ei, încercând să găsesc un indiciu, să ghicesc 
motivul pentru care venise să mă vadă. 

— Rezultatele analizelor sângelui prelevat la autopsie, 
am spus eu. Au scos ceva la iveală? 

Clătină din cap. 

— E vorba, mai degrabă, de ce nu s-a găsit la analiza 
acelui sânge. 

— Ce? 

— Mai întâi, trebuie să ştii că Terry lua o grămadă de 
medicamente. În fiecare zi, pastile peste pastile, lichide 
peste lichide. Asta l-a ţinut în viaţă - vreau să spun până la 
sfârşit. Aşa că lista substanţelor găsite în sânge este lungă 
de o pagină şi jumătate. 

— Ţi-au trimis şi ţie rezultatele analizelor? 

— Nu, au rămas la doctorul Hansen. El mi-a spus despre 
ele. M-a sunat pentru că nu a găsit printre substanţele 
prezente în sângele lui câteva care în mod normal ar fi 
trebuit să fie acolo. CellCept şi Prograf. Nu avea în sânge 
aşa ceva când a murit. 

— Şi acele substanţe erau importante? 

Dădu din cap. 

— Exact. Lua şapte capsule de Prograf în fiecare zi. 
CellCept de două ori pe zi. Erau medicamentele sale de 
bază, esenţiale. li mențineau inima în siguranţă. 

— Dacă nu le lua, murea? 

— In maximum trei sau patru zile. Un atac congestiv 
asupra inimii poate interveni foarte rapid în lipsa acelor 
medicamente. Şi exact asta s-a şi întâmplat. 

— Şi de ce nu le-a mai luat? 

— N-a făcut asta, şi tocmai de aceea am nevoie de tine. 
Cineva i-a falsificat medicamentele şi în felul acesta l-a 
ucis. 

Am rumegat din nou toate informațiile primite de la ea. 

— In primul rând, de unde ştii că şi-a luat 
medicamentele? 

— Pentru că l-am văzut, l-a văzut şi Buddy, ba chiar şi cel 
pe care-l luaseră în cursă, bărbatul cu care au mers în 
ultima excursie, a spus că l-a văzut luându-şi 
medicamentele. l-am întrebat eu. Uite ce e, după cum ţi-am 
spus, eu sunt asistentă medicală. Dacă nu şi-ar fi luat 
medicamentele mi-aş fi dat seama. 

— Bine, deci spui că şi-ar fi luat pastilele, dar nu erau de 
fapt medicamentele pe care le lua de obicei. Cineva le-a 
falsificat. Ce te face să crezi asta? 

Din limbajul trupului ei am înţeles că începea să se simtă 
frustrată. Probabil că nu făceam conexiunile logice pe care 
credea ea că am să le fac. 

— Să dăm puţin timpul înapoi, spuse ea. La o săptămână 
după funeralii, înainte să fi aflat ceva de toată chestia asta 
cu medicamentele, am încercat să readuc lucrurile la 
normal şi am făcut curăţenie în dulapul unde îşi ţinea Terry 
toate medicamentele. Vezi tu, medicamentele astea sunt 
foarte, foarte scumpe. Nu voiam să se piardă. Există 
oameni care abia reuşesc să strângă banii pentru 
cumpărarea lor. Abia ni le puteam permite noi. Asigurarea 
medicală a lui Terry se terminase şi a trebuit să apelăm la 

MediCal“ şi la Medicaid? doar pentru a putea să cumpărăm 
medicamentele. 

— Deci ai donat capsulele? 

— Da, e o tradiţie printre beneficiarii de transplanturi. 
Când cineva... 

Işi cobori privirea spre mâini. 

— Înţeleg, am spus eu. Dai totul înapoi. 

— Da. Pentru a-i ajuta pe alţii. lar Terry avea o rezervă 
pentru cel puţin nouă săptămâni. Erau medicamente în 
valoare de mii de dolari. 

— Bine. 

— Deci, am strâns totul şi am trecut cu feribotul, până la 
spital. Toată lumea mi-a mulţumit şi am crezut că asta a 
fost totul. Am doi copii, domnule Bosch. Oricât mi-ar fi fost 
de greu, trebuia să trec şi peste asta. Măcar de dragul lor. 

M-am gândit la fiica lor. N-o văzusem niciodată, dar Terry 
îmi povestise despre ea. Imi spusese ce nume i-a pus şi de 
ce o numise aşa. Mă întrebam dacă Graciela cunoştea 
povestea acelui nume. 

— l-ai povestit doctorului Hansen despre toate astea? am 
întrebat eu. Dacă medicamentele au fost falsificate, cei 
care le-au primit trebuie să fie avertizaţi... 

Clătină din cap. 

— Există o procedură de verificare a integrității 
medicamentelor. Toate recipientele sunt examinate. Adică 
sunt verificate sigiliile capacelor, termenul de valabilitate, 
numărul loturilor - pentru a se vedea dacă nu cumva acel 
lot a fost retras de pe piaţă. Nu a ieşit nimic la iveală. Nu se 
umblase la nimic. Cel puţin nu la cele date de mine. 

— Atunci? 

S-a mutat mai spre marginea canapelei. Urma să treacă 
la partea interesantă. 

— Pe vas. Flacoanele deschise nu le-am donat, pentru că 
nu ar fi fost acceptate. Asta e protocolul spitalului. 

— Acelea erau falsificate. 

+ Serviciu de asistenţă medicală pentru cei cu venituri mai mici. 

— În flacoane mai erau o doză zilnică de Prograf şi 
CellCept pentru două zile. Le-am pus într-o pungă de plastic 
şi le-am dus la clinica Avalon. Acolo am lucrat eu. Am 
inventat o poveste. Le-am spus că o prietenă de-a mea 
găsise capsulele în buzunarul hainei fiului ei, înainte s-o 
pună la spălat. Voia să ştie ce lua băiatul ei. Cei de la 
clinică le-au testat şi au descoperit că toate capsulele - 
absolut toate - erau falsuri. Erau umplute cu un praf alb. 
Mai precis, cu pulbere de cartilagiu de rechin. Se vinde în 
magazine speciale şi pe internet. Se spune că ar fi un fel de 
tratament homeopatic împotriva cancerului. Substanţa 
foarte uşor digerabilă şi bună la gust. Ţinând seama că era 
într-o capsulă, Terry nu ar fi avut cum să-i simtă gustul. Nu 
şi-ar fi putut da seama de diferenţă. 

Scoase din poşeta micuță un plic îndoit şi mi-l întinse, în 
el erau două capsule. Amândouă aveau câteva litere roz, în 
lateral. 

— Astea sunt din ultimele doze? 

— Da. Le-am păstrat pe astea două, iar pe celelalte patru 
i le-am dat prietenei mele de la clinică. 

Am deschis cu atenţie una dintre capsule şi i-am vărsat 
conţinutul pe suprafaţa plicului. Niciuna dintre cele două 
părţi ale capsulei nu s-a deteriorat în momentul deschiderii. 
Mi-am dat seama că nu era deloc greu să scoţi conţinutul 
unui astfel de recipient şi să-l înlocuieşti cu o pulbere 
inofensivă. 

— Ce-mi spui tu, Graciela, e că atunci când Terry a plecat 
în ultima lui cursă a luat medicamentele care, din câte ştia 
el, trebuiau să-l ţină în viaţă, dar acestea nu l-au ajutat 
deloc, într-un fel, aceste medicamente l-au omorât. 

— Exact. 

— De unde provin aceste capsule? 

— Flacoanele le-am luat de la farmacia spitalului. Dar 
capsulele ar fi putut fi falsificate oriunde. 

Se opri, aşteptând să asimilez aceste informaţii. 

— Ce va face doctorul Hansen? am întrebat eu. 

— Mi-a spus că nu are de ales. Trebuie să afle dacă 
înlocuirea substanţei a avut loc în interiorul spitalului. In 
această situaţie, şi alţi pacienţi ar fi în pericol. 

— Sunt destul de mici şansele să se fi întâmplat aşa. Mi- 
ai spus că au fost falsificate două tipuri de capsule. Asta 
înseamnă că, foarte probabil, înlocuirea substanţei s-a făcut 
în afara spitalului. După ce capsulele au ajuns la Terry. 

— Ştiu. Asta a spus şi el. Mi-a mai spus că va anunţa 
autorităţile despre acest caz. E obligat să facă asta. Dar nu 
ştiu despre ce autorităţi e vorba şi nici ce vor face acestea. 
Spitalul e în Los Angeles, iar Terry a murit pe nava sa la 
vreo patruzeci de kilometri în largul coastelor din San 
Diego. Nu ştiu cine ar... 

— Probabil, cazul ar fi transferat Pazei de Coastă, de 
unde ar fi trimis la FBI, până la urmă. Dar va dura câteva 
zile. Ai putea grăbi procesul dacă ai suna imediat la Birou. 
Nu înţeleg de ce ai venit la mine în loc să te duci la ei. 

— Nu mă pot duce la ei. Cel puţin deocamdată nu. 

— De ce nu? Ba, bineînţeles, că te poţi duce. N-ar fi 
trebuit să vii la mine. Eu zic să mergi la FBI cu toată chestia 
asta. Spune-le celor care au lucrat cu el. Ei s-ar apuca 
imediat de investigaţie, Graciela. Ştiu sigur că aşa ar face. 

Se ridică, merse până la uşa glisantă şi se uită în zare, 
peste trecătoare. Era una dintre zilele acelea în care 
smogul era atât de gros, încât părea gata să ia foc. 

— Ai fost şi tu detectiv. Gândeşte-te. Cineva l-a ucis pe 
Terry. Falsificarea medicamentelor nu poate fi 
întâmplătoare - e vorba totuşi de două tipuri de capsule, 
din două flacoane diferite. A fost ceva intenţionat. Deci 
următoarea întrebare e cine avea acces la medicamentele 
lui? Cine avea motive să-l ucidă? Prima vizată am să fiu eu, 
şi s-ar putea să nici nu continue cercetările după aceea. Am 
doi copii. Nu pot risca să se întâmple asta. 

Se întoarse şi se uită la mine. 

— Şi nu, n-am făcut-o eu. 

— Ce motiv? 

— Banii, în primul rând. Există o poliţă de asigurare de 
viaţă pe care şi-a făcut-o încă de pe vremea când lucra la 
FBI. 

— În primul rând? Asta înseamnă că mai există şi un al 
doilea rând? 

Işi lăsă privirea în podea. i 

— Mi-am iubit soţul. Dar aveam ceva probleme. In 
ultimele săptămâni, dormise pe vas. Probabil, tocmai de 
aceea a fost de acord să ia cursa aceea lungă. in 
majoritatea cazurilor nu lua decât curse care nu durau mai 
mult de o zi. 

— Care era baiul, Graciela? Dacă o să mă apuc de chestia 
asta, chiar trebuie să ştiu. 

Ridică din umeri de parcă nu ştia răspunsul, dar apoi 
începu să vorbească. 

— Locuiam pe o insulă, şi mie începuse să nu-mi mai 
placă asta. Nu cred că este vreun secret că eu îmi doream 
să ne mutăm înapoi pe continent. Problema era că slujba pe 
care o avusese la FBI îi lăsase o anumită frică pentru copiii 
lui. Se temea de lume. Voia să-şi ţină copiii la adăpost, 
departe de lume. Eu nu-mi doream asta pentru ei. Voiam ca 
ei să vadă lumea, să fie pregătiţi pentru ea. 

— Asta era tot? 

— Mai erau şi altele. Nu-mi plăcea faptul că încă mai 
lucra la anumite cazuri. 

M-am ridicat şi m-am apropiat de ea, lângă uşă. Am 
deschis-o puţin, pentru a mai lăsa să iasă aerul stătut 
dinăuntru. Mi-am dat seama că ar fi trebuit s-o deschid 
imediat ce am intrat în cameră. Locul căpătase un miros 
acru. Lipsisem două săptămâni. 

— Ce cazuri? 

— Era ca şi tine. Bântuit de cei care reuşiseră să scape. 
Avea dosare, cutii întregi de dosare, pe care le ţinea pe vas. 

Fusesem şi eu pe vasul acela, cu multă vreme în urmă. 
La prova era o cabină pe care McCaleb o transformase în 
birou. Mi-am amintit că pe un raft în partea de sus, 
văzusem cutiile cu dosare. 

— A încercat să ţină lucrul ăsta ascuns de mine, dar după 
o vreme a devenit evident, aşa că am renunţat la aparenţe. 
In ultimele câteva luni, se ducea destul de des pe continent. 
Când nu făcea asta, era plecat în curse. Ne-am certat pe 
chestia asta, şi el mi-a spus doar că mai avea ceva la care 
nu putea să renunţe. 

— Era vorba de un caz sau de mai multe? 

— Nu ştiu. Nu mi-a spus niciodată cu exactitate la ce 
lucrează, şi nici eu nu l-am întrebat. Nu-mi păsa. Voiam 
doar să se oprească. Imi doream să petreacă mai mult timp 
alături de copiii lui, nu de oamenii aceia. 

— Oamenii aceia? 

— Oamenii de care era atât de fascinat, ucigaşii şi 
victimele lor. Familiile lor. Era obsedat. Uneori, am impresia 
că aceştia erau mai importanţi pentru el decât noi. 

În timp ce rostea aceste cuvinte, avea privirea aţintită 
peste trecătoare. Odată cu deschiderea uşii zgomotul 
traficului îşi făcuse loc înăuntru. Autostrada de dedesubt 
răsuna asemenea unei arene pline de ovaţii, o arenă în care 
jocurile nu se terminau niciodată. Am deschis uşa de tot şi 
am ieşit pe terasă. M-am uitat în jos, spre tufişuri, şi mintea 
mi-a zburat la lupta pe viaţă şi pe moarte care avusese loc 
acolo în urmă cu un an. Supravieţuisem acelei lupte şi 
aflasem că, asemenea lui Terry, eram tată. In lunile care au 
trecut de atunci, am învăţat să văd în ochii fetiţei mele 
ceea ce Terry deja găsise în cei ai fetei lui. Ştiusem ce să 
caut, pentru că îmi spusese Terry. Pentru asta îi eram 
dator. 

Graciela ieşi şi ea în spatele meu. 

— Faci asta pentru mine? Cred ce mi-a spus soţul meu 
despre tine. Sunt sigură că tu mă poţi ajuta, că îl poţi ajuta 
şi pe el. 

Şi poate mă ajut şi pe mine, m-am gândit eu, dar nu am 
dat glas acestor gânduri. M-am uitat, în schimb, în jos, spre 
autostradă, unde soarele se reflecta în parbrizele maşinilor 
care traversau trecătoarea. Aveam impresia că o mie de 
ochi mari, argintii, strălucitori erau aţintiţi asupra mea. 

— Da, am spus eu. O s-o fac. 


4 


Prima mea întâlnire urma să aibă loc la docurile din 
Portul Cabrillo, în San Pedro. Îmi plăcea tare mult locul ăsta, 
dar veneam rar aici. Nu ştiu de ce. Era unul dintre lucrurile 
acelea de care uiţi, şi abia când le faci din nou îţi aminteşti 
cât demult îţi plac. Prima oară când am ajuns aici eram un 
puşti de şaisprezece ani, fugit de-acasă. Am ajuns la 
docurile din Pedro, unde îmi petreceam timpul făcându-mi 
tatuaje şi privind vapoarele încărcate cu ton. Nopțile 
dormeam într-o barcă descuiată, numită Rosebud’. Asta 
până când m-a prins un tip de la căpitănia portului şi m-a 
trimis înapoi la orfelinat, având cuvintele Hold Fast tatuate 
de-a latul pumnilor. 

Portul Cabrillo arăta acum altfel decât cel din amintirile 
mele. Nu mai erau docurile pe care le ştiam eu cu ani în 
urmă. Acum, Portul Cabrillo adăpostea nave de agrement. 
Catargele a sute de bărci se ridicau din spatele porţilor 
încuiate, asemenea trunchiurilor unei păduri care trecuse 
printr-un incendiu devastator. În spatele lor, se înşirau şiruri 
de iahturi puternice, multe dintre ele valorând milioane 
bune de dolari. 

Altele însă nu erau aşa de valoroase. Vasul lui Buddy 
Lockridge nu era unul dintre acele castele plutitoare. 
Lockridge, care, după cum îmi spusese Graciela McCaleb, 
era partenerul de curse şi prietenul soţului ei, locuia pe un 
vas de aproape zece metri lungime, dar arăta de parcă ar fi 
adăpostit echipamentele unuia de două ori mai mare. Era o 
rablă, nu neapărat din cauza stării în care se afla, ci după 
cât era de îngrijit Dacă Lockridge ar fi avut o casă, mai mult 


ê Boboc de trandafir. 

ca sigur, ar fi avut maşini pe butuci în curte şi munţi de 
ziare înăuntru. 

Mi-a dat drumul înăuntru, pe poarta docului, şi a ieşit din 
cabină, îmbrăcat într-o pereche de pantaloni scurţi şi un 
tricou uzat, a cărui inscripţie devenise indescifrabilă după 
nenumărate spălări. In picioare, avea o pereche de sandale. 
Graciela îl sunase din timp. Ştia că doream să vorbesc cu el, 
dar nu cunoştea exact motivul întâlnirii noastre. 

— Deci, spuse el coborând de pe vas şi păşind pe doc. 
Graciela mi-a spus că te ocupi cu cercetarea morţii lui 
Terry. E vorba de asigurarea de viaţă sau ceva de genul 
asta? 

— Da, poţi să spui şi aşa. 

— Eşti detectiv particular sau ceva de genul ăsta? 

— Da, ceva de genul ăsta. 

Mi-a cerut să mă legitimez şi eu i-am arătat o copie 
plastifiată a autorizaţiei mele, care-mi fusese trimisă din 
Sacramento. Când mi-a văzut prenumele a ridicat 
întrebător o sprânceană. 

— Hieronymus Bosch. Ca pe pictorul acela nebun, ha? 

Foarte rar se întâmpla ca cineva să recunoască numele. 

Asta-mi spunea ceva despre Buddy Lockridge. 

— Unii spun că era nebun. Alţii sunt de părere că a prezis 
cu mare acuratețe viitorul. 

Legitimaţia a părut să-l liniştească puţin şi mi-a spus că 
pot să mă urc pe barcă dacă vreau, ori am putea merge 
împreună pe jos până la prăvălie şi să bem o cafea 
împreună. Aş fi vrut să arunc o privire pe vasul care-i 
servea şi drept locuinţă - era o manevră obişnuită, de bază, 
în orice investigaţie dar nu voiam să fiu prea evident în 
intenţiile mele, aşa că i-am spus că o cafea mi-ar prinde 
bine. 

Prăvălia s-a dovedit a fi un magazin de materiale pentru 
bărci, situat lângă docuri, la cinci minute de mers pe jos. 
Am schimbat câteva cuvinte pe drum, de fapt, mai mult l- 
am ascultat pe Buddy plângându-se de portretul care i se 
făcuse în filmul care fusese inspirat de transplantul de 

inimă al lui McCaleb şi despre căutarea ulterioară a 
ucigaşului donatorului. 

— Te-au plătit, nu-i aşa? l-am întrebat eu după ce a 
terminat de vorbit. 

— Da, dar nu despre asta este vorba. 

— Ba da, tocmai despre asta. Pune banii la bancă şi uită 
de restul. E doar un film. 

În faţa prăvăliei, erau câteva mese şi băncuţe şi am decis 
să ne bem acolo cafeaua. Lockridge a început să-mi pună 
întrebări înainte ca eu să apuc să deschid gura. L-am lăsat 
să-şi facă numărul pentru o vreme. Părerea mea era că el 
reprezenta o piesă foarte importantă a investigaţiei mele, 
ţinând seama că îl cunoscuse pe Terry McCaleb şi fusese 
martor la moartea sa. Voiam să se simtă confortabil în 
prezenţa mea, aşa că l-am lăsat să continue cu întrebările. 

— Deci, cam ce hram porţi? întrebă el. Ai fost poliţist? 

— Timp de aproape treizeci de ani. La Departamentul de 
Poliţie din Los Angeles. O jumătate din acest timp am lucrat 
la Omucideri. 

— La crime, ha? L-ai cunoscut pe Terror? 

— Pe cine? 

— Vreau să spun pe Terry. Eu îi spuneam Terror. 

— De ce? 

— Nu ştiu. Pur şi simplu, aşa îi ziceam. Eu poreclesc pe 
toată lumea. Terry văzuse de foarte aproape toate teroarea 
lumii ăsteia, înţelegi ce vreau să spun? Eu îi ziceam Terror. 

— Dar eu? Mie ce poreclă mi-ai pune? 

— Tie... 

Se uită la mine asemenea unui sculptor care măsoară din 
ochi un bloc de granit. 

— Aăă, ţie ți-aş zice Harry Valiză. 

— De ce? 

— Pentru că eşti cam şifonat, de parcă te-ai îmbrăca 
dintr-o valiză. 

Am dat din cap. 

— Destul de bine. 

— Deci, l-ai cunoscut pe Terry? 

— Da, l-am cunoscut. Am lucrat împreună la câteva 
cazuri când el era la FBI. Inclusiv, la cazul pe care l-a primit 
după operaţia de transplant. 

Pocni din degete şi apoi îndreptă unul spre mine. 

— Acum îmi aduc aminte, tu eşti polițistul. Tu eşti cel 
care a fost aici, pe barcă, în noaptea aceea când au venit 
gorilele alea două să-i facă felul. l-ai salvat viaţa, apoi el s-a 
întors şi te-a salvat la rândul lui. 

Am dat din cap. 

— Aşa e. Acum pot să-ţi pun şi eu câteva întrebări, 
Buddy? 

Îşi desfăcu braţele larg în lături, arătând ca era disponibil 
şi că nu avea nimic de ascuns. 

— Oh, sigur, omule. N-am vrut să fur eu toate luminile 
scenei, înţelegi ce vreau să spun? 

Mi-am scos agenda şi am pus-o pe masă. 

— Mulţumesc. Hai să începem cu ultima cursă. 
Povesteşte-mi despre ea. 

— Ei bine, ce vrei să ştii? 

— Totul. 

Lockridge dădu drumul aerului din plămâni. 

— E o comandă cam mare, spuse el. 

Totuşi începu să-şi depene povestea. Ce mi-a spus la 
început se potrivea cu puţinele detalii pe care le citisem în 
ziarele din Las Vegas şi cu ceea ce auzisem la funeraliile lui 
McCaleb. Acesta şi Lockridge plecaseră într-o cursă de 
patru zile şi trei nopţi, duseseră un client în apele din 
apropiere de Baja California, la pescuit de peşte-spadă. In 
timp ce se întorceau spre Portul Avalon din Catalina, în cea 
de-a patra zi, McCaleb s-a prăbuşit în cabina superioară. 
Erau la treizeci şi cinci de kilometri de țărm, între San Diego 
şi Los Angeles. Au cerut prin radio ajutorul Gărzii de Coastă 
a Statelor Unite, care a trimis un elicopter. McCaleb a fost 
transportat pe calea aerului până la un spital din Long 
Beach, unde, la sosire, s-a constatat decesul. 

Când a terminat de povestit am dat din cap, lăsându-l să 
înţeleagă că spusele lui se potriveau cu ceea ce auzisem 
deja din alte surse. 

— L-ai văzut prăbuşindu-se? 

— Nu, nu chiar. Dar am simţit bufnitura. 

— Ce vrei să spui? 

— Păi, era sus, la cârmă. Eu eram sub punte, cu clientul. 
Ne îndreptam spre nord, mergeam acasă. Clientul pescuise 
destul, aşa că nu mai aveam niciun cârlig în apă. Terry 
băga viteză, cred că aveam vreo douăzeci şi cinci de noduri 
pe oră. Eu şi cu Otto - cu clientul, adică - eram în cabina de 
sub punte şi, la un moment dat, barca şi-a schimbat brusc 
direcţia la nouăzeci de grade. In largul mării, omule. Ştiam 
că nu aveam o schimbare de direcţie în plan, aşa că am 
urcat scara, să arunc o privire, să văd ce se întâmplă. Terry 
stătea cumva atârnat de cârmă. Se prăbuşise. M-am dus la 
el; era încă în viaţă, dar îşi pierduse cunoştinţa. 

— Şi ce-ai făcut mai departe? 

— Am fost şi salvamar la viaţa mea. Pe plaja Venice. Încă 
mai ştiu tehnicile de resuscitare şi de acordare de prim 
ajutor. L-am chemat şi pe Otto sus şi am încercat să-l 
salvez pe Terry, în timp ce Otto a redresat barca şi a făcut 
apelul radio către Garda de Coastă. N-am reuşit să-l readuc 
pe Terry în simţiri, dar am continuat să pompez aer în el 
până când a apărut elicopterul acela. Şi a durat ceva. 

Am notat ceva în agendă. Nu pentru că ar fi fost 
important, ci pentru că voiam ca Lockridge să ştie că îl 
luam în serios şi că tot ce era important pentru el, era la fel 
şi pentru mine. 

— După cât timp a venit elicopterul? 

— Douăzeci, douăzeci şi cinci de minute. Nu ştiu exact 
cât a durat, dar, când încerci să ţii pe cineva în viaţă, 
câteva zeci de minute par o eternitate. 

— Da. Toţi cu care am vorbit mi-au spus că ai făcut tot ce 
era omeneşte posibil. Şi zici că n-a scos niciun cuvânt. Pur 
şi simplu, s-a prăbuşit la cârmă. 

— Exact. 

— Care au fost ultimele cuvinte pe care ţi le-a adresat? 

Lockridge începu să-şi roadă unghia de la degetul mare, 
încercând să-şi amintească. 

— E o întrebare foarte bună. Cred că ultima oară mi-a 
vorbit când a venit în partea din spate a bărcii, pe unde se 
ajunge în cabina de dedesubt, şi mi-a strigat că o să fim 
acasă până la asfintit. 

— Şi după cât timp s-a prăbuşit? 

— O jumătate de oră, poate un pic mai mult. 

— Atunci părea să se simtă bine? 

— Da, era Terror cel de fiecare zi, ştii? Nimeni n-ar fi 
putut să se gândească la ceea ce a urmat. 

— În momentul acela eraţi pe vas de patru zile, nu-i aşa? 

— Exact Şi eram destul de înghesuiți, pentru că i-am dat 
clientului cabina principală. Eu şi cu Terry ne-am cazat în 
partea din faţă. 

— În toată perioada asta l-ai văzut pe Terry luându-şi în 
fiecare zi medicamentele? Ştii la ce mă refer, capsulele pe 
care trebuia să le ia? 

Lockridge dădu înţelegător din cap. 

— Da, lua într-una pastile. In fiecare dimineaţă şi în 
fiecare seară. Am fost într-o mulţime de curse împreună. 
Era ca un fel de ritual al său - îşi potrivea ceasul după 
momentul în care lua medicamentele. Nu a uitat niciodată 
să le ia. Şi nici în cursa asta nu a uitat. 

Am mai făcut câteva notițe ca să am motive să tac, 
pentru a-i da ocazia lui Lockridge să continue să vorbească. 
N-a făcut-o. 

— L-ai auzit spunând că pastilele au un gust diferit sau ai 
observat ca el să se fi simţit diferit după ce le lua? 

— Despre asta e vorba? Voi ăştia încercaţi să demonstraţi 
că Terry nu a luat medicamentele pe care trebuia să le ia, 
ca să nu mai fiţi obligaţi să-i plătiţi asigurarea? Dacă ştiam, 
n-aş fi fost niciodată de acord să vorbesc cu tine. 

A dat să se ridice de la masă. Am întins mâna şi l-am 
prins de braţ. 

— Stai jos, Buddy. Nu despre asta este vorba. Nu lucrez 
pentru vreo companie de asigurări. 

S-a lăsat greoi înapoi pe băncuţă şi a privit spre braţul pe 
care i-l prinsesem. 

— Atunci despre ce e vorba? 

— Cred că ştii deja despre ce e vorba. Eu vreau doar să 
mă asigur că moartea lui Terry s-a întâmplat aşa cum 
trebuia. 

— Aşa cum trebuia? 

Mi-am dat seama că nu-mi alesesem cum trebuie 
cuvintele. 

— Adică, vreau să mă asigur că nu a fost „ajutat” în 
vreun fel să moară. 

Lockridge mă studie câteva momente lungi şi dădu încet 
din cap. 

— Vrei să spui că la pastilele alea a umblat cineva, că au 
fost falsificate? 

— Poate. 

Lockridge îşi strânse cu putere maxilarul, hotărât. Mie mi 
se părea o reacţie sinceră. 

— Ai nevoie de ajutor? 

— Da, s-ar putea să am. Mâine dimineaţă mă duc la 
Catalina. O să arunc o privire pe barcă. Ne putem întâlni 
acolo? 

— Sigur că da. 

Părea foarte entuziast şi ştiam că nu va dura mult până 
când aveam să-l dezamăgesc, dar deocamdată aveam 
nevoie de cooperarea lui totală. 

— Bine. Acum vreau să-ţi mai pun câteva întrebări. 
Povesteşte-mi despre clientul pe care l-aţi luat. II cunoşteai 
pe tipul ăsta, Otto? 

— Oh, da, mergeam cu Otto în curse de vreo două ori pe 
an. Locuieşte pe insulă şi tocmai de aceea ne aconta pentru 
curse de mai multe zile. Vezi tu, asta era, de fapt, problema 
cu afacerea asta, dar lui Terror nu prea îi păsa de aspectul 
ăsta. El era mulţumit să stea în portul acela mic şi să 
aştepte jumătăţi de zi. 

— la-o puţin mai încet, Buddy. Despre ce vorbeşti? 

— Vorbesc despre faptul că Terry ţinea vasul pe insula 
aceea. Ori de acolo nu puteam lua decât clienţi care erau în 
vizită în Catalina şi voiau să meargă la pescuit pentru 
câteva ore. Nu prea prindeam curse lungi. lar banii 
adevăraţi ies din cele de trei, patru, cinci zile. Otto era 
excepţia, pentru că locuia pe insulă şi de vreo două ori pe 
an dorea să meargă la pescuit în largul coastelor mexicane, 
iar noi îl duceam unde voia. 

Lockridge îmi oferea multe informaţii, deschidea piste pe 
care nu le puteam urmări în acelaşi timp. M-am concentrat 
asupra lui McCaleb, dar cu siguranţă aveam să mă întorc şi 
la Otto, clientul respectivei curse. 

— Vrei să spui că pe Terry îl mulțumea statutul său de 
transportator mărunt? 

— Exact. Eu îi tot spuneam: „Mută afacerea pe continent, 
dă şi tu nişte anunţuri şi hai să ne apucăm serios de 
treabă.” Dar el nici nu voia să audă. 

— L-ai întrebat vreodată de ce? 

— Sigur. Mi-a spus că voia să rămână pe insulă. Nu vrea 
să stea prea mult departe de familie. Şi voia să aibă timp 
să-şi studieze dosarele. 

— Te referi la dosarele despre cazurile lui vechi. 

— Da, la acelea şi la alte câteva cazuri noi. 

— Ce cazuri noi? 

— Nu ştiu. Il vedeam mereu decupând articole din ziare şi 
punându-le în dosare, dădea telefoane, chestii de genul 
asta. 

— Pe vas? 

— Da, pe vas. Graciela nu l-ar fi lăsat cu aşa ceva în casă. 
El mi-a spus asta, că ei nu-i plăcea să-l ştie făcând aşa 
ceva. Uneori, ajungea să îşi petreacă toată noaptea pe vas, 
să doarmă acolo. Cred că din cauza dosarelor. Devenea 
obsedat de câte ceva şi Graciela îi spunea să rămână pe 
vas până îi trecea. 

— Ţi-a spus el asta? 

— Nu trebuia să-mi spună. 

— Îţi aduci aminte să-l fi interesat vreun caz anume în 
ultima vreme? 

— Nu, pe mine nu mă mai amesteca în chestiile astea. 
L-am ajutat în cazul donatorului de inimă, dar după aceea, 
m-a cam lăsat pe dinafară în ceea ce priveşte lucrurile 
astea. 

— Şi asta te deranja? 

— Nu prea. Adică, eu voiam să-l ajut. Urmărirea şi 
prinderea băieţilor răi sunt mult mai interesante decât 
pescuitul, dar ştiam că asta era lumea lui, nu a mea. 

Părea un răspuns pregătit, de parcă ar fi repetat o 
explicaţie pe care McCaleb i-o dăduse odată. M-am decis ca 
deocamdată să las lucrurile aşa cum erau, dar ştiam că era 
un aspect interesant, asupra căruia aveam să mă întorc la 
un moment dat. 

— OK, hai să revenim la Otto. De câte ori aţi mers cu el la 
pescuit? 

— Asta a fost a treia, nu, a patra excursie. 

— Întotdeauna mergeaţi în Mexic? 

— Cam aşa ceva. 

— Cu ce se ocupă Otto ăsta, de-şi poate permite să facă 
aşa ceva? 

— E la pensie. Se crede Zane Gray şi vrea să meargă la 
pescuit, să prindă un peşte-spadă, negru, şi să şi-l pună pe 
perete ca trofeu. Îşi poate permite astfel de excursii. Mi-a 
spus că a fost agent de vânzări, dar niciodată nu l-am 
întrebat ce a vândut. 

— La pensie? Cât de bătrân e? 

— Nu ştiu exact. Şaizeci şi ceva de ani. 

— De unde a ieşit la pensie? 

— De pe continent. Long Beach, cred. 

— Acum un minut ai spus că îi plăcea să pescuiască şi voi 
îl duceaţi unde voia. Ce-ai vrut să zici? 

— Exact ce-am spus. Il duceam la pescuit, şi de fiecare 
dată când opream în Cabo, el mai avea ceva de făcut pe 
acolo. 

— Deci în fiecare noapte din cursa asta aţi aruncat 
ancora în port, şi de fiecare dată a fost vorba de Cabo? 

— În primele două nopţi în Cabo, în a treia am ajuns în 
San Diego. 

— Cine a ales locurile? 

— Păi, Otto a vrut să mergem la Cabo, iar San Diego ne 
era în drumul de întoarcere, pe la jumătatea distanţei, 
întotdeauna pe drumul de întoarcere o luam mai încet. 

— Şi ce-a făcut Otto în Cabo? 

— După cum ţi-am spus, cred că avea o treabă pe acolo, 
în ambele seri s-a ferchezuit şi a plecat în oraş. Cred că se 
întâlnea cu o senorita”. Ştiu că a dat câteva telefoane de pe 
mobil. 

— E căsătorit? 

— Din câte ştiu eu da. Cred că tocmai d-aia prefera 
cursele de patru zile. Nevastă-sa îl credea la pescuit. 
Probabil că nu ştia că se oprea la Cabo pentru o Marguerita 
- şi nu mă refer aici la băuturăt. 

— Dar Terry, el a ieşit în oraş? 

Răspunsul a venit imediat. 

— Nu, Terry nu făcea chestii de-astea şi n-a plecat deloc 
de pe vas. Nici n-a pus piciorul pe docuri. 

— De ce? 

— Nu ştiu. A spus doar că n-are nevoie să coboare. Cred 
că din superstiție. 

— Adică cum? 

— Ştii tu, căpitanul rămâne pe vas, chestii de genul ăsta. 

— Dar tu? 

— De cele mai multe ori rămâneam cu Terry pe vas. Din 
când în când, ieşeam în oraş, mergeam într-un bar sau ceva 
de genul ăsta. 

— Şi în ultima cursă? 

— Nu, n-am ieşit, am rămas pe vas. Nu prea aveam bani. 


7 Domnişoară (în Ib. spaniolă în original). 
3 Marguerita este şi numele unui cocktail. 

— Deci în această ultimă cursă Terry nu a coborât de pe 
vas? 

— Exact. 

— Şi nimeni în afară de el, de tine şi de Otto n-a mai 
urcat pe vas, nu? 

— Ei bine, nu chiar. 

— Ce vrei să spui? Cine a mai fost pe vas? 

— In cea de-a doua seară, pe când ne aflam în drum spre 
Cabo, am fost opriţi de federales’. Garda de Coastă 
Mexicană. Doi tipi au urcat la bord şi au aruncat o privire 
timp de câteva minute. 

— De ce? 

— E un fel de obicei. Din când în când, te opresc, te pun 
să plăteşti un mic tarif, apoi te lasă să pleci. 

— Şpagă? 

— Şpagă, mită, parte, cum vrei să-i spui. 

— Şi s-a întâmplat tocmai în excursia asta? 

— Da, Terry le-a dat cincizeci de dolari în cabina 
principală, apoi au plecat. Totul s-a petrecut foarte repede. 

— Au  percheziţionat vasul? S-au uitat şi la 
medicamentele lui Terry? 

— Nu, n-au ajuns până la partea asta. Tocmai pentru aia 
se dă şpaga, ca să se evite o eventuală percheziţie. 

Mi-am dat seama că nu luasem notițe. Aflasem o 
grămadă de lucruri noi, şi multe dintre aceste informaţii 
meritau aprofundate, dar am simţit că pentru moment era 
destul. Aveam să digerez ce aflasem şi să mă întorc asupra 
anumitor lucruri. Ştiam că Buddy Lockridge avea să-mi stea 
la dispoziţie cât doream eu, câtă vreme îl făceam să se 
simtă ca un participant activ la această investigaţie. L-am 
întrebat care era denumirea exactă a porturilor unde 
aruncaseră ancora în nopţile ultimei excursii cu Otto şi unde 
se aflau exact acestea, iar datele aflate, chiar le-am scris în 
agendă. Apoi i-am reconfirmat că a doua zi de dimineaţă 


? Federali (în Ib. spaniolă în original). 

urma să ne întâlnim pe vasul lui McCaleb, spunându-i că 
aveam să traversez cu primul feribot. El m-a asigurat că o 
să fie şi el acolo. L-am lăsat acolo, pentru că spunea că 
vrea să intre în prăvălie, să cumpere nişte provizii. 

Ne-am aruncat paharele goale de cafea în tomberon, şi el 
mi-a urat noroc în investigația mea. 

— Habar n-am ce ai să descoperi. Nu ştiu dacă e ceva de 
descoperit, dar, dacă Terry a fost ajutat să moară, vreau să- 
| găseşti pe cel care a făcut-o, oricine ar fi. Inţelegi ce vreau 
să spun? 

— Da, Buddy, cred că înţeleg ce vrei să spui. Pe mâine. 

— O să fiu acolo. 

În seara aceea, fiica mea m-a rugat prin telefon de la Las 
Vegas să-i spun o poveste. Nu avea decât cinci ani şi voia 
mereu să-i cânt sau să-i spun poveşti. Eram mai dispus să-i 
spun poveşti decât să-i cânt. Avea o pisică jigărită pe care o 
chema Fără Nume, iar lui Maddie îi plăcea la nebunie ca eu 
să scornesc poveşti pline de pericole şi acte de curaj, 
poveşti în care Fără Nume să se dovedească un adevărat 
erou, rezolvând misterul, salvând animalul sau copilul 
pierdut sau dându-i omului rău o lecţie de neuitat. 

l-am spus repede o poveste despre cum Fără Nume a 
găsit o pisică pierdută care se numea Cielo Azul. l-a plăcut 
şi m-a rugat să-i mai spun una, dar i-am zis că e târziu şi că 
trebuia să plec. Apoi, dintr-odată, m-a întrebat dacă Burger 
King!" şi Dairy Queen” sunt căsătoriţi. Am zâmbit şi m-am 


10 Numele unui lanţ de restaurante Fast Food. în traducere literală, 
Burger King înseamnă Regele Hamburgerilor. 

11 Marcă de produse lactate, care în traducere literală înseamnă Regina 
Lactatelor. De la numele celor două mărci - Rege şi Regină - provine şi 
confuzia făcută de micuța Maddie. 

minunat de modul în care îi merge mintea. l-am spus că da, 
erau căsătoriţi, şi ea m-a întrebat dacă sunt fericiţi. 

Poţi să te izolezi şi să te detaşezi de lume. Poţi crede că 
eşti un naufragiat permanent. Dar inocenţa unui copil te va 
aduce înapoi şi-ţi va da acel scut de bucurie care să te 
protejeze. Am învăţat târziu în viaţă toate aceste lucruri, 
dar nu prea târziu. Niciodată nu e prea târziu. Mă doare 
când mă gândesc ce lucruri ar putea să afle ea despre 
lume. Tot ce ştiu e că eu nu vreau să o învăţ nimic. Mă sunt 
întinat de cărările pe care le-am ales în viaţă şi de lucrurile 
pe care le ştiu. Nu voiam să-i împărtăşesc nimic din toate 
astea. Voiam doar ca ea să mă înveţe. 

Aşa că i-am spus că da, Burger King şi Dairy Queen erau 
fericiţi şi duceau o viaţă minunată împreună. Voiam să aibă 
parte de poveşti şi de basme cât încă mai putea să creadă 
în ele. Pentru că ştiam că, destul de curând, avea să 
rămână fără ele. 

Spunându-i noapte bună fiicei mele prin telefon, m-am 
simţit singur, m-am simţit de parcă locul meu n-ar fi fost 
acolo. Tocmai revenisem după trei săptămâni petrecute 
acolo, iar Maddie se obişnuise să mă vadă, şi eu, de 
asemenea, mă obişnuisem să o văd. O luam de la şcoală, o 
priveam înotând, de câteva ori chiar i-am pregătit cina în 
apartamentul micuţ pe care mi-l închiriasem, lângă 
aeroport. Noaptea, când mama ei juca poker în cazinouri, o 
duceam acasă şi o culcam, lăsând-o în grija dădacei care 
locuia împreună cu ele. _ 

Eram ceva nou în viaţa ei. In primii patru ani de viaţă, nu 
auzise de mine, şi nici eu nu auzisem de ea. Aceasta era 
frumuseţea şi în acelaşi timp dificultatea majoră a acestei 
relaţii. Am fost surprins şi copleşit de apariţia bruscă a 
acestui rol de tată şi am încercat să mă descurc cât mai 
bine. Maddie a descoperit dintr-odată că mai există un 
protector care apare din când în când în viaţa ei. O 
îmbrăţişare în plus, încă un sărut pe creştetul capului. Dar 
ştia şi că bărbatul acesta care intrase brusc în lumea ei îi 
provocase mamei ei multe dureri şi multe lacrimi. Eleaonor 

şi cu mine am încercat să ne ţinem discuţiile şi schimburile 
dure de replici departe de urechile fiicei noastre, dar, 
uneori, pereţii se dovedesc prea subţiri şi copiii, după cum 
am descoperit, sunt detectivi foarte buni. Interpretează 
foarte bine vibraţiile comportamentului uman. 

Eleaonor Wish îmi ţinuse departe de mine cel mai mare 
secret. O fiică. In ziua în care mi-o prezentase, în sfârşit, pe 
Maddie, am avut impresia că totul era bine în lume. Cel 
puţin în lumea mea. In ochii închişi la culoare ai fiicei mele, 
ochii mei, mi-am văzut mântuirea. Dar ceea ce n-am sesizat 
în ziua aceea au fost fisurile. Crăpăturile de dedesubt. Şi 
acestea erau destul de adânci. Cea mai frumoasă zi din 
viaţa mea avea să aducă după sine altele, poate cele mai 
urâte. Zile în care nu puteam trece peste existenţa acestui 
secret, peste faptul că acest lucru îmi fusese ascuns atâţia 
ani. Deşi, în primul moment, m-am gândit că aveam tot ce- 
mi puteam dori de la viaţă, am aflat curând că eram un om 
prea slab pentru a putea trece peste tot, pentru a putea 
suporta minciuna ascunsă în acest schimb. 

Alţii, oameni mai buni, ar fi putut s-o facă. Eu nu. Am 
plecat de la casa lui Eleaonor şi a lui Maddie. Casa mea din 
Las Vegas e, de fapt, o garsonieră situată vizavi de locul 
unde milionarii şi miliardarii împătimiţi ai jocurilor de noroc 
îşi parchează avioanele particulare şi pleacă spre cazinouri 
în limuzine silenţioase. Am un picior în Las Vegas, iar 
celălalt rămâne aici, în Los Angeles, un loc pe care ştiu că 
nu l-aş putea părăsi niciodată definitiv, poate doar mort. 

După ce i-am spus noapte bună, fiica mea i-a dat 
telefonul mamei ei - era una dintre puţinele seri în care 
aceasta era acasă. Relaţia noastră era mai firavă decât 
fusese vreodată. Acum, ne certam din cauza fiicei noastre. 
Eu nu voiam ca ea să crească împreună cu mama ei, care 
lucra noaptea în cazinouri. Nu voiam să îşi ia cina la Burger 
King. Şi nu voiam să facă primii paşi în viaţă într-un oraş 
care îşi purta păcatele în mânecă. 

Dar nu eram în situaţia să pot să schimb aceste lucruri. 
Ştiam că riscam să par ridicol, pentru că locuiam într-un 

oraş aflat întotdeauna la un pas de haos, un oraş în care 
violențele întâmplătoare pândeau peste tot şi unde aerul 
era literalmente otrăvit, dar nu-mi plăcea să ştiu că fata 
mea creştea acolo unde era. Vedeam diferenţa dintre cele 
două oraşe ca una subtilă între speranţă şi dorinţă. Los 
Angeles-ul este un oraş care se hrăneşte cu speranţă, şi 
asta înseamnă că mai păstrează o oarecare puritate. 
Speranţa te ajută să vezi prin aerul poluat. Vegasul e diferit. 
După părerea mea, Vegasul se hrăneşte cu dorinţă şi până 
la urmă asta duce la cele mai mari dezamăgiri. Nu vreau ca 
fiica mea să aibă parte de aşa ceva. Nu-mi doresc asta nici 
pentru mama ei. Sunt dispus să aştept, dar nu prea mult. 
Pe măsură ce petrec mai mult timp cu fiica mea şi ajung să 
o cunosc mai bine, răbdarea mea devine fragilă, asemenea 
unui pod de frânghie care traversează o prăpastie adâncă. 

Când Maddie i-a dat telefonul înapoi mamei ei, niciunul 
dintre noi nu mai aveam multe de spus, aşa că nu am mai 
stat mult de vorbă. l-am spus doar că aveam s-o sun pe 
Maddie când o să pot şi am închis. Am pus receptorul jos, 
simțind o durere cu care nu eram obişnuit. Nu era o durere 
cauzată de singurătate sau de un gol interior. Ştiam genul 
acela de durere şi ştiam şi cum să-i fac faţă. Era durerea 
care venea din teama pentru viitorul unei fiinţe foarte dragi, 
pentru viitorul cuiva pentru care mi-aş fi dat viaţa fără nicio 
ezitare. 

Am ajuns cu primul feribot în Catalina, la nouă şi 
jumătate în dimineaţa următoare. În timpul traversării o 
sunasem pe Graciela McCaleb de pe telefonul mobil, aşa că 
acum mă aştepta la debarcader. Era o zi însorită şi clară, 
astfel că am putut să simt diferenţa între aerul curat de aici 
şi smogul din Los Angeles. Graciela s-a apropiat zâmbind de 

poarta unde lumea îi aştepta pe cei care veneau cu 
vaporul. 

— Bună dimineața. Multumesc că ai venit. 

— Nicio problemă. Mulţumesc că m-ai întâmpinat. 

Aproape că mă aşteptasem ca Buddy Lockridge să o 
însoţească. Nu-l văzusem pe feribot şi m-am gândit că 
poate venise pe insulă încă de aseară. 

— Buddy încă n-a apărut? 

— Nu. Vine şi el? 

— Voiam să mă uit împreună cu el prin lucrurile de pe 
vas. Spunea că o să vină şi el cu primul feribot, dar nu l-am 
văzut. 

— Ei bine, firma transportatoare operează cu două 
feriboturi. Următorul ajunge peste patruzeci şi cinci de 
minute. Probabil că vine cu acela. Ce vrei să faci mai întâi? 

— Vreau să merg pe barcă, să încep de-acolo. 

Am mers până la docuri, de unde am luat un Zodiac 
echipat cu un motor de numai un cal putere, cu care am 
ajuns la bazinul unde iahturile erau aliniate în şiruri 
paralele, toate legate de geamanduri rotunde, mişcându-se 
la unison sub acţiunea curentului. Vasul lui Terry, The 
Following Sea? era penultimul din al doilea şir. Pe măsură 
ce ne apropiam de el, mă simţeam cuprins de o senzaţie 
sumbră, care s-a accentuat în momentul în care ne-am lipit 
de chilă. Pe vasul acesta murise Terry. Prietenul meu şi 
soţul Gracielei. Asta obişnuia să fie una dintre şmecheriile 
de care mă foloseam în munca mea - descoperirea sau 
fabricarea unei legături emoţionale cu cazul. Mă ajuta să-mi 
canalizez energia şi-mi dădea puterea să merg acolo unde 
trebuia şi să fac ceea ce aveam de făcut. Ştiam că în cazul 
ăsta nu trebuia să caut prea mult. Nu trebuia să inventez 
sau să fabric nimic. Legătura exista deja. Legătura 
emoţională reprezenta cea mai mare parte din cazul ăsta. 


12 Următoarea mare. 

M-am uitat la numele vasului, scris cu litere negre, şi 
mi-am adus aminte cum Terry mi-a explicat odată ce 
însemna. Mi-a spus că următoarea mare era valul de care 
trebuia să te fereşti. Venea pe neaşteptate şi te lovea din 
spate. O filosofie bună de viaţă. Mă întreb acum dacă Terry 
văzuse ce şi cine îl lovise din spate. 

Am păşit nesigur de pe barca pneumatică pe puntea 
vasului. Am întins mâna după frânghie pentru a lega barca, 
dar Graciela m-a oprit. 

— Eu nu urc la bord, a spus ea. 

A clătinat din cap de parcă ar fi vrut să respingă orice 
protest venit din partea mea şi mi-a întins o legătură de 
chei. Am luat-o şi am dat la rândul meu din cap. 

— Pur şi simplu, nu vreau să pun piciorul acolo, a spus 
ea. Mi-a fost de ajuns data trecută, când am fost să-i iau 
medicamentele. 

— Inţeleg. 

— Şi aşa o să duc şi Zodiacul înapoi la docuri, ca să-l 
folosească şi Buddy, dacă vine. 

— Dacă? 

— Nu se ţine întotdeauna de cuvânt. Cel puţin aşa 
spunea Terry. 

— Şi dacă nu vine, eu ce fac? 

— Oh, nu trebuie decât să chemi un taxi nautic. Trec pe 
aici din sfert în sfert de oră. N-o să ai nicio problemă să 
găseşti unul. i-l decontez eu. Apropo, n-am apucat să 
discutăm despre onorariul tău. 

Adusese vorba despre asta doar ca să fie sigură, dar ştia, 
la fel cum ştiam şi eu, că nu se punea problema de plată 
pentru cazul ăsta. 

— Nu e nevoie, am spus eu. Dacă fac asta nu vreau decât 
un singur lucru în schimb. 

— Despre ce e vorba? 

— Terry mi-a povestit odată despre fiica voastră. Mi-a 
spus că i-aţi pus numele Cielo Azul. 

— Aşa e. Ela ales numele ăsta. 

— Ţi-a spus vreodată de ce a ales acest nume? 

— Mi-a spus doar că îi place. Mi-a spus că a cunoscut 
odată o fată pe nume Cielo Azul. 

Am dat din cap. 

— In loc de onorariu aş vrea să o cunosc şi eu pe fiica 
voastră odată - bineînţeles, după ce se termină cu toată 
chestia asta. 

Graciela rămase fără reacţie pentru câteva secunde. 
Apoi, dădu aprobator din cap. 

— E o scumpă. O să-ţi placă de ea. 

— Sunt sigur că aşa va fi. 

— Harry, tu ai cunoscut-o pe fata aceea după care Terry 
i-a pus numele fiicei noastre? 

Am privit-o pentru câteva secunde şi am dat din cap. 

— Da, se poate spune că am cunoscut-o. Dacă vrei, într-o 
zi o să-ţi povestesc despre ea. 

Clătină din cap şi desprinse barca pneumatică de chila 
vasului. Am ajutat şi eu, împingând cu piciorul. 

— Cheia mai mică deschide uşa cabinei principale, spuse 
ea. Cu restul te descurci tu. Sper să găseşti ceva care să-ți 
fie de ajutor. 

Am dat din cap şi am ridicat cheile de parcă ar fi putut 
să-mi deschidă toate uşile pe care le-aş fi întâlnit în cale. 
Am urmărit-o îndreptându-se spre docuri şi apoi am urcat 
pe barcă, pe punte. 

Un fel de simţ al datoriei m-a făcut să urc scara până pe 
puntea superioară, înainte să intru în cabine. Am dat la o 
parte bucata de pânză care acoperea panoul de control şi 
am stat pentru câteva momente lângă cârmă şi lângă 
fotoliul comandantului, încercând să-mi imaginez ce-mi 
povestise Buddy Lockridge, cum se prăbuşise Terry peste 
cârmă. Intr-un fel părea normal pentru el să moară la 
cârmă, dar în acelaşi timp, în lumina celor aflate de curând, 
părea atât de nedrept. Mi-am pus mâna pe spătarul 
fotoliului, de parcă mi-aş fi odihnit-o pe umărul cuiva. Am 
hotărât că voi găsi răspunsurile la toate întrebările înainte 
să termin aici. 

Micuța cheie cromată aflată pe inelul pe care mi-l dăduse 
Graciela, deschidea o uşă glisantă acoperită cu oglinzi, uşă 
care ducea înăuntrul bărcii. Am lăsat-o deschisă, pentru a 
aerisi încăperea. lnăuntru plutea un miros ciudat, sărat 
parcă. 

Am identificat sursa lui - beţele de pescuit şi mulinetele 
prinse în tavan, cu tot cu momaelile artificiale ataşate. Am 
presupus că nu fuseseră spălate şi curățate, aşa cum 
trebuia după ultima cursă. Nu fusese timp. Şi nu existase 
niciun motiv. 

Voiam să mă duc în cabina principală de la prova, unde 
ştiam că Terry păstra toate dosarele anchetelor sale. Dar 
am decis până la urmă să las locul acela pentru mai târziu. 
Am hotărât să încep din salon şi de acolo să o iau în jos. 

Acesta era mobilat funcţional, cu o canapea, un fotoliu şi 
o măsuţă de cafea pe partea dreaptă, ansamblu care se 
continua cu o masă cu hărţi, fixată în spatele fotoliului din 
cabina interioară. Pe partea opusă, era amenajat un 
separeu asemănător celui dintr-un bar, un separeu 
capitonat în piele roşie. In peretele, care despărţea 
separeul de restul cabinei, era fixat un televizor, urma o 
scară scurtă care ştiam că duce la cuşetele din partea din 
faţă şi la o baie. 

Salonul era curat şi foarte îngrijit. Pentru o jumătate de 
minut am stat în centrul încăperii şi am studiat 
împrejurimile, înainte să mă îndrept spre masa cu hărţi şi 
spre sertare. Acolo îşi ţinea McCaleb dosarele care 
cuprindeau evidenţa curselor sale. Am găsit liste cu clienţi 
şi un calendar pe care erau notate rezervările. Mai era 
acolo o evidenţă a plăţilor făcute cu carduri de credit Visa şi 
Mastercard - probabil, câţiva clienţi aleseseră o astfel de 
modalitate de plată. Firma lui McCaleb avea cont în bancă, 
iar într-un sertar am găsit şi un carnet de cecuri. Am 
verificat registrele şi am văzut că veniturile erau folosite 
aproape în totalitate pentru acoperirea cheltuielilor legate 
de curse - combustibil, momeli, scule de pescuit şi alte 
asemenea provizii. Nu erau trecute sume încasate în 

numerar, aşa că m-am gândit că, dacă afacerea era 
profitabilă, sumele încasate de la clienţi în numerar 
reprezentau, de fapt, profitul care depindea de cât de mari 
erau aceste sume. 

În sertarul de jos, am găsit un dosar cu cecurile fără 
acoperire pe care McCaleb le primise de la clienţi. Nu erau 
decât câteva, răspândite de-a lungul unei perioade destul 
de lungi. Niciunul dintre ele nu era prea consistent, deci 
probabil că ţepele astea nu avuseseră un impact devastator 
asupra activităţii firmei. 

Am observat că atât în carnetul de cecuri, cât şi în 
majoritatea registrelor, la rubrica operator de transport, era 
trecut numele lui Buddy Lockridge sau cel al Gracielei. 
Ştiam motivele - după cum îmi spusese şi Graciela, 
veniturile pe care Terry le putea avea oficial erau drastic 
limitate. Dacă depăşea o anumită sumă - surprinzător de 
mică - nu mai putea beneficia de asistenţă medicală 
subvenţionată de stat şi de guvernul federal. Şi dacă 
pierdea această calitate de asistat, trebuia să-şi plătească 
singur toate cheltuielile medicale - o modalitate rapidă de a 
ajunge în faliment, mai ales, în cazul unui beneficiar de 
transplant de cord. 

Tot în dosarul cu cecuri fără acoperire, am găsit şi o 
copie a unui raport al şerifului, care nu avea nicio legătură 
cu respectivele cecuri. In raport era vorba despre un 
incident care se petrecuse în urmă cu două luni, o 
presupusă spargere care avusese loc pe The Following Sea. 
Buddy Lockridge depusese o plângere în care se arăta că 
singurul lucru care dispăruse de pe navă era un aparat de 
poziţionare globală - GPS. Valoarea aproximativă a 
aparatului era de 300 de dolari, era vorba de un Guliiver 
100. Pe plângere mai era o notă în care se spunea că 
petiţionarul nu a putut indica seria aparatului dispărut, 
pentru că îl câştigase la o partidă de poker de la o persoană 
pe care nu o mai putea indica şi nu se deranjase să-i noteze 
seria şi numărul de identificare. 

După ce am trecut rapid în revistă conţinutul tuturor 
sertarelor m-am întors la dosarul cu clienţi şi am început să 
îl citesc mai în amănunt, uitându-mă cu atenţie la fiecare 
dintre cei pe care McCaleb şi Lockridge îi luaseră în curse în 
perioada de şase săptămâni de dinaintea morţii lui Terry. 
Niciunul dintre aceştia nu mi s-a părut ciudat sau suspect şi 
niciuna dintre notițele pe care Terry sau Buddy le făcuseră 
în dosarul respectiv nu mi-a sărit în ochi. Chiar şi aşa, am 
scos agenda care era în buzunarul din spate al blugilor şi 
am făcut o listă cu toţi clienţii, numărul exact de persoane 
care participaseră la fiecare cursă în parte şi data la care 
respectiva cursă avusese loc. După aceea, am putut să-mi 
dau seama că firma nu avea deloc o activitate regulată. O 
săptămână bună pentru afaceri însemna, de fapt, trei - 
patru curse de o jumătate de zi. Era şi o săptămână în care 
nu fuseseră deloc curse, şi încă una cu numai o singură 
cursă. Incepeam să înţeleg de ce voia Buddy să mute toată 
afacerea pe continent - astfel, ar fi crescut frecvenţa şi 
durata curselor. Pentru McCaleb afacerea nu părea a fi mai 
mult decât un hobby, dar aşa nu se putea construi o 
afacere înfloritoare. 

Ştiam, bineînţeles, de ce avea McCaleb această atitudine, 
de ce îşi conducea aşa afacerea. Avea o altă pasiune - dacă 
poate fi numită aşa - căreia trebuia să-i dedice timp. Mă 
pregăteam să pun dosarele înapoi în sertar pentru a mă 
putea duce în cabina principală, unde puteam cerceta 
cealaltă pasiune a lui Terry, când am auzit uşa de la salon 
deschizându-se în spatele meu. 

Era Buddy Lockridge. Ajunsese pe barcă fără ca eu să 
aud zgomotul făcut de micul motor al Zodiacului. Nu 
simţisem nici inevitabila ciocnire a celor două bărci şi nici 
vreo modificare în echilibrul navei în momentul când 
Buddy, care avea o greutate considerabilă, se urcase la 
bord. 

— "'Neaţa, spuse el. Îmi cer scuze de întârziere. 

— Nu-i nimic. Am avut la ce să mă uit între timp. 

— Ai găsit ceva interesant? 

— Nu prea. Vreau să mă duc şi jos, să mă uit prin 
dosarele lui. 

— Super. Te ajut şi eu. 

— De fapt, Buddy, cred că m-ai putea ajuta mai bine 
dacă l-ai suna pe tipul care a fost ultimul vostru client. M- 
am uitat la ultimul nume pe care-l notasem în agendă. Otto 
Woodall. Poţi să-l suni din partea mea şi să-l întrebi dacă aş 
putea trece pe la el în după-amiaza asta? 

— Asta-i tot? M-ai făcut să bat atâta cale doar ca să dau 
un telefon? 

— Nu, vreau să-ţi mai pun câteva întrebări. Am nevoie de 
tine aici. Doar că nu cred că ar trebui să te uiţi şi tu prin 
dosarele alea de jos. Cel puţin nu deocamdată. 

Aveam o vagă bănuială că Buddy Lockridge studiase deja 
cu atenţie fiecare filă din dosarele aflate în cabină. Dar 
voiam să-l las să creadă că eu nu ştiam asta. Trebuia să-l 
ţin aproape, dar, în acelaşi timp, să păstrez şi o anumită 
distanţă între noi. Asta până când aveam să capăt 
suficientă încredere în el. Da, fusese partenerul lui McCaleb 
şi făcuse eforturi disperate să-şi salveze prietenul în 
suferinţă, dar văzusem şi lucruri mai ciudate la viaţa mea. 
În momentul de faţă, nu aveam niciun suspect, şi asta 
însenina că suspectam pe toată lumea. 

— Dă telefonul acela şi apoi vino jos la mine. 

L-am lăsat acolo şi am luat-o spre cabină, coborând cele 
câteva trepte care duceau spre partea de jos a vasului. Mai 
fusesem acolo, ştiam deci compartimentarea încăperilor. 
Cele două uşi de pe partea stângă a holului duceau spre 
cabină şi spre o debara. Drept înainte era o uşă care ducea 
spre o cabină mică de sub punte. Uşa din dreapta ducea 
spre cabina principală, locul unde cu patru ani în urmă aş fi 
fost ucis dacă Terry McCaleb n-ar fi ridicat pistolul şi nu l-ar 
fi împuşcat pe tipul care se pregătea să mă atace. Şi asta 
doar câteva secunde după ce, la rândul meu, îl salvasem pe 
McCaleb dintr-o situaţie asemănătoare. 

Am verificat lambriul de pe peretele holului, în zona unde 
îmi aminteam că două dintre gloanţele trase de McCaleb 

despicaseră lemnul. Suprafaţa fusese reparată foarte bine, 
dar puteam uşor să-mi dau seama că era un lemn mai nou. 

Rafturile debaralei erau goale, iar baia era curată. 
Aerisirea dădea în puntea de deasupra. Am deschis uşa 
cabinei principale şi am aruncat o privire înăuntru, dar m- 
am decis să las încăperea respectivă pentru mai târziu. M- 
am îndreptat spre camera din faţă şi am încercat să deschid 
uşa, dar era încuiată. A trebuit să folosesc una dintre cheile 
pe care mi le dăduse Graciela. 

Încăperea era aşa cum mi-o aminteam - două seturi de 
paturi suprapuse, aşezate în formă de V, după forma 
pereţilor. Paturile din stânga erau încă folosite pentru 
dormit, aveau saltelele rulate şi prinse cu coarde elastice. 
Pe partea dreaptă însă, patul de jos nu avea saltea - fusese 
transformat într-un birou, iar pe cel de sus erau aşezate 
patru cutii de carton pline cu dosare. 

Cazurile lui McCaleb. M-am uitat la ele preţ de câteva 
secunde solemne. Dacă Terry fusese ucis de cineva, aveam 
cu siguranţă să găsesc informaţii despre suspect în 
dosarele acelea. 

— Oricând, în cursul zilei de astăzi. 

Aproape că am sărit în sus. Era Lockridge, care ajunsese 
în spatele meu. Nici de data asta nu-l simţisem apropiindu- 
se. Zâmbea, pesemne că-i făcea plăcere să se furişeze aşa. 

— Bine, am spus eu. Poate dăm o fugă acolo după prânz. 
O să trebuiască, oricum, să fac o pauză la un moment dat. 

M-am uitat spre birou şi am văzut laptopul alb, cu 
inconfundabila emblemă care întruchipa profilul unui măr 
muşcat. M-am aplecat şi l-am deschis, neştiind exact ce să 
fac mai departe. 

— Ultima oară când am fost pe aici avea un alt model. 

— Da, spuse Lockridge. L-a luat pe ăsta pentru 
performanţele grafice. Devenise pasionat de fotografiile 
digitale şi de chestiile de genul ăsta. 

Fără să aştepte să-i dau voie, Lockridge se întinse şi 
apăsă pe un buton mic şi alb de pe suprafaţa computerului. 
Aparatul începu să murmure şi ecranul întunecat se lumină. 

— Ce fel de fotografii? am întrebat eu. 

— Păi, cum să spun, mai ales, chestii de amator. Poze cu 
copiii lui, cu apusuri de soare, rahaturi de genul ăsta. Mai 
întâi au fost clienţii. Am început să facem poze cu ei şi cu 
peştii pe care-i prindeau, ca să aibă amintiri cu trofeele 
capturate, înţelegi? Şi, după ce le făceam poza, Terry 
cobora aici şi le printa pe loc fotografii de zece pe opt. E şi 
o cutie cu rame ieftine pe undeva pe aici. Prinde clientul un 
peşte, primeşte şi o fotografie înrămată odată cu trofeul! 
Mergea destul de bine trucul ăsta. Dar şi cheltuielile cu 
protocolul au crescut destul de mult. 

Computerul terminase de executat operaţiunile de 
iniţializare. Pe ecran, ca şi imagine de fundal, era un cer de 
un albastru deschis, care m-a făcut să mă gândesc la fiica 
lui McCaleb. Pe câmpul de lucru se aflau câteva icoane. Am 
observat imediat că una dintre ele semăna cu un dosar în 
miniatură. Sub ea apărea cuvântul PROFILURI. Voiam să 
deschid fişierul respectiv. În josul ecranului am văzut o altă 
icoană care întruchipa un aparat de fotografiat în faţa unei 
palmier. Tocmai discutaserăm despre fotografii, aşa că am 
arătat spre ea. 

— Acolo găsesc pozele? 

— Da, spuse Lockridge. 

Din nou a trecut la acţiune fără să mă întrebe. Şi-a pus 
degetul pe un dreptunghi micuţ aflat în faţa tastaturii, prin 
intermediul căruia se putea mişca cursorul pe ecran. A 
îndreptat cursorul spre icoana care întruchipa un aparat de 
fotografiat şi cu degetul mare a apăsat un buton de sub 
dreptunghiul respectiv. Pe ecran a apărut rapid o altă 
imagine. Lockridge părea a se pricepe foarte bine să 
folosească calculatorul, şi asta mă făcea să mă întreb cum 
ajunsese atât de priceput şi mai ales de ce. Oare Terry 
McCaleb îi dăduse voie să-l folosească - până la urmă erau 
parteneri de afaceri - sau Lockridge devenise expert în 
folosirea aparatului fără ca partenerul său să ştie acest 
lucru? 

Pe ecran s-a deschis o fereastră, cu titlul iPhoto. În ea 
apăreau mai multe fişiere. Cele mai multe fuseseră 
denumite după perioade de timp - câteva săptămâni sau 
chiar o lună. Era şi unul intitulat simplu POŞTA. 

— Cam asta e, spuse Lockridge. Vrei să vezi câteva 
fotografii? Sunt clienţi cu peştii lor. 

— Da, arată-mi nişte poze mai recente. 

Lockridge deschise un fişier în al cărui titlu se regăsea o 
dată foarte apropiată - săptămâna dinaintea morţii lui 
McCaleb. In fişier erau câteva zeci de fotografii, ordonate 
după data fiecăreia. Lockridge o accesă pe cea mai recentă. 
După câteva secunde, o fotografie umplu tot ecranul. În ea 
apăreau un bărbat şi o femeie, amândoi cu pielea arsă rău 
de soare, amândoi râzând, în timp ce ridicau spre cameră 
un peşte maroniu, îngrozitor de urât. 

— Halibut din Golful Santa Monica, spuse Buddy. O 
captură bună. 

— Cine sunt? 

— Aăă... sunt din... Minnesota, cred. Da. Din St. Paul. Și 
nu cred că erau căsătoriţi. Adică erau căsătoriţi, dar nu unul 
cu celălalt. Erau cazaţi pe insulă. Amanţi. Ei au fost ultimii 
clienţi înainte de cursa la Baja. Fotografiile din cursa aceea 
sunt, probabil, încă în memoria aparatului de fotografiat. 

— Unde e aparatul? 

— Ar trebui să fie pe aici. Dacă nu, probabil că e la 
Graciela. 

Apăsă pe o săgeată de deasupra fotografiei. Curând o 
altă poză apăru pe ecran, acelaşi cuplu, acelaşi peşte. 
Lockridge continuă să apese pe butoanele computerului şi 
într-un final apărură fotografiile unui alt client cu trofeul lui, 
o creatură de vreo treizeci şi cinci de centimetri, cu pielea 
de un roz albicios. 

— Biban alb, spuse Lockridge. Frumos peşte. 

A continuat să apese pe butoane, defilându-mi prin faţa 
ochilor o întreagă pleiadă de pescari şi capturile. Lor. Toţi 
păreau fericiţi, la unii în ochi citindu-se chiar euforia indusă 
de alcool. Lockridge îmi spuse numele tuturor peştilor, dar 

nu putu să facă acelaşi lucru cu clienţii. Nu şi-i amintea pe 
toţi după nume. Pe unii îi caracteriza doar după 
generozitatea de care dădeau dovadă atunci când venea 
vorba de bacşişuri, şi atât. 

Până la urmă, ajunse la fotografia unui bărbat cu un 
zâmbet satisfăcut pe faţă, care ţinea în mână un biban alb, 
micuţ. Lockridge înjură. 

— Ce s-a întâmplat? l-am întrebat eu. 

— El e ticălosul care mi-a săltat blestematul de aparat 
pentru peşti. 

— Ce aparat pentru peşti. 

— GPS-ul. El e tipul care mi l-a furat. 

Backus păstră o distanţă de cel puţin treizeci de metri 
faţă de ea. Chiar dacă se aflau în aglomeratul aeroport din 
Chicago, ştia că ea se afla în stare de „alertă şase”, aşa 
cum o numeau pe vremea când încă lucrau împreună în 
cadrul Biroului. Işi păzea spatele - ora şase - şi era atentă 
la apariţia unor eventuali urmăritori. Oricum, fusese destul 
de dificil s-o însoţească în călătoria ei. Avionul cu care 
zburaseră din Dakota de Sud fusese destul de mic, iar la 
bord nu au fost mai mult de patruzeci de persoane. 
Intâmplarea făcuse ca el să primească un loc situat la doar 
două rânduri de scaune distanţă de cel al ei. Atât de 
aproape, încât avusese impresia că-i poate simţi mirosul - 
cel de sub parfum şi de sub stratul de machiaj. Acela pe 
care numai câinii îl puteau simţi. 

Era tulburător să fie atât de aproape şi, în acelaşi timp, 
atât de departe de ea. Tot timpul drumului voia să se 
întoarcă şi să se uite la ea, eventual, să-i zărească faţa 
printre scaune, să vadă ce făcea. Dar n-a îndrăznit. Trebuia 
să aibă răbdare. Ştia că doar cei care îşi plănuiesc cu 
atenţie acţiunile şi apoi aşteaptă răbdători sunt răsplătiți 

cum se cuvine. Asta era chestia, secretul. Întunericul 
aşteaptă. Totul ajunge în întuneric. 

O urmări pe parcursul a jumătate din terminalul 
American Airlines, până când o văzu aşezându-se într-un 
fotoliu lângă poarta K9. Zona era pustie. Nu se vedea niciun 
călător aşteptând aici. Nici la ghişeul liniei aeriene nu era 
niciun angajat care să opereze computerele şi să verifice 
biletele. Dar Backus ştia că asta se întâmpla doar pentru că 
ea venise mai devreme. Amândoi veniseră mai devreme. 
Avionul spre Las Vegas avea să decoleze de la acest 
terminal peste mai bine de două ore. Ştia asta pentru că şi 
el mergea tot la Las Vegas. Într-un fel era îngerul păzitor al 
lui Rachel Walling, o escortă tăcută care avea s-o 
însoţească până când ea avea să ajungă la destinaţia finală. 

Continuă să meargă spre poartă, atent să nu fie surprins 
uitându-se prea insistent la ea, dar curios să vadă ce făcea, 
cum alesese să-şi omoare timpul până la îmbarcarea în 
următorul avion. Işi trecu breteaua genţii mari de piele pe 
umărul drept, astfel că, dacă ea s-ar fi uitat în sus, ochii să 
îi fie atraşi de geantă, nu de figura lui. Nu se temea că avea 
să-l recunoască.  Operaţiile chirurgicale dureroase 
avuseseră grijă de acest aspect. Dar ar fi putut să-l 
recunoască drept unul dintre pasagerii zborului din Rapid 
City. Şi n-ar fi vrut să se întâmple asta. NU voia ca ea să 
devină suspicioasă. 

Îşi simţi inima tresărindu-i în piept asemenea unui copil 
aflat sub o pătură, când reuşi să-i arunce o privire, în grabă, 
în timp ce trecea pe lângă ea. Citea o carte, avea faţa 
îndreptată în jos. Era o carte veche, tocită de atâta citit. 
Dintre paginile ei ieşeau o mulţime de post-it-uri galbene. 
Backus recunoscu coperta şi titlul cărţii. Poetul. Citea 
despre el! 

Grăbi pasul pentru a o depăşi înainte ca ea să-şi dea 
seama că e privită şi să-şi ridice ochii. Mai trecu de două 
porţi şi intră într-o toaletă publică. Intră într-o cabină şi 
încuie cu grijă uşa. Işi agăţă geanta de cuierul de pe 
interiorul uşii şi se apucă rapid de treabă. Işi dădu jos 

pălăria de cowboy şi vesta. Se aşeză pe vasul de toaletă şi- 
şi scoase şi cizmele. 

În cinci minute, Backus se transformă dintr-un cowboy 
din Dakota de Sud într-un jucător împătimit din Las Vegas. 
Îmbrăcă haine de mătase. Se împodobi cu bijuterii de aur. 
Işi puse un cercel în ureche şi o pereche de ochelari de 
soare la ochi. Işi prinse la centură un telefon mobil cromat, 
sclipitor, chiar dacă nu avea cine să-l sune şi nici nu avea 
de gând să sune pe cineva. Scoase din geantă o altă 
geantă, mai mică, imprimată cu un leu - emblema MGM- 
ului. 

Indesă componentele fostului costum în geanta cu 
emblema MGM, şi-o puse pe umăr şi ieşi din cabină. 

Backus merse până la chiuvetă pentru a se spăla pe 
mâini. Se felicită pentru modul în care se pregătise. 
Planificarea şi atenţia acordată detaliilor mărunte contau 
foarte mult. Acestea îl făcuseră ce era acum, asigurându-i 
succesul în întreprinderile sale. 

Se gândi pentru un moment la ceea ce aştepta. Avea s-o 
ia pe Rachel Walling într-un tur. La sfârşitul excursiei, va 
ajunge să cunoască şi ea adâncurile întunericului. 
Intunericul lui. Avea să plătească pentru ce îi făcuse. 

Simţi cum intra în erecţie. Plecă de lângă chiuvetă şi intră 
din nou într-una dintre cabine. Incercă să se gândească la 
altceva. Ascultă călătorii care intrau şi ieşeau din toaletă, îi 
auzi cum îşi făceau nevoile, cum se spălau pe mâini. Un tip, 
în cabina alăturată, vorbea la telefonul mobil în timp ce 
defeca. Intreaga încăpere mirosea îngrozitor. Dar asta nu 
era o problemă. Mirosea ca şi în tunelul unde renăscuse din 
sânge şi întuneric, demult, tare demult. Dacă toţi ăştia ar fi 
ştiut cu cine împărțeau toaleta! 

Pentru o clipă, se simţi cuprins de o viziune, de cea a 
unui cer negru, fără stele. Cădea, pe spate, cu braţele 
deschise, asemenea aripilor inutile ale unui pui de pasăre 
aruncat din cuib. 

Dar supravieţuise şi învățase să zboare. 

Începu să râdă şi apăsă cu piciorul butonul de tras apa, 
pentru a-şi acoperi hohotul de râs. 

— Să vă f... pe toţi, şoptiel. 

Aşteptă să-i dispară erecţia, gândindu-se la ce o cauzase 
şi zâmbi. Îşi cunoştea atât de bine profilul psihologic. Până 
la urmă, era întotdeauna vorba despre acelaşi lucru. Când 
venea vorba despre distanţa dintre sinapsele din materia 
cenuşie, un spaţiu infim despărţea sexul, puterea şi 
împlinirea. Şi în canalele acelea înguste tot despre asta era 
vorba. 

Când fu gata, trase din nou apa, folosindu-şi iarăşi vârful 
piciorului, şi ieşi din cabină. Se spălă din nou pe mâini şi se 
admiră în oglindă. Zâmbi. Era un om nou. Rachel nu avea 
cum să-l recunoască Nimeni n-ar fi putut s-o facă. 
Încrezător, trase fermoarul genţii cu MGM-ul şi îşi verifică 
camera digitală. Era pregătită, gata să fie folosită. Hotări că 
merită să rişte şi să-i facă câteva fotografii lui Rachel. Doar 
câteva amintiri, câteva poze făcute în taină, poze pe care 
avea să le admire, poze cu care se va desfăta după ce totul 
se va fi terminat. 

Aparatul pentru peşti. Faptul că Buddy adusese vorba 
despre el îmi aminti de raportul din biroul şerifului, raport 
pe care-l găsisem într-unul dintre sertarele din cabina 
principală. 

— Chiar voiam să te întreb despre el. Spui că tipul ăsta a 
furat GPS-ul? 

— Ticălos prefăcut! Sunt sigur că el a fost. A ieşit cu noi 
într-o cursă şi, după aceea, mi-am dat seama că mi-a 
dispărut GPS-ul, iar el a deschis o firmă care organizează 
curse de pescuit pe istm. Dacă pui lucrurile cap la cap, îţi 
dai seama că nemernicul ăsta a fost. Chiar aveam de gând 
să mă duc până acolo şi să-i fac o vizită. 

Nu prea reuşeam să urmăresc cursul poveştii. L-am rugat 
să-mi explice şi mie ce voia să spună, să-mi povestească 
totul ca unui copil de cinci ani. 

— Uite cum stă treaba, spuse el. Cutiuţa aia neagră avea 
pe ea toate locurile noastre bune. Zonele în care pescuiam, 
omule. Nu numai astea, mai erau şi locurile folosite de tipul 
de la care l-am câştigat. L-am câştigat la un joc de pocher 
de la un alt tip care făcea pe ghidul pentru pescari. 
Valoarea aparatului stătea în ceea ce era pe el. Tipul a 
ridicat miza cu cele mai bune douăsprezece locuri de 
pescuit şi eu am câştigat jocul cu un nenorocit de full. 

— Bine, am spus eu. Acum înţeleg. Valoarea stătea în 
coordonatele locurilor de pescuit care erau înregistrate în 
respectivul aparat, nu în aparat în sine. 

— Exact. Aparatele de genul ăla costă câteva sute de 
dolari. Dar locurile de pescuit, chestiile alea, se obţin după 
ani de muncă şi cu multă pricepere şi experienţă de pescar. 

Am arătat spre fotografia de pe ecranul computerului. 

— Şi tipul ăsta a venit, a luat aparatul şi după aceea şi-a 
deschis propria afacere de curse pentru pescari, cu un 
avantaj considerabil încă de la început. Folosindu-se de 
experienţa pe care o acumulaserăţi atât tu, cât şi tipul de la 
care ai câştigat aparatul. 

— Un avantaj foarte mare. După cum am spus, o să-i fac 
o vizită într-una din zilele astea. 

— Unde e istmul? 

— Pe partea cealaltă, acolo unde insula îşi apropie 
țărmurile, asemenea cifrei opt. 

— Le-ai spus şi celor de la biroul şerifului că tu crezi că el 
e persoana care ţi-a furat aparatul? 

— La început nu, pentru că nu ne-am dat seama, 
înţelegi? Am văzut doar că aparatul lipseşte şi ne-am gândit 
că poate nişte puşti au venit noaptea pe barcă şi-au săltat 
tot ce le-a picat în mână. Traiul pe insula asta e al dracului 
de plicticos, cel puţin din ce am auzit eu. Intreab-o pe 
Graciela despre Raymond - băiatul chiar a luat-o razna de 
tot. Şi, cum îţi spuneam, am făcut plângere la poliţie, şi cu 

asta, basta. După aceea, la vreo două săptămâni, văd un 
anunţ în Poveşti Pescăreşti, anunţ în care scria despre 
înfiinţarea unei noi companii care organiza curse pentru 
pescarii de pe istm. Apărea acolo şi o poză cu tipul ăsta. Mi- 


am zis: „Îl ştiu de undeva pe tipul ăsta”, apoi, am pus 
lucrurile cap la cap. El e cel care mi-a furat cutia pentru 
peşti. 


— Şi, după aceea, ai sunat la biroul şerifului? 

— Da, i-am sunat şi le-am spus că ăla era tipul care-mi 
săltase aparatul. Nu s-au manifestat prea entuziast. Am 
sunat din nou după o săptămână şi mi-au spus că au vorbit 
cu tipul - la telefon. Nu s-au deranjat măcar să se ducă 
până acolo şi să vorbească personal cu el. El a negat totul, 
bineînţeles, şi cu asta s-a încheiat totul din punctul lor de 
vedere. 

— Cum îl cheamă pe tipul ăsta? 

— Robert Finder. Firma lui se numeşte Isthmus Charters. 
În anunţul respectiv îşi spunea Robert „Fish” Finder”. Pe 
dracu'. Mai degrabă „Hoţul de Peşte”. 

M-am uitat în jos spre fotografia de pe ecranul 
computerului, întrebându-mă dacă toate astea aveau vreo 
importanţă pentru investigația mea. Oare furtul aparatului 
GPS ar fi putut avea vreo legătură cu moartea lui McCaleb? 
Părea puţin probabil. Povestea cu cineva care fură 
informaţiile despre locurile de pescuit folosite de 
concurenţă era credibilă. Dar ca hoţul să se apuce după 
aceea să urzească un plan complicat pentru a-şi şi ucide 
competitorul direct - era dincolo de limitele minţii 
omeneşti. Oricum, ar fi trebuit ca Finder să posede o 
extraordinară capacitate de a plănui, precum şi resursele 
necesare pentru a-şi duce planul la îndeplinire. Până la 
urmă, oricine ar fi putut să conceapă şi să execute un plan 
al dracului de complicat. 

Lockridge părea să-mi citească gândurile. 


'3 joc de cuvinte între numele personajului - Finder - care în Ib.engleză 
înseamnă „Găsitor” şi Fish - „Peşte“. Ar rezulta un fel de poreclă, de 
supranume „Găsitorul de peşte“. 

— Hei, crezi că nemernicul ăla are vreo legătură cu 
moartea lui Terror? 

M-am uitat lung la el pentru câteva momente, dându-mi 
seama că varianta conform căreia Lockridge ar fi putut fi 
implicat în moartea lui McCaleb, scopul final fiind preluarea 
controlului total asupra afacerii şi a navei, era mult mai 
plauzibilă. 

— Nu ştiu, am spus. Dar, probabil, o să verific şi această 
pistă. 

— Dacă ai nevoie de un partener, să-mi spui. 

— Sigur. Auzi, dar în plângerea depusă la biroul şerifului 
scria că GPS-ul era singurul lucru care lipsea. Până la urmă 
aşa a fost? Nu mai lipsea nimic altceva? 

— Doar aparatul. Tocmai de aceea, eu şi Terry ne-am 
gândit la început că e o chestie foarte ciudată. Asta până 
ne-am dat seama că a fost mâna lui Finder. 

— Şi Terry era de aceeaşi părere, că Finder e vinovatul? 

— Incepuse şi el să îşi dea seama de chestia asta. Până la 
urmă, la naiba, cine altcineva ar fi putut fi? 

Era o întrebare legitimă, dar nu consideram necesar să 
mă concentrez asupra ei în momentul de faţă. Am arătat 
spre ecranul laptopului şi i-am spus lui Lockridge să 
deruleze înapoi suita de fotografii. A făcut ceea ce Îi 
cerusem şi procesiunea de chipuri zâmbitoare a continuat. 

Am mai sesizat o singură ciudăţenie în tot restul 
fotografiilor. Lockridge a dat înapoi până la un set de şase 
fotografii în care apărea un bărbat a cărui faţă nu se vedea 
prea bine, cel puţin iniţial. In primele trei poze, apărea 
arătând spre cameră un peşte colorat intens. Dar parcă în 
fiecare dintre aceste fotografii ridica prea mult peştele spre 
cameră, ascunzându-şi astfel cea mai mare parte din faţă. 
În toate fotografiile ochelarii de soare întunecaţi se iţeau de 
după înotătoarea dorsală a peştelui. Părea a fi acelaşi peşte 
în toate aceste trei fotografii, ceea ce m-a făcut să mă 
gândesc că fotograful a încercat în mod repetat să facă o 
poză în care să apară şi faţa pescarului. Dar fără sorţi de 
izbândă. 

— Cine a făcut pozele astea? 

— Terror. Eu n-am participat la cursa asta. 

Era ceva aparte la tipul acela sau poate doar modul în 
care încercase să evite să fie fotografiat îi trezise 
suspiciunea lui McCaleb. Era evident acest lucru. 
Urmatoarele trei fotografii din set erau făcute fără ca tipul 
să ştie. Primele două erau făcute din interiorul salonului, cu 
obiectivul camerei îndreptat spre punte, unde pescarul 
stătea sprijinit de balustradă. Din cauză că geamul de la 
uşa salonului avea aplicată o folie protectoare, tipul nu-l 
văzuse pe McCaleb când îl trăsese în poză. 

Prima fotografie dintre cele două îl surprinsese pe tip din 
profil. Următoarea era din faţă. Dacă eliminai decorul, 
ajungeai la concluzia că McCaleb îi făcuse din instinct 
pescarului fotografii identice celor făcute de poliţie după 
reținerea unui infractor. Chiar şi în aceste poze figura 
bărbatului apărea, oarecum, obscură. Purta o barbă deasă, 
de un castaniu înspicat, o pereche de ochelari de soare cu 
lentile mari şi o şapcă cu LA Dodgers. Părul personajului, 
atât cât se putea zări, părea a fi tuns scurt şi de aceeaşi 
culoare cu barba. In urechea dreaptă avea un cercel de aur. 

In fotografia făcută din profil, ochii i se vedeau ridaţi şi 
mici, parcă ascunşi în mod natural, încât n-ar fi avut nevoie 
de ochelarii aceia de soare, întunecaţi. Era îmbrăcat cu o 
pereche de jeanşi şi cu un tricou alb, simplu, peste care 
avea 0 geacă Levi's. 

A şasea poză, ultima din set, era făcută după terminarea 
cursei. Era o fotografie realizată de la distanţă, în care 
bărbatul era surprins mergând pe docul Avalon, probabil, 
după ce părăsise The Following Sea. Faţa îi era întoarsă 
puţin spre cameră, dar nu ieşise mai mult de un semiprofil. 
M-am întrebat dacă nu cumva bărbatul îşi continuase 
mişcarea de întoarcere spre cameră şi dacă îl văzuse pe 
McCaleb fotografiindu-l. 

— Ce-i cu tipul ăsta? am întrebat eu. Povesteşte-mi ce ştii 
despre el. 

— Nu prea pot, spuse Lockridge. Ţi-am spus, eu n-am fost 
în cursa aceea. Terry l-a agăţat pe tip din senin. N-a făcut 
rezervare înainte. El a apărut cu un taxi nautic şi văzându-l 
pe Terry la bord i-a cerut să-l ia într-o cursă. A plătit pentru 
o jumătate de zi, tariful minim pentru o cursă. Voia să plece 
imediat, iar eu eram pe continent. Terry nu mă putea 
aştepta, aşa că a plecat fără mine. Singur, o chestie foarte 
grea în mod normal. Dar, până la urmă, a ieşit bine, au 
prins un peşte-spadă spaniol foarte frumos. Nu-i rău deloc. 

— Ţi-a povestit ceva despre tipul ăsta după aceea? 

— Nu, nu prea. Mi-a spus doar că tipul n-a stat toată 
jumătatea de zi. A vrut să se întoarcă după doar câteva ore. 
Aşa că s-au întors. 

— Pe Terry l-a zgândărit ceva. A făcut şase poze, dintre 
care trei fără ca tipul să ştie. Eşti sigur că nu ţi-a povestit 
nimic despre asta? 

— După cum ţi-am spus, cu mine n-a vorbit nimic. Dar 
Terry ţinea multe lucruri doar pentru sine. 

— Ştii cum îl cheamă pe tipul ăsta? 

— Nu, dar sunt sigur că Terry a scris ceva în registrul de 
curse. Vrei să mă duc să-l aduc? 

— Da. Şi aş mai vrea să ştiu data exactă a cursei şi 
modalitatea de plată. Dar, mai întâi, poţi să-mi printezi şi 
mie pozele astea? 

— Toate şase? O să ia ceva timp. 

— Da, toate şase, şi dacă tot suntem la capitolul ăsta, 
printează-mi şi una cu Finder. Nu mă grăbesc. 

— Sper că nu vrei şi rame pentru ele. 

— Nu, Buddy, nu-mi trebuie rame. Doar fotografiile. 

M-am dat înapoi şi Buddy s-a aşezat pe scaunul tapiţat 
din faţa calculatorului. A deschis imprimanta care se afla 
lângă computer, a încărcat-o cu hârtie fotografică şi a 
parcurs expert toată procedura necesară printării celor 
şapte fotografii. Am sesizat din nou uşurinţa cu care 
manevra aparatura. Aveam senzaţia că nu prea existau 
lucruri în laptopul acela cu care el să nu fie familiarizat. 

Probabil, nici în cutiile cu dosare de deasupra nu existau 
prea multe lucruri care să-i fie străine. 

— Asta e, spuse el, în timp ce se ridica de pe scaun. 
Durează cam un minut pentru fiecare fotografie. ŞI, la 
început, ai grijă că sunt cam lipicioase. Eu zic să le 
răspândeşti, ca să se usuce mai bine. Mă duc sus, să văd ce 
scrie în registrul de curse despre pasagerul nostru 
misterios. 

După ce a plecat, m-am aşezat în locul lui, pe scaun. 
Urmărisem cum deschisese Lockridge fişierele cu fotografii, 
şi de felul meu învăţam destul de repede. Am revenit în 
meniul principal şi am deschis fişierul cu fotografii intitulat 
POŞTA. S-a deschis o pagină în care apăreau miniaturile a 
treizeci şi şase de fotografii. Am apăsat pe prima astfel de 
miniatură şi fotografia a umplut tot ecranul. In ea apărea 
Graciela, împingând un cărucior în care dormea o fetiţă. 
Cieio Azul. Fiica lui Terry. Decorul părea să fie interiorul 
unui mall. Poza fusese făcută în aceeaşi manieră cu cele pe 
care Terry i le executase bărbatului misterios, Graciela 
părea că nu ştie că este fotografiată. 

M-am întors şi m-am uitat spre uşa care dădea spre 
scările ce duceau în salon. Lockridge nu se vedea nicăieri. 
M-am ridicat şi m-am strecurat în hol, apoi în baie. M-am 
lipit de perete şi am aşteptat. Nu peste multă vreme, l-am 
văzut pe Lockridge traversând holul, cu un registru în 
mână. Se mişca foarte silențios, parcă se ferea să facă 
vreun zgomot. L-am lăsat să treacă, apoi am ieşit în spatele 
lui pe hol. L-am urmărit cum intră încet în cabina din faţă, 
gata să mă surprindă din nou cu apariţia lui bruscă. 

Dar tot Lockridge a fost cel care s-a speriat când a văzut 
că nu mai eram în încăpere. Când s-a întors, eram chiar în 
spatele lui. 

— Îţi place să te furişezi în spatele oamenilor, nu-i aşa, 
Buddy? 

— Aă... oh... nu, nu chiar. Voiam doar să... 

— Nu te mai furişa în spatele meu, bine? Ce scrie în 
registru? 

Faţa îi căpătă o tentă rozalie sub bronzul de pescar. Dar îi 
oferisem o cale de scăpare şi nu ezită să profite de ea. 

— Terry a notat doar un nume în registru, nimic altceva. 
Scrie doar „Jordan Shandy”. Atâta tot. 

Deschise registrul şi-l întoarse spre mine, arătându-mi 
înregistrarea. 

— Dar modalitatea de plată? Oricum, cam cât costă o 
jumătate de zi? 

— Trei sutare pentru o jumătate de zi, cinci pentru o zi 
întreagă. M-am uitat în dosarul cu evidenţa plăţilor cu 
cardul, dar n-am găsit nimic acolo. Am verificat şi contul. 
Nimic. Asta înseamnă c-a plătit cu bani gheaţă. 

— Când s-a întâmplat asta? Bănuiesc că înregistrările 
sunt făcute cronologic. 

— Da. Au plecat pe treisprezece februarie într-o vineri. 
Vineri treisprezece. Crezi c-a fost ceva intenţionat? 

— Cine ştie? Asta a fost înainte sau după cursa cu Finder? 
Lockridge puse registrul pe birou, ca să ne putem uita 
amândoi în el. Urmări înregistrările cu degetul şi se opri în 
dreptul celei privitoare la Finder. 

— El a urcat la bord o săptămână mai târziu. Cursa a avut 
loc pe nouăsprezece februarie. 

— Şi în ce dată aţi depus plângerea la poliţie? 

— La naiba, acuma trebuie să mă duc din nou sus. 

Plecă. L-am auzit bocănind pe scări. Am scos prima 
fotografie din imprimantă şi am pus-o pe birou. Era una în 
care Jordan Shandy îşi ascundea faţa în spatele ochelarilor 
de soare şi a peştelui-spadă. M-am uitat la ea până când 
Lockridge s-a întors în încăpere. De data asta, n-a mai 
încercat să se strecoare neauzit în spatele meu. 

— Am făcut plângerea la poliţie pe douăzeci şi doi 
februarie. 

Am dat din cap. Cinci săptămâni înainte de moartea lui 
McCaleb. Am notat toate aceste date în agendă. Nu eram 
sigur dacă vreuna dintre ele avea vreo importanţă anume. 

— Bine, am spus eu. Vrei să mai faci ceva pentru mine, 
Buddy? 

— Sigur. Despre ce e vorba? 

— Du-te sus şi ia beţele alea de pescuit de pe tavan şi 
spală-le. Nu cred că le-a spălat cineva după ultimă cursă. 
Au acrit tot aerul din barcă şi cred c-o să mai stau pe aici o 
zi-două. Mi-ar fi de mare ajutor dacă le-ai spăla. 

— Vrei să mă duc sus şi să spăl beţele de pescuit? 

Aproape că declamase aceste cuvinte, cu o urmă de 
dezamăgire în voce, de parcă îl insultasem. Mi-am ridicat 
ochii din fotografii şi l-am privit drept în faţă. 

— Da, exact. Mi-ar fi de foarte mare ajutor. O să termin 
cu fotografiile şi după aceea putem să mergem să-i facem o 
vizită lui Otto Woodall. 

— Mă rog. 

A ieşit bosumflat din cameră şi l-am auzit târşâindu-şi 
picioarele pe scări, făcând intenţionat zgomot. Am scos cea 
de-a doua fotografie din imprimantă şi am pus-o lângă 
prima. Am luat o carioca neagră dintr-o cană de cafea de 
pe birou şi am scris pe marginea albă din partea de jos a 
fotografiei numele lui Jordan Shandy. 

M-am aşezat din nou pe scaun şi mi-am îndreptat atenţia 
spre computer şi spre fotografia în care apărea Graciela şi 
fiica ei. Am apăsat pe săgeata care deschidea următoarea 
poză şi aceasta a apărut imediat pe ecran. Era tot o poză 
făcută într-un mall. De data aceasta, era făcută de la o 
distanţă mai mare şi era cumva mai neclară, avea o 
granulaţie mai mare. De asemenea, în poză mai apărea şi 
un băieţel în urma Gracielei. Fiul, am concluzionat eu. Fiul 
adoptat de cei doi. 

În fotografie apărea toată familia, mai puţin Terry. Oare 
el făcuse poza? Şi dacă da, de ce o făcuse de la distanţa 
asta? Am apăsat din nou pe săgeată şi am continuat să 
deschid fotografiile din fişier. Aproape toate erau făcute în 
interiorul unui mall şi toate erau făcute de la o oarecare 
distanţă. În niciuna dintre ele niciun membru al familiei nu 
părea să fi fost conştient de prezenţa camerei de fotografiat 
şi nici nu se uita spre aparat. După douăzeci şi opt de 
fotografii, decorul s-a schimbat şi familia apărea acum la 

bordul feribotului spre Catalina. Se îndreptau spre casă, iar 
fotograful venise după ei. j 

Nu erau decât patru poze cu respectivul decor. In toate, 
Graciela stătea în mijlocul părții din spate a cabinei 
principale, încadrată de cei doi copii. Fotograful era plasat 
spre partea din față a cabinei şi făcuse poza peste mai 
multe rânduri de scaune. Dacă Graciela îl observase, cu 
siguranță, nu se gândise că ea era în centrul obiectivului 
camerei. Probabil că îl considerase pe respectivul, un 
simplu turist care mergea în Catalina. 

Ultimele două fotografii din cele treizeci şi şase păreau a 
nu face parte din aceeaşi serie cu celelalte, parcă erau 
proiecte diferite. Prima era un semn rutier verde, de pe 
autostradă. Am mărit fotografia şi am văzut că fusese 
făcută din maşină, din spatele unui parbriz. Se vedea o 
parte din rama parbrizului, puţin din bord şi un fel de 
abţibild în colţul geamului. Tot în fotografie mai apărea şi o 
bucată din mâna fotografului, odihnindu-se pe volan, 
aproape de partea de sus a acestuia. 

Semnul rutier era înfipt într-un peisaj deşertic, arid. Pe el 
scria: 

DRUMUL SPRE ZZYZX 
1 MILĂ 

Ştiam drumul aceia. Sau, mai exact, ştiam semnul acela. 
Oricine făcea drumul dintre LA şi Las Vegas la fel de des 
cum îl făcusem eu în ultimul an, l-ar fi remarcat. leşirea 
drumului spre Zzyzx era cam la jumătatea autostrăzii 15. Îţi 
sărea în ochi datorită ciudăţeniei numelui, dacă nu pentru 
altceva. Era în zona deşertului Mojave şi părea că nu ducea 
spre nicăieri. Nu existau nici benzinării, nici parcări, nici 
restaurante pe el. La sfârşitul alfabetului, la capătul lumii. 

Ultima fotografie era la fel de tulburătoare ca şi prima. 
Am mărit-o şi am văzut că surprindea un aranjament 
ciudat, în centru, era o barcă veche, cu lemnul plesnit şi cu 
vopseaua gălbuie crăpată de razele soarelui ucigător. 
Zăcea pe terenul plin de pietre al deşertului, la distanţă 
enormă de orice întindere de apă pe care ar fi putut pluti. O 

barcă în derivă pe o mare de nisip. Dacă toată această 
punere în scenă avea o semnificaţie anume, mie îmi scăpa. 

Urmând aceeaşi procedură pe care îl văzusem pe 
Lockridge parcurgând-o, am printat şi aceste două fotografii 
din deşert şi am revenit la celelalte poze, pentru a alege 
câteva pe care să le scot. Am ales două dintre ele făcute pe 
feribot şi două din mall. In timp ce aşteptam să iasă, am 
mărit câteva dintre pozele făcute în mall, cu speranţa de a 
zări ceva în fundal, ceva ce ar fi putut să-mi indice despre 
ce mall este vorba, unde erau, de fapt, surprinşi Graciela şi 
copiii. Ştiam că pot s-o întreb pur şi simplu. Dar nu eram 
foarte sigur că vreau să fac asta. 

Am reuşit să identific în fotografii mai multe sacoşe 
purtate de cumpărători, care erau imprimate cu numele 
diferitelor magazine - Nordstrom, Saks Fifth Avenue şi 
Barnes & Noble. Intr-una dintre fotografii, familia trecea pe 
lângă o zonă rezervată restaurantelor, unde erau prezente 
şi firmele Cinnabon şi Hot-Dog pe Băţ. Am trecut toate 
aceste amănunte în agenda mea, gândindu-mă că după 
toate aceste cinci nume de firme aş fi putut identifica până 
la urmă mallul în care erau făcute fotografiile. Astfel, aceste 
informaţii îmi erau necesare, mai ales, că nu voiam să le 
cer Gracielei. Încă eram nehotărât în privinţa ei. Nu voiam 
s-o alarmez, dacă acest lucru nu era neapărat necesar. 
Dacă i-aş fi spus că este foarte posibil să fi fost urmărită în 
timp ce era împreună cu familia - probabil, de cineva care 
avea o legătură ciudată cu soţul, ei - mai mult ca sigur că 
nu aş fi făcut cel mai recomandabil lucru. Cel puţin 
deocamdată. 

Legătura dintre McCaleb şi tipul misterios s-a dovedit a fi 
şi mai ciudată în momentul când imprimanta a scos, în 
sfârşit, una dintre fotografiile alese de mine din setul făcut 
în interiorul mallului. In respectiva poză, familia trecea prin 
faţa magazinului Barnes & Noble. Fusese făcută din cealaltă 
parte a  mallului, dintr-o poziţie aproape perfect 
perpendiculară pe vitrina magazinului. În geamul vitrinei 
apărea o reflexie întunecată a fotografului. Pe ecranul 

calculatorului n-o sesizasem, dar pe hârtia fotografică se 
vedea mai bine. 

Imaginea fotografului era prea mică şi prea neclară pe 
fundalul decorului vitrinei - era posterul în mărime naturală 
a unui bărbat care purta un kilt scoţian, înconjurat de 
teancuri de cărţi, iar mesajul afişului era „lan Rankin va 
veni aici în această seară!”. Mi-am dat seama că mă 
puteam folosi de acest amănunt pentru a afla cu exactitate 
ziua în care fuseseră făcute fotografiile. Tot ce aveam de 
făcut era să sun la magazin şi să întreb în ce zi a fost lan 
Rankin acolo. Dar afişul respectiv ascundea parţial 
imaginea fotografului. 

M-am întors la computer, am căutat fotografia respectivă 
şi am mărit-o. În timp ce mă uitam la ea, mi-am dat seama 
că nu ştiam ce să fac mai departe. 

Buddy era pe punte şi spăla cu un jet de apă sub 
presiune cele opt bețe de pescuit pe care le rezemase de 
balustradă. l-am spus să oprească apa şi să vină în birou. 
M-a ascultat fără să spună vreo vorbă. Odată ajuns în birou, 
i-am făcut semn să se aşeze pe scaun, apoi m-am aplecat 
peste umărul lui şi i-am indicat zona din poză în care 
apărea silueta reflectată a fotografului. 

— Poţi să măreşti porţiunea asta? Vreau să văd mai bine 
ce e aici. 

— Se poate mări, dar se pierde din definiţie. Este o 
fotografie făcută în format digital, înţelegi? Nu poţi să-i 
modifici coordonatele. 

Nu ştiam despre ce vorbeşte. l-am spus doar să 
mărească zona respectivă. A apăsat pe nişte butoane 
pătrate, situate în partea de sus a ferestrei pozei 
respective, şi a început să mărească progresiv fotografia, 
repoziţionând-o în acelaşi timp, astfel ca zona indicată de 
mine să rămână în centrul ecranului. Nu după multă vreme, 
mi-a spus că a mărit poza cât de mult se putea. M-am 
aplecat, apropiindu-mă de ecran. Imaginea era şi mai 
neclară. Până şi cutele kiltului păreau strâmbe. 

— Nu poţi s-o mai strângi un pic? 

— Adică s-o fac mică la loc? Ba sigur că... 

— Nu, adică s-o focalizezi cumva, să clarifici imaginea. 

— Nu, omule, asta e. Primeşti doar ce vezi. 

— Bine, printeaz-o. Data trecută s-a văzut mai bine după 
ce am printat-o. Poate că la fel o să fie şi acum. 

Lockridge demară procedurile de printare, iar următorul 
minut a trecut într-o tăcere stânjenitoare. 

— Până la urmă, ce e în poza asta? întrebă Buddy. 

— O reflexie a fotografului. 

— Oh. Vrei să spui că nu e Terry? 

— Nu, nu cred. Cred că altcineva a făcut pozele astea cu 
familia lui, şi după aceea i le-a trimis. Au reprezentat un fel 
de mesaj. Ţi-a spus vreodată ceva despre chestia asta? 

— Nu. 

Am încercat să văd dacă lui Buddy îi scăpase ceva. 

— Când ai văzut prima dată fişierul acesta pe computer? 

— Nu ştiu. Cred că... De fapt, l-am văzut prima dată 
astăzi, odată cu tine. 

— Buddy, nu-mi vinde gogoşi. Chestia asta ar putea fi 
importantă. Te-am văzut cum lucrezi pe chestia asta, te 
pricepi foarte bine, de parcă o ai din liceu. Ştiu că ai intrat 
pe computer şi în lipsa lui Terry. Probabil, şi el ştia chestia 
asta. Nu-i păsa, şi nici mie nu-mi pasă. Vreau doar să-mi 
spui când ai văzut prima oară fişierul ăsta. 

A lăsat să treacă mai multe secunde de tăcere, probabil 
că se gândea la întrebarea mea. 

— Prima dată l-am văzut cam cu o lună înainte de 
moartea lui. Dar, dacă întrebarea ta e, de fapt, când le-a 
văzut Terry pentru prima dată, nu trebuie decât să te uiţi 
când a fost creat fişierul respectiv. 

— Fă asta pentru mine, Buddy. 

Lockridge preluă din nou controlul tastaturii şi deschise 
un fişier cu informaţii. In câteva secunde avea răspunsul. 

— Douăzeci şi şapte februarie, spuse el. Atunci a fost 
creat fişierul acesta. 

— Bine, bine, am spus eu. Acum, presupunând că Terry 
nu a făcut aceste fotografii, cum ar fi putut ele să ajungă pe 
calculatorul lui. 

— Păi, există mai multe modalităţi. Una este ca ele să-i fi 
parvenit prin e-mail şi el să le fi descărcat pe calculator. A 
doua variantă este ca o persoană să-i fi luat aparatul de 
fotografiat, să fi făcut pozele, iar Terry să le fi găsit şi să le 
fi descărcat chiar el din aparat. A treia - e posibil ca o 
persoană să-i fi trimis pozele pe un card de memorie sau 
chiar pe un CD. Cred că în această variantă expeditorul ar fi 
cel mai greu de depistat. 

— Terry putea să trimită şi să primească e-mailuri de 
aici? 

— Nu, doar de acasă. Pe vas n-avem reţea. l-am spus că 
ar fi trebuit să ne luăm un modem din acelea mobile şi să 
avem şi noi internet wireless!, ca tipul din reclama aceea, 
cel care stă şi lucrează la un birou în mijlocul câmpului. Dar 
n-a mai reuşit să facă şi asta. 

Imprimanta termină de tipărit fotografia. Am reuşit s-o 
apuc înainte s-o înşface Buddy. Dar, după aceea, am pus-o 
pe birou, unde o puteam vedea amândoi. Reflexia 
fotografului era tot ceţoasă şi neclară, dar tot mai 
inteligibilă decât apăruse pe ecranul calculatorului. Puteam 
acum să văd că fotograful îşi ţinuse aparatul în dreptul 
feţei, acoperind-o astfel complet. Totuşi am reuşit să disting 
deasupra aparatului literele L şi A din emblema echipei Los 
Angeles Dodgers. Fotograful purta o şapcă. 

Cred că în fiecare zi sunt cel puţin cincizeci de mii de 
oameni pe stradă care poartă şepci cu LA Dodgers. Nu ştiu 
cu siguranţă. Dar ştiu că nu cred în coincidenţe. N-am 
crezut niciodată şi nici n-o să cred. Mă uitam la reflexia 
neclară a feţei fotografului şi prima mea bănuială a fost că 
era vorba de bărbatul misterios, Jordan Shandy. 

Şi Lockridge a văzut şapca. 


14 Tehnologie de transmitere a semnalelor pe calea aerului, ca variantă 
a vechilor conexiuni pe fir. 

— La dracu’! spuse el. E tipul ăla, nu? Cred că e tipul care 
a solicitat cursa, Shandy. 

— Da, am zis eu. Şi eu cred la fel. 

Am pus fotografia în care apărea Shandy ţinând în braţe 
peştele-spadă lângă cea pe care tocmai o scosesem din 
imprimantă. Nu se putea trage o concluzie clară, dar nici nu 
existau motive care să mă facă să mă gândesc că ar fi 
vorba de o altă persoană. Nu se putea şti cu siguranţă, şi cu 
toate acestea eu eram sigur. Ştiam că era vorba de acelaşi 
bărbat care apăruse pe neaşteptate şi solicitase o cursă de 
o jumătate de zi. Tipul care plecase în cursă cu Terry 
McCaleb era şi cel care-i urmărise şi-i fotografiase familia. 

Ceea ce nu ştiam eu era cum intrase McCaleb în posesia 
acestor fotografii şi dacă făcuse şi el acelaşi raţionament ca 
şi mine, dacă ajunsese la aceleaşi concluzii. 

Am început să adun toate fotografiile pe care le 
scosesem la imprimantă. Tot încercam să ajung la o 
concluzie, să fac nişte conexiuni logice. Dar nu reuşeam. Nu 
aveam destule informaţii. Doar nişte frânturi. Instinctele 
mele îmi spuneau că şi McCaleb fusese agăţat în acelaşi fel. 
A primit câteva fotografii pe un CD, pe un card de memorie 
sau prin e-mail. lar ultimele două fotografii erau cheia. 
Primele treizeci şi patru erau doar momeala. Ultimele două 
erau cârligul ascuns în momeală. 

După părerea mea, mesajul era evident. Fotograful voia 
să-l atragă pe McCaleb în deşert. Pe drumul spre Zzyzx. 

Rachel Walling cobori cu scara rulantă până în zona 
întunecoasă unde se ridicau bagajele în Aeroportul 
Internaţional McCarran. Işi luase cu ea la bordul avionului 
geanta cu bagaje, dar aeroportul era astfel construit, încât 
toţi pasagerii trebuiau să treacă prin această zonă. Zona în 
care se cobora de pe scara rulantă era plină de oameni care 

aşteptau. Şoferi de limuzine ţinând în mâini plăcuţe cu 
numele clienţilor lor, alte persoane ridicând pancarte pe 
care scria numele unor hoteluri, al unor cazinouri sau al 
unei companii care organiza tururi pentru vizitatori. Gălăgia 
încăperii o învălui pe măsură ce cobora cu scara rulantă. 
Aeroportul acesta era foarte diferit de cel din care îşi 
începuse călătoria, în dimineaţa aceasta. 

Urma să fie întâmpinată de Cherie Dei. Rachel n-o mai 
văzuse pe colega ei de la FBI de ani buni, şi atunci când o 
văzuse ultima oară fusese doar pentru scurtă vreme, la 
Amsterdam. Trecuseră opt ani de atunci, şi nu era sigură că 
avea s-o recunoască sau dacă ea, la rândul ei, avea să fie 
recunoscută. | 

Nu conta. In timp ce scruta mulţimea de feţe şi de 
pancarte, unul dintre aceste semne îi atrase atenţia. 


BOB BACKUS 

Femeia care ţinea ridicată pancarta pe care scria acest 
nume o privea zâmbind. Altă glumă mai bună nu se găsise 
să facă. Rachel se apropie, fără să-i zâmbească la rândul ei. 

Cherie Dei avea părul castaniu roşcat strâns într-o coadă. 
Era zveltă, îngrijită şi atrăgătoare, cu un zâmbet frumos şi 
cu ochii încă plini de lumină. Rachel se gândi că arăta mai 
degrabă ca mama a doi copii care mergeau la şcoala 
catolică decât ca un vânător de criminali în serie. 

Dei îi întinse mâna. Se salutară şi Dei arătă spre 
pancartă. 

— Ştiu, e o glumă proastă, dar am ştiut că aşa voi putea 
să-ţi atrag atenţia. 

— Da, ai reuşit să faci asta. 

— A trebuit să stai mult în Chicago? 

— Doar câteva ore. Nu prea aveam de ales, singurele 
rute din Rapid City erau prin Denver sau prin Chicago. Şi în 
O'Hare” au mâncare mai bună. 

— Ai bagaje? 


1 Aeroportul Internaţional din Chicago. 

— Nu, doar geanta asta. Putem merge. 

Rachel nu avea decât o singură geantă - o valiză de 
mărime mijlocie. Nu împachetase decât câteva schimburi 
de haine. Dei arătă spre unul dintre şirurile de uşi de sticlă 
şi se îndreptară împreună într-acolo. 

— Ţi-am rezervat o cameră la Embassy Suites, unde stăm 
cu toţii. Iniţial, nu mai aveau camere, dar cineva şi-a anulat 
rezervarea. Toate hotelurile sunt aglomerate din cauza 
meciului. 

— Ce meci? 

— Nu ştiu. Un meci de box de categorie supergrea sau 
muscă, ce se ţine într-unul dintre hoteluri. N-am reţinut 
exact. Ştiu doar că din cauza asta tot oraşul e plin. 

Rachel ştia că Cherie vorbea într-una pentru că era 
nervoasă. Nu ştia însă motivul pentru care era aşa, poate 
că se întâmplase ceva sau poate, pur şi simplu, pentru că 
trebuia să-i acorde atenţie lui Rachel în situaţia de faţă. 

— Dacă vrei, putem merge la hotel, să te instalezi. Poţi 
chiar să te odihneşti puţin, dacă eşti obosită. Avem o 
şedinţă mai târziu la Biroul local. Poţi să-ţi începi activitatea 
de acolo, dacă... 

— Nu. Vreau să merg la locul investigaţiei. 

Trecură de uşile de sticlă automate şi Rachel simţi aerul 
uscat al Nevadei. Nu era atât de cald pe cât se aşteptase ea 
- îşi luase şi haine în consecinţă. Aerul era tare şi răcoros, 
chiar şi în bătaia directă a razelor soarelui. Işi scoase 
ochelarii de soare şi hotărî că avea nevoie de jacheta pe 
care o purtase pe aeroportul din Dakota de Sud. O 
înghesuise în geantă. 

— Rachel, e un drum de două ore până acolo. Eşti sigură 
că... 
— Da. Du-mă acolo. Vreau să încep acolo. 

— Ce să începi? 

— Nu ştiu. Orice vrea el ca eu să încep. 

Aceste ultime cuvinte o reduseră la tăcere pe Dei. Nu-i 
răspunse. Intrară într-o parcare acoperită şi apoi se urcară 
în maşina lui Dei - un Crown Vie tipic pentru agenţiile 

guvernamentale, atât de murdar, încât părea vopsit în 
culorile specifice camuflajului pentru deşert. 

După ce porniră la drum, Dei îşi scoase telefonul mobil şi 
sună pe cineva. Rachel o auzi spunându-i persoanei 
respective - probabil, şeful sau partenerul ei sau poate cel 
însărcinat cu supravegherea locului investigaţiei - că 
preluase coletul şi că urma să-l aducă la locul respectiv. 
Urmă o pauză lungă, probabil că persoana de la capătul 
celălalt al firului îi răspundea. Apoi îşi luă rămas bun şi 
închise telefonul. 

— Ai permisiunea să participi la investigaţie, dar va 
trebui să stai la distanţă. Eşti aici doar ca observator, bine? 

— Ce spui tu acolo? Sunt agent FBI, la fel ca şi tine. 

— Dar nu mai faci parte din Departamentul 
Comportamental. Asta nu e cazul tău. 

— Vrei să spui că sunt aici doar pentru că Backus m-a 
vrut aici, nicidecum că asta ar fi fost dorinţa voastră. 

— Rachel, hai să încercăm să începem o colaborare mai 
bună decât cea din Am... 

— A apărut ceva nou astăzi? 

— Am ajuns la zece cadavre. Cei de-acolo zic că astea ar 
cam fi toate. Cel puţin în locaţia asta. 

— Au fost identificate? 

— Ajungem şi la asta. Nu au decât informaţii disparate, 
dar încearcă să le pună cap la cap. 

— E şi Brass Doran acolo? 

— Nu, ea a rămas în Quantico. Lucrează la... 

— Ar fi trebuit să fie şi ea aici. Nu vă daţi seama ce aveţi 
aici? Ar fi... 

— Hei, Rachel, ia-o mai încet, bine? Hai să stabilim un 
lucru. Eu sunt agentul care se ocupă de cazul ăsta, bine? 
Nu tu conduci investigația asta. Nu ajungem nicăieri dacă 
nu înţelegi chestia asta. 

— Dar Backus mi s-a adresat mie. Pe mine m-a chemat. 

— Şi tocmai de aceea te afli aici. Dar nu eşti tu cea care 
ia deciziile, Rachel. Tu trebuie să stai de-o parte şi să 
priveşti. Nu sunt şoferul tău. Chiar dacă ai fost mentorul 

meu, asta s-a întâmplat acum zece ani. Acum lucrez la 
Departamentul Comportamental de mai multă vreme decât 
tine, am la activ mai multe cazuri decât ai avut tu. Aşa că 
nu-mi vorbi de sus, nu te purta de parcă ai fi mentorul meu 
sau maică-mea. 

Rachel nu răspunse imediat, apoi îi ceru lui Dei să 
oprească pentru a-şi putea scoate jacheta din geanta care 
era în portbagaj. Dei opri în parcarea unui motel de pe 
Diamond Road şi deschise portbagajul. 

Când se urcă înapoi în maşină, Rachel purta o jachetă 
neagră, largă, bună pentru toate genurile de vreme. Arăta 
ca o haină bărbătească. Dei nu făcu niciun fel de 
comentariu. j 

— Mulţumesc, spuse Rachel. Şi ai dreptate. Imi cer scuze. 
Presupun că ajungi ca mine când descoperi că şeful tău - 
mentorul tău - nu se deosebeşte cu nimic de cei pe care i-ai 
vânat toată viaţa. Şi când tu eşti pedepsit pentru asta. 

— Îţi înţeleg foarte bine situaţia, Rachel. Dar n-a fost 
vorba numai de Backus. Au contribuit mai multe. 
Reporterul, unele alegeri pe care le-ai făcut. Unii spun că 
eşti norocoasă că ai reuşit să-ţi păstrezi un loc de muncă 
după câte s-au întâmplat. 

Rachel se înroşi la faţă. | se reamintea că era una dintre 
ruşinile Biroului. Chiar de către agenţii de acelaşi rang cu 
ea. Chiar de către agentul căruia îi fusese, la rândul ei, 
mentor. Se culcase cu reporterul care se ocupa de 
investigația ei. Asta era versiunea prescurtată. Nu conta 
faptul că era, de fapt, vorba de un reporter care participase 
la investigaţie, care lucrase împreună cu Rachel umăr la 
umăr, zi după zi. Agenţii vor auzi şi vor comenta în şoaptă 
doar versiunea prescurtată. Un reporter. Exista oare o 
încălcare mai gravă a codului etic şi de comportament pe 
care orice agent trebuia să-l respecte? Poate doar dacă era 
vorba de un mafiot sau de un spion, dar altfel nu. 

— Cinci ani petrecuţi în Dakota de Nord, urmaţi de o 
promovare într-un post în Dakota de Sud, spuse ea cu voce 
joasă. Da, poţi să spui că am fost norocoasă. 

— Uite ce e, eu ştiu că ţi-ai plătit greşeala. Dar vreau ca 
tu să înţelegi care e locul tău aici. Acţionează cu mai mult 
tact. O grămadă de oameni urmăresc atent desfăşurarea 
cazului ăsta. Dacă faci ceea ce trebuie şi-ţi joci bine cartea, 
investigația asta ar putea reprezenta şansa ta de a te 
întoarce acolo unde ţi-e locul. 

— Am înţeles. 

— Bine. 

Rachel întinse mâna spre partea de jos a scaunului şi îi 
ajustă poziţia, astfel încât să poată sta mai pe spate. 

— Cât ai zis că durează drumul până acolo? întrebă ea. 

— In jur de două ore. De obicei folosim elicoptere de la 
Nellis pentru drumul ăsta, durează mult mai puţin. 

— Şi aţi reuşit să nu atrageţi atenţia? 

Intrebarea ei se referea, de fapt, la mass-media, şi 
anume dacă informaţiile despre desfăşurarea investigaţiei 
din deşert ajunseseră în presă. 

— Până acum a trebuit să stingem nişte focuri, dar 
deocamdată am reuşit să ne descurcăm. Locul respectiv se 
află în California, şi noi ne deplasăm acolo din Nevada. Cred 
că astfel am reuşit să nu răsufle încă nimic. Să-ţi spun 
drept, există câteva persoane care-şi fac griji pentru tine. 

Rachel se gândi pentru câteva momente la Jack McEvoy, 
reporterul din poveste. 

— Nimeni n-are de ce să-şi facă griji, spuse ea. Nici 
măcar nu ştiu unde este. 

— Ei bine, dacă începe să se afle cam ce facem noi aici, 
te poţi aştepta să-l revezi. A scris o carte despre prima 
investigaţie, care s-a vândut foarte bine. Îţi garantez că se 
va întoarce pentru a scrie şi continuarea. 

Rachel se gândi la cartea pe care o citise în avion şi care 
se odihnea acum în geantă. Nu era sigură dacă autorul sau 
subiectul o făcuseră să o recitească de atâtea ori. 

— Probabil. 

O lăsă aşa cum picase, îşi trase jacheta în jurul umerilor 
şi îşi încrucişă braţele. Era obosită, nu mai dormise de când 
primise telefonul de la Dei. Işi rezemă capul de geamul 

portierei şi în scurt timp adormi. Visul cu întunericul reveni. 
Dar de data asta nu mai era singură. Nu putea vedea pe 
nimeni, din cauza întunericului. Dar simţea prezenţa unei 
alte persoane. Cineva apropiat, dar nu neapărat cineva care 
o însoțea. Se mişcă şi se întoarse în întunericul acela total, 
încercând să vadă despre cine este vorba. Intinse mâinile, 
dar nu reuşi să atingă nimic. 

Auzi un geamăt şi apoi îşi dădu seama că era sunetul 
propriei sale voci, ieşind înfundat din gât. Apoi simţi că o 
apucă ceva. Cineva o prinsese şi o scutura foarte tare. 
Rachel deschise ochii. Prin parbriz vedea autostrada 
întinzându-se în faţă. Cherie Dei dădu drumul la jachetă, 
spunând: 

— Te simţi bine? Aici ieşim de pe autostradă. 

Rachel se uită la semnul verde pe care îl lăsară repede în 
urmă. 

DRUMUL SPRE ZZYZX 
MILĂ 

Se îndreptă în scaun. Se uită la ceas şi îşi dădu seama că 
dormise mai bine de o oră şi jumătate. Gâtul îi înţepenise şi 
o durea în partea dreaptă, cu care se sprijinise atât de mult 
de fereastră. Incepu să şi-l maseze cu degetele apăsând 
muşchiul cu putere. 

— Te simţi bine? o întrebă Dei din nou. Părea că visai 
ceva foarte urât. 

— Sunt bine. Am zis ceva? 

— Nimic. Doar gemeai cumva. Cred că fugeai de ceva 
sau te prinsese cineva. 

Dei porni semnalizatorul şi se înscrise pe banda de ieşire. 
Drumul spre Zzyzx părea a fi în mijlocul pustietăţii. La 
bifurcaţie, nu exista nimic, nici măcar o benzinărie, ori 
ruinele vreunei construcţii. Drumul se desprindea din 
autostradă parcă fără motiv. 

— Pe aici. 

Dei coti la stânga şi traversă pasarela de deasupra 
autostrăzii. După pasarelă, drumul devenea practic o cărare 
nepavată care ducea spre sud, în jos, spre bazinul 

deşertului Mojave. Peisajul era  împietrit. Suprafeţele 
calcaroase plate care ieşiseră la iveală de sub nisip păreau 
nişte petice de zăpadă de la distanţă. Câţiva arbuşti îşi 
ridicau crengile golaşe spre cer, alte plante mai mici se 
înghesuiau printre pietre. Era o vegetaţie nemişcată. Rachel 
nu-şi putea închipui ce fel de animal ar fi putut supravieţui 
în această pustietate. 

Trecură de un semn care le anunţa că se îndreaptă spre 
Izvoarele Minerale, apoi drumul făcu o curbă şi Rachel 
observă dintr-odată, în faţă, câteva corturi albe, rulote şi 
maşini de teren. In partea stângă a taberei, se putea vedea 
un elicopter militar, vopsit în verde, cu palele elicei 
nemişcate. Un pic mai departe, după tabără, se vedea un 
grup de clădiri micuţe, construite la poalele dealurilor. 
Părea a fi un motel, aşa cum se întâlnesc adesea pe 
marginile drumurilor, dar nu se vedea nicăieri nicio firmă şi 
nu exista niciun drum. 

— Ce-i chestia asta? întrebă Rachel. 

— Asta e Zzyzx, spuse Dei, pronunţând zie-zix. Pot să-ţi 
spun că e găoaza universului. Un predicator de la radio l-a 
construit şi i-a pus numele acum şaizeci de ani. A luat 
terenul ăsta în stăpânire promițând autorităţilor că avea să 
înceapă prospecţiunile. l-a adunat pe toţi beţivii din 
speluncile din LA şi i-a pus la muncă în timp ce el vorbea la 
radio chemându-i pe credincioşi să se scalde în izvoare şi să 
bea apa minerală îmbuteliată de el. Douăzeci şi cinci de ani 
le-au trebuit celor de la Biroul de Administrare a Terenului 
până au reuşit să scape de el. Apoi, locul ăsta a fost dat în 
administrarea sistemului universitar de stat, pentru a se 
executa aici studii privitoare le deşert. 

— De ce aici? De ce i-a îngropat Backus aici? 

— După părerea mea, pentru că e vorba de un teritoriu 
federal. Voia să se asigure că noi - adică probabil tu - urma 
să ne ocupăm de caz. Dacă asta şi-a dorit, asta a obţinut. E 
o excavare masivă. A trebuit să ne aducem generatoare 
proprii de curent, locuri unde să ne adăpostim, mâncare, 
apă, absolut tot. 

Rachel nu spuse nimic. Studia totul, de la locul 
investigaţiei până la orizontul îndepărtat unde se zăreau 
crestele cenuşii ale munţilor care înconjurau bazinul. Nu era 
de aceeaşi părere cu Dei când venea vorba despre locul 
acesta. Auzise că ţărmul Irlandei era descris ca fiind de o 
frumuseţe teribilă. Se gândi că şi deşertul, cu aspectul său 
de pustiu lunar, era frumos în felul său. Avea o frumuseţe 
aspră. Periculoasă. Nu stătuse niciodată prea mult timp în 
deşert, dar anii pe care-i petrecuse în cele două Dakote îi 
dezvoltaseră o anumită capacitate de a aprecia locurile 
dure, pustiurile unde oamenii nu erau decât simpli musafiri 
nepoftiţi. Asta era secretul ei. Fusese beneficiara a ceea ce 
cei din Birou numeau un „transfer dur”. Scopul era s-o facă 
să renunţe, să-şi dea demisia. Dar îi învinsese. Putea să 
reziste acolo până la sfârşit. N-avea să renunţe. 

Dei încetini pe măsură ce se apropiau de un punct de 
control, situat la aproape o sută de metri distanţă de 
corturi. Un bărbat îmbrăcat într-un combinezon albastru, cu 
literele FBI imprimate cu galben pe buzunarul de la piept, 
stătea în faţa unui pavilion de genul celor folosite pe plajă, 
un pavilion pătrat, cu doi pereţi deschişi. Vântul deşertului 
ameninţa să-l smulgă din cablurile de ancorare. Acelaşi 
vânt îi răvăşea agentului părul. 

Dei cobori geamul portierei de pe partea sa. Nu se obosi 
să-şi decline numele sau numărul de identificare. Era de-a 
casei. Îi spuse în schimb bărbatului numele lui Rachel şi o 
prezentă ca „agent vizitator”, orice-ar fi însemnat acest 
lucru. 

— A primit permisiunea agentului Alpert? întrebă el, cu o 
voce la fel de seacă şi de plată ca şi deşertul din spatele lui. 

— Da, are permisiunea. 

— Bine, atunci. Am nevoie doar de actele de identitate. 

Rachel îi întinse legitimaţia. Agentul notă numărul de 
identificare şi i-o dădu înapoi. 

— De la Quantico? 

— Nu, din Dakota de Sud. 

li aruncă o privire care spunea „ştiu că eşti o ratată”. 

— Distracţie plăcută, spuse el şi se întoarse în pavilionul 
lui. 

Dei ridică geamul şi porni maşina, învăluindu-l pe agent 
într-un nor de praf. 

— Este de la Biroul Local din Las Vegas, spuse ea. Nu 
sunt prea mulţumiţi, având în vedere felul în care stau 
lucrurile. Nu le prea place să fie vioara a doua. 

— Nimic nou. 

— Exact. 

— Alpert e agentul coordonator al investigaţiei? 

— Chiar el. 

— Cum e? 

— Ei bine, îţi aduci aminte de teoria ta, în care îi 
împărţeai pe agenţi în morfi şi empati? 

— Da. 

— El e morf. 

Rachel dădu din cap. 

Ajunseră în faţa unui mic panou de carton prins de o 
ramură a unui arbust. Pe panou scria „Vehicule” şi avea 
desenată o săgeată ce arăta spre dreapta. Dei viră în 
direcţia indicată şi parcară maşina la capătul unui şir de 
maşini identice, toate la fel de murdare. 

— Dar tu? întrebă Rachel. Tu ce-ai ajuns să fii? 

Dei nu răspunse. 

— Eşti pregătită, eşti gata să faci asta? o întrebă ea pe 
Rachel în schimb. 

— Bineînţeles. De patru ani aştept o nouă ocazie să pun 
mâna pe el. Şi aici începe. 

Deschise uşa şi ieşi în soarele arzător al deşertului. Se 
simţea acasă. 

Backus le urmări până la ieşirea de pe autostradă. Era la 
o distanţă apreciabilă în spatele lor. Traversă la rândul lui 

pasarela şi semnaliză în sens opus. Dacă l-ar fi urmărit la 
rândul lor în oglinda retrovizoare, ar fi arătat ca un turist 
obişnuit care se întorcea spre Las Vegas. 

Inainte de a se întoarce pe autostradă, urmări maşina 
FBl-ului ieşind de pe şoseaua asfaltată şi luând calea 
deşertului. Se duceau spre locul acela. Locul lui. Un nor alb 
de praf se ridică în spatele maşinii. In depărtare, putea să 
vadă corturile albe. Se simţi cuprins de o senzaţie 
copleşitoare de mulţumire. Locul acela era un oraş construit 
de el. Un oraş al oaselor. Agenţii prezenţi acolo erau 
asemenea furnicilor dintr-un furnicar de sticlă. Trăiau şi 
munceau într-o lume creată de el, fără să ştie că-i 
împlineau vrerea. 

Ar fi vrut să se apropie mai mult de pereţii de sticlă ai 
furnicarului, să participe la tot, să vadă oroarea pe care 
reuşise să le-o provoace, întipărită pe feţele lor, dar ştia că 
riscurile ar fi fost prea mari. Dar mai avea şi alte lucruri de 
făcut. Işi înfipse piciorul în pedala de acceleraţie şi se 
întoarse în oraşul păcatelor. Trebuia să se asigure că totul 
era pregătit şi că toate erau puse la punct. 

Pe măsură ce se îndepărta de locul acela, simţi cum o 
undă de melancolie i se strecoară între coaste. Bănui că se 
datora faptului că o lăsase pe Rachel în urmă, în deşert. 
Trase adânc aer în piept şi încercă să scape de senzaţia 
aceea. Ştia că nu avea să treacă mult timp şi va fi din nou 
aproape de ea. 

După câteva momente, zâmbi amintindu-şi pancarta cu 
numele lui pe care o ţinea în mână femeia care o 
întâmpinase pe Rachel la aeroport. O glumă între agenţi. 
Backus o recunoscuse pe femeia aceea. Agent Cherie Dei. 
Rachel îi fusese mentor, aşa cum el îi fusese mentor lui 
Rachel. Asta însemna că unele dintre secretele lui se 
transmiseseră prin Rachel către această nouă generaţie de 
agenţi. li plăcea lucrul ăsta. Se întreba care ar fi fost reacţia 
lui Cherie Dei dacă s-ar fi oprit la capătul scărilor, în faţa ei 
şi a semnului ăla idiot, şi i-ar fi spus „Mulţumesc că ai venit 
să mă întâmpini.”” 

Prin geamul maşinii aruncă o privire spre terenul plat şi 
arid al deşertului. Peisajul i se părea cu adevărat frumos, iar 
chestiile acelea pe care le îngropase în nisip şi piatră îl 
făceau şi mai frumos. Se gândi la asta şi curând presiunea 
din pieptul său se micşoră şi începu din nou să se simtă 
minunat. Se uită în oglindă, admirând încă o dată măiestria 
chirurgului estetician. Îşi zâmbi. 

Pe măsură ce se apropiau de corturi, Rachel începu să 
simtă mirosul locului. Miasma inconfundabilă a cărnii în 
putrefacție era purtată de vânt prin toată tabăra, învăluind 
corturile şi apoi răspândindu-se în jur. Incepu să respire pe 
gură, urmărită de imaginile şi cunoştinţele pe care şi-ar fi 
dorit să nu le aibă - despre cum apărea senzaţia de miros - 
particule minuscule ajungeau la receptorii plasați în tractul 
nazal. Asta însemna că, dacă simţeai miros de carne în 
putrefacție, respirai carne în putrefacție. 

In apropierea locului unde se săpa, erau trei corturi mici, 
pătrate. Nu erau corturi obişnuite, pentru adăpost. Erau 
corturi de comandament de teren, cu laturi drepte, de doi 
metri şi jumătate lungime. In spatele acestora trei, se afla 
un alt cort mai mare, rectangular. Rachel observă că toate 
aveau în partea de sus chepenguri pentru aerisire. Ştia că 
în fiecare dintre acestea se făceau  deshumări. 
Deschizăturile din partea de sus erau făcute pentru a mai 
lăsa duhoarea şi căldura să iasă. 

Zgomotul acoperea însă totul. Cel puţin două 
generatoare pe benzină produceau curentul electric cu care 
erau alimentate toate aparatele. De asemenea, în stânga 
corturilor, erau parcate două rulote mari, iar pe 
acoperişurile acestora erau montate aparate de aer 
condiţionat, care zumzăiau de zor. 

— Hai să mergem, mai întâi, aici, spuse Cherie Dei, 
arătând spre una dintre rulote. Randal e, de obicei, 
înăuntru. 

Rulota arăta ca oricare alta, era asemenea celor pe care 
Rachel le văzuse pe autostradă. Aceasta purta numele de 
„Drum liber” şi avea numere de Arizona. Dei bătu la uşă şi 
apoi o deschise fără a mai aştepta vreun răspuns. Urcară 
înăuntru. Vehiculul nu era dotat pentru drumeţii. Toate 
spaţiile şi mobilierul, care-l făcea să semene cu o casă pe 
roţi, fuseseră desfiinţate. Acum era doar o cameră lungă, 
mobilată cu patru mese pliante şi cu o grămadă de scaune. 
De-a lungul peretelui din spate era aşezat un raft pe care se 
odihneau echipamentele specifice unui birou obişnuit - 
computer, fax, copiator şi o cafetieră. Două dintre mese 
erau pline cu hârtii. Pe a treia, se afla un castron mare plin 
cu fructe, care parcă nu se potrivea cu peisajul. Rachel 
bănui că era vorba de un prânz. Chiar şi lângă o groapă 
comună trebuie să mănânci. La cea de-a patra masă era 
aşezat un bărbat care vorbea la telefonul mobil. In faţă 
avea un laptop. 

— Stai jos, spuse Dei. O să te prezint imediat după ce 
termină de vorbit la telefon. 

Rachel se aşeză la masa pe care era castronul cu fructe 
şi respiră precaut pe nas. Aerul condiţionat al rulotei era 
setat să recicleze aerul dinăuntru. Nu se simţea duhoarea 
excavaţiei. Nici nu era de mirare că tipul care conducea 
operaţiunea alesese să stea aici. Se uită la fructe şi se 
gândi c-ar putea să înfulece câteva boabe de struguri, doar 
pentru a căpăta puţină energie, dar decise să n-o facă. 

— Dacă vrei fructe, ia cu încredere, spuse Dei. 

— Nu, mulţumesc. Nu-mi trebuie. 

— Cum vrei. 

Dei se întinse şi luă un ciorchine, iar Rachel se simţi 
stânjenită pentru că îşi tăiase singură accesul la fructe. 
Tipul care vorbea la mobil - presupunea că era vorba de 
agentul Alpert - aproape şoptea cuvintele, prea încet 
pentru a putea fi auzit. Probabil, şi persoana de la celălalt 

capăt al firului avea aceeaşi problemă. Rachel băgă de 
seamă că peretele din stânga al rulotei fusese acoperit cu 
fotografii ale excavaţiei. Se uită în altă parte. Nu voia să 
studieze pozele înainte de a intra în corturi. Se întoarse şi 
se uită pe fereastra de lângă masă. Această rulotă avea 
vedere spre deşert. Putea să vadă de aici întregul bazin şi 
tot şirul crestelor munţilor. Se întrebă pentru un moment 
dacă această privelişte avea vreo însemnătate. Dacă 
Backus alesese locul ăsta pentru priveliştea pe care o 
oferea, şi dacă da, care era semnificaţia acestui fapt. 

Când Dei se întoarse cu spatele, Rachel luă câteva boabe 
de struguri şi îşi îndesă trei odată în gură. În acelaşi 
moment bărbatul îşi închise telefonul mobil, se ridică de la 
masă şi se apropie de ea cu mâna întinsă. 

— Randal Alpert, agent special, eu conduc toată chestia 
asta. Suntem bucuroşi să te avem printre noi. 

Rachel îi strânse mâna, dar trebui să aştepte până înghiţi 
strugurii din gură ca să poată vorbi. 

— Imi pare bine să te cunosc. Circumstanţele nu sunt 
chiar aşa de drăguţe. 

— Adevărat, dar uite ce privelişte frumoasă avem. E de o 
mie de ori mai bună decât zidul de cărămizi pe care-l avem 
la Quantico. Şi tot e bine că am ajuns aici la sfârşitul lui 
aprilie şi nu în august. Atunci ar fi fost criminal. 

El era noul Bob Backus. Conducea departamentul din 
Quantico, se deplasa pe teren la cazurile importante - şi, 
bineînţeles, cazul ăsta era unul foarte important. Rachel 
decise că nu-i plăcea de el şi că Cherie Dei avusese 
dreptate când îl catalogase drept morf. 

Rachel crezuse dintotdeauna că agenţii de la 
Departamentul Comportamental erau de două feluri. Prima 
categorie era formată din cei cărora le spunea „morfi”. 
Aceşti agenţi se asemănau cu femeile şi bărbaţii pe care îi 
urmăreau. Reuşeau să nu se lase atinşi de nimic. Puteau să 
treacă de la un caz la altul cu uşurinţă, asemenea unui 
criminal în serie, fără să fie mişcaţi de ororile văzute, de 
vinovăţie sau de cunoaşterea chintesenţei răului. Rachel le 

75 


spunea morfi pentru că aceşti agenţi puteau cumva să 
transforme, să metamorfozeze această povară în altceva. 
De exemplu, o groapă comună, unde erau îngropate 
victimele unui criminal în serie, devenea o privelişte mai 
frumoasă decât oricare alta din Quantico. 

Pe cei din a doua categorie Rachel îi numea „empaţi”, 
pentru că absorbeau toate ororile şi le ţineau înăuntrul lor. 
Acestea deveneau ca un fel de foc de tabără la care se 
încălzeau. Le foloseau pentru a se motiva, pentru a se 
conecta la cazurile la care lucrau şi pentru a le rezolva 
astfel. În ochii lui Rachel, aceşti agenţi erau mai buni pentru 
că erau în stare să meargă dincolo de propriile limite pentru 
a-l prinde pe răufăcător şi pentru a rezolva cazul. 

Sigur, era mult mai sănătos să fi un morf. Să poţi să treci 
peste toate, să nu iei nimic asupra ta. Holurile 
Departamentului (Comportamental erau  bântuite de 
fantomele empaţilor, de agenţi care nu fuseseră în stare să 
meargă până la capăt, care nu făcuseră faţă acestei poveri. 
Agenţi, ca Janet Newcomb, care îşi trăsese un glonţ în cap, 
ca Jon Fenton, care se aruncase cu maşina de pe un pod, şi 
ca Terry McCaleb, care îşi sacrificase la propriu inima pe 
altarul serviciului. Rachel şi-i amintea pe toţi, dar mai bine 
şi-l amintea pe Bob Backus, cel mai bun morf, agentul care 
era şi vânător şi pradă, în acelaşi timp. 

— Brass Doran era la telefon, spuse Alpert. M-a rugat să- 
ţi transmit salutări. 

— Ea a rămas la Quantico? 

— Da, devine agorafobică atunci când vine vorba să 
plece din locul acela. Nu vrea niciodată să plece. Se ocupă 
de acolo de rezolvarea problemelor noastre. Acum, agent 
Walling, bănuiesc că ştii cum stau lucrurile. Avem o situaţie 
destul de delicată aici. Suntem bucuroşi să te avem printre 
noi, dar reţine că te afli aici doar ca observator şi eventual 
ca martor. 

Nu-i plăcea atitudinea formală cu care o trata. Era o 
modalitate de a o ţine la distanţă. 

— Martor? întrebă ea. 

— Ai putea, de asemenea, să ne oferi nişte idei. Tu îl 
cunoşti pe tipul ăsta. Cei mai mulţi dintre noi lucram pe 
stradă, urmăream jefuitori de bănci când a avut loc 
scandalul acela cu Backus. Eu am venit în departament 
imediat după ce s-a aflat chestia aceea cu tine. După ce au 
trecut pe acolo cei de la OPRI. Cherie este unul dintre 
puţini agenţi care au reuşit să-şi păstreze posturile după 
acel control. 

— Chestia aceea cu mine? 

— Ştii la ce anume mă refer. Chestia ta cu Backus. 

— Pot să mă duc să văd excavaţiile acum? Vreau să văd 
şi eu ce aţi găsit. 

— Ei bine, Cherie te va duce imediat acolo. Nu prea e 
nimic de văzut, doar cadavrul de astăzi. 

Vorbise ca un adevărat morf, se gândi Rachel. Se uită la 
Dei şi privirile li se întâlniră, aprobatoare. 

— Dar, mai întâi, vreau să vorbim despre ceva. 

Rachel ştia ce avea să urmeze, dar îl lăsă pe Alpert să-şi 
facă numărul. Bărbatul se duse în partea din faţă a rulotei şi 
arătă spre deşert, prin parbriz. Rachel îi urmări mâna, dar 
nu reuşi să vadă decât crestele munţilor. 

— Ei bine, nu poţi vedea foarte bine din poziţia asta, 
spuse Alpert, dar acolo am întins pe pământ un semn mare, 
pe care scrie, cu litere mari: „Filmări în desfăşurare - nu 
survolaţi zona”. Asta pentru curioşii care s-ar fi putut 
întreba de ce sunt atâtea vehicule şi atâtea corturi aici. O 
idee destul de bună, ha? Or să creadă că e un platou de 
filmare. Asta îi va ţine la distanţă. 

— Unde vrei să ajungi? 

— Unde vreau să ajung? Vreau să ajung la aţi spune că 
am păstrat până acum o discreţie totală asupra operaţiunii. 
Nimeni nu ştie nimic, şi vrem ca lucrurile să rămână aşa. 


1 Office of Professional Responsibility - Biroul de Responsabilitate 
Profesională este departamentul însărcinat cu controlul intern şi 
investigarea tuturor acuzațiilor şi bănuielilor a căror ţintă sunt agenţii 
federali - (n. trad.). 

— Şi sugerezi că eu m-aş duce şi aş aduce aici toată 
presa? 

— Nu, nu sugerez aşa ceva. Ţi-am făcut acelaşi instructaj 
pe care l-am făcut tuturor agenţilor de aici. Nu vreau ca 
vreun amănunt referitor la investigația asta să ajungă în 
presă. Vreau ca de data asta să reuşim să controlăm totul. 
S-a înţeles? 

Mai degrabă comandamentul Biroului şi cei de la Oficiul 
pentru Responsabilitate Profesională vor să controleze totul 
de data asta, se gândi ea. Surpriza oferită de Backus 
dărâmase aproape complet imaginea şi reputaţia pe care 
Departamentul de Cercetare Comportamentală reuşise să 
şi-o clădească, asta ca să nu mai vorbim despre lovitura pe 
care o primise întreaga instituţie la nivelul relaţiilor publice. 
Acum, ţinând seama de rateurile de la 11 septembrie! şi de 
competiţia în care Biroul era angajat cu Agenţiile de 
Securitate, unde miza erau dolarii repartizaţi de la buget, 
concentrarea presei asupra cazului unui fost agent devenit 
ucigaş în serie era ultimul lucru pe care atât Biroul, cât şi 
cei de la OPR şi-l doreau. Mai ales, când publicul fusese 
convins că agentul ucigaş era mort demult. 

— Inţeleg, spuse Rachel cu răceală. Nu aveţi de ce să vă 
faceţi griji în ceea ce mă priveşte. Acum pot pleca? 

— Incă ceva. 

Ezită un moment. Indiferent despre ce ar fi fost vorba, 
era o chestiune delicată. 

— Nu toţi cei care sunt implicaţi în investigația asta 
cunosc legătura ta cu Robert Backus. Este o informaţie 
confidențială şi aşa trebuie să rămână. 

— Ce vrei să spui? Că agenţii care lucrează aici nu ştiu că 
Backus este cel care a făcut toate astea? Ar trebui inf... 

— Agent Walling, aceasta nu este investigația ta. Nu 
încerca să o faci a ta. Ai fost adusă aici pentru a observa şi 
pentru a ajuta, mărgineşte-te să faci asta. Nu ştim sigur că 


17 Referire la atentatele teroriste de la 11 septembrie 2001, care au 
zguduit puternic Statele Unite ale Americii. 

Backus a făcut toate astea, şi până când vom avea 
certitudinea trebuie să... 

— Sigur. Amprentele lui nu erau decât pe GPS, iar modul 
de operare în acest caz îi este specific. 

Alpert se uită spre Dei, cu o privire enervată. 

— Cherie n-ar fi trebuit să-ţi spună despre amprente, cât 
despre modul de operare, încă nu ştiu nimic sigur. 

— Doar pentru că nu trebuia să-mi spună nimic nu 
înseamnă că nu-i adevărat. N-ai să reuşeşti să acoperi toată 
chestia asta, agent Alpert. 

Alpert râse frustrat. 

— Cine a spus ceva despre acoperit? Uite ce e, tot ce 
facem acum este să controlăm informaţiile. Informaţiile vor 
fi dezvăluite la momentul potrivit. Asta e tot ce îţi spun. 
Simpla ta prezenţă aici este destul de relevantă pentru un 
ochi ager, înţelegi? Nu vreau să fi tu cea care hotărăşte ce 
şi cui urmează să mai fie dezvăluit. Asta e treaba mea. S-a 
înţeles? 

Rachel dădu din cap fără convingere. Se uită la Dei, iar 
aceasta făcu la fel. 

— Perfect. 

— Bine. Atunci, Cherie, ia-o de aici. Du-o la plimbare, 
vizitaţi împrejurimile. 

leşiră din rulotă şi Dei o conduse la primul cort mic. 

— Ţi-ai făcut o intrare foarte bună, presimt că o să vă 
înţelegeţi perfect, îi spuse ea lui Rachel pe drum. 

— E amuzant. Unele lucruri nu se schimbă niciodată. 
Cred că e imposibil ca birocraţia să evolueze, să înveţe din 
propriile greşeli. Oricum, nu contează. Ce avem aici? 

— Până acum am scos opt saci şi am mai gazat încă 
două. Doar că n-am ajuns încă la ele. Sistemul clasic al 
piramidei inversate. 

Rachel cunoştea prea bine aceste prescurtări. Chiar 
inventase o parte dintre ele. Dei îi spusese că dezgropaseră 
opt cadavre şi sondele cu gaz relevaseră prezenţa a altor 
două cadavre îngropate, care urmau să fie excavate. Istoria 
tragediilor crea baze de date şi astfel luau naştere modele 

comportamentale, după care se puteau studia cazurile 
similare. Mai fusese observat şi în trecut. Ucigaşul, care îşi 
îngropa victimele în acelaşi loc, acţiona după un anumit 
model, victimele fiind înhumate la o distanţă egală de 
prima, punctele formând modelul unei piramide inversate 
sau a literei V. La fel se întâmplase şi aici, Backus urmând 
fie intenţionat, fie inconştient un model despre care 
adunase şi el date pe vremea când lucra ca agent. 

— Vreau să te mai întreb un singur lucru, spuse Rachel. 
Tipul vorbea cu Brass Doran la telefon. Ea ştie despre 
legătura lui Backus cu toate astea, nu? 

— Da, ştie. Ea a găsit amprentele pe pachet. 

Rachel dădu din cap. Cel puţin avea un confrate în care 
putea avea încredere şi care era la curent cu toate 
amănuntele investigaţiei. 

Ajunseră la cort şi Dei dădu la o parte marginea 
chepengului de la intrare. Rachel intră prima. Datorită 
deschizăturii de deasupra, făcută pentru ventilaţie, în cort 
nu era beznă, ci un semiîntuneric. Ochii lui Rachel se 
obişnuiră imediat. Văzu în centrul cortului o groapă 
rectangulară. Nu se vedea nicăieri vreun morman de 
pământ. Presupuse că pământul, pietrele şi nisipul care 
fuseseră scoase din groapă fuseseră trimise la Quantico sau 
la laboratorul Biroului Local pentru a fi cernute şi analizate. 

— In această primă groapă au apărut şi anomaliile, spuse 
Dei. Celelalte sunt, pur şi simplu, nişte morminte. Foarte 
curate. 

— Despre ce anomalii vorbeşti? 

— Coordonatele de pe GPS indicau exact locul ăsta. Când 
am ajuns aici am găsit deasupra locului ăsta o barcă. Era... 

— O barcă? Aici, în deşert? 

— lţi aminteşti ce ţi-am povestit despre preotul care a 
înfiinţat locul ăsta? A săpat un canal pe care voia să-l umple 
cu apă minerală. Credem că barca a fost adusă pe vremea 
aceea. Era aici de zeci de ani. Oricum, am mutat-o, am 
introdus sondele în pământ şi am început să săpăm. Cea 
de-a doua anomalie este reprezentată de faptul că în 

mormântul ăsta am găsit primele două victime. Celelalte 
morminte sunt individuale. 

— Şi acestea două au fost îngropate amândouă odată? 

— Da. Una deasupra celeilalte. Dar una era înfăşurată în 
folie de plastic - tipul era mort de mai mult timp decât 
cealaltă victimă. Credem că între momentul morţii celor doi 
s-au scurs înjur de şapte luni. 

— Deci a păstrat cadavrul pentru o perioadă. L-a 
înfăşurat în plastic, să fie în siguranţă. Apoi, când a apărut 
şi al doilea, şi-a dat seama că trebuia să facă ceva cu ele şi 
a venit în deşert să le îngroape. S-a folosit de barcă pentru 
a marca locul. Un fel de monument funerar folosit şi ca 
semn, pentru că ştia că avea să se întoarcă aici cu alte 
cadavre. 

— Poate. Dar de ce să fi avut nevoie de barcă dacă avea 
GPS-ul? 

Rachel dădu din cap şi se simţi străbătută de un flux de 
adrenalină.  Raţionamentele îi plăcuseră întotdeauna, 
reprezentau una dintre aspectele plăcute ale meseriei. 

— GPS-ul a apărut mai târziu. Recent. Aparatul a fost 
pentru noi. 

— Pentru noi? 

— Pentru voi. Pentru Birou. Pentru mine. 

Rachel se apropie de marginea gropii şi se uită înăuntru. 
Nu era prea adâncă, mai ales, că era vorba de o groapă 
pentru două cadavre. Incetă pentru o clipă să respire pe 
gură şi trase pe nas aerul fetid. Voia să îşi amintească de 
asta. 

— Aţi reuşit să identificaţi victimele? 

— Nimic oficial. N-am contactat încă rudele. Dar am aflat 
identitatea câtorva. Cel puţin a cinci dintre ei. Primul a fost 
ucis acum trei ani. Al doilea, şapte luni după aceea. 

— Aţi constatat un anume ciclu? 

— Da, l-am stabilit. Cu o reducere de opt la sută. După 
părerea noastră, cu ultimele două ajungem în noiembrie. 

Asta însemna că intervalele dintre omoruri scădeau cu 
opt procente faţă de cele şapte luni care se scurseseră între 

prima şi a doua ucidere. Şi acest aspect era familiar. 
Scăderea intervalului dintre două omoruri era o trăsătură 
des întâlnită în astfel de cazuri. Era un simptom al faptului 
că ucigaşul îşi pierdea controlul asupra dorințelor sale şi, în 
acelaşi timp, că încrederea în invincibilitatea sa creştea. 
Scapi basma curată cu primul, al doilea îl comiţi mai uşor şi 
mai repede. Şi aşa mai departe. 

— Insemnă că i-a cam trecut termenul, spuse Rachel. 

— Probabil. 

— Probabil? 

— Haide, Rachel, vorbim despre Backus aici. Ştie exact 
ce ştim noi. Pur şi simplu, se joacă cu noi. Ca şi la 
Amsterdam. Dispare fără ca măcar să avem timp să-l 
recunoaştem. La fel şi aici. A dispărut. Vreau să spun, de ce 
ne-ar fi trimis GPS-ul dacă n-ar fi dispărut deja? Nu i-a 
trecut termenul şi nu se va întoarce aici. Acum e pe 
undeva, râzând de noi de la distanţă, urmărindu-ne cum 
urmărim modelele noastre, cum trecem prin etapele 
stabilite deja, ştiind că n-o să reuşim să ne apropiem de el, 
aşa cum n-am făcut-o nici data trecută. 

Rachel dădu din cap. Ştia că Dei avea dreptate, dar se 
hotărî pentru o abordare mai optimistă. 

— Trebuie să facă o greşeală la un moment dat Dar GPS- 
ul? Aţi aflat ceva în legătură cu el? 

— Lucrăm la asta, bineînţeles. Brass se ocupă de chestia 
asta. 

— Ce mai e de ştiut? 

— Mai eşti tu, Rachel. 

Rachel nu spuse nimic. Cherie Dei avea dreptate din nou. 
Backus plănuise ceva. Mesajul său obscur, dar direct, 
adresat lui Rachel, venea în dovedirea acestei teorii. O voia 
aici, voia ca ea să ia parte la joc. Dar care era acest joc? Ce 
voia Poetul? 

Aşa cum Rachel îi fusese mentor lui Dei, Backus fusese 
mentorul lui Rachel. Fusese un profesor foarte bun. Dacă se 
gândea retrospectiv, fusese mai bun decât îşi putea 
imagina cineva. Rachel fusese instruită atât de agentul 

Backus, cât şi de ucigaşul Backus, de vânător şi de pradă, o 
combinaţie unică în analele justiţiei. Rachel avea să-şi 
amintească mereu o replică rostită de Backus într-o noapte 
când urcau împreună scările subsolului din Quantico, 
plecând de la serviciu: 

— Până la urmă, cred că toate astea nu sunt decât o 
grămadă de rahat. Nu putem să prevedem cum acţiona 
oamenii ăştia. Noi nu putem decât să reacţionăm. Şi la 
sfârşitul zilei, asta ne face în mare măsură nefolositori. 
Putem să reprezentăm sursa sau inspiraţia pentru titluri din 
ziare şi pentru ştiri de senzaţie, cei din Hollywood pot face 
filme despre noi, dar cam asta e tot. 

Pe vremea aceea, Rachel abia îşi începuse munca în 
unitate. Avea o grămadă de planuri, de idei, avea 
încredere. Şi-a petrecut următoarele treizeci de minute 
încercând să-l convingă pe Backus că impresia lui era 
greşită. Acum, se simţea jenată de amintirea efortului pe 
care-l făcuse atunci şi de lucrurile pe care le spusese unui 
om despre care aflase mai târziu că e un criminal. 

— Pot să merg şi în celelalte corturi acum? întrebă 
Rachel. 

— Sigur, spuse Dei. Cum vrei tu. 

Se făcuse târziu şi bateriile bărcii începeau să se 
descarce. Luminile din cabina din faţă se diminuau 
constant. Sau cel puţin aşa mi se părea mie. Poate doar îmi 
obosiseră ochii. Imi petrecusem ultimele şapte ore citind 
dosarele pe care le scosesem din cutiile aşezate pe patul de 
sus. Umplusem agenda până la ultima pagină, apoi o 
întorsesem pe partea cealaltă şi o luasem de la început. 

Discuţia de după-amiază fusese lipsită de evenimente şi 
nu-mi fusese de niciun ajutor. Ultimul client al lui Terry 
McCaleb fusese un bărbat pe nume Otto Woodall, care 

locuia într-un apartament de lux situat în spatele legendarei 
clădiri a cazinoului Avalon. Am vorbit cu el cam o oră şi mi- 
a relatat în linii mari cam aceeaşi poveste pe care o ştiam 
de la Buddy Lockridge. Woodall, care avea şaizeci şi şase 
de ani, a confirmat toate informaţiile despre cursa 
respectivă, cel puţin tot ce mă interesa pe mine. A spus că 
a părăsit într-adevăr nava cât au fost ancoraţi în portul din 
Mexic şi că şi-a petrecut noaptea în compania unei femei pe 
care o cunoştea acolo. Nu era nici jenat, nici ruşinat. Soţia 
lui era pe continent, la cumpărături, urmând să lipsească 
aproape toată ziua, aşa că n-a avut nicio problemă în a mi 
se destăinui. Mi-a spus că se pensionase, că renunţase 
astfel la slujbă, dar că n-avea de gând să renunţe şi la 
viaţă. Mi-a spus că încă avea, ca bărbat, anumite nevoi. Am 
încercat să schimb direcţia discuţiei, s-o canalizez spre 
ultimele momente din viaţa lui McCaleb. 

Observațiile şi amintirile lui Woodall erau aidoma celor 
povestite de Buddy în privinţa aspectelor importante. De 
asemenea, Woodall mi-a confirmat că în cel puţin două 
ocazii îl văzuse cu ochii lui pe McCaleb luându-şi pastilele şi 
siropurile, de fiecare dată împreună cu o gură de suc de 
portocale. 

Am luat notițe, dar ştiam că n-aveau să-mi folosească ia 
nimic. După o oră de stat la taclale, i-am mulţumit 
domnului Woodall pentru timpul acordat şi l-am lăsat să 
admire în linişte priveliştea golfului Santa Monica şi a 
smogului care începuse să se ridice în spatele lui, pe 
continent. 

Buddy Lockridge mă aştepta în faţa casei, într-o maşinuţă 
de golf pe care o închiriasem. Incă era supărat din cauza 
deciziei mele de ultim moment de a nu-l lua şi pe el la 
discuţia cu Woodall. Mă acuzase că mă folosisem de el ca 
să ajung la Woodall. Avea dreptate, dar nemulţumirile şi 
îngrijorările lui nu prea mă interesau. 

Conduse în tăcere maşinuţa înapoi la debarcader. Am 
predat vehiculul şi i-am spus lui Buddy că poate să se ducă 
acasă, pentru că eu aveam să fiu ocupat cu cititul dosarelor 

chestie care urma să-mi ocupe restul zilei şi toată noaptea. 
S-a oferit cu jumătate de voce să mă ajute, dar i-am spus 
că mă ajutase deja destul. L-am urmărit îndepărtându-se cu 
capul plecat, pe lângă pontoanele pentru feribot. Incă nu 
eram sigur în privinţa lui Buddy Lockridge. Ştiam că trebuie 
să-l analizez mai bine pe individ. 

N-am mai vrut să mă încurc iar cu vreun Zodiac, aşa că 
am luat un taxi nautic până la The Following Sea. Am mai 
aruncat o privire rapidă prin salonul principal, fără să 
găsesc nimic interesant, şi am intrat apoi în cabina din faţă. 

Am observat că Terry avea un CD player pe patul 
transformat în birou. Mica lui colecţie de discuri era 
compusă în cea mai mare parte din albume de blues şi de 
rock and roll din anii '70. Am pus un album mai recent al 
Lucindei Williams, intitulat World Without Tears'* şi mi-a 
plăcut atât de mult, încât l-am lăsat să ruleze iar şi iar 
pentru următoarele şase ore. În vocea femeii se ghiceau 
călătorii lungi şi îmi plăcea chestia asta. Gând curentul a 
început să scadă în intensitate şi am oprit aparatul mi-am 
dat seama că memorasem inconştient versurile de la cel 
puţin trei cântece, pe care puteam astfel să i le cânt fiicei 
mele, data viitoare când aveam să o culc. 

Odată întors în aşa-zisul birou al lui McCaleb, primul lucru 
pe care l-am făcut a fost să deschid calculatorul şi să 
accesez folderul intitulat „Profiluri”. Acolo, am găsit alte 
şase fişiere care în loc de titlu purtau doar nişte date. Erau 
făcute în anii precedenţi. Le-am accesat pe toate, unul câte 
unul, în ordine cronologică şi am descoperit că toate erau, 
de fapt, profiluri ale suspecţilor din câte un caz de omor. 
Redactate într-un limbaj cinic, lipsit de înflorituri, destinat 
profesioniştilor în domeniu, toate aceste profiluri se 
încheiau cu concluzii despre criminal, trase pe baza unor 
anumite detalii ale locului crimei. Din modul de analizare a 
acestor detalii reieşea foarte clar că McCaleb făcea mai 
mult decât să citească nişte articole din ziare. Era evident 


18 O lume fără lacrimi. 

că avea acces nelimitat la locul crimelor - fie în persoană, 
fie, cel mai probabil, prin intermediul fotografiilor, filmelor 
şi al notiţelor investigatorilor. Pentru mine era foarte clar că 
aceste rapoarte nu erau ciorne făcute de către un specialist 
pensionat, căruia îi era dor de slujba sa şi care voia să se 
menţină în formă. Erau opera unui colaborator special. 
Toate cazurile se aflau în jurisdicţia unor secţii mici de 
poliţie din vest. Părerea mea era că McCaleb aflase de toate 
aceste cazuri prin intermediul presei sau prin alte mijloace 
Şi, pur şi simplu, se oferise să ajute departamentele de 
poliţie care se chinuiau să rezolve cazurile. Odată ce oferta 
îi era acceptată, îi erau, probabil, trimise informaţii de la 
locurile în care se petrecuseră crimele, şi el se apuca să le 
analizeze şi construia profilul criminalului. Mă întreb dacă 
reputaţia lui îi era de ajutor sau mai mult îl încurca atunci 
când îşi oferea serviciile. De câte ori, oare, fusese refuzat 
pentru a fi acceptat de aceste şase ori? 

Atunci când oferta îi era acceptată, lucra, probabil, de la 
acelaşi birou la care stăteam eu acum, fără să părăsească 
nava. Şi fără să îşi facă griji că nevasta lui ar fi putut afla cu 
ce se ocupă el. 

Dar am putut observa că fiecăruia dintre profilurile 
respective îi acordase o bună parte din timpul şi atenţia sa. 
Începeam să înţeleg din ce în ce mai bine ce voise Graciela 
să spună cu faptul că în căsnicia lor apăruse o problemă. 
Terry nu putuse să tragă linie. Nu putuse să renunţe. 
Aceste profiluri erau o dovadă nu numai a devotamentului 
cu care se dedica meseriei de anchetator, ci şi a lipsurilor 
lui în ceea ce priveşte calitatea lui de tată şi de soţ. 

Cele şase profiluri fuseseră făcute în unele cazuri din: 
Scottsdale, Arizona Henderson, Nevada, precum şi din patru 
oraşe californiene - La Jolla, Laguna Beach, Salinas şi San 
Mateo. In două era vorba despre uciderea unor copii, în 
celelalte patru era vorba de crime sexuale, victimele fiind 
trei femei şi un bărbat. McCaleb nu făcuse nicio legătură 
între cazuri. Era foarte clar că era vorba de cazuri separate, 
care-i atrăseseră atenţia în ultimii doi ani. In niciunul dintre 

fişiere nu apăreau informaţii cu privire la cât de utilă fusese 
munca lui Terry sau la modul de soluţionare a vreunuia 
dintre cazuri. Am trecut în agendă elementele de 
identificare ale fiecărui caz, gândindu-mă că aş putea să 
văd ce se întâmplase în toate, interesându-mă la secţiile 
respective de poliţie despre stadiul actual al anchetei. Era 
cam trasă de păr, dar exista totuşi posibilitatea ca unul 
dintre aceste profiluri să fi avut legătură cu moartea lui 
McCaleb. Nu era neapărat o direcţie prioritară a 
investigaţiei mele, dar trebuia să verific şi pista asta. 

Deocamdată, terminasem cu computerul, aşa că mi-am 
concentrat atenţia către cutiile de carton de pe patul de 
sus. Le-am dat jos una câte una, până când am reuşit să 
umplu toată podeaua cabinei. In cutii, am descoperit un 
amestec de dosare din cazuri rezolvate şi nerezolvate. Mi- 
am petrecut prima oră separându-le pe cele deschise - 
nerezolvate, gândindu-mă că, dacă moartea lui Terry era 
legată în vreun fel de un caz, cel mai probabil era vorba de 
un caz în care făptuitorul era încă în libertate. N-avea niciun 
motiv să lucreze la vreun caz închis. 

Lectura dosarelor era de-a dreptul fascinantă. Cu multe 
dintre cazurile respective eram la curent, la rezolvarea 
altora participasem şi eu. Pe niciunul dintre ele nu se 
aşezase încă praful. Aveam impresia că toate cazurile 
deschise erau cercetate periodic, prin rotaţie. Din când în 
când, McCaleb le scotea de la naftalină şi le recitea, 
gândind din nou paşii urmaţi de investigaţie, analizând 
suspecţii, locurile crimelor, posibilităţile. Le telefona 
anchetatorilor, celor de la laboratoarele de investigaţii şi 
chiar martorilor. Ştiam toate astea pentru că McCaleb 
obişnuia să noteze diverse lucruri pe partea interioară a 
copertei fiecărui dosar - notițe despre lucrurile pe care le 
făcuse, notite datate meticulos şi aranjate în ordine 
cronologică. 

Din toate aceste date mi-am putut da seama că McCaleb 
lucra la mai multe cazuri odată. Şi era foarte clar că încă 
mai avea intrare la FBI şi la Departamentul 

Comportamental de la Quantico. Am petrecut o oră 
întreagă citind dosarul consistent pe care-l făcuse Poetului, 
unul dintre cele mai notorii, dacă nu şi stânjenitoare cazuri 
din analele FBl-ului. Poetul fusese un ucigaş despre care s-a 
aflat, ulterior, că era agentul FBI care conducea 
departamentul angajat în urmărirea lui. Fusese un scandal 
care cutremurase întregul FBI şi al său lăudat Departament 
de Cercetare de Comportamentale cu opt ani în urmă. 
Agentul, Robert Backus, îşi alesese victimele din rândul 
detectivilor de la omucideri. Îşi camulfla crimele, făcându-le 
să pară simple sinucideri. Lăsa chiar aşa-zise scrisori de 
adio care conţineau versuri din Edgar Allan Poe. In trei ani, 
a reuşit să ucidă opt oameni pe întreg cuprinsul ţării, 
înainte ca un reporter să descopere că sinuciderile erau, de 
fapt, regizate şi să înceapă, astfel, vânătoarea. Backus a 
fost descoperit în Los Angeles şi a fost împuşcat de un alt 
agent. Pe vremea aceea, se presupunea că îşi alesese 
următoarea victimă din rândul detectivilor de la secţia din 
Hollywood a Departamentului de Poliţie din Los Angeles. 
Era secţia unde lucram şi eu. Ţinta, Ed Thomas, îmi fusese 
coleg, şi aşa am aflat şi eu de caz. Imi amintesc că am 
urmărit cu foarte mult interes cazul Poetului. 

Acum citeam varianta din interior a poveştii. Oficial, cazul 
a fost închis de către Birou. Dar, neoficial, se zvonise 
dintotdeauna că Backus reuşise să scape. După ce fusese 
împuşcat, Backus intrase într-un tunel de evacuare a 
excesului de ape pluviale, tunel care făcea parte din 
reţeaua ce se întindea în subteranul Los Angeles-ului. Şase 
săptămâni mai târziu, fusese descoperit un cadavru cu o 
rană de glonţ în zona în care fusese împuşcat şi Backus, 
dar, din cauza gradului de descompunere, nu se putuse 
face identificarea după fizionomie şi nici după amprente. Se 
raportase că rozătoarele mâncaseră o parte din cadavru, 
inclusiv mandibula inferioară pe care erau singurul grup de 
dinţi după care se putea face identificarea. De asemenea, 
Backus dispăruse fără să i se poată preleva vreun eşantion 
de ADN. Astfel, autorităţile aveau un cadavru cu o rană de 

glonţ, dar nimic cu care să-l compare. Sau cel puţin aşa au 
susţinut. 

Biroul s-a grăbit să anunţe că se credea că Backus era 
mort şi că dosarul fusese închis, măcar pentru a termina 
mai repede această umilinţă publică pe care o suferise 
instituţia, situaţie cauzată de unul dintr-ai lor. 

Dar documentele adunate de McCaleb dovedeau că 
zvonurile erau adevărate. Backus era viu şi liber. Undeva. 
Cu patru ani în urmă, reapăruse în Olanda. Conform 
buletinelor confidenţiale ale FBl-ului, pe care sursele lui 
McCaleb i le puneau acestuia la dispoziţie, ucigaşul luase 
viaţa a cinci persoane, pe parcursul unei perioade de doi 
ani, în Amsterdam. Toate victimele erau bărbaţi, străini 
care vizitaseră oraşul şi care dispăruseră după ce se 
aventuraseră în celebrul Red Light District!?. Toţi au fost 
găsiţi strangulaţi, plutind în râul Amstel. Legătura dintre 
aceste omoruri şi Backus fusese făcută prin scrisorile 
trimise autorităţilor locale, prin care autorul îşi asuma 
crimele şi cerea ca FBl-ul să fie trimis să investigheze cazul. 
În rapoartele acelea confidenţiale, se mai arăta că autorul 
ceruse, în mod special, ca agenta Rachel Walling să se 
ocupe de caz. Era vorba de aceeaşi persoană care-l 
împuşcase pe Robert Backus cu patru ani înainte. Poliţia din 
Olanda invitase FBl-ul să îşi dea cu părerea, neoficial, 
despre caz. Cel care trimisese scrisorile le semnase simplu 
„Poetul”. Analiza grafoscopică făcută de cei de la FBI 
indicase, fără să stabilească cu certitudine că expeditorul 
nu era un ucigaş care încerca să profite de faima celebrului 
Robert Backus, ci chiar Backus în persoană. 

Bineînţeles, până când Biroul, autorităţile locale şi chiar şi 
Rachel Walling îşi concentraseră forţele în Amsterdam, 
ucigaşul era plecat de mult. Şi de atunci nu se mai auzise 
nimic de Robert Backus, cel puţin din ce ştiau sursele lui 
Terry McCaleb. 


19 În traducere literală „Cartierul Luminilor Roşii“ - cartier din 


Amsterdam renumit pentru prostituate. 

Am pus înapoi dosarul cel gros într-una din cutiile de 
carton şi am trecut mai departe. Am descoperit foarte 
curând că McCaleb nu se ocupa doar de cazurile vechi. De 
fapt, îşi dedica atenţia şi cunoştinţele tuturor cazurilor care 
îi atrăgeau atenţia. Erau zeci de dosare care nu cuprindeau 
decât o singură poveste decupată dintr-un ziar, dosare în 
care McCaleb îşi notase câte ceva pe coperta interioară. 
Unele cazuri erau celebre, altele, obscure. Adunase mai 
multe tăieturi şi articole din ziare - care se refereau la cazul 
lui Laci Peterson - al dispariţiei unei femei însărcinate din 
California Centrală. Dispăruse în urmă cu doi ani, chiar în 
Ajunul Crăciunului. Cazul respectiv fusese în atenţia 
publicului şi beneficiase şi de o campanie puternică de 
presă, mai ales, după ce trupul dezmembrat al femeii 
fusese găsit în golful în care soţul ei le spusese 
anchetatorilor că fusese la pescuit chiar în perioada în care 
aceasta dispăruse. O notă făcută pe coperta interioară a 
dosarului şi datată încă înainte de descoperirea cadavrului 
spunea: „Cu siguranţă decedată - în apă.” O altă notiţă, 
datată înainte de arestarea soţului, spunea „E vorba de o 
altă femeie. 

Mai era acolo un dosar cu notițe la fel de exacte, 
subiectul notiţelor fiind Elizabeth Smart, o copilă răpită în 
Utah, care fusese găsită şi redată familiei după aproape un 
an. Terry scrisese „In viaţă” sub una dintre fotografiile fetei, 
publicată de un ziar. 

McCaleb făcuse, de asemenea, un studiu neoficial în 
cazul lui Robert Blake. Fosta vedetă de film şi de televiziune 
fusese acuzată că îşi ucisese soţia într-un alt caz foarte 
mediatizat. Notiţele pe care le făcuse în dosar erau foarte 
intuitive şi la obiect. Când cazul a fost analizat de instanţele 
de judecată, aceste notițe s-au dovedit a fi foarte corecte. 

M-am întrebat dacă era, oare, posibil ca McCaleb să-şi fi 
antedatat notițele făcute, să se fi inspirat în redactarea 
acestora din ceea ce apăruse în presă după rezolvarea 
cazurilor, creând astfel impresia că prezisese modul în care 
aveau să fie soluționate respectivele cazuri. Deşi totul era 

posibil, mi se părea absurd să mă gândesc că McCaleb ar fi 
putut să facă aşa ceva. N-ar fi avut niciun motiv să comită o 
astfel de fărădelege tăcută şi egoistă. Părerea mea era că 
munca lui era reală. 

Unul dintre dosare conţinea articole din ziare referitoare 
la noul caz dificil aflat în atenţia brigăzii de poliţie din Los 
Angeles. Pe coperta interioară erau notate numele şi 
numerele de telefon mobil ale celor patru detectivi 
desemnaţi să se ocupe de acest caz. Era evident că Terry 
reuşise să facă trecerea de la FBI la LAPD”, reuşind să facă 
rost de numerele de telefon mobil. Ştiam că detectivii nu-şi 
prea dădeau numerele de mobil oricui. 

Îl cunoşteam pe unul dintre cei patru detectivi. Tina 
Marcia lucrase într-o vreme la divizia Hollywood, inclusiv la 
brigada de omucideri. Ştiam că era târziu, dar poliţiştii se 
aşteptau să primească telefoane la ore târzii. Ştiam că pe 
Marcia nu l-ar fi deranjat. Mi-am scos telefonul mobil şi am 
sunat la numărul pe care McCaleb îl notase pe coperta 
interioară a dosarului lângă numele lui Marcia. Acesta 
răspunse imediat. Am spus cine sunt, am trecut prin 
inevitabilele politeţuri despre timpurile trecute şi i-am 
explicat că-l sunasem în legătură cu Terry McCaleb. N-am 
minţit, dar nu i-am spus că lucram la o ancheta a unei 
crime. l-am spus că îi sortam dosarele la rugămintea soţiei 
sale şi într-unul din ele am găsit şi numele lui. Eram, pur şi 
simplu, curios, voiam să ştiu care fusese relaţia lor. 

— Harry, ai lucrat şi tu la câteva cazuri dificile la vremea 
ta, nu? Chestia aia care s-a întâmplat la tine acasă anul 
trecut a devenit un caz dificil, nu-i aşa? 

— Da, aşa este. 

— Atunci ştii şi tu cum stă treaba. Uneori, te agăţi de 
toate şansele pe care le ai, indiferent de cât de mici sunt, 
profiţi de orice ajutor pe care-l primeşti, indiferent de unde 
vine. Terry m-a sunat într-o zi şi şi-a oferit serviciile. Nu 


9 Los Angeles Police Department - Departamentul de Poliţie al Los 
Angeles-ului. 

pentru un caz anume. M-am gândit că citise articolul care 
apăruse în Times despre divizia noastră. Nu mi-a spus decât 
că, dacă vrem să ne facă vreun profil într-un anume caz, ne 
stă la dispoziţie. Era unul dintre cei mai buni. Când am auzit 
ce i s-a întâmplat, mi-a părut sincer rău. Am vrut să ajung şi 
eu la Catalina pentru serviciul funerar, dar până la urmă au 
apărut alte chestii de făcut, şi n-am mai putut. 

— Aşa se întâmplă întotdeauna, mereu apare câte ceva. 
Şi aţi apelat vreodată la el pentru un profil? 

— Da, într-un fel. Şi eu, şi încă doi băieţi de aici. Ştii şi tu 
cum stau lucrurile. Departamentul nostru nu are un 
specialist în domeniul ăsta, deci n-avem cu cine să vorbim 
aici, şi câteodată stăm după cei de la Quantico cu lunile. Şi 
am dat de tipul ăsta care se pricepea şi nici nu voia nimic în 
schimb. Aşa că l-am folosit l-am transmis câteva chestii. 

— Şi cum s-a descurcat? 

— Foarte bine. Acum lucrăm la un caz care este foarte 
interesant. Când noul şef a preluat conducerea brigăzii am 
reluat toate cazurile deschise - nerezolvate. Am făcut 
legătura între şase cazuri - cadavre găsite în Valley. 
Cazurile aveau aspecte comune, dar până acum nu se 
făcuse legătura între ele. l-am trimis lui Terry copii de pe 
dosare, şi el ne-a confirmat supoziţiile. A făcut legătura 
între cazuri prin ceea ce el numea „asemănări psihologice”. 
Incă mai lucrăm la cazul ăsta, dar măcar acum ştim despre 
ce este vorba. Vreau să spun că suntem pe drumul cel bun. 
Nu ştiu sigur unde am fi fost acum dacă Terry nu ne-ar fi 
dat o mână de ajutor. 

— Bine. Imi pare bine să aud că va fost de ajutor. O să-i 
spun asta şi soţiei sale şi sunt sigur că lucrurile astea o să o 
ajute să treacă mai uşor peste toate. 

— Bine. Deci, Harry, te întorci la noi? 

Mă aşteptasem să mă întrebe ce făceam eu, de fapt, cu 
dosarele lui McCaleb, dar în niciun caz dacă aveam de gând 
să mă întorc în departamentul de poliţie. 

— Despre ce vorbeşti? 

— N-ai auzit despre regula celor trei ani, pe care a 
instituit-o şeful cel nou? 

— Nu, despre ce e vorba? 

— Ştie că am pierdut o grămadă de talente în ultimii ani. 
Toate scandalurile şi celelalte chestii i-au determinat pe o 
grămadă de oameni buni să-şi spună: „La naiba! Mă car de 
aici.” Aşa că a decis să lase uşa deschisă celor care vor să 
se întoarcă. Dacă ceri să fi reprimit în termen de mai puţin 
de trei ani de când ai plecat, poţi să te întorci fără să fii 
obligat să treci din nou pe la Academie. O chestie super 
pentru veterani ca tine. 

l-am simţit zâmbetul din tonul vocii. 

— Trei ani zici? 

— Da. La tine cât a trecut, doi şi jumătate? 

— Cam aşa ceva. 

— Păi, vezi? Gândeşte-te la chestia asta. Ne-ai fi de mare 
folos, mai ales, în cazurile dificile. Avem şapte mii de 
dosare deschise - nerezolvate. Ai de unde să alegi, omule. 

N-am spus nimic. Din senin, îmi venise ideea să mă 
întorc. În momentul acela nu vedeam părţile negative. Nu 
mă gândeam decât cum ar fi fost să am din nou o insignă, o 
legitimaţie. 

— Pe de altă parte, poate te distrezi prea bine la pensie. 
Te mai pot ajuta cu ceva, Harry? d 

— Aăă... Nu. Cam asta a fost tot. Mulţumesc, omule. |ţi 
sunt recunoscător. 

— Oricând ai nevoie. Şi gândeşte-te la chestia aia cu cei 
trei ani. Cu siguranţă am avea nevoie de tine, aici sau în 
Hollywood, sau oriunde altundeva. 

— Da, mulţumesc. Poate că o să o fac. O să mă gândesc 
la chestia asta. 

Am închis telefonul. Eram înconjurat de obsesiile unui alt 
om şi cu toate astea eu mă gândeam la ale mele. Mă 
gândeam să mă întorc în poliţie. Mă gândeam la cele şapte 
mii de voci ale morţilor, pe care nu le asculta nimeni. 
Numărul lor era mai mare decât al stelelor pe care le poţi 
vedea pe cer noaptea. 

Telefonul începu să bâzâie cât încă îl mai tineam în 
mână. M-am smuls din reverie şi am răspuns. Mă aşteptam 
să fie Tim Marcia, care mă suna să-mi spună că toată 
chestia aia cu trei ani de graţie fusese doar o glumă. Dar la 
telefon era Graciela. 

— Văd că pe barcă e lumină, spuse ea. Eşti încă acolo? 

— Da, aici sunt. 

— De ce ai întârziat atât, Harry? Ai pierdut ultimul feribot. 

— Oricum, n-aveam de gând să mă întorc în seara asta. 
Voiam să stau aici şi să termin ce aveam de făcut. Poate 
mă întorc mâine. Poate trec şi pe la tine, să mai schimbăm 
câteva vorbe. 

— În regulă. Mâine nu lucrez. O să fiu acasă, făcând 
bagaje. 

— Faci bagaje? 

— Urmează să ne mutăm înapoi pe continent. O să stăm 
în Northridge. Am reuşit să îmi reiau fosta mea slujbă, la 
Urgenţe, la Holly Cross. 

— Unul dintre motivele pentru care ai decis să te întorci e 
Raymond? 

— Raymond? Ce vrei să spui? 

— Mă întrebam dacă ai probleme cu băiatul. Ştiu că nu-i 
place pe insulă. 

— Raymond n-are prea mulţi prieteni. N-a reuşit prea 
bine să se integreze. Dar nu mă mut doar pentru Raymond, 
şi eu voiam să mă mut. Îmi doream chestia asta încă 
dinainte de moartea lui Terry. Ti-am spus despre asta. 

— Da, ştiu. 

Schimbă subiectul. 

— Ai nevoie de ceva? Ai mâncat ceva? 

— Am găsit câte ceva în bucătăria navei. Sunt bine, nu-ţi 
face griji. 

Mormăi dezgustată, spunând: 

— Chestiile alea cred că sunt vechi. Verifică termenul de 
valabilitate înainte să înghiţi ceva. 

— Aşa am să fac. 

Ezită un moment, apoi îmi puse întrebarea pentru care 
mă sunase: 

— Ai găsit ceva? 

— Păi, am găsit nişte lucruri care mi-au trezit 
curiozitatea. Dar încă nu mi-a atras nimic atenţia în mod 
special. 

M-am gândit la bărbatul cu şapcă cu Dodgers. El îmi 
atrăsese cu siguranţă atenţia, dar nu aveam de gând să 
aduc vorba despre el, cel puţin nu în discuţiile cu Graciela. 
Voiam să aflu mai multe înainte să vorbesc cu ea despre el. 

— Bine, a spus ea. Dar să mă ţii la curent cu tot ce 
găseşti, bine? 

— Aşa ne-a fost înţelegerea. 

— Bine, Harry. Vorbim mâine. Te duci la hotel sau rămâi 
pe barcă? 

— Cred c-o să rămân aici. Dacă n-ai nimic împotrivă. 

— N-am nimic împotrivă. Faci ce vrei. 

— Bine. Pot să îţi pun o întrebare? 

— Sigur, despre ce e vorba? 

— Spuneai că îţi faci bagajele şi eram curios în legătură 
cu o chestie. Cât de des te duci pe continent? Ştii ce vreau 
să spun, la mall, la restaurante sau în vizită la rude. 

— De obicei, cam o dată pe lună. Asta dacă nu apare 
ceva neprevăzut, ceva unde prezenţa mea e obligatorie. 

— lei şi copiii cu tine? 

— De obicei, da. Vreau să-i obişnuiesc. Dacă locuieşti pe 
o insulă unde în loc de maşini se folosesc maşinuţe de golf, 
iar toată lumea cunoaşte pe toată lumea... o mutare bruscă 
pe continent poate reprezenta un şoc. Încerc să-i pregătesc 
pentru o astfel de schimbare. 

— Cred că-i o idee bună. Ce mall e mai aproape de 
docuri? 

— Nu ştiu care dintre ele e mai aproape, dar eu merg 
întotdeauna la Promenade, pe Pico. E la o aruncătură de 
băț de port. Ştiu că sunt malluri şi mai apropiate - Fox Hills, 
de exemplu dar mie îmi place la Promenade. Imi plac 
magazinele de acolo şi e şi mai simplu. Uneori, mă 

întâlnesc cu prieteni din Valley şi e un loc minunat în care 
ne putem întâlni la jumătatea drumului. 

Şi, mai ales, e uşor să fii şi urmărită, am gândit eu, dar 
nu am dat glas gândurilor mele. 

— Bine, am spus eu, nefiind foarte sigur că ceea ce 
spuneam era bine. Încă un lucru. O să rămân fără lumină 
aici. Bănuiesc că s-au dus bateriile. E vreun buton pe care 
ar trebui să apăs pentru a le reîncărca sau cum se face mai 
exact chestia asta? 

— Nu l-ai întrebat pe Buddy? 

— Nu, n-am ştiut că aveam să rămân fără curent când 
m-am despărţit de Buddy. 

— Oh, Harry, nici eu nu ştiu prea bine. E un generator 
care trebuie să funcţioneze. Dar nu cred că ştiu nici măcar 
unde este. 

— Bine, bine, nu-ţi face griji pentru asta. O să-l sun pe 
Buddy. Te las, Graciela, trebuie să mă întorc la muncă, 
măcar cât mai am lumină. 

Am închis şi am notat numele mallului în agendă, apoi 
am ieşit din încăpere şi am înconjurat barca închizând toate 
luminile, în afară de cea de la biroul din cabina din faţă, 
încercând astfel să economisesc energia rămasă. După 
aceea, l-am sunat pe Buddy de pe telefonul mobil. Mi-a 
răspuns cu o voce somnoroasă. 

— Hei, Buddy, trezeşte-te. Harry Bosch la telefon. 

— Cine? Oh. Ce vrei? 

— Am nevoie de ajutorul tău. Există vreun generator sau 
ceva de genul ăsta pe barcă? Ceva care să-mi asigure 
curentul necesar? Bateriile sunt pe cale să moară. 

— Omule, nu le lăsa să se consume de tot. Le omori. 

— Şi atunci ce să fac? 

— Trebuie să porneşti Volvourile, omule, şi să dai drumul 
la generator. Chestia e că e aproape miezul nopţii. Oamenii 
care dorm în bărcile lor, aflate în rând cu cea pe care eşti tu 
n-or să fie foarte fericiţi când o să audă motoarele turate. 

— Bine, las-o baltă. Dar va trebui, oricum, să fac chestia 
asta mâine dimineaţă. Cum procedez, folosesc o cheie? 

— Da, ca şi când ai porni o maşină. Te duci în cabina din 
faţă, bagi cheile în contact şi le roteşti în poziţia PORNIT. 
Deasupra fiecărei chei este butonul de aprindere. Apasă-le 
şi motoarele trebuie să pornească imediat, bineînţeles, 
dacă n-ai consumat bateriile de tot şi electromotorul nu-şi 
mai poate face datoria. 

— Bine, aşa o să fac. Lanterne sunt la bordul chestiei 
ăsteia? 

— Da, este una în cală, una pe masa din salon şi una în 
dormitorul principal, în dulapul încastrat din stânga patului. 
Mai e şi o lampă în dulapul de jos din cabină, dar nu-ți 
recomand să o foloseşti. Kerosenul ăla pute îngrozitor, s-ar 
putea acumula gaze şi poţi chiar să mori din cauza asta. Şi, 
după aceea, va mai fi un mister de rezolvat. 

Ultima replică o rostise cu o urmă de dispreţ în voce. M- 
am făcut că nu o aud. 

— Mulţumesc, Buddy. Mai vorbim. 

— Da. Noapte bună. 

Am închis şi am plecat în căutarea lanternelor. M-am 
întors în birou cu o lanternă mică pe care am găsit-o în 
cabina principală şi cu una mai mare, de masă, găsită în 
cală. Am pus-o pe cea mare pe birou şi am aprins-o. Apoi, 
am stins şi celelalte lumini de pe navă. Fascicolul de lumină 
al lămpii de masă se răspândi în toată camera, reflectat de 
tavanul jos al încăperii. Nu era prea rău. Asta împreună cu 
lanterna mai mică aveau să mă ajute să mai lucrez un timp. 

Mai aveam mai puţin de o jumătate de cutie de dosare 
prin care nu mă uitasem şi voiam să termin înainte de a 
căuta un loc în care să dorm. Dosarele care rămăseseră 
erau subţiri, de fapt, cele mai recente adăugiri la colecţia 
lui McCaleb. Era evident că majoritatea dosarelor nu 
conţineau mai mult de câteva tăieturi din ziare şi poate 
câteva notițe făcute pe coperta interioară. 

Am întins mâna şi am ales unul la întâmplare. Ar fi fost 
bine să fiu în Las Vegas, la zaruri. Pentru că dosarul pe care 
l-am ales s-a dovedit a fi unul câştigător. Era dosarul care a 
oferit un ţel investigaţiei mele. M-a pus pe drumul cel bun. 

Pe dosar nu scria decât „Şase dispăruţi”. Conţinea un 
articol decupat din Los Angeles Times şi mai multe notițe 
datate, nume şi numere de telefon scrise pe coperta 
interioară, aşa cum obişnuia McCaleb să facă. Am simţit că 
dosarul era unul important încă înainte să încep să citesc 
articolul sau să desluşesc înţelesul câtorva notițe. Datele 
scrise în dreptul acestor notițe m-au făcut să trag această 
concluzie. McCaleb îşi notase ideile în dosar cu patru ocazii, 
prima dată, pe şapte ianuarie şi, ultima dată, pe douăzeci 
februarie, anul acesta. O lună mai târziu, pe treizeci şi unu 
martie, avea să moară. Acele notițe, după datele scrise în 
dreptul lor, erau cele mai recente din toate dosarele pe 
care apucasem să le văd. Ştiam că aveam în faţă ceea ce ar 
fi putut fi ultima cercetare a lui Terry. Ultimul său caz, 
ultima sa obsesie. Mai aveam câteva dosare pe care urma 
să-mi arunc ochii, dar era ceva special în legătură cu acesta 
şi m-am lăsat condus de intuiţie. 

Articolul fusese scris de un reporter pe care-l cunoşteam. 
Keisha Russel lucra la Times ca reporter care ţinea legătura 
cu poliţia şi se ocupa de anchetele mai deosebite. Făcea 
chestia asta de cel puţin zece ani, şi o făcea foarte bine. Era 
exactă şi corectă în relatări. Şi-a ţinut toate promisiunile pe 
care mi le-a făcut de-a lungul anilor cât am lucrat în poliţie, 
iar anul trecut, când nu mai eram poliţist şi primul meu caz 
ca detectiv particular a luat o întorsătură urâtă, a făcut tot 
posibilul să îmi facă o prezentare corectă. 

Concluzia nu putea fi decât una singură. Aveam 
încredere în ceea ce scria ea. Am început să citesc. 


ÎN CĂUTAREA UNEI VERIGI LIPSĂ 
Sunt oare cele şase dispariţii din Nevada - doi bărbaţi din 
LA şi patru din alte părţi legate între ele? 
De Keisha Russel 
Redactor „Times” 

Misterioasele dispariţii a cel puţin şase bărbaţi, dintre 
care doi din Los Angeles, din diferite centre de jocuri de 
noroc din Nevada, i-au făcut pe cei care anchetează 
cazurile să caute o legătură între persoanele dispărute. 

Detectivii de la Poliţia Metropolitană din Los Angeles au 
declarat marţi că, deşi cei şase bărbaţi nu se cunoşteau 
între ei şi deşi provin din zone diferite şi au educaţii diferite, 
este posibil ca între ei să existe o legătură care ar putea 
reprezenta cheia acestui mister. 

Dispariţiile celor şase, toţi bărbaţi, cu vârste cuprinse 
între 29 şi 61 de ani, au fost reclamate de familiile lor pe 
parcursul ultimilor trei ani. Patru dintre ei au fost văzuţi 
ultima dată în Las Vegas, unde poliţia deja desfăşoară o 
investigaţie în acest sens, iar ceilalţi doi au dispărut în timp 
ce se aflau în excursii la Laughlin, respectiv Primm. Niciunul 
dintre cei şase bărbaţi nu a lăsat vreo informaţie cu privire 
la destinaţia, ori scopul călătoriei lor în camerele de hotel 
pe care le-au deţinut, în maşini sau acasă. 

„In momentul acesta este un mister total, ne-a declarat 
detectivul Todd Ritz de la Departamentul de Persoane 
Dispărute al Poliţiei din Las Vegas. Dispar tot timpul 
oameni, de aici şi de peste tot. Dar, de obicei, apar după o 
perioadă de timp, vii sau morţi. Şi totdeauna există o 
explicaţie. Dar în cazul tipilor ăstora nu există nimic. Este 
un caz foarte subţire.” 

Dar Ritz şi ceilalţi detectivi sunt siguri că totuşi există o 
explicaţie şi cer ajutorul publicului pentru a reuşi să o 
găsească. Săptămâna trecută, detectivii din Las Vegas s-au 
întâlnit cu cei din Laughlin şi din Primm la sediul Poliţiei 
Metropolitane din Las Vegas pentru a-şi compara notițele şi 
pentru a stabili o strategie de desfăşurare a anchetei. De 
asemenea, au făcut cunoscut publicului cazul, sperând că, 
dacă fotografiile celor şase bărbaţi şi poveştile lor vor fi 
publicate, vor reuşi, astfel, să obţină de la publicul larg 
informaţii noi. Marţi, o săptămână mai târziu, Ritz ne-a 


99 


declarat că au primit foarte puţine informaţii care să poată 
fi considerate folositoare. 

„Trebuie să existe cineva care ştie ceva sau care a văzut 
ceva, ne-a declarat la telefon Ritz. Nu se poate ca şase 
bărbaţi să dispară fără urmă, fără ca vreo persoană să nu fi 
văzut sau să ştie ceva. Pe acea persoană, care a văzut sau 
a auzit ceva, o aşteptăm şi noi.” 

După cum a declarat şi Ritz, cazurile de dispariţie nu sunt 
deloc puţine. Acest caz însă este puţin diferit prin prisma 
faptului că toţi cei şase dispăruţi au venit în Nevada cu 
afaceri sau pentru relaxare, dar nu s-au mai întors niciodată 
acasă. 

Această publicitate negativă vine într-un moment în care 
Las Vegas-ul îşi redefineşte imaginea. S-a renunţat la acea 
strategie de marketing care promova oraşul neoanelor ca 
pe o destinaţie a unor întregi familii. Păcatul s-a întors la 
putere, în ultimii trei ani, numeroase cluburi care oferă 
programe de striptease au primit licenţa de funcţionare. De 
asemenea, multe cazinouri din oraş au început să ofere 
programe artistice în care apar şi femei goale şi spectacole 
destinate în exclusivitate adulţilor. Au apărut, de 
asemenea, multe panouri publicitare care folosesc 
nuditatea ca modalitate de atragere a consumatorilor şi 
care au atras oprobriul activiştilor în plan social. Astfel, s-a 
schimbat faţa oraşului. Acum, este promovat din nou ca 
fiind locul unde nu vii cu copiii, ci un loc dejoacă pentru 
adulţi. 

Asemenea noii orientări pe care au ales-o autorii 
reclamelor şi ai panourilor publicitare, nici această 
schimbare de imagine nu a fost pe placul tuturor, mulţi 
nemulţumiţi speculând ideea că dispariţia celor şase turişti 
ar putea fi legată indirect de reorientarea oraşului spre 
această imagine frivolă. 

„Trebuie să recunoaştem, a declarat Emie Gelson, 
redactor la Las Vegas Sun, au încercat chestia cu distracţia 
pentru întreaga familie şi n-a mers. Oraşul se întoarce la ce 
merge. Şi nu merge decât ce aduce bani. Asta să fie oare 

legătura dintre dispariţiile celor şase bărbaţi? Nu ştiu. Poate 
nu vom afla niciodată.” 

Cu toate acestea, Gelson nu vrea să tragă vreo concluzie 
pripită în ceea ce priveşte eventuala legătură dintre aceste 
dispariţii şi schimbarea imaginii oraşului. El spune: 

„În primul rând trebuie să reținem faptul că nu toţi au 
dispărut din Las Vegas. In al doilea rând, în momentul 
acesta nu există îndeajuns de multe elemente care să ducă 
la elaborarea unei astfel de teorii. Părerea mea este că n- 
avem de ce să intrăm în panică, trebuie să aşteptăm şi să 
lăsăm misterul să se rezolve de la sine.” 

Bărbaţii dispăruţi sunt: 

- Gordon Stansley, 41 de ani, din Los Angeles, dispărut 
încă din 17 mai 2001. S-a cazat la Complexul Hotelier 
Mandalay Bay din Las Vegas, dar nu a dormit deloc în patul 
din cameră, iar bagajele lui n-au fost desfăcute. Este 
căsătorit şi are doi copii. 

-John Edward Dunn, 39 de ani, din Ottawa, Canada. A 
plecat spre apartamentul lui din Los Angeles în vacanţă. Nu 
a ajuns niciodată la destinaţie, respectiv la casa fratelui său 
din Granada Hills. Rulota de zece metri a lui Dunn a fost 
găsită pe 20 decembrie 2001 într-o parcare din Laughlin. 
Asta se întâmpla la douăzeci de zile după momentul în care 
era aşteptat să ajungă în Granada Hills. 

- Lloyd Rockland, 61 de ani, dispărut din Las Vegas pe 17 
iunie 2002. Avionul cu care a venit din Atlanta a aterizat la 
ora 11 a.m. pe Aeroportul Internaţional McCarran. A 
închiriat o maşină de la o agenţie Hertz, dar n-a ajuns să se 
cazeze la MGM Grand, unde îşi făcuse o rezervare. Maşina a 
fost adusă înapoi la agenţia Hertz de la aeroport la ora 2 
a.m., a doua zi, dar nimeni nu îşi aduce aminte dacă a 
adus-o chiar cel care o închiriase, tatăl a patru copii şi 
bunicul a trei nepoți. 

- Fenton Weeks, 29 de ani, din Dallas, Texas, a fost 
declarat dispărut pe 25 ianuarie 2003, după ce nu s-a mai 
întors dintr-o călătorie de afaceri pe care o făcuse în Las 
Vegas. Poliţia a stabilit că s-a cazat la hotelul Golden 

Nugget în centrul Las Vegasului şi că a participat la prima zi 
a expoziţiei de electronică care se ţinea la Centrul de 
Conferinţe din Las Vegas, dar a doua şi a treia zi a lipsit. 
Dispariţia sa a fost reclamată de soţia lui. Nu are copii. 

- Rogers Eberle, 40 de ani, din Los Angeles, dispărut pe 1 
noiembrie. Işi luase o zi liberă, lucra la Studiourile Disney 
din Burbank. Maşina sa a fost găsită în parcarea de lângă 
Cazinoul Buffalo Bill din Primm, Nevada, situat lângă 
frontiera cu statul California, pe autostrada interstatală 15. 

Anchetatorii declară că au câteva piste pe care le 
investighează. Cea mai bună dintre ele este, în opinia lor, 
cea care porneşte de la maşina închiriată de Rockland. 
Maşina a fost adusă înapoi la douăzeci şi şapte de ore după 
ce a fost închiriată de Rockland. In această perioadă, a 
parcurs 328 de mile?!, cel puţin aşa reiese din evidenţele 
celor de la Hertz. Persoana care a adus maşina înapoi la 
Centrul de închirieri Auto Hertz de la aeroport a lăsat-o, fără 
să aştepte vreo chitanţă sau să vorbească cu vreun 
funcţionar al firmei. 

„Pur şi simplu, a parcat maşina, a coborât şi a plecat, a 
declarat Ritz. Nimeni nu-şi mai aminteşte nimic. Cei de la 
agenţie predau şi primesc în jur de o mie de maşini pe zi 
numai la respectivul centru. Nu există supraveghere video 
şi nicio altă înregistrare în afară de chitanţa de închiriere. 

Ritz şi ceilalţi detectivi sunt curioşi să afle ceva în 
legătură cu cele 328 de mile parcurse de maşină. 

„E o distanţă destul de mare, a spus detectivul Peter 
Echerd, partenerul lui Ritz. Maşina ar fi putut merge într-o 
grămadă de locuri. Dacă socotim o sută şaizeci şi patru de 
mile dus, o sută şaizeci şi patru întors, aria circulară în care 
putem căuta eventuala destinaţie este al dracului de 
mare.” 

Cu toate acestea, anchetatorii încearcă să cerceteze 
această arie, în speranţa că eforturile lor vor fi răsplătite şi 


21 Unitate de măsură pentru distanţe, echivalentul a 1609, 344 metri. 

vor descoperi un indiciu care să restrângă cercul căutărilor 
şi, eventual, să aducă răspunsurile aşteptate de familiile 
celor şase bărbaţi dispăruţi. 

„E greu, spune Ritz. Toţi tipii ăştia au familii şi facem tot 
ce putem pentru ele. Dar în momentul acesta, avem doar o 
grămadă de întrebări şi niciun răspuns.” 

Articolul era bine ticluit, în stilul specific celor de la 
Times, care întotdeauna găseau fiecărei poveşti o 
semnificaţie mult mai mare. In cazul ăsta, era vorba de 
teoria conform căreia dispariţia celor şase oameni era una 
dintre simptomele transformării Los Angeles-ului într-un 
parc de distracţii pentru adulţi. Mi-am adus aminte de 
perioada în care lucram la un caz - un tip care avea un 
service auto a tăiat furtunul de la instalaţia hidraulică a 
unui elevator şi, astfel, un Cadillac de trei tone şi jumătate 
s-a prăbuşit peste asociatul lui. Un reporter de la Times m-a 
sunat să-mi ceară detalii despre caz şi, după aceea, m-a 
întrebat dacă respectiva crimă era un simptom al recesiunii 
economice, dacă nu cumva problemele financiare 
începuseră să-i învrăjbească pe asociaţi. l-am spus că nu, 
mă gândeam că era mai degrabă un simptom al faptului că 
tipului nu-i prea plăcea ca asociatul lui să se culce cu 
nevastă-sa. 

Lăsând de-o parte implicaţiile majore, articolul era scris 
la comandă. Imi dădusem imediat seama. Făcusem şi eu 
acelaşi lucru la vremea mea, cu acelaşi reporter. Ritz căuta 
informaţii. De vreme ce jumătate dintre cei dispăruţi fie se 
duceau, fie veneau de la Los Angeles, de ce să nu suni la 
Times, să comanzi un articol realizat de reporterul care se 
ocupă de cazurile poliţiei, poate iese ceva până la urmă, 
poate atrage atenţia cuiva. 

li atrăsese atenţia lui Terry McCaleb. Era evident că el 
citise articolul apărut pe 7 ianuarie, ziua în care fusese 
publicat, pentru că primele notițe fuseseră făcute în chiar 
ziua aceea pe coperta interioară a dosarului. Insemnările 
erau scurte şi criptice. In partea de sus, era numele Ritz şi 

un număr de telefon cu prefixul 702. Dedesubt, McCaleb 
scrisese: 


7/1 

44 med. 

41-39-40 

De găsit intersecția 

Întreruperi ale ciclului - mai sunt şi alții. 
Maşina - 328 

Teoria triunghiului? 

1 punct generează 3. 


SM - verifică deşertul 


9/1 
Sună înapoi - png. 


2/2 
Hinton- 702 259-4050. 


28/2 
Zzyzx - posibil? Cum? 
Mile. 


De-a lungul marginii dosarului mai erau notate două 
numere de telefon cu prefixul 702. Erau urmate de numele 
William Bing. 

Am recitit însemnările şi m-am uitat din nou la tăietura 
din ziar. Am observat pentru prima dată că McCaleb 
încercuise două lucruri în respectivul articol: locul unde se 
menţiona că maşina închiriată parcursese 328 de mile şi 
cuvântul circulară din cuprinsul comentariului lui Echerd, 
respectiv, referirea acestuia la un eventual cerc cu raza de 
164 de mile, cerc care ar fi trebuit scotocit. Nu ştiam de ce 
încercuise McCaleb respectivele cuvinte, dar îmi dădeam 
seama ce însemna cea mai mare parte dintre notele de pe 
coperta interioară. Petrecusem mai bine de şapte ore 

uitându-mă prin dosarele lui McCaleb. Văzusem o grămadă 
de însemnări şi o mulţime de dosare. Fostul agent folosise o 
serie de prescurtări inventate de el, pe care reuşisem însă 
să le descifrez, pentru că în unele dosare scrisese întregul 
cuvânt pe care îl abrevia în altă parte. ` 

Am recunoscut imediat prescurtarea „SM”. Insemna 
„Sigur mort”, o însemnare, o clasificare şi o concluzie, în 
acelaşi timp pe care McCaleb o trăsese în majoritatea 
cazurilor de dispariţie la care lucrase. De asemenea, la fel 
de uşor de descifrat era şi „png” - însemna persona non 
grata, adică McCaleb fusese refuzat atunci când se oferise 
să ajute în investigația respectivă. 

De asemenea, se părea că McCaleb găsise o anumită 
semnificaţie la vârstele celor dispăruţi. Notase o vârstă 
medie şi apoi trecuse pe copertă vârstele a trei dintre cei 
şase bărbaţi, pentru că acestea erau foarte apropiate între 
ele şi de vârsta medie calculată de el. Aceste însemnări îmi 
păreau a fi legate de un eventual profil al victimelor, dar nu 
găsisem niciun astfel de profil în dosar şi nici nu ştiam dacă 
McCaleb depăşise stadiul notiţelor şi se apucase de un 
astfel de studiu. 

Tot aşa, şi referirea „De găsit intersecţia” mi se părea că 
face parte din acelaşi profil. McCaleb se referea la o 
intersectare geografică sau socială a destinelor celor şase. 

La fel cum declaraseră şi detectivii de la Poliţia 
Metropolitană, McCaleb credea că exista o conexiune între 
aceşti bărbaţi. Da, locuiau la distanţă unul de celălalt şi nu 
se cunoşteau, dar trebuie să fi existat un moment în care 
destinele lor s-au încrucişat într-un fel sau altul. 

„Intreruperi ale ciclului - mai sunt şi alţii” bănuiam că eo 
referire la frecvenţa dispariţiilor. Dacă exista cineva care îi 
răpise şi îi ucisese pe aceşti oameni, aşa cum credea 
McCaleb că se întâmplase, în mod normal, ar fi fost uşor de 
determinat o anumită ritmicitate. Ucigaşii în serie procedau 
astfel în cele mai multe dintre cazuri, tensiunile psiho- 
sexuale acumulându-se şi apoi scăzând după comiterea 
unei crime. McCaleb, după câte se părea, determinase 

ritmicitatea, ciclul în cazul de faţă, şi descoperise găuri - 
victime care lipseau, în opinia lui, erau mai mult de şase 
bărbaţi dispăruţi. 

Cel mai mult mă intriga însemnarea referitoare la „teoria 
triunghiului”, sub care era trecută fraza „1 punct generează 
3”. Era ceva ce nu mai apăruse în alte dosare şi nu ştiam ce 
înseamnă. Avea legătură cu referirile la maşină şi la cele 
328 de mile parcurse de aceasta. Dar cu cât răsuceam mai 
mult această însemnare în minte, cu atât mă intriga mai 
mult. Nu ştiam dacă era un cod sau o prescurtare. Mă 
deranja că informaţiile pe care le aveam nu mă ajutau cu 
nimic. 

Însemnarea din 9 ianuarie se referea la un telefon pe 
care-l primise de la Ritz. McCaleb sunase, probabil, şi lăsase 
un mesaj, iar detectivul îl sunase înapoi, îi ascultase oferta 
şi poate şi profilul pe care-l alcătuise şi-i spusese că nu este 
interesat. Nu era ceva surprinzător. FBl-ul nu prea era 
înghiţit de poliţia locală. Rivalitatea dintre federali şi poliţişti 
era ceva obişnuit în domeniul acesta. Probabil că nici 
agenţii pensionaţi nu erau trataţi diferit. Terry McCaleb era 
persona non grata. 

Poate că aşa s-ar fi încheiat lucrul la dosarul şi la cazul 
ăsta, dar apare apoi însemnarea din 2 februarie. Un nume 
şi un număr de telefon. Mi-am deschis telefonul mobil şi am 
sunat la numărul respectiv, fără să-mi pese cât de târziu 
era. Sau cât de devreme era, depinde cum voiai să o iei. Mi- 
a răspuns o voce de femeie. 

— Aici Cindy Hinton, de la Las Vegas Sun. Momentan nu 
vă pot răspunde la telefon, dar apelul dumneavoastră este 
foarte important pentru mine. Vă rog lăsaţi-vă numele şi 
numărul de telefon şi o să vă sun cât pot de repede. 
Mulţumesc 

A urmat un bip. Am ezitat, nu eram sigur că vreau să iau 
contact deocamdată cu persoana respectivă. Dar până la 
urmă i-am dat înainte. 

— Ăă, da, bună, numele meu este Harry Bosch. Sunt un 
detectiv din Los Angeles şi aş dori să vorbesc cu 
dumneavoastră despre Terry McCaleb. 

Mi-am lăsat numărul de mobil şi am închis telefonul, încă 
nu eram foarte sigur că făcusem o mişcare bună, dar mă 
gândeam că un mesaj scurt şi criptic era cea mai potrivită 
soluţie. Un astfel de mesaj o putea determina să mă sune. 

Ultima notiţă din dosar era şi cea mai interesantă dintre 
toate. McCaleb scrisese „Zzyzx” şi se întrebase dacă este 
posibil, şi dacă da, cum. In mod sigur, era o referire la 
semnul acela cu drumul spre Zzyzx. Era un pas înainte. Un 
pas mare înainte. McCaleb primise câteva fotografii de la 
cineva care îi urmărise familia. Aceeaşi persoană pozase şi 
semnul care indica drumul spre Zzyzx, aproape de graniţa 
dintre California şi Nevada. Cumva McCaleb văzuse o 
posibilă legătură între acel semn şi dispariţiile misterioase 
şi se întreba dacă ar putea fi puse unul lângă celălalt. Oare 
pusese ceva în mişcare când sunase la poliţia din Las Vegas 
şi se oferise să-i ajute la ancheta în cazul persoanelor 
dispărute? Era imposibil să faci o astfel de conexiune, să 
ajungi la asemenea întrebări. Deci ceva lipsea. Lipsea 
legătura, informaţia care făcuse posibilă acea conexiune 
logică. McCaleb ştia sau aflase ceva care nu era notat în 
dosar, dar care făcea ca o astfel de legătură să fie foarte 
posibilă pentru el. 

Al doilea număr de telefon era urmat de un nume. Am 
tastat numărul, m-am pregătit să-l trezesc pe William Bing 
din somn şi să-l întreb care era legătura lui cu Terry 
McCaleb. Dar după ce a sunat de câteva ori, receptorul de 
la capătul celălalt al firului a fost ridicat de o femeie, care a 
spus. 

— Centrul Medical Memorial Las Vegas, unde doriţi să vă 
fac legătura? 

Nu mă aşteptam la una ca asta. Pentru a câştiga ceva 
timp în care să mă gândesc ce să fac, am întrebat unde era 
situat spitalul. Cam pe când funcţionara respectivă termina 

să-mi dea adresa de pe Blue Diamond Road găsisem o 
întrebare întemeiată: 

— Aveţi angajat acolo vreun doctor pe nume William 
Bing? 

După un moment de aşteptare am primit un răspuns 
negativ. 

— Aveţi vreun angajat pe nume William Bing? 

— Nu, domnule, nu avem. 

— Dar vreun pacient? 

A urmat o nouă pauză, timp în care, probabil, a consultat 
un computer. 

— În momentul acesta nu. 

— Dar aţi avut un pacient pe nume William Bing? 

— Nu am acces la o astfel de informaţie, domnule. 

l-am mulţumit şi am închis telefonul. 

Am stat puţin să mă gândesc la ultimele două numere de 
telefon notate de McCaleb în dosar. Concluziile mele erau 
simple. Terry McCaleb era beneficiarul unui transplant de 
cord. Dacă voia să călătorească într-un alt oraş trebuia să 
ştie unde să meargă şi pe cine să sune în caz că apărea 
vreo urgenţă sau o altă problemă de natură medicală. 
Părerea mea era că McCaleb sunase la informaţii pentru a 
obţine cele două numere notate, apoi făcuse o rezervare la 
Mandalay Bay şi dăduse telefon şi la spitalul local, ca o 
măsură de precauţie. Faptul că nu exista niciun William 
Bing printre angajaţii Centrului Medical Memorial din Las 
Vegas nu excludea posibilitatea să fi fost vorba de un 
specialist cardiolog care să fi avut un contract cu 
respectivul spital. 

Am deschis telefonul, m-am uitat pe ecran să văd cât e 
ceasul şi am sunat-o pe Graciela. A răspuns repede, cu o 
voce alertă, deşi puteam să-mi dau seama că o trezisem 
din somn. 

— Graciela, îmi cer scuze că sun atât de târziu. Mai am 
câteva întrebări pentru tine. 

— Nu ţi-aş putea răspunde mâine la ele? 

— Spune-mi doar dacă Terry a fost la Las Vegas în luna 
de dinainte de moartea sa. 

— Las Vegas? Nu ştiu. De ce? 

— Cum adică nu ştii? Doar e vorba de soţul tău. 

— Ţi-am spus, eram... despărțiți. El stătea pe barcă. Ştiu 
că s-a dus pe continent de câteva ori, dar n-aş fi avut cum 
să ştiu dacă s-a dus sau nu la Las Vegas, poate doar dacă 
mi-ar fi spus. Şi nu mi-a spus aşa ceva. 

— Dar în facturile pentru cardurile de credit, în 
desfăşurătorul facturii de la telefonul mobil, în lista 
retragerilor de la bancomate, nu ai văzut nimic deosebit? 

— Eu plătesc facturile astea, dar nu-mi amintesc să fi 
văzut ceva de genul unei plăţi pentru cazarea la hotel sau 
altceva. 

— Mai ai facturile acelea? 

— Bineînţeles. Le am pe aici, pe undeva prin casă. 
Probabil că le-am împachetat deja. 

— Caută-le, şi de dimineaţă o să vin eu să le iau. 

— Păi sunt deja în pat. 

— Atunci caută-le mâine dimineaţă. La prima oră. Este 
foarte important, Graciela. 

— Bine, aşa am să fac. Şi, auzi, singurul lucru pe care pot 
să ţi-l spun este că, de obicei, când Terry mergea pe 
continent, lua barca, ca să aibă unde să doarmă pe 
perioada şederii lui acolo. Dacă mergea pe continent, dar 
nu avea treabă în LA sau la Cedars pentru cine ştie ce 
teste, lua feribotul, altfel combustibilul l-ar fi costat prea 
mult. 

— Bine. 

— Dacă mă gândesc mai bine, a făcut o excursie în 
ultima lună. Cred că a lipsit vreo trei zile. Da, trei zile şi 
două nopţi. A luat feribotul. Deci asta înseamnă că s-a dus 
pe partea cealaltă sau la spital. Şi sunt destul de sigură că 
n-a fost la spital. Cred că mi-ar fi spus, şi, oricum, îi cunosc 
pe toţi de la secţia de cardiologie din Cedars. M-ar fi 
anunţat că e acolo şi mi-ar fi spus şi motivele pentru care 
venise. Am multe relaţii acolo. 

— Bine Graciela, asta e bine. Mă ajută mult. Îți aduci 
aminte exact când se întâmpla chestia asta? 

— Nu ţin minte exact. Cred că pe la sfârşitul lui februarie. 
Poate în primele zile ale lui martie. Imi aduc aminte că era 
chiar perioada în care plătim facturile. L-am sunat pe mobil 
să vorbim despre bani şi mi-a spus că e pe continent. Nu 
mi-a spus unde anume. Mi-a spus doar că era plecat şi că 
avea să se întoarcă în două zile. Mi-am dat seama că era la 
volan în timp ce vorbea cu mine. Şi mai ştiu că nu luase 
barca, pentru că în momentul acela eram în balcon, mă 
uitam spre port. 

— Îţi mai aduci aminte, tu l-ai sunat? 

— Da, aveam facturile de plătit şi nu ştiam dacă mai 
avea ceva bani pe barcă. Facturile de la cărţile de credit vin 
aici, dar Terry avea prostul obicei să ţină cecurile şi banii de 
la clienţi asupra lui, în portofel. Când a murit şi am primit 
portofelul lui, am găsit în el trei cecuri în valoare totală de 
nouă sute de dolari. Erau acolo de două sau de trei 
săptămâni. Nu se prea pricepea la finanţe. 

Spusese asta pe un ton de parcă vorbea despre una 
dintre trăsăturile hazlii ale soţului său, dar eram sigur că, în 
timpul vieţii lui, nu zâmbea deloc când venea vorba de 
asta. 

— Incă vreo două chestii, am spus eu. Ştii cumva dacă 
avea obiceiul să telefoneze la vreun spital, înainte de 
merge într-un oraş? Adică, dacă, de exemplu, mergea la 
Las Vegas, ar fi aranjat cu un spital de acolo să îl primească 
în cazul în care se întâmpla ceva? 

Îmi răspunse după o pauză. 

— Nu, nu cred că-i stătea în obicei să facă aşa ceva. Spui 
că ar fi făcut asta? 

— Nu ştiu. Am găsit un număr de telefon într-unul din 
dosarele sale. Şi un nume. Numărul era de la Spitalul 
Memorial din Las Vegas şi mă gândeam care a fost motivul 
pentru care a sunat acolo. 

— Spitalul Memorial din Vegas are o secţie de transplant, 
asta ştiu. Dar n-am idee de ce ar fi sunat acolo. 

— Dar numele, William Bing, îţi spune ceva? Poate e 
vorba de un doctor care i-a fost recomandat? 

— Nu ştiu, dar... numele ăsta mi se pare familiar. Nu ştiu 
unde l-am mai auzit. Ar putea fi vorba de un doctor. Poate 
acolo l-am auzit. 

Am aşteptat câteva secunde, să văd dacă îşi aduce 
aminte, dar nu s-a întâmplat asta. Am continuat: 

— Bine, o ultimă întrebare. Unde e maşina lui Terry? 

— Ar trebui să fie la Cabrillo, în port. Este un Jeep 
Cherokee vechi. O cheie de la el e pe inelul pe care ţi l-am 
dat. Are şi Buddy o cheie, mai foloseşte şi el din când în 
când maşina. În principiu, are grijă de ea pentru noi, adică 
pentru mine acum. 

— Bine, o să verific chestia asta mâine de dimineaţă, aşa 
că o să păstrez cheia. Ştii cumva la ce oră vine primul 
feribot încoace? 

— Nu vine niciunul până la nouă şi un sfert. 

— In cazul ăsta, ne putem întâlni la tine acasă pe la şapte 
şi jumătate, opt? Vreau să iau facturile acelea şi să-ţi mai 
arăt nişte chestii. N-o să dureze prea mult, apoi plec cu 
primul feribot. 

— Aăă... pe la opt e bine? Cred că până atunci mă întorc. 
De obicei, îl duc pe Raymond la şcoală şi pe Cici la 
grădiniţă. 

— Nicio problemă. Ne vedem la opt. 

Am închis telefonul şi imediat după aceea l-am sunat pe 
Buddy Lockridge din nou, trezindu-l încă o dată din somn. 

— Buddy, tot eu sunt la telefon. 

A mormăit. 

— A plecat cumva Terry la Las Vegas în luna de dinainte 
să moară? În jur de întâi martie? 

— Nu ştiu, omule, a spus el cu o voce obosită şi iritată. 
De unde să ştiu eu aşa ceva? Nu-mi aduc aminte nici ce-am 
făcut eu de întâi martie. 

— Gândeşte-te, Buddy. A făcut vreo călătorie cu maşina 
în perioada aceea. N-a venit cu barca. Unde s-a dus? Ţi-a 
spus ceva despre chestia asta? 

— Nu mi-a spus absolut nimic. Dar acum îmi aduc aminte 
de călătoria aceea, că am văzut Jeep-ul murdar ca naiba. 
Era plin de sare sau de vreun rahat de genul ăsta. Şi tot eu 
l-am spălat. 

— Ai vorbit cu el despre chestia asta? 

— Da, l-am întrebat „Unde naiba ai fost, pe coclauri?” şi 
el mi-a răspuns: „Da, ceva de genul ăsta.” 

— Şi asta a fost tot? 

— Asta-i tot ce-a spus. Eu am spălat maşina. 

— Dar interiorul? Ai curăţat şi interiorul? 

— Nu, doar exteriorul. Am dus-o la o spălătorie automată 
din Pedro şi am clătit-o doar pe afară. Asta a fost tot. 

Am dat din cap, ajungând la concluzia că aflasem tot ce 
aveam nevoie de la Lockridge. Pentru moment, cel puţin. 

— Mâine vii pe-aici? 

— Da, o să tot fiu pe-acolo zilele astea. Nu prea am unde 
să mă duc. 

— Bine. Ne vedem atunci. 

După ce-am terminat conversaţia, am mai dat un telefon. 
Am sunat la numărul pe care McCaleb îl scrisese în partea 
de sus a copertei interioare a dosarului, lângă numele lui 
Ritz, detectivul citat în articolul din Times. 

Mi-a răspuns un robot care anunţa că Departamentul de 
Persoane Dispărute al Poliţiei Metropolitane din Vegas avea 
program cu publicul între opt dimineaţa şi patru după 
amiaza, de luni până vineri. De asemenea, persoanele care 
aveau de anunţat urgenţe erau îndrumate să sune la 911. 

Am închis telefonul. Era târziu şi a doua zi trebuia să 
încep lucrul devreme, dar ştiam că n-aveam să adorm prea 
curând. Simţeam furnicături în sânge şi ştiam dintr-o 
experienţă îndelungată că somnul nu reprezenta o opţiune 
în momentul acesta. Cel puţin nu deocamdată. 

Eram izolat pe o barcă, nu aveam lumină în afara celor 
două lanterne şi mai aveam o grămadă de treabă de făcut. 
Mi-am deschis agenda şi am început să pun în ordine 
cronologică evenimentele care avuseseră loc în ultimele 
săptămâni şi luni din viaţa lui Terry McCaleb. Le-am scris pe 

toate pe o singură pagină, atât pe cele importante, cât şi pe 
cele mai puţin importante, am făcut legăturile reale între 
ele, apoi pe cele ipotetice. Aşa cum ştiam din experienţă că 
pot rezista foarte mult fără somn, tot experienţa mă 
învățase că detaliile erau foarte importante. Rezolvarea 
enigmelor stătea întotdeauna în detalii. Ceea ce putea 
părea acum lipsit de importanţă, mai târziu, se putea 
dovedi crucial. Ceea ce acum este criptic şi disparat devine 
mai târziu o lupă cu ajutorul căreia vezi totul mult mai clar. 

Întotdeauna poţi să-ţi dai seama care sunt localnicii. Ei 
sunt cei care stau înăuntru şi rezolvă cuvinte încrucişate în 
timpul celor nouăzeci de minute în care feribotul 
traversează golful. Turiştii sunt, de obicei, sus sau stau 
aliniaţi lângă balustradă, cu aparatele lor de fotografiat, 
admirând imaginea insulei care se pierde încet în ceața din 
spatele lor. Era primul feribot din dimineaţa aceea şi 
stăteam înăuntru, cu localnicii. Dar eu rezolvam un alt fel 
de probleme. Stăteam cu dosarul pe care McCaleb îşi 
făcuse notitele deschis în poală. Mă foloseam, de 
asemenea, şi de foaia pe care aranjasem în ordine 
cronologică toate evenimentele. O studiam încercând să 
memorez cât mai mult din ea. Pentru a conduce şi rezolva 
cu succes o astfel de anchetă este obligatoriu să cunoşti 
foarte bine toate detaliile cazului. 

- 7 ianuarie - MCC citeşte despre bărbaţii dispăruţi în 
Nevada, sună la poliţia din Las Vegas. 

- 9 ianuarie - poliţia din Las Vegas se declară 
neinteresată de ajutorul oferit. 

- 2 februarie - Hinton, Vegas Sun. Cine a sunat pe cine? 

- 13 februarie - are loc cursa de o jumătate de zi cu 
Jordan Shandy. 

- 19 februarie - cursa cu Finder. 

- 22 februarie - furtul GPS-ului, plângerea făcută la 
poliţie. 

- 27 februarie - McC creează fişierul cu fotografii. 

- 1 martie? McC pe continent pentru o perioadă de trei 
zile? 

- 28 martie - Ultima cursă. McC pleacă pe The Following 
Sea, cu tot, cu medicamentele. 

- 31 martie - McC moare. 


Am adăugat pe listă ceea ce aflasem în dimineaţa aceea 
de la Graciela. Pe facturile de la cărţile de credit pe care i le 
cerusem pentru a urmări cumpărăturile făcute de soţul ei 
am găsit şi câteva făcute chiar de ea. De exemplu, era 
acolo o plată făcută către magazinul Nordstrom, pe data de 
21 februarie. Când am întrebat-o, mi-a spus că folosise 
cardul de credit la magazinul din cadrul mallului 
Promenade. Am întrebat-o dacă de atunci a mai fost pe 
acolo, şi mi-a spus că nu. 

Când am adăugat data respectivă celor pe care le 
scrisesem cu o seară înainte am văzut că evenimentul se 
întâmplase cu doar o zi înainte ca furtul GPS-ului să fie 
raportat la poliţie. Ceea ce însemna că era foarte probabil 
ca Graciela să fi fost la mall în chiar ziua în care fusese 
furat aparatul. Fotograful care o urmărise fusese în acelaşi 
feribot cu Graciela, poate chiar se şi întorsese cu ea pe 
insulă. Era oare posibil ca tot el să se fi strecurat pe The 
Following Sea în acea noapte şi să fi furat GPS-ul? Şi dacă s- 
a întâmplat aşa, de ce a făcut asta? Şi dacă s-a întâmplat 
aşa, medicamentele lui Terry au fost înlocuite în aceeaşi 
noapte? 

Am încercuit literele GPS în lista mea. Care era 
importanţa acestui aparat şi a furtului său în economia 
anchetei? Mă întrebam dacă nu acordam prea multă atenţie 
chestiei acestuia. Poate că teoria lui Buddy Lockridge era 
corectă, poate că aparatul fusese, pur şi simplu, furat de 
Finder, un concurent în afaceri. Poate că asta era tot, dar 
faptul că fusese furat în aceeaşi zi, în care Graciela fusese 

urmărită şi fotografiată la mall, mă făcea să fiu de altă 
părere. Instinctul îmi spunea că exista o legătură. Numai că 
încă nu ştiam care era aceasta. 

In ciuda acestui fapt, simţeam că mă apropiam de ceva 
concret. Cronologia alcătuită cu o noapte înainte îmi era de 
foarte mare ajutor pentru că îmi permitea să am o privire 
de ansamblu asupra tuturor evenimentelor şi a momentelor 
în care acestea avuseseră loc. Mai aveam destule de 
adăugat şi mi-am amintit că trebuia să mai dau nişte 
telefoane în Las Vegas în dimineaţa asta. Mi-am deschis 
telefonul mobil şi am verificat bateria. Nu putusem să 
încarc telefonul pe The Following Sea. Acum, era aproape 
descărcat. Puteam să mai dau doar un singur telefon 
înainte să moară. Am format numărul de telefon al 
Departamentului de Persoane Dispărute al poliţiei din Las 
Vegas. Am reuşit să obţin legătura şi am cerut cu detectivul 
Ritz. Apelul meu a fost pus în aşteptare pentru aproximativ 
trei minute, timp în care telefonul a început să bipăie în 
fiecare minut, anunţându-mă că bateria se terminase. 

— Detectivul Ritz la telefon, cu ce vă pot fi de folos? 

— Domnule detectiv, numele meu este Bosch. Am lucrat 
la LAPD, acum sunt la pensie. In principal, am lucrat la 
brigada Omoruri. Acum fac un favor unei prietene. Soţul ei 
a trecut în neființă luna trecută şi eu încerc să-i pun 
lucrurile în ordine. Am găsit un dosar în care este scris 
numele dumitale şi numărul de telefon. In dosar am mai 
găsit şi o tăietură dintr-un ziar, un articol despre unul dintre 
cazurile de care te ocupi. 

— Ce caz? 

— Dispariţiile celor şase bărbaţi. 

— Şi cum îl chema pe soţul prietenei dumitale? 

— Terry McCaleb. Era un fost agent FBI, pensionat. A 
lucrat la... 

— Oh, despre el e vorba. 

— L-ai cunoscut? 

— Am vorbit o singură dată cu el la telefon. Nu se poate 
spune deci că l-am cunoscut. 

— Aţi vorbit despre cele şase dispariţii? 

— Uite ce e, cum ai spus că te cheamă? 

— Harry Bosch. 

— Ascultă domnule Harry Bosch, nu te cunosc şi nu ştiu 
cu ce te ocupi, dar, în general, nu obişnuiesc să discut la 
telefon cu necunoscuţi despre cazurile la care lucrez. 

— AŞ putea trece pe la dumneata. 

— Asta nu ar schimba prea mult datele problemei. 

— Ştii că a murit, nu? 

— McCaleb? Am auzit că a avut un infarct, că a leşinat pe 
barca lui şi că nimeni nu a putut ajunge la timp la el. Mi s-a 
părut o moarte prostească. Ce caută un tip care a suferit un 
transplant de inimă la douăzeci de mile în larg, în mijlocul 
pustietăţii? 

— şi câştiga şi el existenţa, cred. Uite ce e, au apărut 
nişte chestii noi şi eu verific de ce se ocupa Terry în 
perioada de dinainte să moară. Vreau să văd dacă printre 
investigaţiile sale este vreuna care să fi putut atrage 
privirea cuiva, dacă înţelegi ce vreau să spun. Tot ce vreau 
e să... 

— Ca să fiu sincer, nu înţeleg ce vrei să spui. Vorbeşti de 
vrăji, de voodoo? Crezi că l-a blestemat cineva şi aşa a 
ajuns să facă infarct? Sunt cam ocupat, Bosch. Prea ocupat 
pentru astfel de rahaturi. Voi ăştia care aţi ieşit la pensie 
credeţi că noi, truditorii, avem tot timpul din lume şi vă 
putem asculta teoriile despre vrăji. Ei bine, ce să vezi, chiar 
n-avem timpul ăsta. 

— Asta i-ai spus şi lui când te-a sunat? N-ai vrut să asculţi 
teoria lui şi nici profilul pe care-l alcătuise pentru cazul 
ăsta? Ai crezut că e vorba de vrăji? 

— Uite ce e, omule, la ce să ne folosească nouă un profil? 
Chestiile alea nu desluşesc nimic. Sunt doar o grămadă de 
baliverne şi asta i-am spus şi lui, şi asta a fost... 

Sfârşitul frazei a fost acoperit de sunetul strident scos de 
telefonul meu. 

— Ce-a fost asta? a întrebat el. Înregistrezi cumva toată 
discuţia asta? 

— Nu, telefonul meu mă anunţă că nu mai am baterie. 
Terry n-a trecut pe la tine ca să vorbiţi despre chestia asta? 

— Nu. Cred că s-a dus direct la un ziar cu ea. O mişcare 
tipică pentru un agent federal. 

— A apărut vreun articol despre opinia lui în Sun? 

— Eu nu i-aş spune aşa. Cred că şi ei s-au gândit că 
teoria lui era o grămadă de baliverne. 

Replica asta îmi dezvăluia un neadevăr. Dacă Ritz credea 
că teoria lui McCaleb era o balivernă, probabil că o 
ascultase pentru a face o asemenea judecată de valoare. 
După părerea mea, acest lucru denota faptul că Ritz 
discutase despre caz cu McCaleb, cel mai probabil de la 
distanţă. 

— Vreau să te mai întreb doar un singur lucru, după 
aceea te las în pace. A spus Terry ceva despre o teorie a 
triunghiului? Ceva despre un punct care generează alte 
trei? Inţelegi ceva din toate astea? 

Râsul care l-am auzit la capătul celălalt al firului nu era 
deloc unul plăcut. Nu părea a fi nici măcar unul din toată 
inima. 

— Sunt trei întrebări, nu una, Bosch. Trei întrebări, trei 
laturi ale unui triunghi, trei lovituri, la a treia eşti eli... 

Telefonul muri, bateria se descărcase complet. 

— Eliminat, am spus eu, terminând replica lui Ritz. 

Ştiam că asta însemna că n-avea de gând să-mi 
răspundă la întrebare. Am închis telefonul şi i-am dat 
drumul în buzunar. Aveam un încărcător în maşină. Puteam 
beneficia din nou de telefon imediat cum ajungeam de 
partea cealaltă a golfului Santa Monica. Trebuia să mai 
vorbesc şi cu reporterul acela de la Sun, dar mă îndoiam că 
aveam să mă mai conversez cu Ritz. 

M-am ridicat şi am ieşit pe punte, unde am lăsat aerul 
rece al dimineţii să mă răcorească. Catalina se vedea în 
depărtare, o stâncă gri şi colţuroasă detaşându-se din 
ceaţă. Trecusem de jumătatea drumului. Am auzit o fetiţă 
strigând foarte tare către mama ei „Acolo!”. M-am uitat în 
direcţia în care arăta fetiţa şi am văzut că în siajul navei 

apăruse o turmă de marsuini. Erau cel puţin douăzeci şi în 
câteva minute puntea s-a umplut de oameni cu aparate de 
fotografiat în mâini. Cred că şi câţiva dintre localnici au ieşit 
să se uite. Marsuinii erau foarte frumoşi, pielea lor cenuşie 
strălucea asemenea plasticului în lumina dimineţii. Mă 
întrebam dacă doar se jucau sau dacă nu cumva 
confundaseră feribotul cu o barcă pescărească şi sperau să 
primească şi ei ceva de mâncare. 

Nu după multă vreme spectacolul oferit de marsuini 
deveni neinteresant şi pasagerii se întoarseră la locurile lor. 
Fetiţa care îi văzuse prima rămăsese la pupă, urmărindu-i în 
continuare, şi la fel am făcut şi eu până când marsuinii au 
renunţat la urmărire şi au dispărut în marea de un albastru 
închis. 

M-am întors înăuntru şi am redeschis dosarul lui McCaleb. 
Am recitit tot ce scrisese, apoi ce scrisesem eu. Nu mi-a 
mai venit nicio idee. Apoi m-am uitat la fotografiile pe care 
le printasem noaptea trecută. li arătasem Gracielei 
fotografia bărbatului pe nume Jordan Shandy, dar nu l-a 
recunoscut şi în loc de răspunsuri a început să-mi pună la 
rândul ei, întrebări despre el, întrebări la care nu voiam încă 
să răspund. 

După aceea, am început să studiez facturile de la cărţile 
de credit şi de la telefonul mobil. Mă uitasem deja peste ele 
împreună cu Graciela, dar voiam să mai arunc o privire, cu 
mai multă atenţie de data aceasta. Am insistat asupra 
perioadei între sfârşitul lui februarie şi începutul lui martie, 
când Graciela era sigură că soţul ei fusese pe continent. 
Dar n-am găsit nicio înregistrare a vreunei cumpărături 
făcută cu cardul de credit şi niciuna dintre referinţele din 
desfăşurătorul facturii de telefon nu mă ajuta să-mi dau 
seama unde fusese, la Los Angeles sau în Las Vegas. Parcă 
Terry voise în mod intenţionat să nu lase nicio urmă. 

O jumătate de oră mai târziu, feribotul aruncă ancora în 
portul Los Angeles, lângă Queen Mary, o navă de croazieră 
transformată în hotel şi centru de conferinţe. In timp ce 
mergeam spre maşina pe care o lăsasem în parcarea 

portului, am auzit un urlet şi m-am întors să văd ce se 
întâmplase. Am văzut o femeie care atârna la capătul unei 
coarde elastice prinsă de o platformă care ieşea din coasta 
fostului vas de croazieră. Avea mâinile strânse puternic în 
jurul pieptului. Atunci mi-am dat seama de ce ţipase - nu de 
frică sau din cauza fluxului de adrenalină, ci pentru că 
tricoul ameninţa să-i iasă peste cap, expunându-i pieptul 
gol mulţimii care era aliniată lângă balustrada vasului. 

M-am întors şi am continuat să mă îndrept spre maşina 
mea. Conduc un Mercedes Benz de teren, tipul acela de 
maşină despre care unii spun că îi ajută pe terorişti să se 
finanţeze. Nu m-am implicat niciodată în astfel de dezbateri 
despre consumul de combustibil, dar ştiu că aceia care 
participă de obicei la talk-show-uri şi vorbesc despre 
cumpătare şi consum mai mic se dau de cele mai multe ori 
jos din limuzine imense. Imediat după ce m-am urcat în 
maşină şi am pornit motorul am pus telefonul la încărcat şi 
am aşteptat să revină la viaţă. Când s-a deschis am văzut 
că primisem două mesaje în cele patruzeci şi cinci de 
minute cât telefonul fusese indisponibil. 

Primul era de la fosta mea parteneră, Kizmin Rider, care 
acum îndeplinea sarcini administrative şi de planificare în 
cadrul compartimentului de conducere al poliţiei. Nu-mi 
lăsase niciun mesaj anume, doar îmi ceruse să o sun. Erao 
chestie destul de curioasă, mai ales, că nu mai vorbisem de 
aproape un an, iar atunci discuţia nu fusese foarte plăcută. 
Felicitarea pe care o primeam de Crăciun de la ea nu 
conţinea decât semnătura ei, lipsind obişnuita urare 
cordială şi promisiunea că ne vom întâlni curând. Am notat 
numărul ei de telefon - măcar atât puteam să fac - şi am 
salvat mesajul. 

Următorul mesaj era de la Cindy Hinton, reporterul de la 
Sun. Îmi returnase apelul. Am pornit maşina şi m-am 
îndreptat spre autostradă, ca să pot ajunge în San Pedro şi 
în Portul Cabrillo, unde mă aştepta Jeep-ul lui Terry 
McCaleb. Pe drum, am sunat-o pe Hinton, care mi-a răspuns 
imediat. 

— Da, v-am sunat în legătură cu Terry McCaleb, am spus 
eu. Încerc să refac toate mişcările lui din ultimele două luni 
din viaţă. Presupun că ştiţi că a decedat. Din câte îmi 
amintesc eu, parcă Sun a publicat şi un articol 
comemorativ. . 

— Da, ştiu. In mesajul pe care mi l-aţi lăsat aseară 
spuneaţi că sunteţi detectiv. La ce agenţie lucraţi? 

— De fapt, sunt detectiv particular, autorizat. Dar am fost 
poliţist aproape treizeci de ani. 

— Telefonul dumneavoastră are legătură cu acel caz de 
dispariţie? 

— În ce fel? 

— Nu ştiu. Dumneavoastră m-aţi sunat. Nu înţeleg ce 
doriţi de la mine. r 

— Ei bine, daţi-mi voie să vă întreb ceva. In primul rând, 
ştiu de la detectivul Ritz de la Poliţia Metropolitană că pe 
Terry îl interesa respectivul caz al celor şase bărbaţi 
dispăruţi. A studiat informaţiile la care a putut avea acces şi 
l-a sunat pe detectivul Ritz, punându-i acestuia la dispoziţie 
timpul şi pregătirea sa profesională, în încercarea de a 
ajuta la desfăşurarea anchetei. Mă urmăriţi? 

— Da. Ştiu toate chestiile astea. 

— Bine, în regulă. Oferta făcută lui Ritz şi Poliţiei 
Metropolitane a fost refuzată. Întrebarea mea e ce s-a 
întâmplat după aceea? V-a sunat pe dumneavoastră? L-aţi 
sunat dumneavoastră? Aţi scris un articol în care apărea 
informaţia că el se ocupa de acest caz? 

— Şi de ce vreţi dumneavoastră să aflaţi lucrurile 
acestea? 

— Scuze, numai o secundă. 

Mi-am dat seama că nu trebuia să sun în timp ce 
conduceam. Trebuia să mă fi aşteptat ca Hinton să fie 
arţăgoasă cu mine, trebuia să-mi dau seama că telefonul 
acesta avea să-mi solicite toată atenţia. Am aruncat o 
privire în oglinzile retrovizoare şi am traversat două benzi 
spre o ieşire. N-am văzut semnul care marca ieşirea, nu 
ştiam deci încotro mă îndrept. M-am trezit într-o zonă 

industrială, plină de depozite şi parcări de tiruri. Am parcat 
maşina în spatele unui camion oprit în faţa porţilor deschise 
ale unui depozit. 

— În regulă, îmi cer scuze, am revenit. M-aţi întrebat de 
ce vreau să ştiu răspunsurile la aceste întrebări. Ei bine, 
Terry McCaleb a fost prietenul meu. Şi eu am preluat unele 
dintre lucrările sale, vreau să termin ce începuse el. 

— Mi se pare mie sau mai e şi altceva, ceva despre care 
nu vreţi să-mi spuneţi nimic? 

Pentru câteva momente m-am gândit cum să rezolv 
situaţia. Era destul de riscant să dau prea multe informaţii 
unui reporter, mai ales, unui reporter pe care nu-l 
cunoşteam. Totul se putea întoarce împotriva mea. Trebuia 
să găsesc o cale să-i spun câte ceva, cam ce avea nevoie 
pentru a mă ajuta, şi să pot retracta totul după aceea. 

— Alo? Mai sunteţi acolo? 

— Ăă, da. Să-ţi spun ceva, putem vorbi neoficial? 

— Neoficial? Oricum, nu vorbim despre nimic. 

— Ştiu, dar o să vă spun ceva doar dacă mă pot adresa 
neoficial. Adică, nu vreau să folosiţi nimic din ceea ce vă voi 
spune. 

— Sigur, în regulă, mă rog, neoficial. Puteţi, vă rog, să 
treceţi odată la subiect şi să-mi daţi această informaţie 
importantă, pentru că am şi eu de scris un articol în 
dimineaţa asta. 

— Terry McCaleb a fost ucis. 

— Ăă, nu, de fapt, nu a fost ucis. Am citit şi eu povestea. 
A suferit un atac de cord. A făcut un transplant de inimă 
acum vreo şase ani. A... 

— Ştiu ce s-a scris în presă şi îţi spun că e greşit. Şi o să 
se afle că e greşit. Şi eu încerc să-l găsesc pe cel care l-a 
ucis. Acum, îmi spuneţi dacă aţi scris sau nu un articol în 
care să fi apărut şi numele lui? 

Răspunsul veni pe un fond de evidentă exasperare. 

— Da, am scris un articol în care a apărut şi numele lui. 
Cred că am vorbit despre el un paragraf sau două. Bine? 

— Doar un paragraf? Şi ce conţinea? 

— Era o continuare a articolului pe care-l scrisesem 
despre cazul dispariţiei celor şase bărbaţi. Am făcut asta ca 
să văd cum a avansat ancheta. Ştiţi cum este, dacă a mai 
apărut ceva nou, dacă sunt suspecți, chestii de genul ăsta. 
A apărut şi numele lui McCaleb, atâta tot. Am scris că şi-a 
oferit ajutorul celor de la poliţie, ba chiar a venit şi cu o 
teorie interesantă, dar cei de-acolo l-au refuzat politicos. A 
meritat să-l menţionez şi pe el pentru că întreaga poveste 
era foarte seacă în rest, şi, pe de altă parte, McCaleb era 
celebru datorită filmului lui Clint Eastwood şi celorlalte 
chestii. V-am lămurit? 

— Deci nu va sunat el? 

— Practic, ba da, el m-a sunat. Eu am luat numărul lui de 
telefon de la Ritz şi l-am sunat. l-am lăsat un mesaj şi el m- 
a sunat înapoi. Deci, practic, el m-a sunat, dacă asta vreţi 
să ştiţi. Oricum, ce credeţi că s-a întâmplat cu el? 

— V-a spus care era teoria lui cu privire la ce s-a 
întâmplat? Teoria de care Ritz nu părea interesat? 

— Nu, mi-a spus doar că nu vrea să comenteze nimic şi 
m-a rugat să nu-i public numele în ziar. Am discutat însă cu 
editorul Ziarului şi am decis să-i publicăm totuşi numele. 
După cum v-am mai spus, McCaleb era faimos. 

— Terry ştia că i-aţi publicat numele în articol? 

— Nu ştiu. N-am mai vorbit cu el de atunci. 

— In discuţia pe care aţi avut-o, va pomenit ceva despre 
o teorie a triunghiului? 

— Teoria triunghiului? Nu, n-a spus nimic despre aşa 
ceva. Eu v-am răspuns la întrebări, acum e rândul 
dumneavoastră să-mi răspundeţi. Cine spune că a fost ucis? 
E un punct de vedere oficial? 

Venise vremea să dau înapoi. Trebuia să o opresc înainte 
să înceapă săpăturile, să mă asigur că, după ce va închide 
telefonul, nu va începe să se intereseze, să verifice varianta 
povestită de mine. 

— Nu, nu chiar oficial. 

— Nu chiar? Sunteţi... Ei bine, ce vă face să credeţi asta, 
mai exact? 

— Ei bine, era sănătos tun şi avea o inimă tânără în piept. 

— Şi ce părere aveţi despre procesul de respingere a 
organelor transplantate sau de o eventuală infecţie? 
Moartea ar fi putut fi provocată de o mie de... aveţi un 
punct de vedere oficial cu privire la cauzele decesului, ori 
vreo confirmare în această privinţă? Există o investigaţie 
oficială în desfăşurare? 

— Nu. E ca şi cum aţi cere CIA să investigheze asasinarea 
lui Kennedy. Al treilea. N-ar fi decât o manevră de 
acoperire. 

— Despre ce vorbiţi? Al treilea ce? 

— Al treilea Kennedy. Fiul. John-John. Credeţi că avionul 
acela chiar s-a prăbuşit în apă, aşa cum au declarat ei? In 
New Jersey există trei martori care au văzut oameni care 
cărau cadavre în avion înainte ca acesta să se ridice de la 
sol. Apoi au dispărut şi martorii. Este o parte din teoria 
triunghiului, şi după aceea... 

— Bine, domnule, mulţumesc mult pentru telefon. Doar 
că am foarte puţin timp la dispoziţie, şi trebuie să... 

A închis chiar înainte să-şi termine fraza. Am zâmbit. Mă 
gândeam că sunt în siguranţă şi mă simţeam foarte mândru 
de creativitatea mea. M-am întins spre scaunul pasagerului 
şi am luat dosarul, l-am deschis şi m-am uitat la cronologie. 
Terry notase că discuţia cu Hinton avusese loc pe 2 
februarie. Articolul apăruse, probabil, o zi sau două mai 
târziu. Imediat, cum aveam să ajung într-o bibliotecă dotată 
cu un computer aveam să caut respectivul articol, să văd 
data exactă la care a apărut şi să citesc ce se scrisese acolo 
despre McCaleb. 

Pentru moment, am notat data apariţiei articolului ca 
fiind 3 februarie. Am studiat pentru câteva minute ce 
reuşisem să pun cap la cap şi am început să pun la punct 
teoria propriei mele anchete: 

Pe 7 ianuarie, McCaleb citeşte în Los Angeles Times 
articolul despre dispariţia celor şase bărbaţi. Devine 
interesat. Vede în articol ceva ce poliţiştilor le-a scăpat sau 
un detaliu pe care aceştia l-au interpretat greşit. Dezvoltă o 

teorie, o pritoceşte, şi două zile mai târziu îl sună pe Ritz la 
Poliţia Metropolitană. Ritz îl refuză politicos, dar când 
Hinton decide să scrie o continuare a articolului, îi 
povesteşte acesteia despre telefonul pe care-l primise de la 
McCaleb. Până la urmă, o continuare a articolului i-ar fi fost 
de ajutor lui Ritz, ar fi putut să menţină vie povestea, iar 
citarea numelui unui anchetator „celebru” ar fi putut, de 
asemenea, să-i folosească. 

Articolul lui Hinton în care apare şi numele lui McCaleb 
este publicat în Sun, în prima săptămână din februarie. 
După mai puţin de două săptămâni, pe 13 februarie, în timp 
ce McCaleb era singur pe barcă, apare Jordan Shandy cu un 
taxi nautic şi-i solicită o cursă de o jumătate de zi. Lui 
McCaleb tipul începe să i se pară suspect şi îl fotografiază 
pe ascuns. O săptămână mai târziu, Shandy e la mallul 
Promenade, unde îi urmăreşte familia lui McCaleb şi-i 
fotografiază pe ascuns - la fel cum făcuse şi McCaleb cu el. 
În aceeaşi seară, cineva fură GPS-ul de pe The Following 
Sea şi, posibil, îi schimbă medicamentele lui McCaleb. 

Până pe 27 februarie, McCaleb primise deja fotografiile 
făcute familiei sale la mall. Cum au fost făcute şi cum au 
ajuns la el nu se ştie, dar în această dată a fost creat pe 
computerul lui McCaleb fişierul care le conţine. La doar 
două zile după ce a pus fotografiile pe calculator, McCaleb 
pleacă din Catalina spre continent. Destinația este 
momentan necunoscută, dar la întoarcere maşina îi era 
murdară, de parcă ar fi mers cu ea pe drumuri desfundate. 
De asemenea, se cunoaşte faptul că a făcut rost de 
numerele de telefon ale unui spital din Las Vegas şi ale 
hotelului Mandalay Bay, unul dintre locurile unde a fost 
văzut pentru ultima dată unul dintre cei şase dispăruţi. 

Posibilităţile şi interpretările sunt numeroase. Părerea 
mea e că totul se leagă de fotografiile acelea. Cred că 
vederea acelor fotografii l-a făcut pe McCaleb să meargă pe 
continent. Cred că maşina lui era murdară după excursia de 
trei zile, pentru că mersese cu ea în deşert, la ieşirea spre 

Zzyzx. Muşcase momeala, fie că fusese conştient, fie nu, de 
chestia asta, şi mersese în deşert. 

M-am uitat din nou la cronologia pe care o întocmisem şi 
am dedus că menţionarea numelui lui McCaleb în articolul 
apărut în Sun declanşase ceva, cauzase un răspuns. 
Shandy era cumva implicat în cazul de dispariţie. Şi, dacă 
era aşa, probabil că stătea cu ochii pe ziare, să vadă cum 
merge investigația. Când a văzut numele lui McCaleb în 
articol, a venit la Catalina să-l verifice. Probabil că în cele 
patru ore cât a durat cursa l-a văzut pe McCaleb luându-și 
medicamentele şi a pus la cale un plan prin care să-l 
elimine. 

Rămânea însă întrebarea ce se întâmplase cu GPS-ul şi 
de ce fusese el furat pe 21 februarie. In momentul acesta, 
părerea mea era că furtul era doar o acoperire. Shandy nu 
era sigur că incursiunea lui pe barcă, în cursul căreia i-a 
schimbat medicamentele lui Terry, avea să treacă 
neobservată, aşa că a luat respectivul aparat, pentru ca 
nimeni să nu se întrebe despre adevăratele intenţii ale 
spărgătorului. 

Însă întrebarea şi mai importantă era de ce McCaleb era 
văzut ca o ameninţare dacă teoria triunghiului nu apăruse 
în ziar. Nu ştiam. M-am gândit că exista posibilitatea ca el 
să nu fie deloc văzut ca o ameninţare, că nu era decâto 
celebritate de care Shandy voia să scape şi de aceea l-a 
ucis. Asta era una dintre necunoscute. 

În acelaşi timp, era şi una dintre contradicții. Teoria mea 
avea cu siguranţă şi câteva contradicții. Dacă cei şase 
bărbaţi dispăruseră fără urmă, de ce fusese McCaleb ucis 
într-un mod care lăsa loc şi de martori? Rămăsese în urmă 
şi un cadavru care ar fi putut fi cercetat şi astfel adevărul ar 
fi ieşit la iveală. Singurul răspuns la care mă puteam gândi 
era că, dacă McCaleb ar fi dispărut la rândul lui, ar fi existat 
cu siguranţă o anchetă şi teoria lui ar fi putut fi luată mai în 
serios. Shandy nu putea să lase să se întâmple una ca asta, 
aşa că McCaleb a fost eliminat într-un fel care ar fi putut, cu 

puţin noroc, să treacă drept o moarte naturală sau 
accidentală şi să nu dea naştere la prea multe suspiciuni. 

Teoria mea era clădită însă pe speculaţii şi acest lucru 
mă irita oarecum. Pe vremea când purtam încă o insignă, 
consideram că a te baza pe speculaţii, ori aţi pune nisip în 
rezervorul maşinii era cam acelaşi lucru. Era drumul spre 
pierzanie. Nu mă simţeam prea confortabil când vedeam 
cât de uşor ajunsesem să construiesc teorii pe baza unor 
interpretări şi a unor speculaţii, în loc să fac lucrul ăsta pe 
baza unor fapte solide. Am hotărât să las deocamdată de-o 
parte teoriile şi să mă concentrez din nou asupra faptelor. 
Ştiam că atât drumul spre Zzyzx, cât şi deşertul erau cât se 
poate de reale şi erau parte din realităţile acestui caz. 
Dovadă stăteau fotografiile. Nu ştiam dacă Terry McCaleb 
fusese într-adevăr până acolo şi nici ce găsise, în caz că 
fusese. Dar ştiam că eu urma să mă duc acolo. Şi asta era 
tot o realitate. 


15 


Buddy Lockridge mă aştepta în parcarea din portul 
Cabrillo. L-am chemat şi i-am spus că aveam treabă şi că 
mă grăbeam. Planul meu de a discuta mai multe cu el 
trebuia să mai aştepte. l-am spus că voiam doar să arunc o 
privire Jeepului Cherokee al lui McCaleb şi că după aceea 
aveam să plec. Ştiam sigur care era destinaţia mea, 
indiferent dacă lucrurile găsite în maşină m-ar fi trimis sau 
nu în deşert sau în Las Vegas. 

— Ce-i cu graba asta? m-a întrebat el, după ce am parcat 
maşina şi m-am dat jos. 

— Mişcarea, i-am spus eu. Cel mai important lucru la o 
investigaţie e să o ţii permanent în mişcare. Dacă 
încetineşti ritmul... n-ajungi nicăieri. Şi nu vreau să se 
întâmple una ca asta înainte să-i înapoiez cheile Gracielei 
scosesem de pe inel cheia de la Jeep. Am folosit-o acum 

pentru a descuia portiera de pe partea şoferului. M-am 
aplecat înăuntru şi am aruncat o privire prin maşină înainte 
să mă urc în ea. 

— Incotro te îndrepţi? spuse Lockridge din spatele meu. 

— San Francisco, l-am minţit eu, doar să văd dacă are 
vreo reacţie. 

— San Francisco? Ce e acolo? 

— Nu ştiu. Dar cred că acolo a fost în ultima excursie. 

— Inseamnă c-a luat-o pe un drum desfundat. 

— Probabil. 

În Cherokee n-am găsit nimic care să-mi dea de gândit, 
cel puţin nu la prima vedere. Maşina era destul de curată. 
În interior, plutea un vag iz de acreală. De parcă geamurile 
fuseseră lăsate deschise în timpul unei furtuni. Am deschis 
compartimentul dintre cele două scaune din faţă şi am găsit 
două perechi de ochelari de soare, un pachet de gumă 
mentolată şi o figurină mică de plastic, o jucărie. l-am 
întins-o lui Lockridge, prin portiera deschisă în spatele meu. 

— Ţi-ai lăsat supereroul pe aici, Buddy. 

N-a luat figurina. 

— Ciudat. Chestia aia e de la McDonald's. Pe insulă nu e 
niciun restaurant din acela, aşa că primul lucru pe care-l fac 
când vin pe continent e să ducă copiii la Mickey D??. iți 
spun, omule, chestia asta e ca un drog. li învaţă pe copii de 
mici cu cartofii lor prăjiţi şi cu celelalte porcării, îi 
transformă în dependenţi. 

— Există şi lucruri mai rele. 

Am pus figurina de plastic înapoi în compartimentul 
dintre scaune şi l-am închis. M-am aplecat şi mai în faţă, 
pentru a putea ajunge la torpedo. 

— Hei, nu vrei să vin şi eu cu tine? Poate ţi-aş fi de vreun 
ajutor. 

— Nu, e în regulă Buddy. O să plec direct de aici. 


22 Poreclă dată restaurantelor McDonald's. 

— La naiba, pot să fiu gata în cinci minute. Adică, doar să 
arunc nişte ţoale într-o geantă. 

În torpedo am găsit încă o figurină din plastic şi manualul 
de utilizare a maşinii. Am mai găsit, de asemenea, o cutie 
cu o carte înregistrată pe casetă - Colectionarii de tinichele. 
Altceva nimic. Pista asta se dovedea a fi o fundătură. Nu 
mă alesesem decât cu insistenţele lui Buddy de a-mi deveni 
partener. Am ieşit din maşină şi mi-am îndreptat spatele. 
M-am uitat la Lockridge. 

— Nu, mulţumesc, Buddy. La chestia asta lucrez singur. 

— Hei, l-am ajutat şi pe Terry, omule. Lucrurile n-au stat 
aşa cum a apărut în film, unde eram prezentat ca un ticălos 
care... 

— Da, da, ştiu, Buddy, mi-ai mai spus toate astea. 
Chestia asta n-are nicio legătură cu imaginea ta din film. 
Doar că eu lucrez de obicei singur. Chiar şi când eram în 
poliţie. Aşa eram eu, aşa sunt şi acum. 

Mi-a venit o idee şi m-am aplecat din nou în maşină, 
uitându-mă spre parbriz pe partea pasagerului, să văd dacă 
găsesc vreun abţibild precum cele care apăreau în 
fotografiile din calculatorul lui McCaleb, cele cu semnul cu 
drumul spre Zzyzx. În colţul de jos al parbrizului nu era însă 
niciun abţibild şi nici ceva asemănător. Era încă o 
confirmare a faptului că nu McCaleb făcuse acele fotografii. 

M-am dat jos din maşină, am înconjurat-o şi am deschis 
portbagajul. Compartimentul de bagaje era gol, cu excepţia 
unei perne care avea forma unui personaj din desene 
animate, pe nume SpongeBob SquarePants. L-am 
recunoscut, deoarece fiica mea este o mare admiratoare a 
lui SpongeBob, dar şi şi mie îmi place să mă uit la serialul 
acela împreună cu ea. Bănuiesc că respectivele desene 
animate erau preferate şi la McCaleb în casă. 

M-am apropiat apoi de portierele din spate, le-am deschis 
şi m-am uitat la locurile pentru pasageri. Şi aici era curat. 
Apoi, am văzut că în partea din spate a scaunului din faţă 
era un buzunar la care şoferul putea ajunge uşor. lnăuntru 

era un atlas. L-am scos şi l-am răsfoit, atent ca Buddy să nu 
vadă ce făceam. 

Pe pagina pe care apărea partea de sud a statului 
Nevada am observat că apăreau şi părţi din statele vecine. 
În California, aproape de colţul de sud-vest al Nevadei, 
cineva desenase un cerc în jurul Rezervaţiei Naturale 
Mojave. Şi în partea dreaptă a frontierei, cineva notase pe 
hartă câteva numere, unul sub altul, apoi le adunase. Suma 
era 86. Dedesubt stătea scris „De fapt, 92”. 

— Ce e aia? întrebă Lockridge, uitându-se la mine prin 
portiera de pe cealaltă parte. 

Am închis atlasul şi l-am lăsat să cadă pe scaun. 

— Nimic. Se pare că şi-a notat nişte indicaţii pentru una 
dintre excursiile pe care le-a făcut sau ceva de genul ăsta. 

M-am aplecat şi mai tare pentru a mă putea uita sub 
scaunul din dreapta. Am văzut mai multe jucării de la 
McDonald's, câteva ambalaje de mâncare şi alte gunoaie. 
Nimic de acolo nu părea să merite osteneala. M-am dat jos 
şi am ocolit maşina, rugându-l pe Buddy să se dea lao 
parte, pentru a mă putea uita şi sub scaunul şoferului. Sub 
scaun, am găsit şi mai multe gunoaie, printre care şi câteva 
cocoloaşe de hârtie. Am întins mâna şi le-am răsfirat, 
pentru a le putea vedea pe toate. Am desfăcut unul, am 
netezit hârtia şi am văzut că era vorba de o chitanţă de la 
cardul de credit, o chitanţă pentru cumpărarea de 
carburant de la o benzinărie din Long Beach. Chitanţa era 
emisă cu aproape un an în urmă. 

— Când faci curat în maşină nu te uiţi şi sub scaune, nu-i 
aşa, Buddy? 

— Nu m-au întrebat niciodată dacă vreau să curețe şi 
acolo, spuse el pe un ton defensiv. Şi pe lângă asta, eu 
curăţ maşina doar pe afară. 

— Oh, înţeleg. 

Am început să desfac şi restul cocoloaşelor de hârtie. Nu 
mă aşteptam să găsesc ceva ce ar fi putut să-mi fie de 
ajutor. Verificasem deja facturile cardurilor de credit şi 
ştiam că nu fuseseră făcute niciun fel de cumpărături care 

să mă ajute să stabilesc itinerarul urmat de McCaleb în cele 
trei zile ale excursiei. Dar regula era ca absolut totul să fie 
verificat. 

Am dat de o grămadă de bonuri şi chitanţe de la 
magazinele locale. Mâncare de la Safeway, scule de pescuit 
de la magazinul de profil din San Pedro. Mai era un bon 
pentru nişte extract de gin-seng, cumpărat de la un 
magazin de produse naturiste numit BetterFit şi o chitanţă 
de la o librărie Westwood-o carte înregistrată pe casetă, /n 
căutarea lui Chet Baker. Nu auzisem de cartea asta, dar 
ştiam cine este Chet Baker. M-am hotărât să verific mai 
târziu despre ce era vorba, când aveam să am destul timp 
să ascult o carte pe casetă. 

Regula meticulozităţii şi-a arătat roadele la al cincilea 
cocoloş de hârtie. Am desfăcut un bon de la o benzinărie 
Travel America din Las Vegas. Era situată pe Diamond 
Road, aceeaşi stradă pe care se afla şi spitalul Memorial Las 
Vegas. Bonul era emis pe 2 martie. McCaleb cumpărase 
şaizeci de litri de benzină, o jumătate de litru de Gatorade 
şi o casetă cu înregistrarea cărţii Co/ecţionarii de tinichele. 
Bonul respectiv îl plasa pe McCaleb în Las Vegas în timpul 
celor trei zile ale excursiei. Era încă o confirmare a ceea ce 
ştiam deja. Chiar şi aşa am simţit un val de adrenalină 
străbătându-mă. Voiam să mă pun din nou în mişcare, să 
menţin viteza anchetei. 

— Ai găsit ceva? întrebă Lockridge. 

Am mototolit bonul şi l-am aruncat pe podeaua maşinii, 
lângă celelalte. 

— N-aş zice, am spus eu. Se pare că Terry era un mare 
consumator de cărţi înregistrate pe casete. Nu ştiam 
chestia asta. 

— Da, asculta o grămadă de chestii de-alea. Şi pe barcă, 
atunci când era la cârmă. De obicei, stătea cu căştile pe 
urechi. 

M-am aplecat din nou în maşină şi am luat atlasul de pe 
scaun. 

— O să împrumut şi eu chestia asta, am spus. Nu cred că 
Graciela o să aibă nevoie de el, acolo unde merge ea de 
obicei. 

N-am aşteptat permisiunea lui Buddy. Am închis portiera 
din dreapta, sperând că o să înghită găluşca. Apoi am închis 
şi portiera dinspre şofer şi am încuiat maşina. 

— Cam asta e, Buddy. M-am cărat de aici. Dacă se 
întâmplă ceva şi am nevoie de ajutorul tău, pot să dau de 
tine la telefon? 

— 'Nenţeles, omule, o să fiu prin zonă. Oricum, poţi să 
dai de mine pe mobil. 

— Bine, atunci. Ai grijă de tine. 

l-am strâns mâna şi m-am îndreptat spre Benz-ul meu 
negru, aşteptându-mă să îl văd urmărindu-mă. Dar m-a 
lăsat să plec. M-am uitat în oglindă când am ieşit din 
parcare şi l-am văzut stând lângă Cherokee, şi uitându-se în 
urma mea. 

Am mers pe şoseaua 710 până la drumul 10, iar de acolo 
am luat-o spre autostrada 15. De aici aveam în faţă un 
drum drept până în Mojave, apoi până în Las Vegas. 
Făcusem drumul ăsta de două - trei ori pe lună în ultimul 
an. Imi plăcea să conduc pe ruta asta. Admiram nemişcarea 
deşertului. Deşertul îmi plăcea poate din aceleaşi motive 
pentru care lui McCaleb îi plăcea să trăiască pe o insulă. Imi 
dădea sentimentul că eram departe de toate răutăţile. Pe 
măsură ce conduceam, simţeam cum dispare toată 
încordarea, de parcă toate moleculele corpului meu s-ar fi 
extins şi ar fi lăsat mai mult spaţiu între ele. Poate că nu 
era vorba decât de un nanometru, dar acel mic spaţiu era 
îndeajuns de mare pentru a reprezenta o diferenţă 
semnificativă. 

Dar de data asta era parcă altfel. Simţeam că răutăţile 
mă aşteptau cumva acolo, în faţă, în deşert. 

Mă aşternusem la drum, lăsând amănuntele investigaţiei 
să mi se rotească în cap. Telefonul mobil a început să sune. 
Credeam că e Buddy Lockridge, care încerca să mă roage 

încă o dată să îl includ şi pe el în anchetă, dar nu, era Kiz 
Rider. Uitasem să o sun înapoi. 

— Deci, Harry, presupun că nici nu mai trebuia să aştept 
telefonul de la tine, nu-i aşa? 

— Scuze, Kiz, chiar aveam de gând să te sun. Am fost 
cam ocupat în dimineaţa asta, aşa că m-am luat cu treaba 
şi am uitat. 

— O dimineaţă încărcată? Parcă erai la pensie. Nu cumva 
te ocupi de vreun caz? 

— Ca să-ţi spun drept mă îndrept spre Las Vegas. Şi cred 
că sunt pe cale să intru într-o zonă fără acoperire. Ce s-a 
întâmplat? 

— Ei bine, de dimineaţă, când m-am dus să îmi beau 
cafeaua, m-am întâlnit cu Tim Marcia. Mi-a spus că a vorbit 
de curând cu tine. 

— Da, ieri. E vorba despre chestia aia cu trei ani de 


graţie. 

— Cu siguranţă, despre asta e vorba, Harry. Te-ai mai 
gândit? 

— Abia ieri am auzit despre asta. N-am avut timp să mă 
gândesc. 


— Cred c-ar trebui s-o faci, Harry. Avem nevoie de tine 
aici. 

— Imi pare bine să aud asta, mai ales de la tine, Kiz. 
Credeam că sunt PNG în ceea ce te priveşte. 

— Ce înseamnă asta? 

— Persona Non Grata. 

— Fii serios. N-a fost vorba decât de o pauză, nimic grav. 
Pe bune totuşi, chiar am avea nevoie de tine aici. Dacă vrei, 
probabil că ai putea să lucrezi în departamentul lui Tim. 

— Dacă vreau? Kiz, vorbeşti de parcă tot ce aş avea de 
făcut ar fi să intru acolo în paşi de dans şi să semnez în 
josul paginii. Ce crezi tu, că toată lumea din clădirea aia o 
să mă întâmpine călduros? O să-i găsesc pe toţi aliniaţi în 
holul etajului şase, aruncând cu orez şi cu alte chestii în 
timp ce eu mă îndrept spre biroul şefului? 

— Te referi la Irving? El a fost retrogradat. Acum conduce 
secţia de planificare. Harry, am sunat să-ţi spun că, dacă 
vrei să te întorci, o poţi face, e foarte simplu. După ce am 
vorbit cu Tim, am urcat la şase şi am avut obişnuita 
conversaţie de la ora nouă dimineaţa cu şeful. Ştie de tine. 
Îţi cunoaşte modul de lucru şi rezultatele. 

— Mă întreb cum e posibil aşa ceva, având în vedere că 
eu am plecat înainte ca el să fie adus de la New York sau de 
la Boston sau de unde Dumnezeu l-au adus. 

— Ştie de tine pentru că i-am povestit eu de tine, Harry. 
Uite ce e, hai să nu ne certăm din cauza asta. Bine? Totul e 
în regulă. Tot ce vreau să-ţi spun e că ar trebui să te 
gândeşti la chestia asta. Timpul trece, şi chiar ar trebui să 
te gândeşti serios. Ne-ai fi de mare ajutor, şi nouă şi 
oraşului, şi poate că te-ai ajuta şi pe tine, depinde care e 
locul tău în lume acum. 

Ultima parte a frazei pusese pe tapet o problemă reală. 
Unde era locul meu în lume? M-am gândit câteva momente 
înainte să încep să vorbesc. 

— Da, bine, Kiz, mulţumesc mult, şi mai ales şi pentru că 
ai pus o vorbă bună pentru mine la şefii. Acuma spune-mi, 
când a fost buşit Irving? N-am auzit nimic despre asta. 

— S-a întâmplat acum câteva luni. Cred că şeful s-a 
gândit că era implicat în prea multe chestii. Aşa că l-a dat 
de-o parte. 

N-am putut să-mi rețin un zâmbet. Nu pentru că domnul 
şef-adjunct Irvin Irving mă şicanase tot timpul, ci mai 
degrabă pentru că ştiam că un tip ca el n-ar fi lăsat pe 
nimeni să-l dea de-o parte, aşa cum spusese Kiz că se 
întâmplase. 

— Tipul ăla ştie toate secretele, am spus eu. 

— Ştiu. Cu toţii aşteptăm să facă o mişcare. Suntem 
pregătiţi să-i facem faţă. 

— Multă baftă, în cazul ăsta. 

— Mersi. Deci, ce decizie ai luat, Harry? 

— Ce, vrei să-ţi dau acum un răspuns? Credeam că vrei 
să mă gândesc şi abia după aceea... 

— După cum te cunosc eu, cred că deja ştii care va fi 
răspunsul. i 

Am zâmbit din nou, dar nu i-am răspuns. Işi pierdea 
vremea în Serviciul Administrativ. Ar fi avut loc oricând 
înapoi în Brigada de Omoruri. Se pricepea să citească 
oamenii mai bine decât oricine altcineva cu care lucrasem. 

— Harry, îţi aduci aminte de ce mi-ai spus când am fost 
desemnată partenera ta? 

— Aă, să mesteci bine mâncarea şi să te speli pe dinţi 
după fiecare masă? 

— Vorbesc serios. 

— Nu ştiu, ce ţi-am spus? 

— Contează toată lumea sau nu contează nimeni. 

Am dat din cap şi am rămas tăcut pentru un moment. 

— Îţi aminteşti? 

— Da, îmi amintesc. 

— Cuvinte adevărate. 

— Poţi să le zici şi aşa. 

— Ei bine, gândeşte-te la asta în timp ce reflectezi dacă 
revii sau nu. 

— Dacă mă întorc o să am nevoie şi de un partener. 

— Ce-ai spus, Harry? Nu te mai aud, se întrerupe. 

— O să am nevoie şi de un partener. 

A urmat o pauză şi cred că acum zâmbea şi ea. 


— E posibil. Şi tu... 
Legătura se întrerupsese din nou. Dar ştiam ce urma să 
spună. 


— Pun pariu că şi ţie îţi lipseşte, la fel de tare ca mie. 

— Harry, cred că nu mai ai semnal. Sună-mă când... Nu 
sta prea mult pe gânduri. 

— Bine, Kiz, o să te anunţ. 

Încă mai zâmbeam când am închis telefonul. Nu era 
nimic mai plăcut decât să ştii că eşti dorit şi apreciat. Să ştii 
că ţi se apreciază valoarea. 

Dar mai era şi ideea de a avea din nou o insignă, o 
legitimaţie, mai ales, când mă gândeam la ce aveam de 
făcut. M-am gândit la Ritz şi la cei din poliţia metropolitană, 

la modul în care mă trataseră. La cum trebuise să mă chinui 
şi să mă lupt doar pentru a-i face pe unii oameni să-mi dea 
atenţie. Ştiam că nu mai trebuia să-mi fac astfel de 
probleme dacă aş fi avut o legitimaţie. In ultimii doi ani, îmi 
dădusem seama că o legitimaţie nu te făcea neapărat om, 
dar putea să-ţi uşureze considerabil munca. Şi pentru mine 
era mai mult decât o meserie. Ştiam că, a avea sau nu o 
insignă şi o legitimaţie, nu însemna că puteam să fac decât 
un singur lucru pe lumea asta, lucrul pe care trebuia să-l 
fac. Aveam o misiune în viaţă, la fel cum şi Terry McCaleb 
avusese una. Ziua pe care o petrecusem în acea magazie 
plutitoare plină de orori, studiindu-i cazurile şi modul în care 
se dedicase cu pasiune misiunii sale m-a făcut să realizez 
ce era cu adevărat important şi ce trebuia să fac. Poate că 
moartea partenerului meu tăcut mă salvase într-un fel. 
După încă patruzeci de minute, timp în care mi-am 
analizat opţiunile pe care le aveam pentru viitor şi am 
cântărit cu atenţie toate variantele, am ajuns la semnul pe 
care-l văzusem în fotografia de pe computerul lui Terry: 


DRUMUL SPRE ZZYZX 
1 MILĂ 

Nu era acelaşi semn. Mi-am dat seama de asta după linia 
orizontului din fundal. Fotografia fusese făcută din partea 
cealaltă, de către cineva care se îndrepta spre Los Angeles 
dinspre Las Vegas. Chiar şi aşa am simţit fiorul. Adânc al 
nerăbdării. Tot ce văzusem, citisem sau auzisem de când 
mă sunase Graciela McCaleb, mă condusese spre locul 
ăsta. Am semnalizat şi am ieşit de pe autostradă. 

În ziua în care Rachel Walling ajunsese la locul 
investigaţiei, pe la mijlocul dimineţii, agenţii care se ocupau 
de ceea ce fusese denumit „Cazul Zzyzx” s-au adunat în 

persoană sau la telefon în sala de şedinţe de la etajul al 
treilea al clădirii John Lawrence Bailey din Las Vegas. Sala 
nu avea ferestre şi era destul de prost ventilată. O 
fotografie a lui Bailey, un agent ucis în timpul unui jaf 
asupra unei bănci cu douăzeci de ani în urmă, supraveghea 
întreaga adunare. 

Agenţii care participau la adunare erau aşezaţi în bănci 
dispuse în rânduri, orientate spre partea din faţă a 
încăperii, în faţă era Randal Alpert. Un sistem de 
teleconferinţă asigura legătura cu o altă sală de şedinţă din 
Quantico, Virginia. Pe ecran se vedea agentul Brasilia 
Doran, care aştepta să-şi prezinte raportul. Rachel stătea în 
al doilea rând de bănci, singură. Işi cunoştea locul în 
această adunare şi parcă voia să arate lucrul acesta. 

Alpert deschise şedinţa prezentându-i grațios pe cei 
prezenţi. Rachel crezu pentru câteva clipe că această 
politeţe era făcută special pentru ea, dar îşi dădu repede 
seama că nu toţi cei care participau la întâlnire, fie 
personal, fie prin videotelefon se cunoşteau între ei. 

Mai întâi, Alpert o prezentă pe Doran, mai cunoscută sub 
porecla Brass, care participa la şedinţă prin videotelefon 
direct din Quantico, unde lucra la strângerea tuturor 
informaţiilor despre anchetă şi ţinea legătura şi cu 
laboratorul naţional. Apoi, le ceru tuturor celor din în 
încăpere să se prezinte, indicând specialitatea, ori poziţia 
pe care o ocupau în scara ierarhică şi în desfăşurarea 
anchetei. Prima a fost Cherie Dei, care s-a prezentat drept 
un agent care lucra la caz. Lângă ea stătea partenerul ei, 
Tom Zigo. A urmat John Cates, agentul venit din partea 
Biroului Local, singura persoană din încăpere care era de 
culoare. 

Următorii patru erau specialişti pe partea de cercetare 
ştiinţifică, Rachel cunoscuse deja doi dintre ei la locul 
investigaţiei, cu o zi înainte. Printre ei se afla şi un 
antropolog criminalist pe nume Greta (Coxe, care 
supraveghea excavaţiile, doi examinatori medicali pe nume 
Harvey Richards şi Douglas Sundeen şi un specialist în 

cercetarea locului crimelor pe care o chema Mary Pond. 
Apoi a urmat Ed Gunning, un alt agent de la Departamentul 
Comportamental din Quantico. Urma Rachel, ultima din 
această trecere în revistă. 

— Agent Rachel Walling, spuse ea. De la biroul din Rapid 
City. Am lucrat în trecut la Comportamental. Sunt destul de 
familiarizată cu... genul acesta de cazuri. 

— Bine, mulţumim, Rachel, spuse Alpert repede, de parcă 
s-ar fi temut că Rachel avea să menţioneze şi numele lui 
Robert Backus. 

Acest amănunt îi întărea lui Rachel convingerea că în 
încăpere existau oameni care nu fuseseră informaţi despre 
unul dintre cele mai importante aspecte ale cazului. Bănuia 
că era vorba de Cates, agentul de la Biroul Local. Se întrebă 
şi câţi dintre specialiştii tehnicieni - dacă nu cumva toţi - 
erau, de asemenea, în necunoştinţă de cauză. 

— Să începem cu partea ştiinţifică, continuă Alpert. Mai 
întâi, Brass? Avem ceva noutăţi acolo, la voi? 

— Nu în ceea ce priveşte ştiinţa. Cred că specialiştii pe 
care îi aveţi acolo se ocupă ei de chestiile astea. Bună, 
Rachel. A trecut ceva timp. 

— Bună, Brass, spuse Rachel încet. Da, prea mult. 

Se uită spre ecran şi ochii li se întâlniră. Rachel îşi dădu 
seama că trecuseră, probabil, opt ani de când o văzuse 
ultima dată pe Doran. Arăta obosită, cu gura şi ochii lăsaţi, 
părul tuns scurt şi coafat într-o manieră care sugera că nu 
pierde prea multă vreme cu aranjatul lui. Era unul dintre 
empaţi. Rachel ştia asta, şi anii începuseră să-şi pună 
amprenta pe chipul ei. 

— Arăţi bine, spuse Doran. Bânuiesc că aerul curat şi 
spaţiile deschise îţi priesc. 

Alpert interveni, împiedicând-o pe Rachel să-i răspundă 
cu un compliment fals. 

— Greta, Harvey, cine vrea să înceapă? întrebă el, 
întrerupând această reuniune electronică. 

— Păi, eu, atâta vreme cât totul începe cu săpăturile, 
spuse Greta Coxe. leri, la ora şapte a.m., dezgropasem 

complet opt cadavre, care se află acum la Nellis. În această 
după-amiază, după ce ne întoarcem acolo, o să începem 
treaba la numărul nouă. Ce am descoperit la primele 
cadavre, am găsit şi la ultimul pe care l-am scos. La toate 
sunt saci de plastic şi... 

— Greta, şedinţa se înregistrează, o întrerupse Alpert. Hai 
să facem o descriere completă. Ca şi când am vorbi în faţa 
unui public neavizat. Nu trece peste detalii. 

Decât atunci când vine vorba de Robert Backus, gândi 
Rachel. 

— Sigur, în regulă, spuse Coxe. AĂăă, toate cele opt 
cadavre dezgropate până acum au fost îmbrăcate complet. 
Procesul de descompunere este foarte avansat. Mâinile şi 
picioarele cadavrelor au fost legate cu bandă adezivă. Toţi 
au pungi de plastic pe cap, pungi care au fost, de 
asemenea, lipite cu bandă adezivă în jurul gâtului. Nu 
există variaţiuni în această metodologie, nici măcar între 
prima şi a doua victimă. Ceea ce este ieşit din comun. 

In ziua precedentă, spre seară, Rachel văzuse şi ea 
fotografiile. Se întorsese în rulota-comandament şi se uitase 
la peretele acoperit cu poze. Părea foarte clar că toate 
victimele fuseseră sufocate. Pungile de plastic folosite nu 
erau transparente, dar cu toată opacitatea materialului se 
puteau vedea trăsăturile feţelor, gurile larg deschise, 
căutând cu disperare aerul pe care n-aveau cum să-l 
primească. li aminteau de fotografiile care prezentau ororile 
războaielor, de trupurile deshumate din gropile comune din 
lugoslavia sau Irak. 

— De ce e ieşit din comun? întrebă Alpert. 

— Pentru că de cele mai multe ori în cazurile cercetate 
de noi observăm că evoluează modul în care criminalul îşi 
ucide victimele. Nu ştiu cum să mă exprim mai bine, dar 
omorurile se perfecţionează. Subnecul învaţă cu fiecare 
nouă victimă. Cel puţin aşa reiese că se întâmplă, din 
datele pe care le deţinem. 

Rachel observă că Greta Coxe folosise cuvântul subnec. 
Prescurtarea vine de la „subiect necunoscut”. Acest lucru 

indica faptul că, probabil, Coxe nu ştia că subiectul era 
destul de bine cunoscut de către cei de la FBI. 

— Bine, deci metodologia omorului a fost stabilită încă de 
la început, spuse Alpert. Altceva, Greta? 

— Vreau să mai adaug doar că poimâine vom termina, 
probabil, toate operaţiunile de excavare. Asta dacă sondele 
cu gaz nu descoperă încă vreun cadavru. 

— Incă mai cercetăm zona cu sonde? 

— Da, când avem timp. Dar am cercetat zona din jurul 
ultimei victime pe o rază de douăzeci de metri şi n-am găsit 
nimic. De asemenea, aseară; am primit de la Nellis 
rezultatele ultimei analize termice făcută din avion, şi pe 
imagini nu am văzut nimic. Deci, în momentul acesta, 
putem spune cu destul de multă siguranţă că le-am găsit 
pe toate. 

— Slavă Domnului pentru asta. Harvey? Ce ai pentru noi? 

Richards îşi drese vocea şi se aplecă uşor înainte, pentru 
ca microfoanele, oriunde s-ar fi aflat acestea, să-i poată 
prelua mai bine cuvintele. 

— Greta are dreptate, toate cele opt cadavre dezgropate 
până acum se află la morga din Nellis. Până acum am reuşit 
să păstrăm secretul întregii operaţiuni. Cred că cei de-acolo 
trăiesc cu impresia că aducem trupuri de extratereştri dintr- 
o farfurie zburătoare care s-a prăbuşit în deşert. Aşa încep 
legendele urbane, oameni buni. 

Doar Alpert zâmbi. Richards continuă. 

— Până acum, nu am reuşit să facem autopsii complete 
decât la patru dintre cadavre; la celelalte n-am făcut decât 
câteva examinări preliminare. La fel cum a subliniat şi 
Greta, n-am găsit prea multe diferenţe între cadavre. Tipul 
ăsta e ca un robot. Nicio variaţie. E ca şi cum uciderea în 
sine nu are nicio importanţă. Poate vânătoarea îl stimulează 
pe tipul ăsta. Sau poate că omorurile astea sunt parte dintr- 
un plan mai mare, de care noi încă nu avem cunoştinţă. 

Rachel se uita drept la Alpert. Nu-i plăcea deloc că 
oameni care erau atât de implicaţi în ancheta aceasta erau 

ţinuţi încă în beznă. Dar ştia că, dacă ar fi spus ceva, s-ar fi 
trezit foarte repede dată la o parte. Şi nu voia asta. 

— Ai vreo întrebare, Rachel? 

O prinsese cu garda jos. Ezită o clipă. 

— De ce sunt duse cadavrele la Nellis şi nu sunt aduse 
aici sau la Los Angeles? 

Ştia răspunsul, îl ştia încă dinainte de a pune întrebarea, 
dar trebuise să spună ceva, să scape din acea situaţie. 

— Aşa este mai uşor să păstrăm secretul. Cei din armată 
ştiu să păstreze un secret. 

Tonul pe care rostise aceste cuvinte ascundea parcă o 
întrebare nespusă: Tu ştii? îşi răsuci privirea înapoi la 
Richaras. 

— Continuă, doctore. 

Rachel sesiză diferenţa. Alpert îi spusese lui Richards 
„doctor”, în timp ce Gretei Coxe i se adresase pe numele 
mic. Era o chestiune de caracter. Alpert fie avea o problemă 
cu femeile ajunse în poziţii puternice, cu femeile care 
acumulaseră cunoştinţe solide, fie nu dădea doi bani pe 
antropologie. Bănuia că era vorba de cea de-a doua 
variantă. 

— Ei bine, în aceste cazuri, cauza morţii este sufocarea, 
spuse Richards. Este destul de evident ce avem pe cap. N-a 
prea mai rămas nimic, nu prea mai avem pe ce să lucrăm, 
dar, din câte ne putem da noi seama, nu există alte răni. 
Subnecul îi imobilizează cumva, le leagă mâinile şi 
picioarele cu bandă adezivă şi apoi le pune o pungă de 
plastic pe cap. Faptul că leagă punga în jurul gâtului este 
semnificativ, în opinia noastră. Este un indiciu al unei morţi 
lente. Cu alte cuvinte, subnecul nu ţine el punga cu mâinile. 
Nu se grăbeşte, o trage pe capul victimei, o leagă şi apoi se 
dă înapoi pentru a putea admira în voie. 

— Doctore? întrebă Rachel. Banda adezivă a fost aplicată 
din spate sau din faţă? 

— Capetele benzii sunt plasate în spate, ceea ce în opinia 
mea înseamnă că a fost legată din spate, posibil în timp ce 
victima era aşezată. Apoi capetele benzii erau lipite. 

— Deci el, adică, âăă, subnecul, ar fi putut fi ruşinat sau 
s-ar fi temut să-şi privească victimele în ochi în timp ce 
făcea asta? 

— Foarte posibil. 

— Cum stăm cu identificarea? întrebă Alpert. 

Richards se uită la Sundeen, care preluă răspunsurile. 

— Deocamdată, nu îi avem decât pe cei cinci care au fost 
incluşi în investigația celor din Las Vegas. Presupunem că şi 
al şaselea din acel grup se regăseşte printre victime, o să-l 
descoperim, probabil, printre cei doi pe care i-am. Exhumat 
ultimii. Cât despre ceilalţi, momentan, nu avem date. Nu 
putem să ne folosim de amprente, gradul de descompunere 
e prea mare. Am trimis hainele sau mai precis ce-a mai 
rămas din ele la Quantico, şi poate Brass ne poate spune 
mai multe despre asta. Intre timp am... 

— Nu, nu există noutăţi, răspunse Doran din ecranul 
televizorului. 

— Bine, spuse Sundeen. Abia astăzi am introdus în 
calculator datele referitoare la dantură. Poate aşa o să 
găsim ceva. In afară de asta, aşteptăm să vedem dacă mai 
apare ceva. 

Dădu din cap, semnalând astfel că şi-a terminat raportul. 
Alpert preluă din nou conducerea şedinţei. 

— Vreau s-o las pe Brass la urmă, aşa că hai să auzim ce 
e de spus despre sol. 

Mary Pond îşi începu raportul: 

— Am periat toate excavaţiile şi n-am reuşit să găsim 
nimic, cu excepţia celei făcute ieri, de unde am recuperat 
ceva, ceva extraordinar. In cea de-a şaptea excavaţie am 
găsit o bucată de gumă de mestecat, înfăşurată într-un 
ambalaj. Juicy Fruit, cel puţin aşa scrie pe ambalaj. Am 
găsit-o la o distanţă de 60 - 70 de centimetri, într-o groapă 
de aproximativ un metru adâncime. Aşa că suntem de 
părere că are cumva legătură cu cazul, ba chiar ar putea fi 
un indiciu important. 

— S-au prelevat amprentele dentare? întrebă Alpert. 

— Da, avem amprentele. Nu ştiu deocamdată ale cui 
sunt, dar în opinia mea erau cel puţin trei urme foarte clare 
acolo. Am pus guma într-o cutie şi i-am trimis-o lui Brass. 

— Da, a ajuns aici, spuse Doran din televizor. A ajuns în 
dimineaţa asta. Am trimis-o la analize, dar deocamdată n- 
am primit nimic. Poate astăzi, dar ceva mai târziu. Oricum, 
sunt de aceeaşi părere. Adică, din câte am văzut şi eu, se 
pot preleva cel puţin trei urme de dinţi. Poate chiar şi ceva 
urme de ADN. 

— Ar putea fi suficient, adăugă Alpert extaziat. 

Chiar dacă îşi aducea perfect aminte că Bob Backus avea 
obiceiul să mestece gumă Juicy Fruit, Rachel nu era deloc 
extaziată. Guma în mormânt era un indiciu prea bun ca să 
fie adevărat. Se gândi că în niciun caz Backus nu şi-ar fi 
permis să lase un indiciu atât de important în urmă. Era 
prea bun şi ca agent, şi ca şi criminal ca să facă una ca 
asta. Numai că nu-şi putea exprima aşa cum se cuvenea 
aceste îndoieli în şedinţă din cauza înţelegerii pe care o 
făcuse cu Alpert - că nu va aduce vorba despre Backus în 
faţa celorlalţi agenţi. 

— Trebuie să fie vorba de un indiciu pus intenţionat 
acolo, spuse ea. 

Alpert o privi un moment, gândindu-se cât de riscant era 
să o întrebe de ce. 

— Intenţionat. Ce te face să spui asta, Rachel? 

— Pentru că nu pot să înţeleg de ce tipul ăsta care 
îngroapă un cadavru în mijlocul pustietăţii, probabil, în toiul 
nopţii, s-ar opri din treabă, ar pune lopata jos, şi-ar scoate 
guma din gură, ar împacheta-o în ambalajul ei - pe care ar 
fi trebuit să-l scoată din buzunar - şi apoi ar fi aruncat-o. 
Cred că, dacă ar fi mestecat gumă şi s-ar fi săturat de ea, 
ar fi scuipat-o, pur şi simplu. Dar nu cred că mesteca gumă 
în momentul acela. Cred că a adunat cocoloşul acela de pe 
cine ştie unde, l-a adus cu el la mormânt şi i-a dat drumul 
înăuntru pentru a ne pune pe gânduri când avea să se 
decidă să ne conducă până la cadavre cu ajutorul trucului 
cu GPS-ul. 

Aruncă o privire în încăpere. Le captase atenţia, dar îşi 

putea da seama că în ochii lor ea părea mai degrabă o 
curiozitate, şi nu o colegă demnă de respect. Liniştea fu 
spartă de televizor. 
__— Cred că Rachel are probabil, dreptate spuse Doran. 
Incă de la început am fost manipulaţi în ancheta asta. De ce 
să nu se fi întâmplat acelaşi lucru şi cu bucata de gumă? 
Chiar mi se pare o greşeală enormă într-o acţiune aşa de 
bine pusă la punct. 

Rachel observă că Doran îi făcuse cu ochiul. 

— O singură bucată de gumă, o singură greşeală în opt 
morminte? spuse Gunning, unul dintre agenţii de la 
Quantico. Nu cred că e atât de deplasat. Cu toţii ştim că 
nimeni nu poate comite crimă perfectă. Da, unii oameni mai 
scapă, dar chiar şi aceia fac greşeli. 

— Ei bine, spuse Alpert, haideţi să aşteptăm şi să vedem 
ce putem scoate din asta, să nu tragem deocamdată nicio 
concluzie. Mai e ceva, Mary? 

— Deocamdată nimic. 

— Atunci, să trecem la agentul Cates, să vedem în ce 
stadiu sunt agenţii locali cu activitatea de identificare. 

Cates deschise pe masă, în faţa lui, o mapă din piele. 
Conţinea o agendă, pe care erau făcute câteva notițe. 
Faptul că avea o mapă atât de scumpă şi atât de frumoasă, 
în care ţinea doar o agendă, îi spunea lui Rachel că tipul era 
foarte mândru de munca lui şi de ceea ce făcea. Sau poate 
că persoana care i-o dăduse avea această părere. Oricum, 
lui Rachel îi plăcu imediat de el. În acelaşi timp, tipul îi 
dădea impresia că-i lipsea ceva. Ea nu mai era la fel de 
mândră de Birou, şi nici de ceea ce făcea ea. 

— Bine, deci am început să dăm târcoale pe la poliţia 
metropolitană din Las Vegas, să vedem ce progrese au 
făcut în cazul persoanelor dispărute. Dorinţa lor de a ţine 
secret totul ne-a cam pus bete în roate. Aşa că nici noi n- 
am dat buzna acolo. Am luat doar legătura cu ei şi le-am 
spus că suntem interesaţi de caz, pentru că e vorba de 
depăşirea frontierelor dintre state - victimele sunt din mai 

multe state, poate şi din ţări străine. Asta ne-a asigurat 
cumva accesul, dar, în continuare, nu vrem să dăm năvală 
acolo, să ne impunem autoritatea. Aşa că am stabilit o 
rundă de discuţii cu ei în după-amiaza aceasta. Odată ce ne 
facem intrarea, ca să spun aşa, o să încercăm să vedem de 
unde a venit fiecare dintre indivizii aceştia, şi să aflăm care 
este numitorul lor comun. Dar trebuie să aveţi în vedere că 
tipii ăştia se ocupă de caz de mai multe săptămâni, şi încă 
n-au găsit niciun rahat. 

— Agent Cates, spuse Alpert. Banda. 

— Oh, vă rog să-mi scuzaţi limbajul colorat. Am vrut să 
spun că n-au găsit absolut nimic. 

— Foarte bine, agent Cates. Ţineţi-mă la curent. 

Urmară câteva momente de linişte. Alpert continuă să 
zâmbească cordial spre Cates, până când agentul local 
înţelese mesajul. 

— Oh, ăă, doriţi să plec? 

— Vreau să mergi să lucrezi la identificarea acelor 
victime, spuse Alpert. N-ar niciun rost să pierzi timpul aici, 
ascultându-ne pe noi cum întoarcem lucrurile pe toate 
părţile, fără niciun rezultat. 

— Bine, atunci. 

Cates se ridică. Dacă nu ar fi fost de culoare, jena i s-ar fi 
citit şi mai bine pe faţă. 

— Mulţumesc, agent Cates, spuse Alpert în spatele lui, 
înainte ca uşa să se închidă după el. 

Apoi, Alpert îşi îndreptă atenţia înapoi spre adunare. 

— Cred că Mary, Greta, Harvey şi Doug pot şi ei să fie 
iertaţi, de asemenea. Oameni buni, mă tem că avem nevoie 
de voi în tranşee. N-am vrea să vă stăm în cale. 

Pe faţă îi apăruse din nou zâmbetul acela administrativ. 

— Ca să fiu sinceră, spuse Mary Pond, eu aş vrea să mai 
stau, să văd ce are de spus şi Brass. Cred că ne-ar fi de 
ajutor pe teren. 

La auzul acestei înfruntări făţişe, Alpert îşi pierdu 
zâmbetul. 

— Nu, spuse el ferm, nu e nevoie. 

În încăpere se lăsă o tăcere stânjenitoare, întreruptă într- 
un final de zgomotul scaunelor pe care cei din echipa 
ştiinţifică le traseră în spate pentru a se putea ridica de la 
mese. Cei patru părăsiră cameră în tăcere, fără să scoată 
vreo vorbă. Pentru Rachel era o privelişte dureroasă. 
Aroganţa făţişă a celor din conducere era parcă o boală 
care se răspândea rapid în tot Biroul. Şi asta n-avea să se 
schimbe niciodată. 

— Acum, unde rămăsesem? spuse Alpert, trecând repede 
peste ce le făcuse celor cinci oameni de bună credinţă. 
Brass, acum e rândul tău. Te-am chemat aici pentru barcă, 
pentru banda adezivă şi pentru pungi, pentru haine, pentru 
aparatul GPS şi acum ai primit şi guma, despre care ştim cu 
toţii că nu va duce nicăieri, mulţumim frumos agent 
Walling. 

Pronunţase cuvântul agent, ca şi când ar fi fost sinonim 
cu idiot. Rachel îşi ridică mâinile, în semn de scuze. 

— Îmi pare rău, n-am ştiut că jumătate din agenţii care 
lucrează pe teren nu cunosc nimic despre suspect. Ciudat, 
dar pe vremea când lucram eu la Comportamental nu 
procedam deloc aşa. Puneam la bătaie toate informaţiile şi 
toate cunoştinţele agenţilor. Nu ne ascundeam unii de 
ceilalţi. 

— Vrei să spui pe vremea când lucrai în subordinea 
tipului pe care-l căutăm acum? 

— Uite ce e, agent Alpert, dacă încerci să mă iei aşa, 
atunci... 

— Acesta este un caz secret, agent Walling. Asta tot 
încerc să te fac să înţelegi. După cum ţi-am mai spus, ştie 
numai cine trebuie neapărat să ştie. 

— Evident. 

Alpert se întoarse de la ea, de parcă ar fi vrut să şi-o 
scoată definitiv din minte şi îşi îndreptă atenţia spre ecranul 
televizorului. 

— Brass, poţi să începi, te rog? 

Alpert se asigură că stătea între Rachel şi ecranul 
televizorului, pentru a sublinia astfel, încă o dată, poziţia ei 
de agent izolat, care nu participa la caz. 

— Bine, spuse Doran. Am ceva semnificativ şi... ei bine, 
ciudat, ca să nu spun mai mult. V-am spus ieri despre 
barcă. Analiza iniţială a amprentelor de pe suprafeţele de 
pe care am reuşit să prelevăm ceva este negativă. Barca 
zace acolo, supusă intemperiilor, de cine ştie câtă vreme. 
Aşa că am mers un pic mai departe. Agentul Alpert a 
aprobat desfacerea obiectului catalogat ca probă şi am 
trecut la treabă într-un hangar de la Nellis, noaptea trecută. 
Pe barcă există şi câteva locuri de apucat - mânere cu 
ajutorul cărora era manevrată. Este vorba de o fostă 
ambarcaţiune militară, construită spre sfârşitul anilor 
treizeci şi, probabil, vândută publicului după cel de-al 
Doilea Război Mondial. 

Pe măsură ce Doran continua, Dei deschise un dosar şi 
scoase o fotografie a bărcii. O ridică, în aşa fel încât şi 
Rachel să o poată vedea, pentru că aceasta nu apucase 
până acum să vadă respectiva ambarcaţiune. Când 
ajunsese la locul excavaţiei, barca fusese deja transportată 
la Nellis. Se gândi că era extraordinar cum FBl-ul putea să 
afle atât de multe lucruri despre o barcă eşuată în mijlocul 
deşertului, dar, în acelaşi timp, atât de puţine despre 
crimele în curs de investigare. 

— In prima etapă a analizei, nu am putut ajunge în 
interiorul respectivelor găuri. Când am dezansamblat-o 
bucată cu bucată, am reuşit acest lucru. Am avut şi puţin 
noroc, pentru că respectivele goluri au fost în mare măsură 
protejate de acţiunea intemperiilor. 

— Şi? întrebă Alpert nerăbdător. Era evident că nu era 
deloc interesat de poveste. Voia doar rezultatul. Ă 

— Şi am găsit două amprente pe partea din dreapta. In 
dimineaţa aceasta, le-am verificat şi am descoperit aproape 
imediat ale cui sunt. Ştiu că o să vi se pară ciudat, dar 
amprentele respective îi aparţin lui Terry McCaleb. 

— Cum se poate una ca asta? întrebă Dei. 

Alpert nu spuse nimic. Stătea cu ochii pironiţi pe masa 
din faţa lui. Şi Rachel rămăsese tăcută, încercând să 
asimileze cât mai rapid aceste ultime informaţii. 

— La un moment dat, şi-a băgat mâna în aceste găuri de 
manevrare ale bărcii, numai aşa s-ar fi putut întâmpla, 
spuse Doran. 

— Dar e mort, spuse Alpert. 

— Cum?! exclamă Rachel. 

Toţi cei din încăpere se întoarseră şi se uitară spre ea. 
Dei dădu uşor din cap. 

— A murit în urmă cu aproape o lună. Infarct. Presupun 
că vestea n-a ajuns în Dakota de Sud. 

Din boxe se auzi vocea lui Doran. 

— Rachel, îmi pare atât de rău... Ar fi trebuit să te anunţ. 
Dar am fost prea supărată când am aflat, am plecat imediat 
în California. Îmi pare rău. Ar fi trebuit să-ţi spun. 

Rachel se uită în jos, îşi privi mâinile. Terry McCaleb 
fusese prietenul şi colegul ei. Fusese unul dintre empati. Se 
simţi cuprinsă de o senzaţie copleşitoare de lipsă, în ciuda 
faptului că nu mai vorbise cu el de ani buni. Impărţiseră 
amintiri şi experienţe care îi legaseră pe viaţă, şi acum 
acea viaţă se sfârşise pentru el. 

— Oameni buni, cred că a venit momentul să luăm o 
pauză, spuse Alpert. Un sfert de oră, după care ne 
întoarcem aici. Brass, poţi să nu mai suni? 

— O să revin. Mai am destule de raportat. 

— Bine, vorbim atunci. 

leşiră toţi din încăpere, la cafele sau la toaletă. Sau 
pentru a o lăsa pe Rachel singură. 

— Eşti bine, agent Walling? întrebă Alpert. 

Îşi ridică privirea spre el. Ultimul lucru de care avea 
nevoie acum era compasiunea lui. 

— Sunt bine, spuse ea, mutându-şi privirea spre ecranul 
gol al televizorului. 

Rachel rămase singură în sala de şedinţe. Şocul iniţial se 
transformase într-un val de vinovăţie pe care-l simţea 
prăvălindu-se asupra ei ca o mare agitată. Terry McCaleb 
încercase să ia legătura cu ea de mai multe ori de-a lungul 
anilor. li primise mesajele, dar nu-i răspunsese niciodată, îi 
trimisese o felicitare şi o scrisoare când era în spital, în 
perioada de recuperare de după transplant. Asta se 
întâmplase cu cinci sau şase ani în urmă. Nu-şi mai amintea 
foarte bine. Îşi amintea însă foarte clar că nu trecuse nicio 
adresă la expeditor. Pe vremea aceea, îşi spusese că făcuse 
asta pentru că era sigură că n-avea să mai rămână multă 
vreme în Minot. Dar ştia şi atunci, după cum ştie şi acum, 
că adevăratul motiv fusese faptul că nu-şi dorise să reia 
legătura cu el. Nu voise ca el s-o întrebe despre alegerile pe 
care le făcuse. Nu-şi dorea o astfel de legătură cu trecutul. 

Acum nu trebuia să-şi mai facă astfel de griji, legătura 
aceea dispăruse definitiv. 

Uşa se deschise şi Cherie Dei aruncă o privire înăuntru. 

— Rachel, vrei o sticlă cu apă? 

— Sigur, mi-ar prinde bine. Mulţumesc. 

— Şerveţele? 

— Nu, sunt în regulă. Nu plâng. 

— Mă întorc imediat. 

Dei închise uşa. 

— Nu plâng, repetă Rachel, fără a se adresa nimănui. _ 

Işi puse coatele pe masă şi îşi acoperi faţa cu mâinile. In 
întuneric zări o amintire. Ea şi Terry lucrau la un caz. Nu 
erau parteneri, dar Backus îi pusese să lucreze împreună la 
cazul acela. Era vorba de analiza unei crime. O crimă urâtă. 
O mamă şi o fiică fuseseră legate şi apoi aruncate în apă; 
fetiţa strângea în mână un crucifix - îl strânsese atât de 
tare, încât acesta îi lăsase o urmă adâncă în palmă. Urma 
încă se mai vedea când cele două trupuri fuseseră găsite. 
Terry studia fotografiile, Rachel se dusese la bufet, după 

cafea. Când se întorsese, observă că Terry plânsese. Atunci, 
îşi dăduse seama că era un empat, asemenea ei. 

Dei se înapoie în cameră şi puse o sticlă cu apă minerală 
şi un pahar de plastic pe masă, în faţa ei. 

— Eşti bine? 

— Da, sunt în regulă. Mulţumesc pentru apă. 

— A fost un şoc destul de puternic. Eu nu l-am cunoscut 
foarte bine, dar chiar şi aşa vestea morţii lui m-a cam dat 
peste cap. 

Rachel dădu din cap. Nu voia să vorbească despre asta. 
Telefonul sună şi Rachel se întinse spre el înainte ca Dei să 
apuce s-o facă. Preferă să-şi pună câăştile, nu apăsă butonul 
pentru teleconferinţă. Aşa putea vorbi în particular cu 
Doran - sau cel puţin nu avea să se audă ce spunea Doran. 

— Brass? 

— Rachel, bună, îmi pare atât de rău că n-am... 

— E în regulă. Nu e treaba ta să mă ţii la cursant cu tot 
ce se întâmplă. 

— Ştiu, dar ar fi trebuit să te anunţ despre asta. 

— Probabil vestea a apărut în vreun buletin pe care eu 
l-am ratat. Numai că mi se pare foarte ciudat să aflu chiar 
în felul ăsta. 

— Ştiu. Îmi pare rău. 

— Deci ai fost la înmormântare? 

— Da, la serviciul funerar. S-a ţinut pe insula unde locuia, 
Catalina. A fost foarte frumos şi foarte trist, în acelaşi timp. 

— Au participat mulţi agenţi? 

— Nu, nu prea mulţi. Era destul de greu de ajuns acolo. 
Trebuia să iei feribotul. Dar am fost câţiva, şi au mai fost şi 
nişte poliţişti, familia, prietenii. A venit şi Clint Eastwood. 
Cred că el a plecat cu elicopterul personal. 

Uşa se deschise şi Alpert intră în sală. Părea foarte 
proaspăt, de parcă în pauză respirase numai oxigen pur. 
Ceilalţi doi agenţi, Zigo şi Gunning, îl urmară şi se aşezară 
la masă. 

— Suntem pregătiţi să începem, îi spuse Rachel lui 
Doran. Acum trebuie să te pun pe ecran. 

149 


— Bine, Rachel. Vorbim mai târziu. 

Rachel îi întinse telefonul lui Alpert, care începu 
teleconferinţa. Doran apăru pe ecranul televizorului, 
arătând parcă mai obosită decât înainte. 

— Bine, spuse Alpert. Suntem gata să continuăm? 

Nimeni nu scoase nicio vorbă, aşa că vorbi tot el. 

— Bine, deci ce înseamnă amprentele acelea găsite pe 
barcă? 

— inseamnă că trebuie să aflăm când şi de ce McCaleb a 
fost în deşert înainte să moară, spuse Dei. 

— Şi asta înseamnă că trebuie să mergem în LA şi să 
aruncăm şi noi o privire la cauzele morţii sale, spuse 
Gunning. Doar ca să fim siguri că infarctul acela a fost chiar 
un infarct. 

— Sunt de acord, doar că e o problemă, spuse Doran. A 
fost incinerat. 

— Ce tâmpenie, spuse Gunning. 

— A fost făcută o autopsie? întrebă Alpert. S-au prelevat 
probe de sânge şi de ţesut? 

— Nu ştiu nimic despre asta, spuse Doran. Tot ce ştiu e 
că a fost incinerat. Am participat şi eu la ceremonie. Familia 
a răspândit cenuşa în mare, de pe barca lui. 

Alpert privi feţele celor din încăpere, oprindu-se asupra 
celei a lui Gunning. 

— Ed, te ocupi tu de chestia asta. Du-te acolo şi vezi ce 
poţi să afli. Fă-o repede. O să sun la Biroul Local de acolo şi 
o să le spun să-ţi dea tot sprijinul de care ai nevoie. Şi, 
pentru numele lui Dumnezeu, ţine-te departe de ochii 
presei. McCaleb era o mică vedetă acolo din cauza chestiei 
aceleia cu filmul. Dacă presa află ceva de chestia asta, o să 
se repeadă la noi ca muştele la borcanul cu miere. 

— Am înţeles. 

— Alte idei? Sugestii? 

La început, nimeni nu spuse nimic. Apoi, Rachel îşi drese 
vocea şi începu să vorbească încet. 

— Ştii, Backus a fost şi mentorul lui Terry. 

Urmară câteva momente de tăcere, apoi Doran spuse. 

— Aşa e. 

— Când s-a iniţiat programul de mentori, Terry a fost 
primul pe care Backus l-a ales. Eu am urmat imediat după 
aceea. 

— Şi ce importanţă are acest fapt pentru noi, acum? 
întrebă Alpert. 

Rachel ridică din umeri. 

— Cine ştie? Dar Backus m-a chemat aici cu ajutorul GPS- 
ului. Poate l-a chemat şi pe Terry înaintea mea. 

Toţi rămaseră tăcuţi pentru câteva secunde, gândindu-se 
la această variantă. 

— Adică, eu de ce sunt aici? De ce mi-a trimis mie chestia 
aia, când ştie foarte clar că nu mai lucrez la 
Comportamental? Trebuie să existe un motiv. Backus are 
un plan în minte. Poate Terry a fost prima parte a acestui 
plan. 

Alpert dădu încet din cap. 

— Cred că e un aspect pe care trebuie să-l avem în 
vedere. 

— Ar putea s-o urmărească pe Rachel, spuse Doran. 

— Hei, hai să nu ne repezim acum, spuse Alpert. Să 
rămânem concentrați asupra faptelor. Agent Walling, 
bineînţeles că vreau să avem în vedere toate variantele. 
Dar, hiai, mai întâi, să vedem care e situaţia cu McCaleb şi 
ce putem găsi aici, înainte să tragem vreo concluzie. Până 
atunci, Brass, mai ai ceva pentru noi? 

Aşteptară până când Doran se uită printre documentele 
pe care le pregătise şi reuşi să-şi mute atenţia de la 
discuţia legată de McCaleb spre restul dovezilor. 

— Avem ceva ce ar putea avea legătură cu McCaleb. Dar, 
mai întâi, aş vrea să iau lista la rând şi să scăpăm de restul 
chestiilor. Uh, în primul rând, abia acum am început să 
studiem banda adezivă şi pungile pe care le-am recuperat 
de pe cadavre. Peste o zi sau două, o să am un raport 
complet în privinţa lor. Să vedem, hainele vor mai sta, 
probabil, încă o săptămână la uscat până când vor fi gata 
pentru analize. Deci, deocamdată, nimic în privinţa lor. 

Despre gumă am vorbit deja. O să verificăm amprenta 
dentară în baza noastră de date până la sfârşitul acestei 
zile. Ceea ce înseamnă că a mai rămas GPS-ul. 

Rachel observă că toţi cei din sală se uitau cu atenţie la 
ecranul televizorului. Se comportau ca şi cum Doran era în 
încăpere cu ei. 

— In privinţa asta am făcut progrese importante. Am 
verificat seria aparatului şi am descoperit că a fost vândut 
de un magazin Big Five Sporting Goods din Long Beach, 
California. Agenţii de la Biroul Local din Los Angeles s-au 
deplasat ieri până la magazinul respectiv şi au obţinut lista 
cu vânzările, listă din care reiese că GPS-ul, un model 
Gulliver o sută, a fost cumpărat de un anume Aubtey Snow. 
Am descoperit că domnul Snow este un ghid de pescari, 
care s-a întors ieri, fiind ieşit în larg. Pe seară, când în 
sfârşit s-a întors în port, a fost întrebat despre respectivul 
aparat. Ne-a spus că l-a pierdut acum unsprezece luni, la o 
partidă de pocher, jucată în compania altor ghizi. GPS-ul era 
destul de valoros pentru că în momentul acela pe el erau 
marcate câteva dintre locurile preferate de pescuit ale lui 
Snow, unele dintre cele mai bogate locuri în peşte din largul 
coastelor Californiei de Sud şi ale Mexicului. 

— Ne-a spus şi numele celui care l-a câştigat? întrebă 
repede Alpert. : 

— Din păcate, nu. A fost un joc organizat ad-hoc. In 
momentul acela, vremea era destul de urâtă, clienții, puțini, 
în port, erau mulţi ghizi care n-aveau nimic de făcut, aşa că 
se adunau şi încingeau câte un pocheraş aproape în fiecare 
seară. De fiecare dată la joc participau persoane diferite. Se 
şi bea foarte mult. Domnul Snow nu-şi mai aduce aminte 
nici numele, nici prea multe lucruri despre tipul care i-a 
câştigat GPS-ul. Nu crede că era din zona în care îşi face el 
veacul de obicei, pentru că spune că de atunci nu l-a mai 
văzut niciodată pe tipul acela. Cei de la Biroul Local 
trebuiau să se întâlnească în această seară cu domnul 
Snow, să încerce să facă un portret robot al tipului 
respectiv. Dar chiar dacă găsesc un desenator extrem de 

talentat, portul respectiv e plin de bărci de pescuit şi, după 
cum am mai spus, cei de la Biroul Local nu au putut să-mi 
pună la dispoziţie decât doi agenţi pentru investigația asta. 

— O să dau un telefon şi lucrurile n-or să mai stea aşa, 
spuse Alpert. Când o să sun acolo ca să-i pun în temă cu 
venirea lui Ed, care urmează să se ocupe de chestia cu 
McCaleb, o să le spun să pună mai mulţi oameni să se 
ocupe şi de asta. O să vorbesc direct cu Rusty Havershaw. 

Rachel cunoştea numele acela. Havershaw era agentul 
special care conducea biroul din Los Angeles. 

— Mi-ar fi de mare ajutor, spuse Doran. 

— Spuneai că asta are legătură cu McCaleb. Cum anume? 

— Păi, n-ai văzut filmul? 

— Ca să fiu sincer, nu, n-am apucat să-l văd. 

— Ei bine, McCaleb avea şi el o afacere de genul ăsta - 
curse pentru pescari - acolo, în Catalina. Nu ştiu cât de 
mult era implicat în comunitatea locală, dar există 
posibilitatea ca el să fi cunoscut şi nişte ghizi, dintre care 
unii poate au participat la partidele acelea de pocher. 

— Inţeleg. E cam cu bătaie lungă, dar e totuşi o 
posibilitate. Ed, ţine minte chestia asta. 

— Am înţeles. 

S-a auzit o bătaie în uşă, dar Alpert a ignorat-o. Cherie 
Dei se ridică şi deschise uşa. Rachel văzu că era vorba de 
agentul Cates. li şoptea ceva lui Dei. 

— Mai e ceva, Brass? întrebă Alpert. 

— Deocamdată, nu. Cred că trebuie să ne concentrăm 
mai mult pe LA acum, şi să încercăm să găsim... 

— Scuzaţi-mă, spuse Dei, aducându-l pe Cates înapoi în 
sală. Ascultaţi asta. 

Cates îşi ridică mâinile în aer, vrând parcă să spună că nu 
era nicio mare scofală. 

— Aă, tocmai am primit un telefon de la punctul de 
control de la locul excavaţiei. Cei de-acolo au reţinut un tip 
care a venit cu maşina. Este un detectiv particular din LA. ÎI 
cheamă Huhromibus Bosch. E... 

— Vrei să spui Hieronymus Bosch? întrebă Rachel. Ca pe 
pictorul acela celebru? 

— Da, aşa îi zice. Nu ştiu despre ce pictor vorbeşti, dar 
aşa a zis şi tipul acela. Oricum, uitaţi cum stă treaba. L-au 
dus într-o rulotă şi au aruncat o privire prin maşină, fără ca 
el să ştie. Pe scaunul din faţă avea un dosar. In dosar, sunt 
câteva notițe, alte chestii, dar şi nişte poze. Intruna dintre 
poze apare barca. 

— Vrei să spui ambarcaţiunea care era acolo? întrebă 
Alpert. 

— Da, cea care marca locul primului mormânt. De 
asemenea, tot în dosar am mai găsit un articol decupat din 
ziar despre dispariţia celor şase bărbaţi. 

Inainte să vorbească, Alpert se uită pentru im moment la 
toţi cei din încăpere. 

— Cherie şi Rom, sunaţi la Nellis şi spuneţi-le să 
pregătească un elicopter, spuse el într-un final. Hai, daţi-i 
drumul. Şi luaţi-o şi pe agentul Walling cu voi. 

_ M-au dus într-o rulotă şi mi-au spus să mă simt ca acasă. 
In rulotă am văzut o bucătărie, o masă şi o zonă de 
relaxare. Exista şi o fereastră, dar dădea spre o altă rulotă. 
Aerul condiţionat era pornit, astfel că mirosul fetid aproape 
că nici nu se simţea. Când am pus întrebări, nu mi-au 
răspuns. Mi-au spus doar că în curând vor veni alţi agenţi 
care vor sta de vorbă cu mine. 

Astfel a trecut o oră, timp în care am reuşit să mă 
gândesc mai bine în ce intrasem. Nu era nicio îndoială, aici 
era o excavaţie, o operaţiune de deshumare în plină 
desfăşurare. Aerul era plin de  duhoarea aceea 
inconfundabilă. In afară de asta, văzusem câteva dubiţe 
fără ferestre pe lateral sau în partea din spate. Şi asta 

spunea ceva. Transportatori de cadavre. Şi era vorba de 
mai multe cadavre. 

După nouăzeci de minute eram aşezat pe canapea şi 
citeam un Buletin al FBl-ului, vechi de o lună, pe care-l 
luasem de pe măsuţa de cafea. Am auzit un elicopter 
zburând pe deasupra rulotei, apoi am auzit zgomotul 
motorului scăzând în intensitate, pe măsură ce elicopterul 
se apropia de pământ. Cinci minute mai târziu, uşa rulotei 
s-a deschis şi intrară agenţii pe care îi aşteptam. Două 
femei şi un bărbat. Pe una dintre femei am recunoscut-o 
imediat, dar nu puteam să-mi dau seama de unde o ştiam. 
Era trecută de treizeci de ani, înaltă, drăguță, cu părul 
închis la culoare. In ochi avea o tristeţe pe care, de 
asemenea, o mai văzusem undeva. Era agent FBI, ceea ce 
însemna că era foarte posibil ca drumurile noastre să se fi 
încrucişat la un moment dat. 

— Domnul Bosch? spuse cealaltă femeie, cea care părea 
să conducă operaţiunea. Sunt agentul special Cherie Dei. 
Acesta este partenerul meu, Tom Zigo, iar ea este agentul 
Walling. Mulţumim că ne-aţi aşteptat. 

— Oh, aveam de ales? N-am ştiut. 

— Bineînţeles. Sper că nu v-au spus că sunteţi obligat să 
staţi aici. 

Zâmbi rece. Am decis să nu mă cert cu ea cu privire la 
acest subiect, să nu începem cu stângul. 

— Vă deranjează dacă ne mutăm în bucătărie, să putem 
sta la masă? întrebă Dei. Cred că acolo am putea să vorbim 
cel mai bine. 

Am ridicat din umeri, ca şi când n-ar fi contat, deşi ştiam 
că avea o oarecare importanţă. Aveau de gând să mă aşeze 
şi să mă încolţească - unul se va aşeza în faţa mea, ceilalţi 
doi în stânga, respectiv, în dreapta. M-am ridicat şi am 
mers spre bucătărie, unde m-am aşezat pe scaunul pe care 
ştiam că vor să mă aşez, cel cu spatele la perete. 

— Aşa, spuse Dei, după ce se aşeză pe scaunul din faţa 
mea, de cealaltă parte a mesei. Ce vă aduce în deşert, 
domnule Bosch? 

Am ridicat din nou din umeri. Devenisem expert în 
această mişcare. 

— Eram în drum spre Vegas şi am luat-o şi eu pe un drum 
lăturalnic, să găsesc un loc unde să îmi pot rezolva 
treburile. 

— Ce fel de treburi? 

Am zâmbit. 

— Voiam să fac pipi, agent Dei. 

A fost rândul ei să zâmbească. 

— Oh, şi aşa s-a întâmplat să dai peste mica noastră 
tabără de aici. 

— Ceva de genul ăsta. 

— Ceva de genul ăsta. 

— Era cam greu să nu dau peste ea. Câte cadavre aveţi 
acolo? 

— Ce te face să pui o astfel de întrebare? A spus cineva 
ceva despre vreun cadavru? 

Am zâmbit şi am clătinat din cap. Avea de gând să facă 
pe dura cu mine. 

— Ai ceva împotrivă dacă aruncăm o privire prin maşina 
ta, domnule Bosch? întrebă ea. 

— Cred că aţi făcut deja asta. 

— Şi de ce credeţi asta? 

— Am fost poliţist în LA. Am mai lucrat cu FBl-ul. 

— Deci le ştii pe toate. 

— Să spunem că ştiu cum miroase un cadavru în 
descompunere şi ştiu că mi-aţi scotocit prin maşină. Vă 
trebuie permisiunea mea doar pentru a vă acoperi. Ei bine, 
nu vă dau permisiunea. Nu vă atingeţi de maşina mea. 

M-am uitat la Zigo şi apoi la Walling. Atunci mi-am dat 
seama cine era şi o grămadă de întrebări au început să 
apară din adâncim. 

— Acum îmi aduc aminte, am spus eu. Rachel te cheamă, 
nu-i aşa? 

— Pardon? zise Walling. 

— Noi ne-am întâlnit odată. Acum multă vreme, în LA. În 
Divizia Hollywood. Veneai de la Quantico. Il urmăreai pe 

Poet şi credeai că unul dintre colegii mei avea să fie 
următoarea lui victimă. Erai tot timpul pe urmele Poetului. 

— Ai lucrat la Omoruri? 

— Exact. 

— Ce mai face Ed Thomas? 

— La pensie, ca şi mine. Dar Ed şi-a deschis un magazin 
de cărţi în Orange. Vinde romane polițiste, dacă îţi vine să 
crezi. 

— Imi vine să cred. ; 

— Tu eşti cea care l-a împuşcat pe Backus, nu? In casa 
aceea de pe deal. 

Nu răspunse. Işi mută privirea de la mine la agentul Dei. 
Era ceva ce-mi scăpa. Walling avea un rol secundar aici, 
deşi, în mod normal, vechimea ar fi impus să fie ea cea 
care conduce ancheta, în defavoarea lui Dei şi a 
partenerului ei, Zigo. Atunci am pus totul cap la cap. 
Probabil că fusese retrogradată în urma scandalului care a 
urmat anchetei Poetului. 

Această deducție logică a adus după ea o alta. Am făcut 
o încercare. g 

— Asta s-a întâmplat demult, am spus eu. Inainte chiar şi 
de Amsterdam. 

Ochii lui Walling străfulgerară doar pentru o clipită şi am 
ştiut că lovisem ceva. 

— De unde ştii tu despre Amsterdam? întrebă Dei 
repede. 

Mi-am întors ochii către ea. Am ridicat din nou din umeri 
şi i-am spus: 

— Pur şi simplu, ştiu, asta e. Despre asta e vorba? 
Chestiile alea de afară sunt opera Poetului? S-a întors, nu-i 
aşa? 

Dei se uită la Zigo şi-i făcu semn spre uşă. Acesta se 
ridică şi părăsi rulota. Dei se aplecă în faţă, încercând să 
mă facă să înţeleg mai bine seriozitatea situaţiei şi a 
cuvintelor sale. 

— Vrem să ştim ce căutaţi aici, domnule Bosch. Şi până 
nu aflăm ce vrem, nu plecaţi nicăieri. 

l-am imitat gestul şi m-am aplecat la rândul meu în faţă. 
Doar câteva zeci de centimetri ne despărţeau acum feţele. 

— Tipul vostru de la postul de control mi-a luat 
legitimaţia. Sunt sigur că ai aruncat şi tu o privire peste ea 
şi deci ştii cu ce mă ocup. Lucrez la un caz. Şi e 
confidenţial. 

Zigo se întoarse în rulotă. Era scund şi solid, probabil că 
se încadrase la limită în parametrii fizici ceruţi de Birou la 
înrolare. Avea părul tăiat scurt, asemenea militarilor. In 
mână avea dosarul lui Terry McCaleb, cel despre dispariţiile 
celor şase bărbaţi. Ştiam că în dosar erau şi fotografiile pe 
care le printasem din calculatorul lui Terry. Zigo puse 
dosarul în faţa lui Dei şi aceasta îl deschise. Fotografia cu 
barca aceea veche era aşezată deasupra. O scoase din 
dosar şi o împinse spre mine. 

— De unde ai asta? 

— E o informaţie confidențială. 

— Pentru cine lucrezi? 

— Şi asta e confidenţial. 

Răsfoi fotografiile şi se opri la instantaneele pe care Terry 
i le făcuse lui Shandy. Ridică una, arătându-mi-o. 

— Cine e ăsta? 

— Nu ştiu sigur, dar mă gândesc că e de mult dispărutul 
Robert Backus. 

— Ce?! exclamă Walling. 

Se întinse şi smulse fotografia din mâna lui Dei. L-am 
urmărit ochii jucându-i în cap pe măsură ce cerceta poza. 

— lisuse Hristoase, şopti ea. 

Se ridică şi duse poza pe bufetul din bucătărie. O puse jos 
şi continuă să o scruteze. 

— Rachel? spuse Dei. Nu mai spune nimic. 

Dei se întoarse la dosar. Răspândi pe masă celelalte 
fotografii în care apărea Shandy. Apoi îşi ridică privirea spre 
mine. Ochii îi aruncau flăcări acum. 

— Unde ai făcut fotografiile astea? 

— Nu le-am făcut eu. 

— Cine le-a făcut? Şi dacă îmi mai spui o dată că e 
confidenţial, Bosch, o să te trezeşti într-o gaură neagră şi 
adâncă şi o să stai acolo până informaţiile devin 
neconfidenţiale. Asta e ultima ta şansă. 

Mai stătusem eu în găurile negre şi adânci ale FBl-ului. 
Ştiam că, dacă era absolut necesar, puteam s-o provoc. Dar 
adevărul era că voiam să o ajut. Ştiam că trebuie să îi ajut. 
Trebuia să pun în balanţă această dorinţă şi ceea ce era cel 
mai bine pentru Graciela McCaleb. Aveam un client şi 
trebuia să-l protejez. 

— Uite cum zic eu să facem, am spus. Eu vreau să vă 
ajut. Şi vreau ca şi voi să mă ajutaţi. Lăsaţi-mă să dau un 
telefon să văd dacă clientul meu renunţă la clauza de 
confidenţialitate. Cum vi se pare propunerea mea? 

— Ai nevoie de un telefon? 

— Am unul. Doar că nu ştiu dacă funcţionează în zona 
asta. 

— Funcţionează. Am instalat şi un releu aici. 

— Drăguţ. Vă gândiţi la toate. 

— Dă telefonul acela. 

— Trebuie să am puţină intimitate ca s-o fac. 

— Atunci o să te lăsăm aici. Cinci minute, domnule 
Bosch. 

Am observat că revenise deja la „domnul” Bosch. Era o 
îmbunătăţire. 

— Să vă spun drept, aş prefera să mă aşteptaţi voi aici, 
cât mă duc eu un pic în deşert. Aşa o să am mai multă 
intimitate. 

— Fă cum vrei. Numai fă-o odată. 

Am lăsat-o pe Rachel în faţa bufetului, cu ochii ţintă la 
fotografia aceea şi pe Dei la masă, uitându-se în dosar. Am 
fost escortat afară din rulotă, până în apropierea locului 
unde era amenajată zona de aterizare a elicopterului. Zigo 
se opri acolo şi mă lăsă să merg singur mai departe. Şi-a 
aprins o ţigară şi a continuat să mă urmărească de la 
distanţă. Am scos telefonul şi am căutat printre ultimele 
zece apeluri efectuate. Am selectat numărul lui Buddy 

Lockridge şi l-am apelat. Ştiam că şansele să dau de el erau 
mari, doar avea un telefon mobil. 

— Da? 

Parcă nu era vocea lui. 

— Buddy? 

— Da, cine e? 

— Bosch la telefon. Unde eşti? 

— Sunt în pat, omule. Parcă tot timpul când mă suni sunt 
în pat. 

M-am uitat la ceas. Era trecut de prânz. 

— Păi, dă-te jos. Te pun la treabă. 

Vocea i se învioră pe dată. 

— M-am trezit. Ce vrei să fac? 

Am încercat să pun repede la cale un plan. Pe de-o parte, 
eram ofticat pe mine că nu luasem calculatorul lui McCaleb 
cu mine, pe de altă parte, ştiam că, dacă l-aş fi adus, acum 
ar fi fost în mâinile agenţilor federali, şi astfel nu prea mi-ar 
fi fost de mare folos. 

— Vreau să ajungi pe The Following Sea cât de repede 
poţi. De fapt, ia un elicopter, o să plătesc eu drumul. 
Trebuie să ajungi repede pe barcă. 

— Nicio problemă. După aceea, ce fac? 

— Intră pe calculatorul lui Terry, la poze. Printează 
fotografiile în care Shandy apare din faţă şi din profil. Poţi 
să faci chestia asta? 

— Da, dar credeam că le-ai printat deja... 

— Ştiu, Buddy, vreau să le printezi din nou. Scoate pozele 
alea la imprimantă şi apoi caută în cutiile de dosare de sus. 
Am uitat în care cutie anume, dar o să găseşti un dosar 
despre un individ pe nume Robert Backus. Este... 

— Poetul, da, Ştiu care dosar. 

— Bineînţeles că ştii, am spus eu. 

— În regulă, bine. la dosarul acela şi fotografiile şi adu- 
mi-le la Las Vegas. 

— Vegas? Credeam că eşti în San Francisco. 

M-a băgat în ceaţă pentru un moment, apoi mi-am 
amintit că l-am minţit ca să-mi acopăr urmele. 

— M-am răzgândit. la-le cu tine, vino la Las Vegas, 
cazează-te într-un hotel şi aşteaptă telefonul meu. Ai grijă 
să ai bateria încărcată la telefon. Dar nu mă suna. O să te 
sun eu. 

— De ce să nu te sun cum ajung? 

— Pentru că e posibil ca peste douăzeci de minute să nu 
mai am telefonul ăsta. Acum, dă-i drumul la treabă, Buddy. 

— Şi o să mă plăteşti pentru toate astea, da? 

— O să te plătesc. O să acopăr şi toate cheltuielile. Acum 
eşti angajat, Buddy, aşa că dă-i drumul. 

— Bine, am plecat. Ştii, am un feribot în douăzeci de 
minute. Aş putea să-l iau pe acela şi astfel să-ţi 
economisesc o grămadă de bani, ştii? 

— la un elicopter. O să ajungi mai repede cu o oră. Am 
nevoie de ora aceea. 

— Bine, omule, am plecat. 

— Buddy, încă ceva. Nu spune nimănui unde te duci şi ce 
faci. 

— Am înţeles. 

A închis şi înainte să închid şi eu telefonul m-am uitat 
spre Zigo. Agentul purta o pereche de ochelari de soare, 
dar părea că se uită drept spre mine. M-am prefăcut că am 
pierdut semnalul şi am strigat de câteva ori A/o! în telefon. 
Apoi, am închis, am redeschis telefonul şi am format 
numărul Gracielei. Aveam noroc. Era acasă şi mi-a răspuns. 

— Graciela, Harry la telefon. S-au întâmplat nişte chestii 
şi am nevoie de permisiunea ta să vorbesc cu cei de la FBI 
despre moartea lui Terry şi despre ancheta mea. 

— FBl-ul? Harry, ţi-am spus că nu mă puteam duce la ei. 
Nu înainte să... 

— Nu m-am dus eu la ei. Au venit ei la mine. Sunt în 
mijlocul deşertului, Graciela. Am găsit nişte chestii în biroul 
lui Terry, chestii care m-au adus aici. FBl-ul era deja aici. 
Cred că nu e nicio problemă dacă vorbim cu ei. Cred că 
persoana pe care o caută ei aici este una şi aceeaşi cu 
aceea care i-a făcut rău lui Terry. Nu cred că acum vor mai 
veni după tine. Cred că ar trebui să vorbesc cu ei, să le 

spun ce am aflat. Aşa am putea să-l prindem mai repede pe 
tipul ăsta. 

— Despre cine e vorba? 

— Robert Backus. Cunoşti numele ăsta? Ţi-a spus Terry 
ceva despre el? 

Au urmat câteva momente de tăcere, cât s-a gândit la 
întrebarea mea. 

— Nu cred. Cine e tipul? 

— Un tip cu care a lucrat la un moment dat. 

— Un agent? 

— Da. Un tip poreclit Poetul. L-ai auzit vreodată pe Terry 
vorbind despre Poet? 

— Da, cu multă vreme în urmă. Adică, acum trei, patru 
ani. Îmi amintesc că era supărat pentru că se ştia că tipul 
ăsta era crezut mort, dar se părea că lucrurile nu stăteau 
deloc aşa. Ceva de genul ăsta. 

Probabil că asta se întâmpla în vremea când se credea că 
Backus a reapărut la Amsterdam. Terry primise, probabil, 
informaţiile din dosarul respectivei investigaţii. 

— Şi de atunci, nimic? 

— Nu, nu îmi aduc aminte de nimic de genul ăsta. 

— Bine, Graciela. Deci, ce zici? Eu nu pot să vorbesc cu ei 
decât dacă am permisiunea ta. Eu zic că e mai bine aşa. 

— Atunci fă-o, dacă tu crezi că o să ne fie de ajutor. 

— Asta înseamnă că şi ei vor veni destul de curând acolo. 
Agenţii FBl-ului. Probabil că vor aduce şi The Following Sea 
la țărm, să o percheziţioneze. 

— Pentru ce? 

— Să găsească eventualele probe. Tipul ăsta a fost la 
bordul ambarcaţiunii. Prima dată în calitate de client, apoi 
s-a strecurat într-o noapte, neştiut de nimeni. Atunci i-a 
schimbat medicamentele. 

— Oh. 

— Şi vor veni şi la tine acasă. Or să vrea să vorbească cu 
tine. Eu zic să fii, pur şi simplu, sinceră, Graciela. Spune-le 
tot. Nu le ascunde nimic şi totul o să fie în regulă. 

— Eşti sigur, Harry? 

— Da, sunt sigur. Deci, eşti de acord cu toate astea? 

— Da, sunt de acord. i 

Ne-am luat la revedere şi am închis. In timp ce mă 
îndreptam înapoi spre Zigo, mi-am deschis din nou telefonul 
şi am format numărul meu de acasă. Apoi am închis şi am 
repetat procedura de încă nouă ori, ştergând din memoria 
telefonului apelurile făcute către Buddy Lockridge şi către 
Graciela McCaleb. Dacă lucrurile degenerau în rulotă şi Dei 
ar fi vrut să ştie pe cine am sunat, n-avea să-i fie foarte 
uşor. Ar fi trebuit să se ducă la compania de telefonie, 
înarmată cu un mandat. 

Când m-am apropiat, Zigo a observat ce făceam. A 
zâmbit şi a clătinat din cap. 

— Ştii, Bosch, dacă am fi vrut să ştim la ce numere ai 
sunat, le-am fi agăţat din eter. 

— Serios? 

— Pe bune, dacă am fi vrut, am fi făcut-o. 

— Mamă, voi, băieţi, sunteţi daţi dracului, nu-i aşa? 

Zigo îmi aruncă o privire pe deasupra ochelarilor de 
soare. 

— Nu fi tâmpit, Bosch. După o vreme, devii obositor. 

— Cred că tu ar trebui să ştii foarte bine chestia asta. 

Zigo mă conduse înapoi în rulotă fără să mai scoată 
niciun cuvânt. Agentul Dei mă aştepta la masă. Rachel 
Walling stătea încă lângă bufet. M-am aşezat calm la masă 
şi m-am uitat la Dei. 

— Cum a mers? mă întrebă ea pe un ton prietenos. 

— A mers bine. Clientul meu mi-a spus că pot vorbi cu 
voi. Dar n-o să fie un drum cu sens unic. O să facem 
schimb. Eu vă răspund la întrebări, voi îmi răspundeţi la 
întrebări. 

Clătină din cap. 

— Nţtţ, nu merge aşa. Aceasta este o investigaţie a FBI- 
ului. Nu facem schimb de informaţii cu amatorii. 

— Vrei să spui că eu sunt un amator? Eu îţi aduc o 
fotografie a dispărutului Robert Backus, şi tot eu sunt 
amator? 

Am sesizat o mişcare şi mi-am întors privirea spre 
Rachel. Işi ridicase mâna la gură pentru a-şi ascunde un 
zâmbet. Când m-a văzut uitându-mă la ea, s-a întors spre 
bufet şi s-a prefăcut că studia din nou fotografia lui Backus. 

— Nici măcar nu ştim sigur dacă acela este Backus, 
spuse Dei. Acolo apare un tip cu barbă, cu şapcă şi ochelari 
de soare. Ar putea fi oricine. 

— Sau ar putea fi tipul despre care se presupune că e 
mort, dar care a reuşit cumva să ucidă cinci oameni în 
Amsterdam acum câţiva ani şi şase oameni aici. Sau sunt 
mai mult de şase, sunt mai mulţi decât cei de care se 
aminteşte în ziar? 

Dei îmi aruncă un zâmbet crispat, deranjat. 

— Uite ce e, poate că pe tine te impresionează toate 
astea, dar pe noi încă nu. Se pune în continuare o singură 
problemă: tu vrei să pleci de aici. Aşa că trebuie să începi 
să vorbeşti. Acum ai şi permisiunea clientului tău. Eu îţi 
sugerez să începi prin a ne spune cine este clientul tău. 

M-am lăsat pe spate. Era asemenea unei fortărețe. Nu 
credeam c-aş fi putut s-o cuceresc. Dar măcar primisem 
zâmbetul lui Rachel Walling. Asta măcar mă făcea să sper 
că aveam să reuşesc să forţez citadela FBl-ului un pic mai 
târziu, pe partea ei. 

— Clientul meu este Graciela McCaleb. Soţia lui Terry 
McCaleb. Văduva lui, vreau să zic. 

Dei clipi, apoi îşi reveni repede din surpriză. Sau poate că 
nu era vorba de surpriză. Poate era un fel de confirmare. 

— Şi de ce te-a angajat? 

— Pentru că cineva a schimbat medicamentele soţului ei, 
ucigându-l astfel. 

Vorbele mele au fost urmate de câteva momente de 
pauză. Rachel se îndepărtă uşor de bufet şi se întoarse pe 

scaunul ei. Ajutat de Dei cu câteva întrebări şi indicaţii, le- 
am povestit cum am fost eu sunat de Graciela, le-am dat 
toate detaliile despre medicamentele falsificate ale soţului 
ei şi despre ancheta mea, despre cum decursese ea până 
când ajunsesem în deşert. Am început să cred că nu-l 
puteam surprinde cu nimic. Mi se părea mai degrabă că le 
confirmam ceva sau cel puţin că le spuneam o poveste din 
care cunoşteau pasaje importante. După ce am terminat, 
Dei mi-a mai pus câteva întrebări menite să clarifice 
mişcările mele. Zigo şi Walling nu m-au întrebat nimic. 

— Deci, spuse Dei după ce am terminat de povestit, eo 
poveste interesantă. O grămadă de informaţii. De ce nu le 
pui acum şi în context, pentru noi? Ce înseamnă toate astea 
pentru tine? 

— Voi mă întrebaţi pe mine asta? Credeam că 
departamentul de la Quantico se ocupă cu chestiile astea, 
pune toate informaţiile într-un malaxor şi de-acolo scoateţi 
un profil de caz şi toate răspunsurile. 

— Nu-ţi face griji, o să facem şi treaba asta. Dar aş vrea 
să aud şi punctul tău de vedere. _ 

— Ei bine, am spus eu, dar nu am continuat. Incercam să 
introduc acum toate datele în malaxorul personal, 
adăugând şi informaţiile proaspete despre Robert Backus. 

— Ei bine, ce? 

— Imi cer scuze, încercam să pun totul cap la cap. 

— Spune-ne la ce te gândeai... 

— L-a cunoscut cineva de aici pe Terry McCaleb? 

— Toţi l-am cunoscut. Ce legătură are asta cu... 

— Vreau să spun, l-a cunoscut cineva cu adevărat? 

— Eu, odată, spuse Rachel. Am lucrat împreună la câteva 
cazuri. Dar în ultima vreme n-am mai ţinut legătura. 

— Ei bine, ar trebui să ştiţi, şi, oricum, veţi afla asta după 
ce vă veţi duce să-i cercetaţi casa şi barca şi tot restul, că 
încă mai lucra la diverse cazuri. Nu putea să stea de-o 
parte. Lucra la câteva dintre cazurile lui, rămase 
nerezolvate, şi la alte câteva noi. Citea ziarele şi se uita la 

televizor. Dădea telefoane la poliţiştii care se ocupau de 
cazurile care îl interesau şi le oferea ajutorul. 

— Şi ăsta a fost motivul pentru care a fost ucis? întrebă 
Dei. 

Am dat din cap. F 

— Până la urmă, da. Cred că da. In ianuarie în LA Times a 
apărut un articol, cel pe care-l aveţi în dosarul de acolo. 
Terry l-a citit şi a devenit interesat. A sunat la poliţia 
metropolitană din Las Vegas şi şi-a oferit serviciile. L-au 
refuzat, au spus că nu sunt interesați. Dar nu s-au ferit să-i 
menţioneze numele într-un articol apărut în ziarul local, un 
articol care continua dezbaterea pe marginea subiectului 
dispariţiei celor şase bărbaţi. 

— Când s-a întâmplat chestia asta? 

— La începutul lui februarie. Sunt sigur că puteţi verifica. 
Oricum, respectivul articol, mai precis, apariţia numelui lui 
în respectivul articol, a atras atenţia Poetului. i 

— Uite ce e, nu confirmăm nimic despre Poet. Inţelegi 
chestia asta? 

— Sigur, cum vreţi. Puteţi considera toată povestea asta 
o chestie ipotetică, dacă vreţi. 

— Continuă. 

— Cineva îi răpea pe bărbaţii aceia - şi acum ştim că 
după aceea îi îngropa în deşert. Ca orice criminal în serie, 
care se respectă, a fost atent la tot ce apărea în presă, să 
vadă dacă punea cineva lucrurile cap la cap, dacă îşi 
dăduse cineva seama de ceva. A văzut articolul, a văzut şi 
numele lui McCaleb. Era vorba de un fost coleg. Părerea 
mea e că l-a cunoscut bine pe McCaleb pe vremea când 
lucra la FBI. Poate chiar la Quantico, înainte ca Terry să 
înfiinţeze Biroul de Cercetare Comportamentală din LA. 
Înainte să se îmbolnăvească de inimă. 

— De fapt, Terry a fost primul agent pregătit de Backus 
în cadrul departamentului, spuse Walling. 

Dei îi aruncă o privire de parcă aceasta ar fi încălcat 
vreun jurământ de loialitate. Walling o ignoră, chestie care 
mi-a plăcut la ea. 

— Uite, vedeţi? am spus eu. Între ei exista legătura asta. 
Backus vede numele în ziar şi astfel s-a întâmplat una din 
două - ori a luat totul ca pe o provocare, ori ştia că McCaleb 
e foarte tenace şi încăpățânat şi că avea să-şi continue 
cercetările, chiar dacă cei de la poliţia din Las Vegas nu 
erau interesaţi de teoriile lui. 

— Aşa că l-a luat în vizor pe McCaleb, spuse Dei. 

— Exact. 

M-am uitat la Zigo. Venise vremea ca şi el să spună ceva, 
dar rămase tăcut. 

— Aşa că s-a dus până la el, să vadă cum stăteau 
lucrurile. Şi-a lăsat barbă, şi-a pus o şapcă pe cap, o 
pereche de ochelari de soare mari la ochi, poate a apelat şi 
la câteva operaţii estetice. L-a angajat pe Terry pentru o 
cursă de pescuit. 

— Şi Terry nu şi-a dat seama că era el, spuse Rachel. 

— Ceva i-a trezit lui Terry suspiciunea, dar nu sunt sigur 
despre ce anume a fost vorba. Fotografiile acelea sunt 
parte dintr-o serie. Terry ştia că era ceva suspect la tipul 
ăsta, aşa că a făcut mai multe poze. Dar cred că, dacă ar fi 
ştiut cu siguranţă că e vorba de Backus, ar fi făcut ceva în 
sensul ăsta. N-a făcut însă nimic, ceea ce mă face să cred 
că nu era sigur de informaţiile sale sau de cine era cu 
adevărat tipul acela. 

M-am uitat spre Rachel. 

— Te-ai uitat la poză. Poţi să-mi spui dacă e el? Vreau să 
spun, ipotetic vorbind. 

— Nu pot să-mi dau seama, ipotetic sau nu. Nu-i văd 
ochii, şi nici prea mult din faţă. Dacă într-adevăr e el, şi-a 
făcut o operaţie estetică. Nasul îi este diferit. La fel şi 
pomeţii. 

— Chestii foarte uşor de schimbat, am spus eu. Treci 
odată prin LA. Te duc eu la un tip pe care-l cunosc, la 
Hollywood, care lucrează pentru damele de companie. O 
să-ţi arate nişte fotografii de înainte şi de după operaţii, de 
o să ajungi să te minunezi de miracolele chirurgiei din ziua 
de azi. 

— Sunt sigură, spus Dei, chiar dacă eu mă adresasem lui 
Rachel. Şi după aceea? Cum i-a schimbat medicamentele 
lui McCaleb? 

Aş fi vrut să mă uit peste cronologia pe care o schiţasem, 
dar agenda era în buzunarul hainei. incă nu apucaseră să 
mă percheziţioneze corporal, şi aş fi vrut să nu le arăt 
agenda, poate reuşeam să o păstrez. 

— Ăă, cam la două săptămâni după cursă, pe barca lui 
Terry a avut loc o spargere. Spărgătorul, oricine ar fi fost el, 
a luat un aparat GPS, dar cred că furtul a fost doar o 
înscenare, o acoperire, în caz că Terry îşi dădea seama că... 
Ce s-a întâmplat? 

Le urmărisem reacţia. Pentru ei GPS-ul se părea că este 
foarte important. 

— Ce fel de GPS era? întrebă Rachel. 

— Rachel, o  întrerupse Dei repede. Eşti doar un 
observator, îţi aminteşti? 

— Un Gulliver, am spus eu. Nu-mi aduc aminte exact 
modelul. Un exemplar al plângerii făcute la poliţie se 
găseşte pe barcă. Dar aparatul nu era, de fapt, al lui Terry. 
Era al partenerului său. 

— Ştii cumva cum îl cheamă pe partenerul său? întrebă 
Dei. 

— Da, Buddy Lockridge. Nu-ţi aduci aminte din film? 

— Nu l-am văzut. Mai ştii ceva despre istoria GPS-ului 
acela? 

— Buddy mi-a spus că l-a câştigat la un joc de pocher. Pe 
el erau marcate o grămadă de locuri bune de pescuit. A fost 
foarte supărat când a descoperit că i-a fost furat, chiar 
credea că i l-a furat un alt ghid pescăresc. 

Din reacţiile lor mi-am dat seama că nimerisem în plin. 
Aparatul GPS era foarte important pentru ei. Nu fusese 
furat doar ca acoperire. Greşisem presupunerea aceea. In 
mai puţin de un minut am pus totul cap la cap. 

— Am înţeles, am spus eu. Aşa aţi găsit locul ăsta, nu-i 
aşa? Backus va trimis GPS-ul, pe care apărea marcat locul 
acesta. Va momit cum l-a momit şi pe Terry. 

— Aici nu e vorba de noi, spuse Dei. E vorba de tine. 

Am aruncat însă o privire spre Rachel şi am văzut o 
confirmare în ochii ei. Am făcut următoarea deducție logică, 
respectiv, am dedus că îi fusese, de fapt, trimis ei. Tocmai 
de aceea ea era aici doar ca observator. Backus o chemase, 
la fel cum îl chemase şi pe Terry. 

— Aţi spus că Terry a fost primul agent care l-a avut ca 
mentor pe Backus. Cine a fost al doilea? 

— Hai să trecem mai departe, spuse Dei. 

Rachel nu-mi răspunse, dar îmi aruncă un zâmbet slab, 
care în combinaţie cu ochii aceia stinşi părea foarte trist. 
Îmi sugera că aveam dreptate. Ea îi urmase lui Terry 
McCaleb, ea fusese următorul ucenic. 

— Sper că ţi-ai luat toate măsurile de precauţie, am spus 
eu încet. 

Dei deschise dosarul de pe masă. 

— Asta nu e deloc treaba ta, spuse ea. Acum, am văzut 
că ai făcut şi nişte notițe aici. Aş vrea să vorbim un pic 
despre ele. În primul rând, cine este William Bing? 

M-am uitat la Dei. Credea că e dosarul meu, credea că eu 
făcusem notițele acelea. 

— Nu ştiu. E doar un nume peste care am dat la un 
moment dat. 

— Unde anume? 

— Cred că Terry l-a scris. Încă nu mi-am dat seama 
despre cine este vorba. 

— Şi chestia asta, cu teoria triunghiului, ce înseamnă de 
fapt? 

— Tu ce crezi că înseamnă? 

— Domnule Bosch, nu mă enerva. Nu face pe deşteptul. 

— Cherie? spuse Rachel. 

— Ce-i? 

— Cred că Terry a făcut notițele acelea. 

Dei se uită la dosar şi îşi dădu seama că Rachel avea 
dreptate. M-am uitat la Rachel, reproşându-i parcă din 
priviri că mă dăduse de gol. Dei închise brusc dosarul. 

— Da. Bineînţeles. 

Îşi ridică ochii spre mine. 

— Tu ştii ce înseamnă toate astea? 

— Nu, dar presupun că o să-mi spui tu. 

— Inseamnă că de aici o să ne ocupăm noi de tot. Acum 
poţi să pleci înapoi la LA. 

— Nu mă duc la LA. Mă duc la Las Vegas. Am o casă 
acolo. 

— Poţi să te duci unde vrei tu, atâta vreme cât stai 
departe de ancheta asta. Preluăm noi totul, în mod oficial. 

— Vezi tu, agent Dei, eu nu lucrez pentru vreun 
departament de poliţie. De la mine nu poţi prelua nicio 
anchetă, dacă nu îţi dau eu voie s-o faci. Sunt detectiv 
particular. 

Dădu din cap, de parcă ar fi înţeles situaţia în care mă 
aflam. 

— Nicio problemă, domnule Bosch, o să vorbim un pic 
mai târziu cu angajatorul dumitale, şi până diseară o să fii 
şomer. 

— Incerc şi eu să câştig un ban cinstit. 

— Şi eu încerc să prind un criminal. Aşa că, înţelege-mă, 
serviciile dumitale nu mai sunt necesare. Stai de-o parte. Ai 
ieşit. Ţi-ai terminat treaba. Aş putea fi şi mai clară de atât? 

— Mă gândeam că n-ar strica să puneţi toate chestiile 
astea şi pe o hârtie. 

— Ştii ceva? Eu mă gândeam că ar trebui să te cari de 
aici, să te duci acasă, cât încă mai poţi. Tom, vrei să-i 
înapoiezi tu domnului Bosch legitimaţia şi cheile şi să-l 
conduci până la maşină? 

— Bucuros, spuse Zigo, acesta fiind primul cuvânt pe 
care-l rostea în rulotă. 

Am întins mâna spre dosar, dar mi l-a smuls repede. 

— Şi o să păstrăm şi chestia asta. 

— Sigur că da. Mult noroc la vânătoare, agent Dei. 

— Mulţumesc. 

L-am urmat pe Zigo spre uşă. M-am uitat înapoi şi am 
înclinat din cap spre Rachel, care mi-a răspuns în acelaşi 
fel. Cred că am observat şi o urmă de lumină în ochii ei. 

Cei trei agenţi încă mai vorbeau despre Bosch când 
elicopterul decolă de pe peticul acela de deşert şi îşi începu 
drumul de patruzeci şi cinci de minute până la Las Vegas. 
Agenţii purtau căşti pentru a putea comunica între ei fără 
să fie deranjaţi de zgomotul asurzitor al rotorului. In mod 
evident, Dei era încă iritată de detectivul acela particular, 
iar Rachel credea că Cherie simţea că Bosch i-o luase 
cumva înainte. Rachel era însă amuzată. Ştia că aveau să 
se mai întâlnească cu Bosch. Avea privirea aceea în ochi, o 
privire de om care le-a văzut pe toate, iar acel salut de la 
sfârşit îi spunea că Bosch n-avea să-şi strângă jucăriile şi să 
plece acasă. 

— Ce ziceţi de teoria triunghiului? spuse Dei. 

Rachel îl aşteptă pe Zigo să înceapă, dar el nu spuse 
nimic, ca de obicei. 

— Cred că Terry prinsese o urmă, spuse ea. Cineva ar 
trebui să se ocupe şi de chestia asta. 

— În momentul ăsta, nu cred că avem îndeajuns de mulţi 
oameni pentru a ne putea ocupa de toate chestiile astea. O 
s-o întreb pe Brass dacă ne poate trimite pe cineva. Şi tipul 
ăsta, William Bing. Numele ăsta n-a mai apărut până acum. 

— Eu cred că e vorba de un doctor. Terry urma să vină 
aici şi, probabil, a vrut să îşi noteze numele unui doctor, în 
caz că apăreau complicaţii. 

— Rachel, după ce ne întoarcem, poţi să notezi toate 
lucrurile astea? Ştiu ce-a zis Alpert, că eşti doar un 
observator şi toate celelalte, dar, dacă toate chestiile astea 
nu sunt decât baliverne, e bine să le clarificăm odată. 

— Nicio problemă. Pot s-o fac în camera de hotel dacă nu 
vrei să mă vadă cineva călare pe telefoane. 

— Nu, rămâi la Biroul Local. Dacă Alpert nu te vede acolo, 
o să înceapă să se întrebe pe unde umbli şi ce faci. 

Dei, care stătea pe scaunul din dreapta faţă, se întoarse 
spre Rachel, care era aşezată în spatele pilotului. 

— Până la urmă, ce aveţi de împărţit voi doi? 

— Ce vrei să spui? 

— Ştii la ce mă refer. Tu şi cu Bosch. Privirile pe care vi le 
aruncaţi, zâmbetele. „Sper să îţi iei precauţiile necesare”. 
Ce-i cu chestiile astea, Rachel? 

— Uite ce e, el era depăşit numeric aici. Normal că şi-a 
ales pe unul dintre noi ca partener de joacă. Situaţia asta e 
descrisă în manualul de tehnici de intervievare. Mai citeşte-l 
şi tu din când în când. 

— Şi tu? Te jucai şi tu cu el? E şi asta în manuale? 

Rachel clătină din cap, vrând să arate că discuţia era 
inutilă. 

— Este, pur şi simplu, stilul lui. Ştii, se poartă de parcă ar 
avea încă legitimaţie de poliţist. Nu a cedat în faţa noastră, 
şi asta e de admirat. 

— Ai stat prea mult pe coclauri, Rachel, altfel n-ai fi spus 
chestia asta. Nouă nu ne plac oamenii care nu cedează în 
faţa noastră. 

— Poate că am stat. 

— Deci asta înseamnă că tu crezi că tipul o să ne facă 
probleme? 

— Cu siguranţă, spuse Zigo. 

— Probabil, adăugă Rachel. 

Dei clătină din cap. 

— N-am destui oameni pentru toate astea. Nu pot să-mi 
pierd vremea cu urmărirea tipului ăstuia. 

— Vrei să stau eu cu ochii pe el? întrebă Rachel. 

— Te oferi voluntar? 

— Vreau să am şi eu ceva de făcut. Deci, da, mă ofer 
voluntar. 

— Ştii, înainte de atentatele din 11 septembrie, de la 
Securitatea Naţională primeam tot ce aveam nevoie. 
Prinderea criminalilor în serie era cea mai bună reclamă pe 
care şi-o putea face Biroul. Acum, nu se mai vorbeşte decât 
de terorişti, iar noi nu putem să mai facem nici ore 
suplimentare. 

Rachel băgă de seamă cum Dei evitase să spună direct 
dacă era de acord ca ea să-l urmărească pe Bosch. O 
modalitate foarte bună de a aranja lucrurile, astfel putea 
nega totul dacă ceva mergea prost. Decise că, după ce se 
vor întoarce la sediu, avea să o prindă la un moment dat pe 
Dei singură şi să o convingă să verifice dacă Bosch avea, de 
fapt, o casă în Las Vegas sau nu. Apoi urma să încerce să 
afle ce avea acesta de gând şi să-l urmărească de la 


distanţă. 
Aruncă o privire pe fereastră, în jos, spre panglica neagră 
de asfalt care spinteca deşertul. li urmăreau cursul pe 


drumul înapoi spre oraş. In acelaşi moment, văzu un 
Mercedes Benz de teren, negru, care mergea în aceeaşi 
direcţie. Era murdar de la drumul prin deşert. Ştia că era 
Bosch, care se îndrepta spre Las Vegas. Apoi observă 
desenul făcut pe acoperişul maşinii. Bosch se folosise de o 
cârpă, sau de ceva asemănător, pentru a desena o faţă 
zâmbitoare în praful alb care se aşezase pe acoperiş. 
Desenul o făcu şi pe ea să râdă. 

Din căşti auzi vocea lui Dei. 

— Ce s-a întâmplat, Rachel? De ce zâmbeşti? 

— Nimic. Mă gândeam la ceva. 

— Da, aş vrea şi eu să pot zâmbi când ştiu că pe undeva 
este un fost agent psihopat care abia aşteaptă să-mi tragă 
o pungă de plastic peste cap. 

Rachel se uită la Dei, iritată de această remarcă, atât de 
brutală şi răutăcioasă. Dei văzu, probabil, ceva din toate 
astea în ochii ei. 

— Îmi cer scuze. Mă gândeam doar că ar trebui să începi 
să iei toate lucrurile astea mai în serios. 

Rachel continuă să se uite la ea, până când Dei trebui 
să-şi ferească privirea. 

— Chiar crezi că eu nu iau în serios toate chestiile astea? 

— Ştiu că le iei. N-ar fi trebuit să spun nimic. 

Rachel îşi întoarse privirea către autostrada l-15. 

Depăşiseră de mult Mercedesul negru. Bosch dispăruse 
de mult în spatele lor. 

Studie terenul pentru o vreme. Era foarte diferit, şi totuşi 
acelaşi. Un peisaj lunar, plin de nisip şi bolovani. Ştia că era 
totuşi multă viaţă acolo jos, şi că toate formele de viaţă se 
ascundeau. Prădătorii stăteau sub pământ, aşteptând să se 
lase noaptea ca să iasă la suprafaţă. 

— Doamnelor şi domnilor, se auzi vocea pilotului în căşti. 
Comutaţi pe canalul trei. Aveţi un apel. 

Rachel trebui să-şi scoată căştile pentru a-şi da seama 
cum se schimba canalul. Se gândi că tot ansamblul avea un 
design ciudat. Când şi le puse la loc pe cap auzi vocea lui 
Brass Doran. Vorbea foarte repede, aşa cum Rachel îşi 
aminti că făcea întotdeauna când avea veşti importante. 

— ... Cente integritate. In mod sigur provine de la el. 

— Ce? spuse Rachel. N-am auzit nimic din toată fraza. 

— Brass, zise Dei. la-o de la început. 

— Am spus că am găsit în baza de date o amprentă 
dentară care se potriveşte cu cea prelevată de pe bucata 
de gumă. Are un procent de integritate de nouăzeci şi cinci 
la sută, unul dintre cele mai ridicate din câte am văzut eu 
până acum. 

— Cine? întrebă Rachel. 

— Rach, o să-ţi placă la nebunie chestia asta. Ted Bundy. 
Guma aceea a fost mestecată de Ted Bundy. 

— Imposibil, spuse Dei. In primul rând, Bundy e mort de 
ani buni, cu mult înainte ca vreunul dintre tipii aceştia să 
dispară. Şi din câte se ştie, el n-a ajuns niciodată în Nevada, 
ori în California, şi nici că şi-ar fi ales ca ţinte bărbaţi. Ceva 
nu e în regulă cu datele acelea, Brass. Poate citirea nu e 
corectă sau... 

— Am verificat de două ori. De fiecare dată a ieşit Bundy. 

— Nu, spuse Rachel. E corect. 

Dei se întoarse şi se uită spre ea. Rachel se gândea la 
Bundy. Cel mai faimos criminal în serie. Chipeş, deştept şi 
diabolic. Mai şi muşca. Fusese singurul care reuşise să o 
îngrozească. Ceilalţi îi făcuseră greață, o dezgustaseră. 

— De unde ştii că e corect, Rachel? 

— Pur şi simplu, ştiu. Acum douăzeci şi cinci de ani, 
Backus a participat la alcătuirea bazei de date a VICAP?. 
Brass sigur îşi aduce aminte. Datele au fost strânse timp de 
opt ani. Agenţi din toate unităţile au fost trimişi să stea de 
vorbă cu toţi criminalii în serie care erau închişi în 
penitenciarele din ţară. Asta s-a întâmplat înainte ca eu să 
ajung acolo, dar chiar şi mai târziu, atunci când am venit 
eu, interviurile şi adăugirile la baza de date au continuat. 
Bundy a fost intervievat de mai multe ori şi cel mai mult de 
către Bob. Chiar înainte să fie executat, l-a chemat pe Bob 
la Raiford, iar Bob m-a luat cu el. Am discutat cu Bundy 
timp de trei zile. Mi-aduc aminte că el tot împrumuta gumă 
de la Bob. Gumă Juicy Fruit. Bob numai asta mesteca. 

— Şi ce, după ce o mesteca, i-o scuipa înapoi în mână lui 
Bob? întrebă Zigo, neîncrezător. 

— Nu, la coşul de gunoi. Am discutat cu el în biroul 
căpitanului din sectorul condamnaților la moarte. Acolo era 
şi un coş de gunoi. După ce terminam, Bundy era condus 
înapoi. Bob a rămas de mai multe ori singur în biroul acela. 
Putea, pur şi simplu, să ia guma aceea din coşul de gunoi. 

— Deci vrei să spui că Bob a căutat prin gunoi, mai mult 
sau mai puţin, după guma lui Ted Bundy, pe care a păstrat- 
o pentru a o pune într-un mormânt după atâţia ani? 

— Spun că el a scos bucata aia de gumă din închisoarea 
aceea, ştiind foarte bine că în ea rămăseseră imprimate 
urmele dinţilor lui Ted Bundy. Poate că a luat-o doar ca pe o 
amintire. Dar, mai târziu, acea amintire s-a transformat în 
altceva. In ceva cu care el să se poată juca cu noi. 

— Şi unde ar fi putut s-o păstreze? In frigider? 

— Poate. Eu acolo aş fi păstrat-o. 

Dei se întoarse în scaun. 

— Tu ce crezi, Brass? întrebă ea. 

— Cred că ar fi trebuit să mă gândesc şi eu la chestia 
asta. Cred că Rachel are dreptate. Cred că Bob şi Ted s-au 


23 VICAP - Violent Criminal Apprehension Program - Programul de 
prindere a criminalilor violenţi. 

înţeles de minune. S-a dus acolo de mai multe ori pentru a 
vorbi cu el. Uneori, s-a dus singur. Ar fi putut să ia oricând 
bucata aceea de gumă. 

Rachel o privi pe Dei cum dă aprobator din cap. 

Zigo îşi drese vocea şi începu să vorbească. 

— Deci e vorba de o nouă modalitate în care vrea să ne 
spună că el a făcut toate astea şi cât de deştept a fost, cât 
de inteligent a aranjat lucrurile. Se joacă cu noi. Mai întâi, 
cu GPS-ul, acum, cu guma. 

— Eu aşa aş zice, îl aprobă Doran. 

Nu era aşa de simplu, Rachel ştia asta. Fără să-şi dea 
seama, clătină din cap, iar Zigo, care stătea lângă ea, 
observă acest lucru. 

— Nu eşti de acord, agent Walling? 

Băgă de seamă că Zigo învățase, probabil, de la Alpert 
cum să-şi facă relaţii printre colegi. 

— Cred doar că nu e atât de simplu. Priviţi lucrurile dintr- 
un unghi greşit. Ţineţi minte, GPS-ul şi amprentele lui au 
ajuns primele la noi, dar guma aceea a fost plasată în 
mormânt cu mult înainte de asta. Poate că a vrut ca guma 
să fie găsită prima. Inainte să existe ceva care să facă 
legătura între el şi locul acesta. 

— Dacă aşa ar sta lucrurile, ce crezi că voia să facă? 
întrebă Dei. 

— Nu ştiu. Nu cunosc răspunsul. Eu doar spun că nu e 
cazul acum, în momentul acesta, să presupunem că ştim 
care era planul sau măcar o parte a acestuia. 

— Rachel, ştii că noi suntem întotdeauna dispuşi să luăm 
în considerare lucruri noi. Luăm lucrurile pe rând şi le 
evaluăm mereu, din toate unghiurile. 

Asta suna ca un slogan lipit pe panoul dezinformaţii 
pentru public din biroul din Quantico, unde agenţii aveau 
întotdeauna la îndemână declaraţii despre proceduri şi 
politici, declaraţii pe care să le dea reporterilor prin telefon. 
Rachel decise să se retragă, să o lase în pace pe Dei, cel 
puţin cu privire la acest subiect. Trebuia să fie atentă, să nu 
depăşească limitele bunăvoinţei gazdelor ei, şi simţea că se 

apropia de limita acestei bunăvoinţe în ceea ce o privea pe 
fosta ei ucenică. 

— Da, ştiu, spuse ea. 

— Bine, Brass, mai ai ceva noutăţi? întrebă Dei. 

— Cam atât. A fost destul. 

— Bine. Atunci vorbim la următoarea. 

Adică, la următoarea  teleconferinţă pe marginea 
anchetei. Doran îşi luă la revedere şi închise, apoi linia de 
comunicaţie dintre cei trei rămase tăcută, în timp ce 
elicopterul traversa fâşia de demarcaţie dintre deşert şi 
începutul Las Vegas-ului. Uitându-se în jos, Rachel îşi dădu 
seama că, de fapt, se schimba un fel de deşert cu altul. 
Acolo jos, sub acoperişurile acelea din ţiglă şi beton, 
stăteau prădătorii care aşteptau noaptea pentru a ieşi la 
suprafaţă. Ca să-şi găsească victimele. 

Motelul „Executive” - pentru şederi prelungite se afla 
spre capătul sudic al bulevardului principal. Nu avea o firmă 
luminoasă de neon pe frontispiciu. Nu avea nici cazino şi 
nici sală de spectacole. De fapt, aici nu stăteau directori 
executivi şi nici alte personaje importante de genul ăsta. 
Era locuit de obişnuiţii societăţii din Las Vegas. Împătimiţii 
jocurilor de noroc, scursurile, cei implicaţi în industria 
sexului, genul de oameni care nu puteau părăsi oraşul, dar 
nici nu puteau prinde rădăcini aici. 

Oameni ca mine. Adesea când întâlneşti un alt locatar de 
la Dublu X, aşa cum îi spun cei care stau demult aici, îl 
întrebi de când stă şi cât mai are de gând să stea, de parcă 
ai vorbi de ani de puşcărie. După părerea mea, mulţi 
locatari trecuseră printr-o puşcărie adevărată. Eu alesesem 
locul acesta din două motive. Primul era că plăteam încă o 
ipotecă pentru casa din Los Angeles, aşa că nu îmi 
permiteam să stau într-un hotel mai luxos, ca, de exemplu, 

Bellagio, Mandalay Bay sau chiar Riviera. În al doilea rând, 
nu voiam să mă instalez confortabil în Las Vegas. Nu voiam 
să mă simt bine aici. Pentru că ştiam că atunci când va veni 
vremea să plec, vor încuia pur şi simplu, uşa şi voi pleca. 

Am ajuns în Vegas pe la trei, când ştiam că fetiţa mea 
venise deja acasă de la grădiniţă, aşa că mă puteam duce 
la locuinţa fostei mele soţii, să o văd. Voiam să fac asta, 
dar, în acelaşi timp, voiam să aştept. II pusesem pe Buddy 
Lockridge să vină încoace, şi mai aveam şi alte lucruri de 
făcut. FBl-ul mă lăsase să plec din rulotă cu agenda la mine 
şi cu harta lui Terry McCaleb încă în maşină. Voiam să le 
folosesc aşa cum trebuie, înainte ca agentul Dei să-şi dea 
seama de greşeala pe care o făcuse şi să se întoarcă la 
mine. Voiam să văd dacă puteam să fac următorul pas în 
investigația asta înaintea ei. 

Am intrat în parcarea de la Dublu X şi mi-am lăsat maşina 
în locul obişnuit, lângă gardul care separa motelul de 
hangarele private ale aeroportului McCarran. Am văzut că 
Gulfstream-ul 9?*, care era parcat acolo cu trei zile în urmă, 
când plecasem din Las Vegas, era încă acolo. Lângă el 
apăruse un avion mai mic, dar mai dichisit. Nu ştiu ce tip de 
avion era, ştiu doar că părea foarte scump. Am ieşit din 
maşină şi am intrat în camera mea de la etajul doi. Era 
curată şi aranjată foarte funcţional, iar eu încercam să îmi 
petrec acolo cât mai puţin timp cu putinţă. Punctul ei forte 
era micul balcon al sufrageriei. In broşurile de prezentare 
puse la dispoziţie de agenţia de plasare era menţionat ca 
fiind un balcon pentru fumători. Dar eu îl foloseam pentru a 
mă agăța de balustrada înaltă, în timp ce priveam 
avioanele miliardarilor aterizând şi decolând. Am descoperit 
că făceam destul de des chestia asta. Incă nu mă lăsasem 
de fumat. Adesea îi vedeam pe unii dintre locatarii 
apartamentelor din stânga sau din dreapta pe balcon, 
fumând. Intr-o parte, locuia un tip care număra cărţile - sau 


24 Tip de aeronavă. 

un „jucător la avantaj”, cum îi plăcea lui să-şi spună - şi în 
cealaltă, o femeie care nu ştiu cum îşi câştiga banii. 
Conversaţiile mele cu ei erau foarte vagi. Nimeni de aici nu 
voia să pună prea multe întrebări şi nici să răspundă la ele. 

Pe preşul uzat, de cauciuc, din faţa uşii mele, erau 
ultimele două numere din Sun. Nu-mi  anulasem 
abonamentul, pentru că ştiam că femeii care locuia alături îi 
plăcea să citească, apoi să-l împăturească la loc şi să-l bage 
în ambalajul de plastic. Ea nu credea că eu ştiu asta. 

Am intrat, am aruncat ziarele pe podea şi am pus atlasul 
lui McCaleb pe măsuţa chicinetei. Am scos agenda din 
buzunar şi am pus-o şi pe ea jos. M-am dus la uşa glisantă 
şi am deschis-o, să aerisesc puţin camera. Locatarul 
dinaintea mea nu folosise balconul pentru fumat, aşa că 
locul căpătase parcă un iz permanent de nicotină. 

După ce mi-am pus telefonul în încărcătorul fixat pe 
peretele de sub măsuţă, l-am sunat pe Buddy Lockridge, 
dar mi-a răspuns căsuţa vocală. Am închis fără să îi las 
niciun mesaj. Apoi am sunat-o pe Graciela McCaleb şi am 
întrebat-o dacă a ajuns FBI-ul la ea. 

— Tocmai au plecat, spuse ea. Au scotocit printr-o 
grămadă de lucruri pe aici şi acum au plecat spre barcă. Ai 
avut dreptate, vor să ia barca cu ei. Nu ştiu când o s-o 
primesc înapoi. 

— L-ai văzut cumva pe Buddy astăzi pe acolo? 

— Pe Buddy? Nu. Trebuia să vină? 

— Nu, am întrebat doar. 

— Mai eşti cu cei de la FBI? 

— Nu, m-au lăsat să plec acum vreo două ore. Sunt în 
apartamentul meu din Vegas. Eu o să continui să lucrez la 
caz, Graciela. 

— De ce? Din câte se pare... agenţii mi-au spus că acum 
investigația este o prioritate a lor. Ei cred că agentul acela, 
Backus, e cel care a schimbat medicamentele. 

Mă întreba, de fapt, ce puteam eu să fac şi nu putea face 
marele Birou Federal de Investigaţii. Răspunsul era, 
evident, nimic. Dar mi-am amintit ce îi spusese Terry 

Gracielei despre mine. Că, dacă i s-ar fi întâmplat ceva, şi- 
ar fi dorit ca eu să mă ocup de caz. Din cauza asta nu 
puteam să renunţ. 

— Pentru că asta a vrut Terry, am spus. Dar nu-ţi face 
griji, dacă descopăr ceva de care biroul nu ştie o să le dau 
toate informaţiile. Aşa cum am făcut şi astăzi. Nu 
intenţionez să le fac concurenţă. Doar lucrez la caz, 
Graciela. 

— Bine. 

— Dar să ştii că nu eşti obligată să le spui chestia asta, 
dacă te întreabă. Nu cred că le-ar conveni. 

— Ştiu. 

— Mulţumesc, Graciela. Te sun dacă apare ceva. 

— Mulţumesc, Harry. Mult noroc. 

— Probabil că o să am nevoie. 

După ce am închis am încercat din nou să-l sun pe Buddy 
Lockridge, dar mi-a răspuns din nou căsuţa vocală. Am 
presupus că se afla, probabil, în avion şi avea telefonul 
închis. Cel puţin aşa speram că stăteau lucrurile. Speram că 
ajunsese pe barcă şi că reuşise să plece de acolo înainte să 
fie văzut de agenţii Biroului. Am pus telefonul jos şi m-am 
dus la frigider. Mi-am făcut rapid un sandvici cu brânză 
topită şi pâine albă. Păstram astfel de alimente în frigider 
pentru eventualitatea în care fiica mea ar fi vrut un sandvici 
cald cu brânză când mă vizita. Era unul dintre preferatele 
ei. Eu am sărit peste etapa cu încălzitul şi am mâncat stând 
în picioare sandvici-ul acela fără gust, doar pentru a-mi 
umple golul din stomac. Apoi, m-am aşezat la masă şi mi- 
am deschis agenda la o pagină goală. Am făcut câteva 
exerciţii de autorelaxare, dintr-acelea pe care le învăţasem 
cu ani în urmă, la cursurile de hipnoză. Mi-am imaginat în 
minte o tablă goală. Apoi am luat o bucată de cretă şi am 
început să scriu cu alb pe suprafaţa neagră. Am recreat cât 
am putut de bine notițele lui Terry McCaleb, cele pe care le 
făcuse în dosarul cu dispariţiile - notițele pe care mi le 
luase FBl-ul. După ce am scris cât mi-am putut aduce 
aminte pe tabla aceea, am transcris totul în agendă. M-am 

gândit că am recuperat aproape totul, mai puţin numerele 
de telefon, dar nu-mi păsa prea mult de ele, pentru că le 
puteam afla foarte simplu, sunând la informaţii. 

Prin fereastra deschisă, am auzit şuieratul ascuţit al 
motoarelor unui avion. Un alt avion era parcat lângă motel. 
Apoi zgomotul motoarelor a scăzut în intensitate şi s-a lăsat 
din nou liniştea. 

Am deschis atlasul lui McCaleb. Am verificat toate 
paginile şi n-am găsit nicio altă notiţă în afara celor făcute 
pe pagina care cuprindea sudul Nevadei şi zonele 
învecinate, respectiv, părţile din California şi Arizona. M-am 
uitat din nou la ce făcuse McCaleb. Încercuise Rezervaţia 
Naturală Mojave, care includea şi ieşirea spre drumul care 
ducea la Zzyzx şi locul unde FBl-ul făcea săpături. Pe 
marginea respectivei hărţi scrisese câteva numere, unul 
sub celălalt, şi le adunase. Totalul era 86. Sub totalul acesta 
trăsese o linie şi adăugase „de fapt - 92”. 

Presupunerea mea era că acele numere reprezentau 
mile. M-am uitat la hartă şi am văzut că pe ea apărea 
numărul de mile dintre localităţile importante. Mi-am dat 
seama imediat că unele dintre distanţele respective se 
potriveau cu numerele notate de McCaleb pe marginea 
paginii. Adunase distanţele dintre Las Vegas şi un punct de 
pe autostrada 1-15, situat în mijlocul deşertului Mojave. 
Drumul spre Zzyzx era prea mic şi prea neînsemnat pentru 
a fi trecut pe hartă. Dar părerea mea e că se afla exact în 
punctul de pe autostrada 1-15 de unde McCaleb începuse 
calculul distanțelor. 

Am scris la rândul meu distanţele în agendă şi le-am 
adunat. McCaleb calculase corect - 86 de mile, cel puţin 
aşa spunea harta. Dar, probabil, că a recalculat după altă 
metodă sau a ales o altă rută, de vreme ce a ajuns la un alt 
rezultat, de 92 de mile. Cred că, parcursese el însuşi 
distanţa respectivă şi astfel descoperise că între valorile 
indicate pe hartă şi cele înregistrate de kilometrajul maşinii 
era o diferenţă de şase mile. Probabil că diferenţa se datora 
faptului că în Las Vegas avusese o destinaţie precisă. Mai 

mult ca sigur, distanţele de pe hartă erau calculate faţă de 
un anume punct de reper, diferit de cel ales de McCaleb. 

Nu cunoşteam această destinaţie a lui McCaleb. Habar nu 
aveam când fuseseră făcute acele însemnări pe hartă şi nici 
dacă ele aveau sau nu legătură cu cazul. Dar era posibil că 
începuse numărătoarea de la drumul spre Zzyzx. Nu avea 
cum să fie o coincidenţă. Nu există coincidente. 

Am auzit pe cineva tuşind în balconul vecin. Ştiam că 
femeia din apartamentul vecin ieşise să fumeze o ţigară. 
Imi lăsa impresia unei persoane foarte curioase, şi de câte 
ori stăteam la Dublu X, eram oarecum atent la mişcările ei. 
Nu era o fumătoare înrăită şi părea să iasă pe balcon doar 
când avioanele particulare parcau lângă motel. Sigur, 
existau oameni cărora le plăcea să se uite la avioane. Dar 
îmi lăsa impresia că punea ea ceva la cale, şi asta mă făcea 
şi mai curios. Mă gândeam că alegea ţinte pentru cazinouri 
sau pentru alţi jucători. 

M-am ridicat şi m-am dus la uşa balconului. Când am ieşit 
şi m-am uitat în dreapta, am văzut că vecina mea a aruncat 
ceva în spate, în apartamentul ei. Ceva ce nu voia să văd. 

— Jane, ce mai faci? 

— Bine, Harry. În ultima vreme, nu te-am mai văzut pe 
aici. 

— Am fost plecat în ultimele zile. Pe cine avem noi aici? 

M-am uitat spre parcarea avioanelor. Un alt avion 
elegant, negru, parcase lângă fratele lui geamăn. Lângă 
scările avionului parcase o limuzină, tot neagră. Din avion 
cobora un bărbat ce purta un costum, ochelari de soare şi 
un turban maro. Mi-am dat seama că îi stricasem lui Jane 
toată operaţiunea de supraveghere, asta dacă obiectul pe 
care-l aruncase înapoi în cameră când mă văzuse, fusese 
un aparat de fotografiat sau un binoclu. 

— Sultanul swing-ului?5, am spus eu, doar ca să nu tac. 

— Probabil, a spus ea. 


25 Referire la o celebră piesă a formaţiei Dire Straits, „The sultans of 
swing“. 

A tras un fum din ţigară şi a tuşit din nou. Ştiam că nu 
era fumătoare. Fuma doar ca să-şi justifice prezenţa în 
balcon, să nu zică cineva că-i spiona pe bogătanii aceia şi 
avioanele lor. De asemenea, nu avea nici ochii căprui. O 
văzusem pe balcon într-o zi în care uitase să-şi pună 
lentilele de contact. Şi probabil că nici părul negru nu era 
natural. 

Am vrut s-o întreb ce făcea, care era jocul ei, în ce joc, 
schemă sau înşelătorie era implicată. Dar, în acelaşi timp, 
îmi plăcea şi conversaţia pe care o purtam din balcon în 
balcon, şi, în plus, nu mai eram demult poliţist. Adevărul 
era că Jane - nu-i cunoşteam numele de familie - lucra în 
industria care îi despărţea pe bogaţi de o parte din bogăţia 
lor, şi în adâncul sufletului meu asta nu mă scandaliza prea 
tare. Intregul oraş era clădit pe acelaşi principiu. Aruncai 
zarurile în oraşul dorințelor şi te alegeai cu ce meritai. 

Simţeam că undeva, în adâncul fiinţei ei, avea ceva bun. 
Stricat, dar bun în esenţă. Odată, când am adus-o pe fiica 
mea în apartament, ne-am întâlnit cu Jane pe scări şi ea s-a 
oprit să vorbească cu Maddie. In dimineaţa următoare, am 
găsit pe covoraşul din faţa uşii, lângă ziar, o mică panteră 
de pluş. 

— Ce mai face fiica ta? întrebă ea, de parcă mi-ar fi citit 
gândurile. 

— E bine. Seara trecută m-a întrebat dacă Burger King şi 
Dairy Queen sunt căsătoriţi. 

Jane zâmbi şi i-am văzut din nou tristeţea din ochi. Ştiam 
că era ceva legat de copii. l-am pus o întrebare la care mă 
gândisem demult. 

— Tu ai copii? 

— Am unul. E un pic mai mare ca fiica ta. Acum nu mai 
stă cu mine. E în Franţa. 

Asta a fost tot ce mi-a spus, şi am lăsat lucrurile aşa, 
simţindu-mă vinovat pentru ce aveam în viaţa mea şi 
pentru că ştiam că am să-i răscolesc durerea cu întrebarea 
pe care urma să i-o pun. Dar întrebarea mea a făcut-o să 

dea glas la rândul ei unei întrebări pe care probabil o 
pritocea de mult. 

— Eşti poliţist, Harry? 

Am clătinat din cap. 

— Am fost. În LA. Cum ţi-ai dat seama? 

— Am ghicit. Cred că atunci când am văzut modul în care 
te-ai comportat când ţi-ai dus fiica la maşină. Păreai gata să 
sari la tot ce mişca. La tot ce era rău. 

Am ridicat din umeri. Mă prinsese. 

— Mie mi s-a părut drăguţ, adăugă ea. Acum cu ce te 
ocupi? 

— Cu nimic concret. Mă gândesc doar la ce să fac, ştii tu. 

— Da. 

Devenisem brusc mai mult decât nişte vecini care purtau 
o discuţie superficială. 

— Dar tu? am întrebat-o eu. 

— Eu? Eu aştept ceva. 

Şi cu asta, gata. Ştiam că era tot ce puteam să scot de la 
ea în legătură cu acest subiect. M-am întors şi am urmărit 
un alt şeic sau sultan coborând treptele avionului. Şoferul 
limuzinei aştepta cu uşa deschisă. Mi se părea că şoferul 
avea ceva sub haină, ceva ce putea să scoată rapid, dacă 
situaţia se înrăutăţea. M-am uitat din nou la Jane. 

— Ne mai vedem pe-aici, Jane. 

— Bine. S-o saluţi din partea mea. 

— Aşa o să fac. Ai grijă de tine. 

— Şi tu. 

M-am întors la măsuţa din chicinetă, l-am sunat din nou 
pe Buddy Lockridge, cu acelaşi rezultat. Tot nimic. Am luat 
pixul şi am început să bat nervos cu el pe agendă. Ar fi 
trebuit să aibă telefonul deschis până acum. Nu eram 
îngrijorat. Doar enervat. Caracterizările lui Buddy îl 
prezentau ca fiind neserios. Şi n-aveam timp pentru aşa 
ceva. : 

M-am ridicat, m-am dus la frigider şi mi-am luat o bere. In 
tocul uşii era un desfăcător. Am deschis berea şi am luat o 

înghiţitură zdravănă din ea. Berea şi-a croit drum prin praful 
deşertului şi i-am simţit gustul bun. Mi-am zis că o meritam. 

M-am întors la uşa balconului, dar n-am ieşit. Nu voiam 
s-o sperii din nou pe Jane. Am aruncat o privire afară şi am 
văzut că limuzina dispăruse şi că noul avion era garat cu 
grijă. M-am aplecat şi m-am uitat în balconul lui Jane. Nu 
mai era acolo. Am observat în scrumiera aşezată pe 
balustradă că îşi stinsese ţigarea numai după câteva 
fumuri. Cineva ar fi trebuit să-i spună că aşa se dădea de 
gol. 

Câteva minute mai târziu berea dispăruse în stomacul 
meu şi mă întorsesem la măsuţă, unde studiam notițele 
mele şi hărţile lui McCaleb. Ştiam că îmi lipsea ceva, doar 
că nu ştiam exact despre ce era vorba. Era acolo, era pe 
aproape, îl simţeam. Doar că nu puteam să-l ating încă. 

Mobilul începu să sune. In sfârşit, Buddy Lockridge. 

— M-ai sunat adineaori? 

— Da, te-am sunat. Dar parcă ţi-am spus să nu mă suni 
pe numărul ăsta. 

— Ştiu, dar tu m-ai sunat. Credeam că asta însemna că 
telefonul e sigur. 

— Şi dacă nu te-aş fi sunat eu? 

— Păi am serviciul de identificare a apelurilor, aşa că 
ştiam că eşti tu. 

— Da, dar de unde ai fi ştiut că sunt eu? Adică, dacă ar fi 
fost altcineva sunând de pe telefonul meu? 

— Oh, 

— Da, „oh”, ce să-ţi spun, Buddy. Uite ce e, dacă vrei să 
lucrezi pentru mine, trebuie să asculţi ce-ţi spun. 

— Bine, bine, înţeleg. 

— Bine. Unde eşti? 

— În Vegas, omule. Aşa cum mi-ai spus. 

— Ai luat chestiile alea de pe barcă? 

— Da. 

— Fără FBI? 

— Fără, omule. Totul e în ordine. 

— Unde eşti în momentul acesta? 

În timp ce vorbeam cu el am observat ceva pe notițele 
mele şi mi-am amintit o altă chestie din articolul apărut în 
Times despre bărbaţii dispăruţi. Mai exact, mi-am amintit 
de cercul pe care Terry îl desenase pe tăietura din ziar. 

— Sunt la B, spuse Lockridge. 

— La B? Unde e B? 

— Marele B omule. 

— Buddy, despre ce vorbeşti? Unde eşti? 

Imi şopti răspunsul. 

— Credeam că trebuie să fim discreţi, omule. S-ar putea 
să te asculte. 

— Buddy, nu-mi pasă dacă mă ascultă. Termină cu 
codurile astea. Ce e marele B? 

— Bellagio. E un cod foarte simplu, omule. 

— Un cod simplu pentru o minte simplă. Vrei să spui că 
te-ai cazat la Bellagio pe banii mei? 

— Exact. 

— Atunci pleacă. 

— Ce vrei să spui? Abia am ajuns. 

— Nu plătesc pentru Bellagio. Pleacă de acolo şi vino aici, 
i-aţi o cameră la motelul unde stau eu. Dacă mi-aş permite 
să te ţin la Bellagio, aş sta şi eu acolo. 

— Deci n-ai un cont de cheltuieli, ha? 

— Nu. 

— Bine. Unde eşti? 

l-am dat numele şi adresa motelului Dublu X şi el şi-a dat 
imediat seama că era într-o zonă destul de săracă. 

— Au cablu acolo? 

— N-au nimic. Vino odată! 

— Păi, uite ce e. Eu deja m-am cazat aici, şi în niciun caz 
n-or să-mi dea banii înapoi. Mi-au tras deja banii de pe card 
şi pe lângă asta am apucat să folosesc şi toaleta. Este un 
fel de marcare a teritoriului, înţelegi? Aşa că o să stau aici o 
noapte şi mâine o să vin să stau acolo. 

Oricum, e vorba de o singură noapte, m-am gândit eu, 
dar n-am zis nimic. 

— În cazul ăsta, tot ce depăşeşte preţul motelului ăstuia 
de rahat se va scădea din leafa ta. Nu ţi-am zis eu să te 
cazezi în cel mai scump hotel din oraş. 

— Bine, bine, taie-mi din leafa dacă vrei. Dacă vrei să ştii, 
nici că-mi pasă. 

— Bine, aşa am să fac. Ai maşină? 

— Nu, am luat un taxi. 

— Bine. Coboară cu liftul, urcă-te într-un alt taxi şi adu-mi 
chestiile acelea. 

— Pot să fac un masaj, mai întâi? 

— Buddy, pentru numele lui Dumnezeu, dacă nu... 

— Glumesc. Glumesc! Nu mai ştii de glumă, Harry? Am 
plecat. 

— Bine. Te aştept. 

Am închis fără să îmi iau la revedere şi mi-am şters 
imediat conversaţia din memorie. Eram bucuros. 
Inaintasem. Mă gândeam că  rezolvasem, în mod 
inexplicabil, unul dintre mistere. M-am uitat la pagina pe 
care rescrisesem notițele lui McCaleb, mai precis la un rând 
anume. 

Teoria triunghiului? - un punct dă naştere la trei. 

Pe articolul din ziar încercuise, de asemenea, cuvântul 
cerc în partea care reproducea declaraţia detectivului din 
poliţia metropolitană, care se referea la kilometrajul maşinii 
închiriate de către unul dintre bărbaţii dispăruţi. Se vorbea 
despre un cerc, o arie mare în care anchetatorii trebuiau să 
caute probe cu ajutorul cărora să afle ce i s-a întâmplat 
bărbatului dispărut. 

Acum credeam că McCaleb încercuise cuvântul acela 
pentru că în opinia lui era greşit. Zona de căutare nu era un 
cerc. Era un triunghi, ceea ce însemna că numărul de mile 
înregistrat de kilometrajul maşinii formau cele trei laturi ale 
unui triunghi. Cel care închiriase maşina plecase de la 
centrul de închirieri, punctul unu, spre punctul doi. Punctul 
doi era locul unde drumul victimei şi cel al răpitorului se 
încrucişaseră. Şi punctul trei era locul unde răpitorul şi-a 

dus victima. După aceea, maşina a fost adusă în punctul 
unu, completând triunghiul. 

Când McCaleb îşi scrisese notitele nu ştia despre 
existenţa drumului spre Zzyzx. Avea un singur punct- 
centrul de închirieri auto din aeroport Aşa că a scris „un 
punct dă naştere la trei”, pentru că ştia că dacă se mai 
identifica un singur punct al triunghiului, se putea găsi uşor 
şi cel de-al treilea punct. 

— Însă un singur punct al triunghiului ne ajută să le 
descoperim pe toate trei, am spus eu cu voce tare, 
traducând notiţa prescurtată a lui McCaleb. 

M-am ridicat în picioare şi am început să mă plimb prin 
cameră. Eram agitat, mă gândeam că încep să mă apropii 
de adevăr. Într-adevăr, era posibil ca răpitorul să se fi oprit 
de câteva ori pe drum, sau să fi ales rute diferite, şi, astfel, 
teoria triunghiului ar fi devenit complet nefolositoare. Dar, 
dacă nu se oprise, dacă îşi văzuse netulburat de treabă, 
atunci teoria era corectă. Meticulozitatea răpitorului putea 
dovedi slăbiciunea sa. Inseamnă că drumul spre Zzyzx 
reprezenta cel de-al treilea vârf al triunghiului, pentru că 
aici oprise pentru ultima dată maşina, înainte de a o aduce 
la centrul de închirieri de la aeroport. Şi asta înseamnă că 
mai rămânea de găsit punctul al doilea. Locul unde 
drumurile celor doi se intersectaseră. Nu ştiam încă unde se 
afla locul acesta, dar mulţumită partenerului meu tăcut 
ştiam cum să-l găsesc. 

Backus o văzu pe Rachel ieşind din parcarea din lateralul 
clădirii FBl-ului într-un Crown Victoria de un albastru închis. 
Făcu stânga pe Charleston şi o luă spre Bulevardul Las 
Vegas. Nu plecă după ea. Conducea un Ford Mustang din 
1997, cu numere de Utah. Luase maşina de la un domn pe 
nume Elijah Willows, care nu mai avea nevoie de ea. Işi 

mută privirea de la maşina lui Rachel şi trecu în revistă 
strada, căutând eventuale mişcări suspecte. 

Din parcarea clădirii vecine, un bloc de birouri, ieşi un 
Grand Am în care se aflau doi bărbaţi. Maşina se înscrise în 
trafic şi se îndreptă în aceeaşi direcţie ca şi Rachel. 

— lată unul, spuse Backus, ca pentru el. 

Aşteptă, şi nu după multă vreme o maşină de teren de un 
albastru închis, cu trei antene pe capotă ieşi din parcarea 
FBl-ului şi o luă pe Charleston, în direcţia opusă faţă de cea 
în care plecase Rachel. După ea ieşi încă un Grand Am, care 
începu să o urmărească. 

— Şi iată-i şi pe al doilea şi al treilea. 

Backus ştia că se executa o manevră de urmărire numită 
„pasărea din cer”. O maşină supraveghea de la distanţă 
maşina urmărită, menţinând un contact vizual cu ea. In 
acelaşi timp, subiectul era urmărit şi prin satelit. Rachel, fie 
că ştia sau nu, primise o maşină cu un transmiţător GPS 
montat pe ea. 

Pe Backus aceste lucruri nu-l deranjau. Ştia că încă putea 
s-o urmărească. Tot ce trebuia să facă pentru asta era să 
nu scape din ochi maşina urmăritorilor, că tot acolo 
ajungea. i 

Porni Mustangul. Inainte să iasă pe Charleston şi să se 
angajeze în urmărirea Grand Am-ului care o urmărea pe 
Rachel, deschise torpedoul. Purta mânuşi chirurgicale de 
cauciuc, de măsură mică pentru a se întinde foarte bine pe 
mâini, aproape invizibile de la distanţă. 

Backus zâmbi. In torpedo era un pistol micuţ, cu numai 
două gloanţe, care avea să-i completeze foarte bine 
arsenalul pe care deja îl adunase. Ştia că îl ghicise foarte 
bine pe Elijah Willows de când îl văzuse pentru prima dată 
pe când pleca de la Slots-o-Fun, o sală de jocuri dinspre 
capătul bulevardului. Da, era exact genul de om pe care-l 
căuta Backus, atât fizic - avea aceeaşi constituţie şi 
dimensiuni asemănătoare dar şi psihic. Simţise o anumită 
detaşare la bărbatul respectiv. Era o persoană însingurată 
şi gata să facă o criză. Pistolul din torpedo reprezenta o 

dovadă în acest sens. Îi întărea lui Backus încrederea în 
alegerea pe care o făcuse. 

Apăsă pedala de acceleraţie şi porni cu motorul ambalat 
pe Charleston. Procedase intenţionat aşa. Ştia că dacă mai 
exista, prin absurd, o a patra maşină urmăritoare, cea mai 
puţin bătătoare la ochi ar fi fost pentru urmăritori maşina al 
cărei şofer dorea să atragă atenţia asupra lui. 

Până la urmă, totul se rezuma la geometria predată în 
şcoală generală. Aveam două vârfuri ale unui triunghi şi 
trebuia să-l găsesc pe al treilea. Era în acelaşi timp simplu 
şi complicat. Pentru a afla acel punct aveam la dispoziţie 
lungimea totală a celor trei laturi ale triunghiului. M-am 
aşezat, mi-am deschis agenda la o pagină nouă şi m-am 
apucat de treabă cu harta lui McCaleb. 

Mi-am amintit că în articolul din Times scria că, în 
conformitate cu  kilometrajul maşinii închiriate, se 
parcursese o distanță totală de 328 de mile. Din câte 
înţelegeam eu, conform teoriei lui McCaleb, această 
distanță totală reprezenta suma lungimii celor trei laturi ale 
triunghiului. Ştiam, mulţumită notițelor de pe marginea 
hărții, că una dintre laturile triunghiului - de la Zzyzx până 
la aeroportul din Vegas - măsura 92 de mile. Asta însemna 
că celelalte două adunau 236 de mile. Distanța aceasta 
putea fi împărţită într-o grămadă de feluri, ceea ce însemna 
că al treilea vârf al triunghiului putea fi localizat într-un 
miliard de locuri de pe hartă. Aveam nevoie de un compas 
pentru a desena triunghiul corect pe hartă, dar trebuia să 
mă descurc cu ce aveam la îndemână. 

Legenda hărţii spunea că un inch? de pe hartă echivala 
cu 50 de mile de teren. Am luat portofelul şi am scos din el 
carnetul de conducere. L-am pus lângă legenda hărţii şi am 
văzut că latura mai scurtă a permisului echivala cu 100 de 
mile pe hartă. Cu ajutorul ei am desenat mai multe 
triunghiuri ale căror două laturi în afara celei deja 
cunoscute, măsurau împreună 236 de mile de drum. Am 
punctat pe hartă locuri aflate atât la nord cât şi la sud de 
baza triunghiului, drumul de la Zzyzx la Las Vegas. Am stat 
douăzeci de minute calculând posibilităţile, punctele în care 
notasem că s-ar fi putut afla vârful triunghiului mergând 
până în Arizona, la Marele Canion şi până în poligoanele 
militare aflate sub stricta supraveghere a Bazei Forţelor 
Aeriene de la Nellis. Am devenit din ce în ce mai frustrat, pe 
măsură ce realizam că posibilităţile erau nenumărate şi că 
aş fi putut deja să fi identificat vârful misterios al 
triunghiului, fără ca eu să-mi dau seama de asta. 

M-am ridicat şi m-am dus la minifrigider, de unde am mai 
luat o bere. Incă ofticat, am deschis telefonul mobil şi l-am 
sunat pe Buddy Lockridge. Mi-a răspuns din nou căsuţa 
vocală. 

— Buddy, unde dracului eşti? 

Am închis telefonul cu o mişcare bruscă. N-aveam 
neapărat nevoie de Buddy în momentul acela. Voiam să ţip 
la cineva, şi el era o ţintă foarte uşoară. 

Am ieşit din nou pe balcon şi m-am uitat după Jane. Nu 
era acolo şi asta m-a dezamăgit puţin. Era un mister pentru 
mine, şi-mi plăcea să vorbesc cu ea. Am trecut în revistă 
parcarea motelului şi avioanele de dincolo de gard şi am 
văzut silueta unui bărbat care stătea în colţul îndepărtat al 
parcării. Pe cap avea o şapcă de baseball neagră, pe care 
scria ceva cu litere aurii, ceva ce n-am putut să desluşesc. 
Era bărbierit şi purta o pereche de ochelari de soare cu 
lentilă oglindă şi un tricou alb. Partea de jos a corpului îi era 


26 Unitate de măsură englezească pentru lungimi, echivalentul a 2,54 
cm. 

ascunsă de maşina alături de care stătea. Părea să se uite 
direct la mine. 

Tipul cu şapcă nu făcu nicio mişcare timp de aproape 
două minute, dar nici eu. Eram tentat să ies din apartament 
şi să cobor în parcare, dar îmi era teamă că, dacă l-aş fi 
pierdut din ochi, chiar şi numai pentru câteva secunde, ar fi 
dispărut. 

Am rămas amândoi în aceleaşi poziţii până când tipul s-a 
mişcat brusc şi a început să traverseze parcarea. Când a 
ieşit de după maşină am văzut că purta o pereche de 
pantaloni scurţi, negri, şi un fel de centură. Tot atunci am 
reuşit să desluşesc cuvântul Security scris pe tricou şi mi- 
am dat seama că probabil lucra pentru Dublu X. A intrat în 
gangul care separa cele două clădiri care compuneau 
motelul şi a ieşit din raza mea vizuală. 

L-am lăsat în pace. Era pentru prima dată când vedeam 
un paznic aici în timpul zilei, dar tot nu mi s-a părut ceva 
suspect. M-am uitat din nou în balconul vecin, după Jane - 
nici urmă de ea - şi m-am întors înăuntru, la măsuţă. 

De data aceasta am încercat o altă abordare a 
geometriei. Am ignorat numărul de mile şi m-am rezumat la 
a mă uita pe hartă. Exerciţiul pe care îl executasem înainte 
mă ajutase să-mi fac o oarecare idee despre cât de departe 
şi de larg putea să se întindă triunghiul pe hartă. Am 
început să studiez drumurile şi oraşele din zona aceasta. De 
fiecare dată când dădeam peste o locaţie interesantă, 
măsurăm distanţa pentru a vedea dacă îmi iese un triunghi 
cu perimetrul de aproximativ 328 de mile. 

Executasem aceste operaţiuni pentru aproape două 
duzini de oraşe, fără măcar să mă apropii de un rezultat 
satisfăcător din punctul de vedere al lungimii perimetrului, 
când am dat de un oraş aflat la nord de bază, care era atât 
de mic, încât pe hartă apărea doar un punctuleţ negru, 
ceea ce în agenda hărţii era indicaţia pentru oraşele cu cel 
mai mic număr de locuitori. Era un orăşel numit Clear. 
Auzisem de locul ăsta şi brusc m-am entuziasmat. Prin 
minte mi-a trecut rapid profilul psihologic al Poetului. 

Am măsurat distanţele, folosindu-mă de carnetul de 
conducere. Clear se afla la aproximativ 80 de mile nord de 
Las Vegas, pe autostrada Blue Diamond. Până la al treilea 
vârf al triunghiului, Zzyzx, erau aproximativ 150 de mile, 
parcurse pe drumuri secundare care traversau graniţa 
statului California, Sandy Valley, şi dădeau în autostrada 1- 
15. Dacă adăugam aceste distanţe bazei triunghiului, 
respectiv distanţei dintre Zzyzx şi aeroportul din Las Vegas, 
îmi ieşea un triunghi cu perimetrul de 322 de mile, cu doar 
şase mile mai puţin decât diferenţa de kilometraj 
înregistrată de maşina închiriată de unul dintre cei şase 
bărbaţi dispăruţi. 

Sângele a început să-mi alerge prin vene. Clear, Nevada. 
Nu fusesem niciodată acolo, dar ştiam că era un oraş de 
bordeluri şi de alte activităţi auxiliare acestora. Ştiam asta 
pentru că de mai multe ori în cariera mea de poliţist 
urmărisem suspecți prin Clear, Nevada. În mai multe ocazii, 
un suspect, care mi se predase de bună voie în Los Angeles 
spusese că şi-a petrecut ultimele nopţi de libertate în 
compania doamnelor din Clear, Nevada. 

Era un loc unde bărbaţii puteau merge în secret, cu 
maximă discreţie şi îşi puteau rezolva treburile fără să lase 
nicio urmă, astfel că nu puteau fi acuzaţi sau suspectaţi că 
se pretaseră la astfel de activităţi imorale. Bărbaţi 
căsătoriţi, celebrităţi, lideri religioşi. Intr-o anume privinţă, 
semăna cu Red Light District din Amsterdam, locul de unde 
Poetul îşi racolase ultimele victime. 

Foarte mult din meseria de poliţist se bazează pe 
urmarea unui instinct şi pe bănuieli. Sigur, faptele şi 
dovezile erau esenţiale, dar instinctul era cel care, de cele 
mai multe ori, ducea la descoperirea acestor lucruri 
esenţiale şi cel care le unea asemenea unui liant puternic. 
Şi acum, dacă mă luam după instinct, aveam o bănuială cu 
privire la Clear. Ştiam că puteam să stau la măsuţa aceea şi 
să tot desenez triunghiuri şi puncte pe hartă încă de multe 
ori, dacă asta voiam. Dar triunghiul care avea în vârf 
orăşelul Clear, era cel care mă atrăgea, cel care-mi umplea 

193 


corpul de adrenalină. Eram convins că desenasem 
triunghiul lui McCaleb. Nu, mai mult decât atât, ştiam că-l 
găsisem. Partenerul meu tăcut. Cu ajutorul notiţelor lui 
criptice știam acum în ce direcţie să merg. Am desenat 
două linii drepte pe hartă cu ajutorul marginii carnetului de 
conducere, completând triunghiul. Am însemnat fiecare colţ 
al triunghiului şi m-am ridicat. 

Ceasul de pe peretele chicinetei arăta că era aproape 
cinci. Am decis că era prea târziu să plec astăzi spre nord. 
Aş fi ajuns aproape seara, şi nu voiam asta. Putea fi 
periculos. Am pus repede la cale un plan, să plec dis-de- 
dimineaţă şi, astfel, urma să am toată ziua la dispoziţie, să 
fac tot ce trebuia în Clear. 

Mă gândeam la ce aveam nevoie pentru excursie când 
am auzit o bătaie în uşă. Am tresărit, chiar dacă mă 
aşteptam la asta. Am mers la uşă să-i dau drumul lui Buddy 
Lockridge. 

Harry Bosch deschise uşa şi Rachel observă că era furios. 
Era gata să spună ceva când o văzu şi se abţinu. Işi dădu 
astfel seama că aştepta pe altcineva, şi că persoana 
respectivă întârzia. 

— Agent Walling. 

— Aşteptai pe cineva? 

— Ăăă, nu, nu chiar. 

Văzu că aruncă o privire în spatele ei, spre parcare. 

— Pot să intru? 

— Sigur, intră, îmi cer scuze. 

Se dădu la o parte şi ţinu uşa. Ea intră într-un apartament 
mic şi obosit, sărăcuţ mobilat şi zugrăvit în culori depresive, 
în stânga, era o măsuţă care părea a data din anii '60, pe 
care văzu o sticlă de bere, o agendă şi un atlas deschis la o 
hartă a statului Nevada. Bosch se duse repede la masă şi 


194 


închise atlasul şi agenda apoi le puse una peste cealaltă. 
Rachel văzu că pe masă mai era şi carnetul lui de 
conducere. 

— Deci, ce te aduce aici, în acest loc minunat? întrebă el. 

— Voiam să văd ce mai faci, spuse ea, cu suspiciune în 
voce. Sper că nu te-am speriat prea tare cu mesajul nostru 
de bun venit, astăzi. 

— Deloc. E ceva obişnuit în meseria asta. 

— Sunt convinsă că aşa e. 

— Cum m-ai găsit? 

Ea păşi mai departe în cameră. 

— Plăteşti pentru apartamentul ăsta cu un card de credit. 

Bosch dădu din cap, dar nu fu surprins de viteza sau de 
legalitatea îndoielnică a căutărilor FBl-ului. Ea trecu mai 
departe, arătând cu capul spre atlasul de pe măsuţă. 

— Plănuieşti o mică vacanţă? Vreau să spun, acum, că nu 
mai lucrezi la caz. 

— Da, o călătorie. 

— Unde? 

— Incă nu sunt sigur. 

Ea zâmbi şi se întoarse spre uşa deschisă a balconului. 
Prin ea se vedea un avion particular care părea foarte 
scump, parcat lângă gardul motelului. 

— Înregistrările facturilor cardului tău de credit spun că 
plăteşti chirie pe apartamentul ăsta de mai bine de nouă 
luni. Cu întreruperi, dar destul de mici. 

— Da, aşa am căpătat reducerea pentru închiriere pe 
termen lung. Dacă stai să socoteşti, vine cam douăzeci de 
dolari pe zi sau cam aşa ceva. 

— Probabil că e prea mult. 

Se întoarse şi trecu în revistă locul, de parcă l-ar fi văzut 
pentru prima dată. 

— Da. 

Stăteau amândoi în picioare. Rachel ştia că el nu voia ca 
ea să se aşeze sau să stea prea mult din cauza vizitatorului 
pe care-l aştepta. Aşa că se decise să împingă lucrurile mai 

departe. Fără să fie invitată, se aşeză pe canapeaua 
vărgată. 

— De ce stai în locul ăsta de mai bine de nouă luni? 
întrebă ea. 

El trase un scaun de lângă măsuţă, îl aduse mai aproape 
Şi se aşeză. 

— N-am niciun amestec în chestia asta, dacă asta te 
interesează. 

— Nu, nu m-am gândit că ai avea vreun amestec. Eram 
doar curioasă, doar atât. Nu-mi pari genul pasionat de 
jocuri de noroc - cel puţin nu de jocurile pe bani. Şi locul 
ăsta arată ca pentru cei împătimiţi. 

Dădu din cap. 

— Aşa şi este. Jucători şi oameni care au alt fel de 
dependențe. Eu sunt aici pentru că fiica mea locuieşte aici. 
Impreună cu mama ei. Am încercat să o cunosc mai bine. 
Cred că ea reprezintă dependenţa mea. 

— Câţi ani are? 

— O să împlinească şase ani în curând. 

— Drăguţ. Şi mama ei e Eleaonor Wish, fosta agentă FBI? 

— Despre ea e vorba. Ce pot să fac pentru tine, agent 
Walling? _ 

Rachel zâmbi. li plăcea de Bosch. Trecea direct la 
subiect. Aparent nu se lăsa intimidat de nimeni. Se întrebă 
de unde venea asta. Oare din faptul că purtase o insignă 
sau pentru că trecuse prin multe? 

— Mai întâi, poţi să-mi spui Rachel. Dar cred că 
întrebarea e, de fapt, ce pot face eu pentru tine. Voiai să 
iau legătura cu tine, nu-i aşa? 

Râse, dar în râsul lui nu era niciun pic de umor. 

— Despre ce vorbeşti? 

— Intâlnirea aceea. Privirile pe care mi le-ai aruncat, 
modul cum dădeai din cap, zâmbetele, toate chestiile 
acelea. M-ai ales pe mine dintre toţi cei de acolo. Ai 
încercat să iniţiezi o legătură cu mine. Ai încercat să 
echilibrezi lucrurile, să schimbi un joc de trei contra unu, 
într-unul de doi contra doi. 

Bosch ridică din umeri şi se uită spre balcon. 

— A fost un fel de încercare. Eu... Nu ştiu. M-am gândit că 
nu beneficiai de un tratament corect acolo, atâta tot. Şi 
cred că ştiu cum e să fii tratat aşa. 

— Au trecut opt ani de când cei de la Birou m-au tratat 
corect. 

Îşi întoarse privirile către ea. 

— Şi totul din cauza lui Backus? 

— Din cauza lui şi a altor lucruri. Am făcut câteva greşeli 
şi Biroul nu uită niciodată. 

— Ştiu şi eu cum e asta. 

Se îndreptă în scaun. 

— Eu beau o bere, spuse el. Vrei şi tu una sau eşti aici în 
interes de serviciu? 

— Aş bea şi eu una, fie că sunt în serviciu, fie că nu. 

Se ridică în picioare, luă sticla de bere de pe masă şi se 
duse către frigider. Puse sticla goală în chiuvetă şi scoase 
alte două din frigider. Le deschise şi le aduse către zona 
care aservea drept sufragerie. Rachel ştia că trebuie să 
rămână atentă şi să aibă grijă. In jocul acesta era o 
diferenţă infimă între vânător şi pradă. 

— Am şi pahare în dulap, intră în costul apartamentului, 
dar eu n-aş bea din ele, spuse el, întinzându-i sticla. 

— Nu-i nimic, beau din sticlă. 

Îşi luă sticla şi o ciocni de a lui. Apoi luă o înghiţitură 
scurtă. Sierra Nevada, avea un gust bun. Işi dădu seama că 
el o urmărea, să vadă dacă bea sau doar se prefăcea. Se 
şterse la gură cu dosul palmei, chiar dacă nu avea nevoie 
să facă asta. 

— Are gust bun. 

- Sigur că are. Ca urmare, ce rol ţi-a fost repartizat? Sau 
trebuie numai să stai şi să nu spui nimic - ca agentul Zigo? 

Rachel îi aruncă un zâmbet scurt. 

— Da, nu cred că l-am auzit articulând o propoziţie 
completă, cel puţin nu încă. Dar eu sunt aici doar de două 
zile. In principiu, m-au adus pentru că nu prea aveau de 
ales. Eu aveam povestea aia cu Bob Backus, şi GPS-ul mi-a 

fost trimis mie la Quantico, chiar dacă eu n-am mai pus 
piciorul acolo de opt ani. După cum ţi-ai dat seama şi tu în 
rulotă, chestia asta s-ar putea să aibă legătură cu mine. 
Poate, da, poate, nu, dar asta înseamnă că sunt şi eu 
implicată. 

— Şi de unde te-au adus? 

— Rapid City. 

Bosch se strâmbă. Ă 

— Nu, acolo totul era bine, spuse ea. Inainte de asta a 
fost Minot, Dakota de Nord. Un birou cu un singur agent. 
Cred că în al doilea an petrecut acolo am avut parte şi de o 
primăvară. A 

— Mamă, urât. In LA, dacă vor să scape de tine aplică 
aşa-numita „terapie de autostradă”, adică te transferă în 
divizia cea mai îndepărtată de casă, ca să te lupţi în fiecare 
zi cu traficul. După doi, trei ani de navetă timp de două ore 
pe zi, majoritatea oamenilor îşi dau demisia. 

— Asta ţi s-a întâmplat şi ţie? 

— Nu, dar probabil că deja ştii ce mi s-a întâmplat mie. 

Nu-i răspunse la această remarcă, şi se mişcă repede în 
cealaltă parte. 

— Cei de la Birou au la dispoziţie o ţară întreagă. Nu-i zic 
„terapie de autostradă”, ci „detaşare dură”. Te trimit acolo 
unde nu vrea să meargă nimeni. Şi sunt o grămadă de 
astfel de locuri, în care pot îngropa un agent, dacă chiar vor 
asta. În Minot, nu aveam decât cazuri legate de rezervaţie, 
iar rezidenții nu prea agreau modul de convingere specific 
Biroului. Rapid City a reprezentat doar o îmbunătăţire 
minoră. Măcar erau trei agenţi în birou. Colegii mei, 
naufragiaţii. Ne distram de minune, că nu prea era stres, 
înţelegi ce vreau să spun? 

— Da. Cât ai stat acolo? 

— În total, opt ani. 

— lisuse! 

Ea dădu din mână a lehamite, de parcă totul trecuse 
de-acum de mult. Ştia că îl atrage. Destăinuirile ei îl făceau 
să aibă încredere în ea. Şi îşi dorea încrederea lui. 

— Spune-mi, zise ei. S-a întâmplat aşa pentru că tu ai 
fost mesagerul? Pentru că l-ai împuşcat cu Backus? Sau 
pentru că a reuşit să scape? 

— Toate astea şi altele. Fraternizarea cu inamicul, 
mestecatul gumei în clasă, chestiile obişnuite. 

El o aprobă dând din cap. 

— De ce n-ai plecat, pur şi simplu, Rachel? 

— Ei bine, Harry, pentru că voiam ca ei să câştige. 

El dădu din nou din cap şi ea reuşi să vadă o sclipire în 
ochii lui. Făcu legătura între acea sclipire şi răspuns. Ştia 
asta, o putea simţi şi era bine. 

— Pot să-ţi spun ceva neoficial, Harry? 

— Sigur. 

— În momentul acesta, misiunea mea este să stau cu 
ochii pe tine. 

— Pe mine? De ce? Nu ştiu dacă ai fost atentă în biroul 
acela al vostru, pe roţi, dar am cam fost dat afară din 
ancheta asta. 

— Da, şi sunt sigură că ţi-ai făcut bagajele şi te pregăteşti 
să pleci. 

Se întoarse şi se uită spre masă, la atlas şi la agendă. 
Apoi se întoarse spre el şi spuse pe un ton egal, dar 
hotărât. 

— Sarcina mea este să stau cu ochii pe tine şi să te 
pleznesc rău dacă te apropii cumva de ancheta noastră. 

— Uite ce e, agent Walling, nu cred că... 

— Acum nu te formaliza brusc cu mine. 

— Bine, atunci Rachel. Dacă asta reprezintă vreun fel de 
ameninţare, atunci bine, am primit mesajul. Am înţeles. Dar 
nu cred că tu... 

— Nu te ameninţ. Am venit să-ţi spun că nu am de gând 
să îmi execut misiunea. 

El se întrerupse şi o privi lung un moment. 

— Ce vrei să spui? 

— Vreau să spun că te-am verificat. Ai avut dreptate cu 
chestia asta. Ştiu câte ceva despre tine şi ştiu ce fel de 
poliţist ai fost. Ştiu ce s-a întâmplat în trecut între tine şi 

Birou. Ştiu toate astea şi mai ştiu că eşti mai mult decât 
pari la prima vedere. Şi părerea mea e că ai mirosit tu ceva, 
că astăzi ne-ai spus doar un pic, cât să scapi întreg din 
rulota aceea. 

Se opri şi aşteptă, iar într-un final el răspunse. 

— Hei, ştii ceva, dacă toate astea sunt, de fapt, 
complimente, atunci le accept. Dar ce vrei totuşi să-mi 
spui? 

— Vreau să spun că şi eu am un trecut. Şi nu am de gând 
să stau de-o parte în timp ce ei sunt pe urmele lui Backus, 
n-am de gând să stau în birou şi să fac cafele, şi dacă tot 
suntem într-un oraş al jocurilor de noroc, eu pariez pe tine. 

Bosch nu se mişcă şi nici nu spuse nimic pentru ceva 
vreme. Îi urmări ochii negri, în timp ce el rumega cele spuse 
de ea. Ştia că risca foarte mult cu el. Dar cei opt ani 
petrecuţi în Badlands o făcuseră să aibă despre riscuri o 
părere diferită de cea pe care o avea pe vremea când era la 
Quantico. 

— Dă-mi voie să te întreb ceva, spuse el într-un final. De 
ce nu te-au cazat într-o cameră de hotel cu două gărzi 
înarmate la uşă? Ştii, în caz că apare Backus prin preajmă. 
Aşa cum ai spus şi tu, toată chestia asta poate avea 
legătură cu tine. Mai întâi, Terry McCaleb, apoi tu. 

Ea clătină din cap. Nu era de acord cu ideea. 

— Pentru că poate mă folosesc. Poate eu sunt momeala. 

— Şi te folosesc? 

Ridică din umeri. 

— Nu ştiu. Nu sunt la curent cu tot ce se întâmplă în 
ancheta asta. Oricum, nu contează. Dacă vrea să vină după 
mine, atunci să vină. N-am de gând să mă ascund într-o 
cameră de hotel. Nu când el e acolo, afară, nu cât timp am 
alături de mine pe prietenii mei buni, Sig şi Glock. 

— Oh, un agent cu două pistoale. Interesant. Mai toţi 
poliţiştii cu două pistoale pe care i-am cunoscut aveau şi un 
exces de testosteron. Nu-mi plăcea să lucrez cu ei. 

Rostise aceste cuvinte cu un zâmbet în voce. Rachel ştia 
că era foarte aproape să-l agaţe. 

— Nu le port pe amândouă odată. Unul la muncă, altul în 
restul timpului. Şi văd că încerci să schimbi subiectul. 

— Şi subiectul ar fi? 

— Următoarea ta mişcare. Uite ce e, ştii cum spun ăia în 
filme, putem să facem asta cu frumosul sau... 

— Sau mă loviți peste faţă cu o carte de telefon. 

— Exact. Lucrezi singur, contra curentului, dar e evident 
că ai instincte bune şi că probabil, ştii chestii despre cazul 
ăsta, chestii pe care noi nu le ştim încă. De ce n-am lucra 
împreună? 

— Şi ce se va întâmpla când agentul Dei şi restul celor de 
la FBI află despre treaba asta? 

— O să-mi asum riscul, o să iau totul asupra mea. Dar n-o 
să-mi fie prea greu. Ce-mi mai pot face? Să mă trimită 
înapoi în Minot? Mare scofală. 

El dădu din cap. Rachel îl urmări, încercând să-i pătrundă 
ochii aceia negri, să-şi dea seama de cum îi funcţiona 
mintea. După părerea ei, Bosch punea ancheta asta 
înaintea orgoliului, vanităţii şi a altor meschinării. Avea să 
rumege propunerea şi până la urmă avea să-şi dea seama 
că era singura cale de urmat. 

Într-un final, dădu din nou din cap şi începu să vorbească. 

— Ce faci mâine dimineaţă? 

— Stau cu ochii pe tine. De ce? 

— Unde stai? 

— La Embassy Suites, pe Paradise, lângă Harmon. 

— Trec eu să te iau pe la opt. 

— Şi unde mergem? 

— În vârful triunghiului. 

— Cum adică? Unde? 

— O să-ţi explic mâine. Mă gândesc că pot avea 
încredere în tine, Rachel, dar hai să luăm lucrurile pe rând. 
Mergi cu mine? 

— Bine, Bosch, o să merg cu tine. 

— lar eşti oficială cu mine? 

— Mi-a scăpat. Chiar nu vreau să fiu oficială cu tine. 

Zâmbi şi îl urmări cum încerca s-o citească. 

— Bine, atunci ne vedem mâine, spuse el. Acum trebuie 
să mă pregătesc, vreau să mă duc să-mi văd copilul. 

Se ridică, şi ea îl imită. Mai luă o înghiţitură de bere şi 
apoi puse pe masă sticla pe jumătate plină. 

— La ora opt, mâine, spuse ea. Treci tu să mă iei? 

— Exact. 

— Eşti sigur că nu vrei să conduc eu? Benzina o plăteşte 
Uncheşul. 

— Nicio problemă. Poţi să iei cu tine şi fotografiile cu cei 
şase tipi dispăruţi? Eu le aveam în tăietura aceea de ziar, 
dar agentul Dei m-a lăsat fără ea. 

— Să văd ce pot să fac. Dar, probabil, o să găsesc pe 
undeva un set de poze în plus. 

— Şi încă ceva. Adu-ţi amândoi prietenii. 

— Ce prieteni? 

— Sig şi Glock. 

Zâmbi şi clătină din cap spre el. 

— Tu n-ai dreptul să porţi armă, nu-i aşa? Cel puţin nu 
legal. 

— Nu. N-am voie. Şi nici nu port. 

— Probabil că te simţi ca şi când ai umbla gol. 

— Da, poţi să spui şi aşa. 

Rachel îl mai gratulă cu un zâmbet. 

— Ei bine, eu nu-ţi dau nicio armă, Harry. Nici să nu te 
gândeşti. 

El ridică din umeri. 

— Trebuia să încerc şi eu. 

Deschise uşa şi o conduse afară. După ce el o închise, ea 
parcurse cei câţiva paşi care o despărţeau de parcare, apoi 
se întoarse şi se uită spre uşă. Se întrebă dacă o urmărea 
prin vizor. Se urcă în Crown Vic-ul pe care-l luase din 
parcarea Biroului. Ştia că mergea pe sârmă, că forţa 
limitele dezastrului. Tot ce-i deconspirase lui Bosch, faptul 
că-i acceptase propunerea de a merge cu el a doua zi, era 
destul să provoace un sfârşit dezastruos al carierei ei, dacă 
lucrurile mergeau rău. Dar nu-i păsa. Era în oraşul jocurilor 

de noroc. Avea încredere în Bosch şi avea încredere şi în 
ea. N-avea gări lase să câştige. 

Pe când dădea cu spatele pentru a ieşi din parcare, 
observă o altă maşină oprind lângă motel. Din ea cobori un 
bărbat rotofei, cu părul decolorat de soare şi îmbrăcat cu o 
cămaşă hawaiiană. Tipul studie numerele de pe uşile 
camerelor. În mână avea un plic gros sau un dosar care 
părea îngălbenit şi vechi. Rachel îl urmări cum bâjbâi puţin 
şi apoi merse direct la uşa cu numărul 22. Uşa lui Bosch. 
Aceasta se deschise înainte ca el să apuce să bată. 

Rachel termină de dat cu spatele, scoase maşina din 
parcare şi o luă spre Koval. Inconjură cvartalul şi opri într- 
un loc care-i permitea să ţină sub observaţie ambele ieşiri 
din parcarea motelului mizer în care stătea Bosch. Era 
sigură că Bosch punea ceva la cale şi avea să afle despre 
ce era vorba. 

Backus nu apucase să-l vadă prea bine pe bărbatul care 
răspunsese la uşa camerei de motel la care bătuse Rachel 
Walling. Dar i se păru că-l recunoaşte dintr-o vreme trecută 
demult. Simţi cum pulsul i se accelerează. Dacă avea 
dreptate în privinţa bărbatului din camera 22, miza jocului 
crescuse considerabil. 

Studie motelul şi îşi evaluă situaţia. Localizase cele trei 
maşini de urmărire ale Biroului. Agenţii se ţineau la 
depărtare. Unul dintre ei plecase din dispozitiv şi se 
aşezase pe o bancă, pe cealaltă parte a Kovalului. Părea 
nelalocul lui în peisaj - purta un costum gri şi se prefăcea 
că aşteaptă autobuzul - dar ăsta era stilul FBl-ului. 

Asta însemna că Backus se putea desfăşura în ceea ce 
priveşte motelul. Acesta avea o formă de L, iar pe toate 
părţile clădirii erau parcări. Işi dădu seama că, dacă s-ar fi 
dus pe partea cealaltă a clădirii, ar fi putut să-l zărească 

printr-o fereastră sau prin balcon pe bărbatul care era acum 
cu Rachel. 

Se hotărî să nu rişte şi să nu se mute cu tot cu maşină în 
parcarea din spatele motelului. Această mişcare ar fi putut 
atrage atenţia agentului care ocupa banca de vizavi. 
Deschise portiera şi se strecură afară. Plafoniera maşinii era 
oprită, aşa că nu exista riscul să fie descoperit. Merse în 
patru labe printre două maşini, apoi se îndreptă şi-şi trase o 
şapcă de baseball pe cap. Pe şapcă scria UNLV. 

Backus traversă holul de la parterul motelului de două 
etaje. Trecu de automatele de sucuri şi de dulciuri, ieşi pe 
partea cealaltă şi o porni agale prin parcarea din spate, 
prefăcându-se că îşi caută maşina. Se uită în sus, spre 
balconul luminat care credea că aparţine camerei unde 
intrase Rachel. Văzu că uşa glisantă era deschisă. 

Tot uitându-se înjur, în căutarea aşa-zisei maşini, Backus 
observă că agentul aşezat pe banca de vizavi nu putea să 
vadă şi în parcarea din spate. Deci aici nu putea fi urmărit 
de nimeni. Se îndreptă agale spre balconul vizat şi se opri 
chiar sub el. Incercă să audă prin uşa întredeschisă ce-şi 
spuneau cei din cameră. Putea auzi vocea lui Rachel, dar 
nu-i distingea exact cuvintele, până când, la un moment 
dat, auzi foarte clar: „Ca şi când ai umbla gol”. 

Aceste cuvinte îl băgară în ceaţă şi-l intrigară în acelaşi 
timp. Se gândea să escaladeze zidul până la etaj, ca să 
audă mai bine conversaţia din camera 22. Dar se răzgândi 
repede, la auzul unei uşi închizându-se. Bănui că Rachel 
tocmai plecase. Backus se întoarse în hol şi se ascunse în 
spatele unui automat de Coca-Cola. Auzi cum pornea un 
motor. Aşteptă şi continuă să asculte. Sesiză sunetul unei 
alte maşini care intra în parcare. Se desprinse de automatul 
de răcoritoare şi se furişă până la colţ ca să poată arunca o 
privire în parcare. Văzu un tip coborând dintr-un taxi. ÎI 
recunoscu imediat. Era partenerul de afaceri al lui Terry 
McCaleb. Nu avea niciun dubiu. Backus se simţea de parcă 
dăduse peste o comoară plină de intrigi şi mistere. Ce voia 
Rachel să facă? Cum făcuse legătura cu partenerul lui 

McCaleb atât de repede? Şi ce căuta aici poliţia din Los 
Angeles? 

Se uită dincolo de taxi şi văzu maşina lui Rachel ieşind 
din parcare îndepărtându-se. Aşteptă un moment apoi văzu 
Grand Am-ul oprindu-se şi culegându-l şi pe tipul de pe 
bancă, apoi îndepărtându-se. Backus îşi trase din nou 
cozorocul şepcii pe ochi şi ieşi din hol. Se îndreptă spre 
maşină. 

Mă uitam prin vizor, gândindu-mă la agentul Walling şi 
întrebându-mă cum de nici brutalitatea slujbei şi nici 
asprimea specifică Dakotei nu reuşiseră să o lase fără focul 
acela lăuntric sau fără umor. Îmi plăcea pentru asta, 
simţeam că între noi se formase o oarecare legătură. Mă 
gândeam că puteam să am încredere în ea, dar, în acelaşi 
timp, nu puteam să nu mă gândesc că fusesem jucat pe 
degete în stil profesionist. Eram sigur că nu-mi spusese tot 
ce avea de gând, nimeni nu face asta niciodată, dar îmi 
spusese destul. Ne doream acelaşi lucru, poate din motive 
diferite. Dar nu mă îndoiam de corectitudinea deciziei mele 
de a o lua cu mine în excursia pe care o plănuiam în 
dimineaţa următoare. 

Imaginea pe care o vedeam prin vizor se umplu brusc cu 
silueta deformată a lui Buddy Lockridge. Am deschis uşa 
înainte să apuce să bată şi l-am tras repede înăuntru. Mă 
întrebam dacă Walling îl văzuse în timp ce pleca. 

— Sincronizare perfectă, Buddy. Ai vorbit cu cineva, te-a 
oprit cineva pe drum, venind încoace? 

— Unde, aici? 

— Da, aici. 

— Nu, doar ce m-am dat jos din taxi. 

— Bine, atunci unde ai fost? 

Îşi justifică întârzierea, spunându-mi că nu a găsit niciun 
taxi la Bellagio, o poveste din care nu credeam o iotă. Când 
am luat cele două dosare pe care le ţinea în braţe, am 
observat că unul dintre buzunarele jeanşilor îi era umflat. 

— Nu mă tromboni, Buddy. Poate că se găsesc greu 
taxiuri în oraşul ăsta, dar nu la Bellagio. Acolo sunt 
întotdeauna taxiuri. Am întins mâna şi l-am bătut peste 
buzunarul plin. Te-ai oprit să joci ceva, nu-i aşa? Ai un 
buzunar plin de jetoane. 

— Uite ce e, m-am oprit să dau repede câteva mâini la 
blackjack înainte să plec. Dar am avut noroc, omule. Parcă 
nu puteam pierde. Uite-te la asta. Băgă mâna în buzunar şi 
scoase un pumn de jetoane de cinci dolari. Spărgeam tot! 
Şi doar nu poţi pleca atunci când ai noroc. 

— Da, minunat. Asta o să te ajute să plăteşti camera pe 
care ţi-ai luat-o. 

Buddy se uită în jur, la apartamentul meu, evaluându-l. 
Prin uşa balconului intra zgomotul traficului şi al avioanelor. 

— Bucuros, spuse el. N-am de gând să stau aici. 

Aproape că am izbucnit în râs, mai ales, că-i văzusem şi 
barca. 

— Ei bine, poţi să stai unde vrei, pentru că nu mai am 
nevoie de tine. Mulţumesc că mi-ai adus dosarele. 

Făcu ochii mari. 

— Cum? 

— Am un partener nou. FBl-ul. Aşa că te poţi întoarce în 
LA cât de repede poţi sau poţi să stai să joci blackjack la 
Bellagio cât vrei. O să-ţi plătesc biletul de avion, aşa cum 
ţi-am promis, o să plătesc şi pentru elicopter şi o să-ţi dau 
şi patruzeci de dolari pentru cameră. Asta e tariful pentru o 
zi aici. Am ridicat dosarele. Şi mai adaug şi două sute 
pentru tine, pentru timpul pe care l-ai pierdut ducându-te 
după astea şi aducându-mi-le aici. 

— Nici vorbă, omule. Am bătut atâta cale până aici, 
omule. Pot să-ţi fiu de ajutor. Am mai lucrat cu agenţi şi 
înainte, când lucram împreună cu Terry la o chestie. 

— Asta a fost atunci, Buddy, acum e altceva. Hai, te duc 
eu înapoi la hotel. Am auzit că nu se prea găsesc taxiuri, şi, 
oricum, eu merg în direcţia aceea. 

Am închis uşa de la balcon apoi l-am condus afară din 
apartament şi am încuiat uşa. Am luat dosarele cu mine, să 
le citesc mai târziu. Când coboram treptele spre parcare 
m-am uitat după paznicul pe care-l văzusem mai devreme, 
dar nu era nici urmă de el. Apoi m-am uitat după Rachel 
Walling, dar nici pe ea n-am văzut-o. Am zărit-o în schimb 
pe vecina mea, pe Jane, punând o cutie de pantofi în 
portbagajul unei maşini, un Monte Carlo alb. Din poziţia în 
care mă aflam, am putut observa că în portbagaj mai erau 
şi alte cutii, unele chiar mai mari. 

— Ar fi mai bine şi pentru tine dacă aş rămâne şi eu aici, 
spuse Buddy, cu o urmă de protest în voce. Nu poţi avea 
încredere în Birou, omule. Terry a fost la ei, şi nici măcar el 
n-avea încredere în ei. 

— Ştiu, Buddy, am avut şi eu de-a face cu Biroul timp de 
treizeci de ani. 

Se mulţumi să clatine din cap. Am urmărit-o pe Jane 
urcând în maşină şi ieşind din parcare cu spatele. Mă 
întrebam dacă nu cumva o vedeam pentru ultima oară. Mă 
întrebam dacă nu cumva o speriasem spunându-i că eram 
un fost poliţist şi o făcusem astfel să fugă. Poate că auzise o 
parte a conversaţiei mele cu agentul Walling, pereţii 
camerei fiind destul de subţiri. 

Comentariile lui Buddy despre Birou îmi aduseră aminte 
de ceva. 

— Ştii, când o să te întorci acasă, agenţii Biroului or să 
vrea să stea de vorbă cu tine. 

— Despre ce? 

— Despre GPS. L-au găsit. 

— Oau, super! Adică nu l-a furat Finder? Shandy a fost? 

— Cred că da. Dar veştile nu sunt atât de bune, Buddy. 

— Cum aşa? 

Am descuiat Mercedesul şi ne-am urcat în maşină. M-am 
uitat spre Buddy în timp ce porneam motorul. 

— Toate coordonatele locurilor de pescuit au fost şterse. 
Acum, în memoria aparatului nu mai e salvat decât un 
singur loc, şi acolo nu prea poţi să prinzi peşte. 

— Ah, la naiba! Ar fi trebuit să-mi dau seama. 

— Oricum, o să-ţi pună câteva întrebări despre el, despre 
Terry şi despre acea ultimă cursă. Aşa cum am făcut şi eu. 

— Deci sunt în urma ta, ha? Incearcă să te prindă din 
urmă. Eşti grozav, omule. 

— Nu chiar. 

Ştiam ce avea să urmeze. Buddy se întoarse în scaun şi 
se aplecă spre mine. 

— la-mă cu tine, Harry. Îţi spun, chiar îţi pot fi de ajutor. 
Sunt isteţ. Mă prind de nişte lucruri. 

— Pune-ţi centura, Buddy. 

Am pornit brusc cu spatele, înainte să poată schiţa vreun 
gest, şi aproape că s-a izbit de bord. 

Am luat-o spre bulevardul principal şi ne-am croit încet 
drum spre Bellagio. Era seara devreme, trotuarele se 
răcoriseră şi se umpleau încet de lume. Am văzut că şi 
tramvaiele suspendate şi pasarelele se umpleau şi ele. 
Neoanele puternice de pe fiecare faţadă luminau seara, 
transformând-o parcă într-un apus strălucitor. Parcă. Buddy 
continua să încerce să mă convingă să-i fac şi lui loc în 
investigația mea, dar am reuşit să mă eschivez de fiecare 
dată. După ce am ocolit fântâna imensă din faţă şi am 
trecut de poarta gigantică a cazinoului, i-am spus portarului 
că venisem să iau pe cineva, iar el mi-a făcut semn spre o 
curbă şi mi-a spus să nu-mi las maşina acolo 
nesupravegheată. 

— Pe cine luăm? m-a întrebat Buddy, cu un glas 
încrezător. 

— Pe nimeni. Am spus şi eu aşa. Uite ce e, Buddy, vrei să 
lucrezi cu mine? Atunci stai în maşină pentru câteva 
minute, ca să nu o ridice. Eu am puţină treabă pe aici. 

— Ce treabă? 

— Vreau să văd dacă găsesc pe cineva aici. 

— Pe cine? 

Am sărit din maşină şi am închis portiera fără să-i 
răspund. Ştiam că răspunsul l-ar fi făcut pe Buddy să pună 
o nouă întrebare şi chiar n-aveam timp pentru aşa ceva. 

Cunoşteam Bellagio aşa cum cunoşteam şi serpentinele 
de pe şoseaua Mulholland. Aici îşi câştiga existenţa 
Eleaonor Wish, fosta mea soţie. Aici venisem de mai multe 
ori să o văd la treabă. Mi-am croit repede drum prin 
cazinoul pluşat, pe lângă snopul de aparate, spre camera 
de pocher. 

Doar la câteva mese era activitate. Era prea devreme. 
Am trecut rapid în revistă cei treisprezece jucători, dar n- 
am văzut-o pe Eleaonor. M-am uitat spre podium şi l-am 
văzut pe şeful de sală, un tip care mă cunoştea de pe 
vremea când o aduceam pe Eleaonor şi apoi mai rămâneam 
o vreme, urmărind-o cum joacă. M-am dus spre el. 

— Freddy, ce se mai întâmplă? 

— Se întâmplă să se fâţâie o grămadă de dosuri pe aici în 
seara asta. 

— Asta e bine, măcar ai şitu la ce să te uiţi. 

— Nu mă plâng. 

— Ştii cumva, Eleaonor vine în seara asta? 

Eleaonor avea obiceiul să îl anunţe pe şeful de sală dacă 
voia să vină să joace într-o noapte anume. Uneori, chiar 
cerea să-i fie rezervat un loc la masa jucătorilor mari sau a 
celor experimentați. Alteori, organizau şi partide private. 
Într-un fel, fosta mea soţie era una dintre atracțiile secrete 
ale Vegas-ului. Era o femeie foarte atractivă, care juca 
pocher al dracului de bine. Asta reprezenta o provocare 
pentru anumiţi bărbaţi. Cazinourile isteţe cunoşteau chestia 
asta şi profitau de ea. Eleaonor era întotdeauna tratată bine 
la Bellagio. Dacă avea nevoie de ceva - o băutură, un 
apartament sau îndepărtarea de la masă a unui jucător 
necioplit - se rezolva imediat. Fără niciun fel de întrebări. Şi 
tocmai de aceea venea aici în nopţile în care dorea să 
joace. 

— Da, vine, mi-a spus Freddy. Deocamdată n-am nimic 
pentru ea, dar vine, oricum. 

Am aşteptat puţin înainte să-l lovesc cu o altă întrebare. 
Trebuia să abordez cu fineţe toată chestia asta. M-am 
rezemat de balustradă şi m-am uitat nepăsător cum 
dealerul întorcea ultimele trei cărţi la o masă unde se juca 
hold'em”. Cărţile foşneau pe postavul albastru, scoțând 
parcă nişte şoapte. Cinci persoane aşteptau rândul acela de 
cărţi. M-am uitat la feţele câtorva dintre ele, în timp ce se 
uitau la ultima carte. Voiam să văd dacă desluşeam vreun 
semn, dar n-am reuşit. 

Eleaonor îmi spusese odată că adevărații jucători 
numeau acea ultimă, carte de la jocul de hold'em „râul”, 
pentru că îţi putea da viaţă, la fel de bine cum te putea şi 
omori. Dacă îţi jucai mâna în speranţa acelei ultime cărţi, 
totul depindea de ea. Trei dintre cei cinci jucători îşi 
aruncară cărţile imediat. Ceilalţi doi nu mai ridicară miza, 
iar unul dintre ei câştigă potul cu trei şeptari. 

— Şi pe la ce oră spunea că apare? l-am întrebat eu pe 
Freddy. 

— Aăă, a spus că vine ca de obicei. Adică pe la opt. 

În ciuda încercărilor mele de a părea cât mai detaşat, am 
simţit că Freddy devenea ezitant, dându-şi seama că, de 
fapt, ar fi trebuit să-i ţină partea lui Eleaonor şi nu fostului 
ei soţ. Aflasem însă ce mă interesa, aşa că am plecat. 
Eleaonor plănuia s-o culce pe fiica noastră şi apoi să vină la 
muncă. Maddie avea să rămână cu dădaca. 

Când m-am întors la intrarea în cazino mi-am găsit 
maşina goală. M-am uitat după Buddy şi l-am văzut vorbind 
cu unul dintre portari. L-am strigat şi i-am făcut semn de 
rămas-bun. Dar a început să alerge spre mine şi m-a prins 
lângă portiera Mercedesului. 

— Pleci? 


27 Varietate de pocher în care jucătorii primesc la început câte două 
cărţi, apoi dealerul întoarce o carte, apoi încă una şi la sfârşit trei odată. 
La fiecare întoarcere, jucătorii pot ridica miza, urmând să câştige cel 
care reuşeşte cea mai bună combinaţie din totalul celor şapte cărţi - 
două în mână şi cinci pe masă. 

— Da, după cum ţi-am spus. Am lipsit doar câteva 
minute. Mulţumesc c-ai stat în maşină, aşa cum te-am 
rugat. 

Nu s-a prins. 

— Nicio problemă, a spus el. L-ai găsit? 

— Pe cine? 

— Pe tipul pe care l-ai căutat înăuntru. 

— Da, Buddy, l-am găsit. Ne vedem... 

— Haide, omule, hai să facem chestia asta împreună. 
Terry a fost şi prietenul meu. 

Asta m-a făcut să mă opresc pentru un moment. 

— Buddy, înţeleg asta. Dar cel mai bun lucru pe care-l 
poţi face tu acum, dacă vrei să faci ceva pentru Terry, e să 
te duci acasă, să aştepţi să apară şi agenţii şi să le spui 
absolut tot ce ştii. Să nu ascunzi nimic. 

— Adică pot să le spun şi că m-ai trimis să fur dosarele 
acelea de pe barcă şi că m-ai pus să scot pozele acelea? 

Acum încerca să mă necăjească, pentru că înţelesese, în 
sfârşit, că ieşise din peisaj. 

— Nu-mi pasă dacă le spui asta, i-am zis eu. Ţi-am spus, 
acum lucrez împreună cu ei. Oricum, o să afle toate astea 
înainte să te întâlneşti tu cu ei. Dar ca să fie totul clar, nu 
te-am trimis să furi nimic. Eu lucrez pentru Graciela. Barca 
şi tot ce e pe ea îi aparţine acum ei. Inclusiv acele dosare şi 
fotografiile acelea. L-am împuns cu putere în piept. Ai 
înţeles, Buddy? 

L-am simţit dând înapoi. 

— Da, am priceput. Voiam doar să... 

— Bine. 

l-am întins mâna. Mi-a strâns-o, dar n-a fost un salut prea 
cordial. 

— Vorbim mai târziu, Buddy. 

Mi-a dat drumul la mână, iar eu am urcat în maşină şi am 
închis portiera. Am pornit motorul şi-am plecat. L-am văzut 
în oglinda retrovizoare cum intră prin uşa rotativă şi am 
ştiut că avea să-şi piardă toţi banii la cazino înainte ca 

seara să se încheie. Avusese dreptate. N-ar fi trebuit să 
plece atunci când norocul era de partea lui. 

Ceasul din bord îmi arăta că Eleaonor n-avea să plece de 
acasă decât peste nouăzeci de minute. Puteam să mă duc 
de pe acum acolo, dar ştiam că e mai bine să aştept. Voiam 
să-mi văd fiica, nu şi fosta soţie. Spre lauda ei eternă, 
Eleaonor fusese îndeajuns de amabilă pentru a-mi permite 
să-mi vizitez oricând fiica, chiar şi atunci când ea era la 
muncă. Aşa că n-avea să fie nicio problemă. Şi nu-mi păsa 
dacă Maddie era trează sau nu. Voiam doar s-o văd, să-i 
ascult respiraţia şi să îi ating părul. Dar se părea că ori de 
câte ori eu şi Eleaonor ne întâlneam, aveam tendinţa de a 
ne irita, şi mânia amândurora părea a întuneca aceste 
momente. Ştiam că aşa ar fi cel mai bine, dacă m-aş duce 
la ea acasă când ea nu era acolo. 

Aş fi putut să mă întorc la Dublu X şi să mai pierd 
pe-acolo vreo oră, eventual să citesc dosarul Poetului, dar 
în loc să fac asta am continuat să mă plimb cu maşina. 
Paradise Road era mai liber decât bulevardul. Intotdeauna 
era aşa. Am mers până acolo pe Harmon apoi am luat-o 
spre nord şi am intrat aproape imediat în parcarea de la 
Embassy Suites. M-am gândit că poate Rachel Walling ar fi 
vrut să bea o cafea cu mine, astfel aş fi putut să-i dau mai 
multe detalii despre excursia de a doua zi. Am colindat 
parcarea în căutarea unei maşini de-a Biroului - aş fi 
reperat-o uşor datorită capacelor ieftine de la roţi şi a 
numerelor de înmatriculare. Dar n-am văzut niciuna. Mi-am 
scos mobilul, am sunat la informaţii şi am cerut numărul de 
la Embassy Suites. Am sunat apoi acolo şi am cerut să mi 
se facă legătura cu camera lui Rachel Walling. Mi s-a făcut 
legătura, telefonul a sunat de mai multe ori, dar n-a 
răspuns nimeni. Am închis, am stat pe gânduri un moment, 
apoi am redeschis telefonul şi am sunat la numărul pe care 
mi-l dăduse ea. A răspuns imediat. 

— Salut, Bosch la telefon, ce mai faci? am spus eu cât de 
relaxat puteam. 

— Nimic, pe-aici. 

— Eşti la hotel? 

— Da, de ce, ce s-a întâmplat? 

— Nimic. Mă gândeam că poate vrei să bem o cafea sau 
ceva de genul ăsta. Am ieşit puţin în oraş şi am ceva timp 
liber la dispoziţie. Pot să fiu la tine la hotel în două minute. 

— Oh, mulţumesc, dar cred că o să stau în casă în seara 
asta. 

Bineînţeles că nu poţi ieşi, am gândit eu. Dacă nici măcar 
nu eşti acolo... N 

— Sunt cam sleită, să-ți spun drept. Intotdeauna mi se 
întâmplă aşa în a doua zi. Şi în plus, trebuie să mă scol 
devreme mâine. 

— Inţeleg. 

— Nu, nu că n-aş vrea. Poate mâine, bine? 

— Bine. Rămâne stabilit pentru mâine la opt? 

— Te aştept eu în faţă. 

Am închis şi pentru prima dată am simţit apăsarea 
îndoielii în stomac. Punea ceva la cale, mă păcălea cumva. 

Apoi am încercat să scap de această îndoială. Sarcina ei 
era să stea cu ochii pe mine. Fusese foarte sinceră în 
această privinţă. Poate interpretasem eu greşit ultimele 
chestii. 

Am mai dat un tur prin parcare, uitându-mă după un 
Crown Vic sau un LTD, dar n-am văzut niciunul. Am ieşit 
repede din parcare şi am luat-o pe Paradise Road. La 
Flamingo, m-am îndreptat spre vest, apoi am traversat 
înapoi bulevardul, pe lângă autostradă. Am intrat în 
parcarea unui restaurant de lângă Palms, cazinoul preferat 
de majoritatea localnicilor, pentru că era departe de 
bulevard şi pentru că aici veneau o grămadă de vedete. 
Ultima dată când eu şi Eleaonor discutasem civilizat, îmi 
spusese că se gândea să-şi schimbe sediul de la Bellagio la 
Palms. Intr-adevăr, banii adevăraţi se făceau la Bellagio, 
dar majoritatea se făceau la baccara, la pai gow şi la zaruri. 
Pocherul era ceva diferit, era singurul joc la care nu jucai 
împotriva casei. Auzise prin reţeaua neoficială de zvonuri că 
toate celebrităţile şi toţi sportivii care veneau de la LA la 

Palms, jucau pocher şi pierdeau grămezi de bani în timp ce 
învățau jocul. 

Am intrat în restaurant, mi-am comandat o friptură şi un 
cartof copt. Chelneriţa a încercat să mă convingă să nu 
comand friptura bine pătrunsă, dar eu m-am ţinut tare. In 
locurile unde am crescut, n-am văzut niciodată vreun fel de 
mâncare care era roz la mijloc, şi n-aveam de gând să încep 
acum. După ce mi-a luat comanda şi a dispărut în 
bucătărie, mi-am adus aminte de o bucătărie de armată în 
care intrasem la Fort Benning. Acolo, într-o duzină de 
cazane mari erau fierte continuu jumătăţi întregi de vită. Un 
tip aduna cu o găleată grăsimea adunată deasupra 
cazanelor şi o vărsa într-o altă găleată. Bucătăria aceea mi 
s-a părut cel mai împuţit lucru de care am dat cu nasul 
vreodată, asta până când am intrat în tranşee, câteva luni 
mai târziu, şi am dat la un moment dat de un loc unde cei 
din Vietcong îşi ascundeau morţii de cei care făceau 
numărătorile. 

Am deschis dosarul Poetului şi m-am apucat de citit, dar 
chiar atunci a început să-mi sune telefonul. Am răspuns 
fără să mă uit cine mă suna. 

— Alo? 

— Harry, Rachel la telefon. Mai vrei să ieşim la cafeaua 
aceea? M-am răzgândit. 

Părerea mea era că se grăbise să se întoarcă la Embassy 
Suites, ca să nu fie prinsă cu minciuna. 

— Ăăă, păi tocmai mi-am comandat ceva de mâncare în 
cealaltă parte a oraşului. 

— La naiba! Imi pare rău. Asta ca să-mi fie învăţătură de 
minte. Eşti singur? 

— Da. Am ceva de lucru aici. 

— Da, ştiu cum e. Eu mănânc singură aproape în fiecare 
seară. 

— Da, şi eu. Asta dacă mănânc. 

— Zău? Şi fiica ta? 

Nu mă mai simţeam confortabil când trebuia să vorbesc 
cu ea, şi parcă nici prea multă încredere nu mai aveam în 

ea. Nu ştiam ce punea la cale, ce avea de gând. Şi n-aveam 
niciun chef să-i povestesc despre viaţa mea de familie sau 
despre cum mă simţeam ca tată. 

— Aă, ascultă. Se uită cineva ciudat la mine. Cred că 
vorbitul la telefon nu e prea bine primit aici. 

— Şi noi nu vrem să încălcăm nicio regulă. Atunci ne 
vedem mâine la opt. 

— Bine, Eleaonor. La revedere. 

Eram pe punctul de a închide telefonul când i-am auzit 
vocea. 

— Harry? 

— Ce-i? 

— Nu sunt Eleaonor. 

— Cum? 

— Tocmai mi-ai spus Eleaonor. 

— Oh. A fost o greşeală. Imi cer scuze. 

— lți aduc aminte de ea? 

— Poate. Intr-un fel. Nu de ea acum, ci de cum era ea 
acum ceva vreme. 

— Oh, mă rog, sper că nu prea demult. 

Se referea la căderea lui Eleaonor în dizgraţia Biroului. O 
decădere atât de gravă, încât nici nu s-a pus problema 
vreunui transfer la Minot. 

— Ne vedem mâine, Rachel. 

— Noapte bună, Harry. 

Am închis telefonul şi m-am gândit la greşeala pe care 
tocmai o făcusem. Probabil subconştientul meu era de vină, 
dar acum, ca ieşise totul la iveală, era evident. Nu voiam să 
mă gândesc la asta. Voiam să mă refugiez în dosarul pe 
care îl aveam în faţă. Ştiam că o să mă simt mai confortabil 
studiind sângele şi nebunia din el, sângele şi nebunia unei 
alte persoane, din alt timp. 

La opt şi jumătate am bătut la uşa casei lui Eleaonor 
Wish. Mi-a deschis femeia din Salvador care locuia acolo şi 
îngrijea de fiica mea. Marisol avea o figură amabilă, dar 
obosită. Avea în jur de cincizeci de ani, dar arăta mult mai 
bătrână. Povestea supravieţuirii ei era înspăimântătoare, şi 
de câte ori mă gândeam la ea mă Simţeam norocos că am 
trecut doar prin ce-am trecut. Incă din prima zi, când 
apărusem pe neaşteptate la uşa acestei case şi 
descoperisem că am o fiică, Marisol se purtase foarte 
amabil cu mine. Nu mă considerase niciodată ca pe o 
ameninţare şi păstrase faţă de mine cordialitatea şi 
respectul care i se cuveneau unui tată, care, în acelaşi 
timp, era şi străin de casa aceea. Se dădu în spate şi mă 
lăsă să intru. 

— Doarme, spuse ea. 

Am ridicat dosarul pe care-l luasem cu mine. 

— Nu-i nimic. Am de lucru. Vreau doar să stau cu ea o 
vreme. Tu ce mai faci, Marisol? 

— Oh, sunt bine. 

— Eleaonor a plecat la cazino? 

— Da, ea plecat. 

— Şi Maddie cum a fost în seara asta? 

— Maddie, ea fetiţă cuminte. Ea jucat. 

Rapoartele lui Marisol erau întotdeauna foarte succinte, 
încercasem să-i vorbesc în spaniolă, crezând că motivul 
pentru care vorbea atât de puţin era că nu ştia prea bine 
engleza. Dar în limba maternă nu mi-a spus mult mai 
multe, preferând să se limiteze la informaţii despre viaţa şi 
activităţile fiicei mele, în orice limbă aş fi abordat-o. 

— Bine, în regulă, mulţumesc, am spus eu. Dacă vrei, 
poţi să mergi să te culci. O să plec puţin mai târziu. O să am 
grijă să încui uşa. 

Nu aveam nicio cheie de la casă, dar uşa de la intrare se 
putea încuia prin simpla închidere. 

— Da, este bine. 

Am dat din cap şi am luat-o pe holul din stânga. Am intrat 
în camera lui Maddie şi am închis uşa. Lângă peretele 
îndepărtat era o veioză care arunca o lumină albastră în 
cameră. Mi-am croit drum până la marginea patului şi am 
aprins lampa de pe noptieră. Ştiam din experienţă că pe 
Maddie n-o deranja lumina. Visele ei de fetiţă de cinci ani 
erau foarte adânci, părea că putea dormi în orice condiţii, 
chiar şi în timpul difuzării unei finale în care jucau cei de la 
LA Lakers, ori în timpul unui cutremur de cinci grade. 

Lumina îmi dezvălui un cuib de păr negru şi încurcat pe 
pernă. Dormea cu faţa întoarsă de la mine. l-am îndepărtat 
uşor cu mâna cârlionţii de pe faţă, m-am aplecat şi am 
sărutat-o pe obraz. Mi-am întors capul şi mi-am apropiat 
urechea de ea. Am căutat să-i aud respiraţia şi am fost 
răsplătit Am simţit cum moare în mine o mică spaimă. 

M-am apropiat apoi de birou şi am oprit monitorul - 
celălalt capăt era în living sau în camera lui MarisoL, dar 
acum nu mai era nevoie de el. Eram eu aici. 

Maddie dormea într-un pat mare; cearceafurile erau 
imprimate cu pisicuţe de toate felurile. Cum trupul ei firav 
ocupa doar o mică parte din pat mai rămânea destul loc şi 
pentru mine, aşa că am sprijinit cea de-a doua pernă de 
tăblie şi m-am urcat şi eu în pat, lângă ea. Mi-am băgat 
uşor mâna pe sub pătură şi i-am tras-o încet peste spate. 
Am aşteptat nemişcat până când i-am putut auzi din nou 
sunetul regulat al respirației. Cu cealaltă mână am deschis 
dosarul Poetului şi am început să citesc. 

Reuşisem să parcurg aproape tot dosarul în timpul cinei, 
în el se găsea un profil al suspectului, profil realizat în cea 
mai mare parte de agentul Rachel Walling. De asemenea, 
mai erau acolo câteva rapoarte de anchetă şi fotografii de 
la locurile crimelor, adunate pe vremea când investigația 
era în plină desfăşurare, şi cei de la Birou îl urmăreau pe 
criminalul supranumit Poetul pe teritoriul întregii ţări. Asta 
se întâmpla în urmă cu opt ani, când Poetul ucisese opt 
poliţişti care lucrau la Brigăzile de Omoruri. Luase toată 

ţara la rând, de la est la vest, oprindu-se într-un final în Los 
Angeles. 

Acum, cu fiica mea dormind lângă mine, am început să 
citesc rapoartele din perioada de după ce criminalul fusese 
identificat ca fiind agentul special FBI, Robert Backus. După 
ce fusese împuşcat de către Rachel Walling, după ce 
dispăruse. 

Printre rapoarte era inclus şi rezumatul unei autopsii 
făcute unui cadavru găsit de către un inspector de la 
Departamentul de Ape şi Energie Electrică într-un tunel de 
evacuare a apelor pluviale din Canionul Laurel. Cadavrul 
fusese găsit la trei luni după ce Backus fusese împuşcat şi 
căzuse printr-o gură de canal de lângă canion, dispărând în 
bezna de dedesubt. Asupra mortului s-au găsit o legitimaţie 
FBI şi o insignă cu numele lui Robert Backus pe ele. ŞI 
hainele, aflate într-o stare avansată de degradare, erau tot 
ale lui - un costum făcut pe comandă în Italia de Backus, în 
perioada în care fusese detaşat la Milano pentru a ajuta la 
prinderea unui criminal în serie. 

Cu toate acestea, nu se putuse ajunge la o concluzie 
definitivă şi clară în ceea ce priveşte identificarea 
cadavrului pe baza probelor biologice. Rămăşiţele trupeşti 
erau într-o stare avansată de descompunere, acest lucru 
făcând imposibilă analiza amprentelor. De asemenea, 
anumite părţi ale cadavrului lipseau cu desăvârşire, la 
început, presupunându-se că au fost mâncate de şobolani şi 
de alte animale care sălăşluiau în canale. Intreaga 
mandibulă inferioară şi dentiţia superioară nu putură fi 
găsite, deci nu se putuse trece la identificarea după 
amprentele dentare aparţinând lui Robert Backus. 

Nici cauza morţii nu a putut fi stabilită, deşi în partea 
superioară a abdomenului se găsise o rană de glonţ - exact 
în aceeaşi zonă în care agentul Walling raportase că văzuse 
glonţul ei lovindu-l pe Backus iar o coastă era fracturată, 
posibil, ca urmare a impactului cu un glonţ. N-au fost găsite 
însă fragmente din proiectilul respectiv, astfel că nu s-a 

putut face o analiză a glonţului, pentru a se putea stabili 
dacă fusese sau nu tras de pistolul agentului Walling. 

De asemenea, nu a fost făcută nicio analiză comparativă 
a probelor de ADN. După ce fusese împuşcat - când se 
credea că Backus ar fi putut fi încă în viaţă - agenţii au 
percheziţionat casa şi biroul suspectului. Dar ei căutau 
probe în legătură cu crimele comise, probe în măsură să-i 
edifice cum au fost comise acele crime şi care era motivul 
lor. Nu s-au gândit că la un moment dat, în viitor, aveau să 
fie puşi în situaţia să-i analizeze rămăşiţele în putrefacție. 
Nu au fost prelevate mostre de păr din scurgerea de la 
cadă, nici probe de salivă de pe periuţa de dinţi, unghii 
tăiate din coşul de gunoi, mătreaţă şi fire de păr de pe 
spătarul fotoliului - o gafă care a zguduit Biroul din temelii, 
ducând mai târziu chiar la acuzaţii de complicitate şi 
neglijenţă în serviciu. Aşa că, trei luni mai târziu, când a 
fost descoperit cadavrul în canalul de evacuare, era prea 
târziu. Probele necesare erau deja compromise sau nu mai 
existau demult. Clădirea în care Backus avusese un 
apartament, a ars din temelii în condiţii misterioase la trei 
săptămâni după ce agenţii federali terminaseră cercetările. 
Biroul lui Backus fusese preluat de un anume agent Randal 
Alpert, care îl renovase şi îl redecorase complet. Acesta îl 
înlocuise pe Backus la conducerea Departamentului 
Comportamental. 

S-au căutat probe de sânge, dar aceste căutări s-au 
dovedit la fel de inutile şi de jenante pentru Birou. Când 
agentul Walling îl împuşcase pe Backus, în casa din Los 
Angeles, pe podea, se formase o mică pată de sânge. De 
acolo a fost ridicată o probă, care probă a fost până la urmă 
distrusă din greşeală într-un laborator, fiind aruncată 
împreună cu alte deşeuri medicale. 

Au fost căutate eşantioane din sângele lui Backus în 
băncile de sânge - eşantioane colectate în urma donărilor şi 
prelevărilor pentru analize, dar nu s-a găsit nimic. Prin 
viclenie şi noroc şi profitând de câteva probleme 

birocratice, Backus reuşise să dispară fără să lase nicio 
urmă. 

Oficial, căutarea lui Backus a luat sfârşit odată cu găsirea 
cadavrului din tunelul de scurgere. Chiar dacă identitatea 
respectivului cadavru nu a fost niciodată confirmată pe 
baza unor probe ştiinţifice, legitimaţia, insigna şi costumul 
italian se dovediseră nişte probe suficient de concludente 
pentru conducerea Biroului, care se grăbise să anunţe cazul 
închis, mai ales, că această investigaţie beneficiase de o 
largă acoperire mediatică şi lovise puternic în imaginea şi 
aşa destul de şifonată a FBl-ului. 

Dar, în acelaşi timp, se desfăşura şi o altă investigaţie, 
una tăcută, care cerceta din punct de vedere psihologic 
trecutul agentului asasin. Rapoartele acestei investigaţii le 
citeam eu acum. Condusă de câtre Departamentul 
Comportamental - chiar cel în care lucrase Backus - 
această anchetă părea direcţionată, mai degrabă, spre 
aflarea mecanismelor şi motivelor care îl conduseseră pe 
Poet să facă ceea ce făcuse şi nu spre descoperirea 
modului în care acţionase chiar sub nasul celor mai mari 
experţi în urmărirea şi prinderea criminalilor. Probabil că se 
urmărea stabilirea unor măsuri de protecţie pentru viitor. 
Investigația se  focalizase pe suspect şi nu asupra 
sistemului. Dosarul era înţesat de rapoarte despre copilăria, 
adolescenţa şi tinereţea agentului Backus. În ciuda faptului 
că abundau observaţiile pertinente şi clare, speculaţiile şi 
clasificările, în cuprinsul acestor documente se regăseau 
prea puţine fapte concrete. Doar câteva fire deşirate din 
țesătura personalității criminalului. Backus rămânea o 
enigmă, patologia lui era încă un secret. Era cazul pe care 
nici cei mai pricepuţi şi mai inteligenţi oameni nu-l putuseră 
încă rezolva. 

Am răsfoit rapoartele. Backus era fiul unui tată 
perfecţionist - el însuşi un agent FBI decorat de mai multe 
ori. Mama nu şi-o cunoscuse. Tatăl se purtase brutal din 
punct de vedere psihic cu băiatul, existând posibilitatea 
chiar să-l fi învinovăţit făţiş de faptul că mama lui îşi 

abandonase familia. Backus fusese pedepsit foarte sever 
pentru toate năzbătiile, inclusiv pentru faptul că făcea pipi 
în pat şi că teroriza animalele de companie ale vecinilor. Un 
coleg de şcoală generală declarase că în clasa a şaptea, 
Robert Backus îi mărturisise că tânărul său tată îl pedepsise 
pentru că făcuse pipi în pat, încătuşându-l de suportul de 
prosoape din baie. Un alt fost coleg declarase că Backus îi 
spusese, la un moment dat, că în fiecare noapte dormea în 
cadă, unde îşi lua perna şi pătura cu el, de frică să nu fie 
pedepsit pentru că făcea în pat. Un vecin îl bănuia că-i 
tăiase în două câinele rasa Dachshund şi că abandonase 
bucăţile animalului pe un teren viran. 

Adultul Backus avea dese manifestări şi tendinţe 
maniacale. Era obsedat de ordine şi curăţenie. Mai multe 
declaraţii în acest sens au fost date de către colegi, agenţi 
din cadrul Departamentului Comportamental. Backus 
obişnuia să întârzie mai multe minute la întâlniri pentru că 
stătea în baie şi se spăla încontinuu pe mâini. Nimeni nu-l 
văzuse vreodată la cantina de la Quantico mâncând altceva 
decât un sandvici cald cu brânză. În fiecare zi, un sandvici 
cald cu brânză. De asemenea, mesteca mereu gumă şi 
făcea tot posibilul să nu rămână niciodată fără Juicy Fruit, 
marca lui preferată. Unul dintre agenți povesteşte că 
mesteca guma cu măsură, adică în opinia lui, Backus ar fi 
reținut numărul de masticaţii la fiecare lamă de gumă, iar 
când ajungea la un anumit număr, arunca guma veche şi o 
înlocuia cu alta nouă. 

La dosar exista şi declaraţia unei foste logodnice a lui 
Backus. Ea le spusese agenţilor că acesta îi cerea să se 
spele foarte des şi îndelung, mai ales, înainte şi după 
partidele de sex. De asemenea, femeia mai declarase că în 
timp ce căutau o casă în care să se mute după nuntă, 
Backus îi spusese că el voia să aibă propriul său dormitor şi 
propria sa baie, separate de ale ei. Femeia în chestiune 
anulase nunta şi încheiase relaţia cu agentul, pentru că la 
un moment dat, acesta o făcuse mizerabilă fiindcă se 
descălţase în propria ei sufragerie. 

Aceste rapoarte dezvăluiau numai o frântură din acea 
minte bolnavă. Nu existau dovezi relevante, nu se puteau 
trage concluzii clare. Chiar dacă Backus avea obiceiuri 
ciudate, acestea nu puteau explica pe deplin de ce se 
apucase să omoare oameni. Mii de oameni sufereau de o 
formă mai blândă sau mai gravă de manie, dar nu adăugau 
şi uciderea altor oameni pe lunga lor listă de ticuri. Mii de 
oameni fuseseră abuzaţi în copilărie. Dar nu toţi aceştia 
deveneau neapărat abuzatori la rândul lor. 

McCaleb făcuse rost de câteva note despre reapariţia 
Poetului - a lui Backus - şase ani mai târziu, la Amsterdam. 
Totul se rezuma, de fapt, la un raport rezumat în nouă 
pagini, în care erau enumerate principalele evenimente 
referitoare la acele crime, probele criminalistice prelevate şi 
alte asemenea amănunte. Mai răsfoisem raportul în 
chestiune şi înainte, dar acum l-am citit cu atenţie. Am 
găsit mai multe aspecte care veneau să îmi confirme teoria 
pe care o formulasem în legătură cu orăşelul Clear. 

Cele cinci victime descoperite în Amsterdam erau 
bărbaţi, turişti care călătoreau singuri. Asta însemna că se 
încadrau perfect în profilul victimelor îngropate la Zzyzx, cu 
excepţia acelui bărbat care venise în Las Vegas cu soţia, 
dar nici acesta nu îşi petrecuse alături de nevasta lui ziua în 
care dispăruse. La Amsterdam, cei cinci bărbaţi descoperiţi 
morţi fuseseră văzuţi ultima dată în acea zonă a oraşului 
denumită „Rosse Buurt”, unde prostituatele se expuneau în 
vitrine luminate de neon, oferindu-se trecătorilor. In două 
dintre cazuri, poliţiştii olandezi identificaseră prostituatele 
în compania cărora victimele îşi petrecuseră seara de 
dinainte de a fi găsite plutind în râul Amstel, care trecea 
prin apropiere. 

Deşi trupurile victimelor au fost găsite în locaţii diferite 
de-a lungul râului, rapoartele indicau că locul unde 
victimele fuseseră aruncate în apă se afla în zona din jurul 
Six House. Această casă era proprietatea unei familii 
importante din Amsterdam. Amănuntul mi s-a părut 
interesant, pentru că Six House parcă aducea un pic cu 

Zzyzx. Dar şi din cauză că nu puteam să nu mă întreb dacă 
nu cumva criminalul dorise să sfideze autorităţile cu crimele 
sale, alegând această casă cu valoare simbolică. 

Ancheta poliţiştilor olandezi se împotmolise în acest 
punct. Nu descoperiseră niciodată metoda prin care 
ucigaşul ajunsese la acei bărbaţi, cum reuşise să-i 
imobilizeze şi cum îi ucisese. Backus nu le-ar fi trezit 
niciodată suspiciunile, dacă nu ar fi ales chiar el să iasă la 
suprafaţă. Trimisese poliţiei scrisori în care cerea să fie 
adusă Rachel Walling, şi aşa fusese identificat. Respectivele 
scrisori conţineau informaţii despre victime şi despre crime, 
informaţii pe care numai ucigaşul le-ar fi putut avea. La una 
dintre scrisori era ataşat paşaportul ultimei victime. 

In opinia mea, legătura dintre cartierul rău famat al 
Amsterdamului şi orăşelul Clear din Nevada era evidentă, în 
ambele locuri, prostituţia era legală. Dar, mai important, 
amândouă erau locuri în care presupun că bărbaţii, de 
obicei, mergeau fără să spună şi, eventual, încercau să nu 
lase nicio urmă a trecerii lor. Într-un fel, acest lucru îi făcuse 
ţinte perfecte pentru un ucigaş, victime perfecte. Astfel, 
ucigaşul era mai sigur, avea mai puţine griji. 

Am terminat de citit dosarul lui McCaleb, apoi, am luat-o 
din nou de la început, sperând că trecusem cu vederea 
ceva, poate chiar acel detaliu care ar fi clarificat întreaga 
poveste. Uneori, se întâmpla asta. Un detaliu trecut cu 
vederea sau interpretat greşit se dovedea cheia întregii 
enigme. 

Dar n-am găsit acel detaliu nici la a doua trecere în 
revistă. După scurt timp, rapoartele au început să mi se 
pară plicticoase şi repetitive. Obosisem şi nu ştiu cum am 
ajuns să mă gândesc la copilul acela încătuşat în baie. Mi- 
am tot imaginat scena aceea. Mi-era milă de bietul copil, 
eram furios pe tatăl care făcuse aşa ceva şi pe mama 
căreia nu-i păsase de nimic. 

Să însemne asta oare că-mi era milă de un criminal? Nu 
cred. Backus  îndurase chinuri groaznice, dar le 
transformase în altceva şi apoi le aruncase asupra întregii 

lumi. Înţelegeam acest proces şi îmi era milă de băieţaşul 
acela care fusese odată Backus. Dar pentru Backus- 
bărbatul, nu simţeam nimic, în afară de hotărârea rece de 
a-l vâna şi a-l face să plătească pentru tot ce a făcut. 

Locul mirosea oribil, dar Backus ştia că poate trece peste 
asta. Muştele îl scârbeau cel mai mult. Erau peste tot, 
moarte, vii. Purtau de colo-colo virusurile, bolile, mizeria. Se 
strecură sub pătură, cu genunchii la piept. Tot le putea auzi 
bâzâind în întuneric, zburând orbeşte, lovindu-se de 
geamuri şi de pereţi, scoțând tot felul de sunete. Erau 
acolo, peste tot. 

Realiză că ar fi trebuit să-şi dea seama că vor veni, că 
făceau parte din planul lui. N 

Se strădui să nu le mai audă. Incercă să se gândească, să 
se concentreze asupra planului. Era ultima lui zi aici. Sosise 
vremea plecării. Venise vremea să le arate el. Şi-ar fi dorit 
să poată rămâne, să privească, să fie martor la 
desfăşurarea evenimentelor. Dar ştia că avea o grămadă de 
treabă de făcut. 

Işi ţinu respiraţia. Acum le putea simţi. Muştele îl găsiseră 
şi acum se târau pe pătură, căutând o cale să treacă de ea, 
să ajungă la el. El le dăduse viaţă, dar acum voiau să 
ajungă la el, să-l mănânce. 

Izbucni brusc în râs de sub pătură, iar muştele care se 
aşezaseră peste el îşi luară zborul. Işi dădu seama că nu era 
prea diferit de muşte. Şi el se întorsese împotriva celui 
care-i dăduse viaţă. Hohoti din nou şi simţi că îi intră ceva 
în gât. 

— Aaaaaghhh! 

Se înecă. Tuşi. Incercă să dea lucrul acela afară. O 
muscă. O muscă îi întrase în gură şi de acolo în gât. 

Backus sări în picioare şi aproape căzu încercând să se 
dea jos din pat. Fugi spre uşă şi de acolo afară, în noapte. 
Işi băgă degetele pe gât până când dădu totul afară. Căzu 
în genunchi, înecându-se şi vărsă totul. Apoi scoase 
lanterna din buzunar şi studie pata de vomă. Văzu musca 
într-o baltă verzuie de bilă. Era încă vie, cu picioarele şi 
aripile năclăite de vomă. 

Backus se ridică. Căâlcă pe muscă, apoi dădu din cap, ca 
pentru sine. Işi şterse talpa pantofului pe clisa roşie. Ridică 
privirea spre bolovanul ce se ridica din pământ la o distanţă 
de treizeci de metri de el. La ora asta luna era ascunsă în 
spatele lui. Dar nu era nicio problemă. Aşa stelele păreau şi 
mai strălucitoare. 

Am pus alături dosarul acela gros şi am început să 
studiez faţa fetiţei mele. Mă întrebam ce visa ea oare. 
Trecuse prin atât de puţine în scurta ei viaţă de până acum, 
ce putea să-i inspire visele? Eram sigur că în lumea ei 
secretă o aşteptau doar lucruri bune şi îmi doream ca 
lucrurile să rămână aşa pentru totdeauna. 

Obosisem şi eu şi curând am închis ochii - voiam să mă 
odihnesc pentru câteva minute. Şi, foarte repede, am 
început la rândul meu să visez. Dar în visul meu apăreau 
figuri obscure, înceţoşate şi voci furioase, apoi mişcări 
bruşte şi rapide în întuneric. Nu ştiam unde sunt sau încotro 
mergeam. Apoi, am fost apucat de mâini nevăzute şi scos 
de acolo, înapoi la lumină. 

— Harry, ce faci? 

Am deschis ochii. Eleaonor mă trăgea de gulerul hainei. 

— Hei... Eleaonor... ce s-a întâmplat? 

Am încercat să-i zâmbesc, nici eu nu ştiam de ce, eram 
încă prea ameţit şi dezorientat. 

— Ce faci? Uite-te la toate chestiile astea de pe podea. 

Începeam să realizez că era furioasă. M-am ridicat şi m- 
am uitat peste marginea patului. Dosarul Poetului 
alunecase şi îşi răspândise conţinutul pe podea. Fotografiile 
făcute la locul crimelor erau împrăştiate peste tot. Cel mai 
bine se vedeau trei poze în care apărea un detectiv de la 
poliţia din Denver, acela pe care Backus îl împuşcase în 
maşină. Ceafa bărbatului se dezintegrase pur şi simplu, iar 
scaunele maşinii erau pline de sânge şi de materie cenuşie. 
Mai erau şi alte poze în care se vedeau cadavre plutind în 
canale, poze cu un detectiv căruia Backus îi zburase capul 
cu O puşcă. 

— Oh, la dracu'! 

— Nu poţi face aşa ceva! spuse Eleaonor cu voce tare. 
Dacă se trezea şi vedea toate astea? Ar fi avut coşmaruri 
pentru tot restul vieţii. 

— O să se trezească acum, dacă nu vorbeşti mai încet, 
Eleaonor. Îmi pare rău, bine? N-am vrut să adorm. 

M-am dat jos din pat, m-am lăsat în genunchi şi am 
început să adun repede piesele dosarului. În timp ce 
făceam asta, am aruncat o privire spre ceas şi am văzut că 
era aproape cinci dimineaţa. Dormisem mai multe ore. Nici 
nu era de mirare că eram atât de ameţit. 

Totodată, am realizat că Eleaonor venise cam târziu 
acasă. De obicei, nu juca până atât de târziu. Ceea ce 
însemna că, probabil, îi mersese destul de rău şi încercase 
să mai recupereze din pierderi. O strategie destul de 
proastă, atunci când venea vorba de jocuri de noroc. Am 
adunat repede fotografiile şi rapoartele şi le-am strecurat 
înapoi în dosar, apoi m-am ridicat. 

— Imi pare rău, am spus din nou. 

— La dracu', nu asta îmi doream să văd când mă întorc 
acasă. 

N-am spus nimic. Ştiam că nu pot câştiga în situaţia 
actuală. M-am întors şi m-am uitat spre pat. Maddie 
dormea, cu faţa acoperită din nou de cârlionţi castanii. 
Dacă putea dormi indiferent de condiţii, speram că va 
putea dormi liniştită şi în prezenta furiei părinţilor ei. 

Eleaonor ieşi repede din cameră, iar eu am urmat-o 
imediat. Am găsit-o în bucătărie, unde stătea rezemată de 
bufet, cu mâinile încrucişate strâns la piept. 

— Ai avut o noapte proastă? 

— Nu da vina pentru reacţia mea pe noaptea pe care am 
avut-o? 

Am ridicat mâinile în semn de predare. 

— Nici prin cap nu-mi trece. Eu sunt de vină. Am greşit. 
Voiam doar să stau lângă ea câteva minute şi am adormit. 

— Poate că n-ar trebui să mai facem chestii de genul 
asta. 

— Ce anume, să o mai vizitez noaptea? 

— Nu ştiu. 

Se duse la frigider şi scoase de acolo o sticlă cu apă 
minerală. Îşi turnă un pahar, apoi ridică sticla spre mine. 
l-am spus că eu nu vreau. 

— Şi ce e în dosarul acela? întrebă ea. Lucrezi la vreo 
anchetă în zona asta? 

— Da. O crimă. Totul a început în LA şi a venit încoace. 
Azi trebuie să mă duc în deşert. 

— Foarte convenabil pentru tine. Şi dacă tot erai prin 
zonă, te-ai gândit să treci pe la fiica ta şi să o sperii? 

— Haide, Eleaonor, am făcut o prostie, recunosc că am 
fost un idiot, dar măcar ea n-a văzut nimic din toate astea. 

— Ar fi putut să vadă. Poate chiar a văzut. Poate s-a 
trezit, a văzut fotografiile acelea îngrozitoare şi s-a culcat la 
loc. Poate are chiar acum un coşmar oribil. 

— Uite ce e, nu s-a mişcat deloc, toată noaptea. Pot să-ţi 
spun sigur asta. Mi-aş fi dat seama. A dormit buştean. N-o 
să se mai întâmple niciodată ce s-a întâmplat în seara asta, 
aşa că hai s-o lăsăm baltă. 

— Sigur. Bine. 

— Auzi, Eleaonor, mai bine mi-ai povesti despre noaptea 
ta. 

— Nu, nu vreau să vorbesc despre asta. Vreau doar să 
dorm. 

— Atunci o să-ţi spun eu ceva. 

— Ce? 

N-avusesem de gând să aduc vorba despre asta, dar 
lucrurile se precipitaseră, aşa că trebuia să-i spun. 

— Mă gândesc să mă întorc la serviciu. 

— Adică la investigația ta? 

— Nu, la poliţie. Cei de la poliţia din Los Angeles au un fel 
de program. Veteranii ca mine se pot întoarce. Au nevoie 
de oameni cu experienţă. Dacă mă întorc acum nu va trebui 
să trec pe la Academie. 

Bău din apă dar nu-mi răspunse. 

— Ce părere ai despre chestia asta, Eleaonor? 

Ridică din umeri, de parcă nu i-ar fi păsat. 

— Faci ce vrei, Harry. Dar n-o să-ţi mai vezi fiica aşa de 
des. O să te implici în cazuri şi anchete şi... ştii cum se 
întâmplă. 

Am dat din cap. 

— Poate. 

— Şi poate n-o să conteze atât de tare. Oricum, cea mai 
mare parte din viaţa ei nu te-a avut lângă ea. 

— Şi cine e vinovat pentru asta? 

— Ascultă, eu zic să nu deschidem cutia aia cu viermi. 

— Dacă aş fi ştiut de existenţa ei, aş fi fost aici. Dar n-am 
ştiut. 

— Ştiu, ştiu. Eu sunt de vină. E numai vina mea. 

— Nu spun asta. Eu... 

— Ştiu ce vrei să spui. Nici nu mai trebuie să rosteşti 
cuvintele. 

Am rămas amândoi tăcuţi pentru câteva secunde, lăsând 
furia să se potolească. Am privit în jos, spre podea. 

— Poate o să vină şi ea acolo, am spus eu. 

— Despre ce vorbeşti? 

— Despre ce-am discutat mai devreme. Despre locul 
ăsta. Despre faptul că ea trebuie să crească aici. 

Scutură din cap, foarte hotărâtă. 

— Şi eu nu mi-am schimbat decizia. Ce crezi, că o să te 
las s-o creşti singur? Tu, care primeşti telefoane în miez de 
noapte, care lucrezi până târziu, te implici în anchete 

îndelungate, ai arme în casă şi fotografii de la locurile 
crimelor răspândite pe podele. Asta vrei să-i oferi? Crezi că 
e mai bine decât ce are în Vegas? 

— Nu. Mă gândeam că poate ai putea să vii şi tu acolo. 

— Nici să nu te gândeşti, Harry. Nu mai vreau să discut 
despre chestia asta. Rămân aici, şi la fel şi Madeline. Tu ia 
ce decizie crezi că e mai bună pentru tine, dar nu hotărî 
pentru mine şi pentru Maddie. 

Înainte să-i pot răspunde, Marisol intră în bucătărie, cu 
ochii cârpiţi de somn. Purta un halat de baie alb, pe 
buzunarul căruia se putea citi Be//agio. 

— Foarte tare, spuse ea. _ 

— Ai dreptate, Marisol, spuse Eleaonor. Imi cer scuze. 

Marisol merse la frigider şi scoase sticla de apă. Işi turnă 
un pahar, apoi puse sticla la loc. leşi din bucătărie fără să 
mai spună niciun cuvânt. 

— Cred c-ar trebui să pleci, îmi spuse Eleaonor. Sunt prea 
obosită să port acum această discuţie. 

— Bine. Vreau doar să o mai văd o dată şi să-mi iau la 
revedere. 

— N-o trezi. 

— Nu, zău! 

Am intrat din nou în dormitorul fiicei mele. Lăsasem 
luminile aprinse. M-am aşezat pe marginea patului aproape 
de ea şi pentru câteva secunde am privit-o dormind. Apoi 
i-am dat părul la o parte şi am sărutat-o pe obraz. Părul îi 
mirosea a şampon de copii. Am sărutat-o din nou şi i-am 
şoptit noapte bună. Am stins lumina şi am mai rămas 
câteva secunde lângă ea, privind-o, aşteptând. Nu ştiu ce 
aşteptam, poate o aşteptam pe Eleaonor să ni se alăture, 
să vină şi ea să se aşeze pe pat, poate am fi putut să ne 
privim împreună fiica dormind. 

După o vreme m-am ridicat şi am deschis din nou 
monitorul. Am ieşit din camera şi am luat-o spre ieşire. In 
casă se lăsase liniştea. N-am văzut-o nicăieri pe Eleaonor. 
Probabil că se băgase în pat, poate nu mai voia să mă vadă. 

Am închis uşa în urma mea şi am încercat-o să văd dacă 
era încuiată. 

Zăngănitul ciocului de metal mi se păru la fel de definitiv 
ca un glonte fatal. 

În dimineaţa aceea, la ora opt fix, eram în Mercedesul 
meu, în faţa intrării de la Embassy Suites, pe Paradise 
Road. In suportul dintre scaune aveam două pahare mari cu 
cafea de la Starbuks şi o pungă de gogoşi. Eram proaspăt 
duşat şi bărbierit. Mă schimbasem şi de hainele în care 
dormisem. Făcusem plinul la maşină şi scosesem toţi banii 
pe care-i mai aveam pe card la bancomatul din benzinărie. 
Eram gata să petrec o zi în deşert, dar Rachel Walling nu 
apăru prin uşile din sticlă ale hotelului. După cinci minute 
de aşteptare tocmai mă pregăteam să o sun, când mobilul 
începu să sune. Ea era. 

— Mai dă-mi cinci minute. 

— Unde eşti? 

— A trebuit să trec pe la Biroul Local, am avut o şedinţă. 
Acum sunt pe drum înapoi. 

— Ce şedinţă? 

— O să-ţi povestesc când ajung. Sunt deja pe Paradise. 

— Bine. 

Am închis telefonul şi am aşteptat, studiind panoul 
publicitar instalat pe taxiul parcat în faţa mea. Făcea 
reclamă la un spectacol de varietăţi de la Riviera. Pe el 
apăreau fundurile goale cam a unei duzine de femei. Asta 
m-a făcut să mă gândesc la schimbarea de imagine prin 
care trecea Vegas-ul, schimbare la care făcea referire 
articolul din Times, cel despre bărbaţii dispăruţi. M-am 
gândit la toţi oamenii aceia care veneau aici cu familia şi 
erau întâmpinați de un astfel de panou publicitar şi de 
multe altele asemenea lui. 

O maşină tipică pentru organizaţiile guvernamentale, un 
Crown Victoria, opri lângă a mea şi Rachel cobori geamul 
portierei. 

— Vrei să conduc eu? 

— Conduc eu, am spus, gândindu-mă că asta îmi va oferi 
un oarecare control asupra evoluţiei evenimentelor. 

N-a comentat. Şi-a parcat maşina şi s-a urcat într-a mea. 

Eu n-am pornit. 

— Cafelele astea sunt amândouă pentru tine? întrebă ea. 

— Nu, una e pentru tine. Zahărul e în pungă. N-aveau şi 
lapte. 

— Nu pun lapte în cafea. 

Ridică unul dintre paharele cu cafea şi bău din el. M-am 
uitat înainte, prin parbriz, apoi în oglinda retrovizoare. Şi 
am aşteptat. 

— Ei bine, spuse ea într-un final, mergem? 

— Nu ştiu. Cred că, mai întâi, trebuie să discutăm. 

— Despre ce? 

— Despre ce se întâmplă. 

— Ce vrei să spui? 

— Ce-ai căutat la Biroul Local atât de devreme? Ce se 
petrece aici, agent Walling? 

A pufnit, iritată. 

— Uite ce e, Harry, cred că ai uitat ceva. Această anchetă 
este foarte importantă pentru Birou. Poţi să spui chiar că şi 
directorul se implică personal. 

— Şi? 

— Şi asta înseamnă că atunci când vrea să ţină o şedinţă 
la ora zece dimineaţa, noi, agenţii din teren şi cei din 
Quantico ne întâlnim la nouă ca să ne punem de acord cu 
privire la ce-i spunem, ca să fim siguri că nimeni n-o s-o 
încaseze. 

Am dat din cap. Acum înţelegeam. 

— Şi ora nouă dimineaţa în Quantico e, de fapt, ora şase 
dimineaţa în Las Vegas. 

— Exact. 

— Şi ce s-a întâmplat la şedinţa de la zece? Ce i-aţi spus 
directorului? 

— Asta-i treaba FBl-ului. 

M-am uitat la ea. Zâmbea. 

— Dar o să-ţi spun, pentru că şi tu o să-mi spui la rândul 
tău o grămadă de secrete. Directorul are de gând să ţină o 
conferinţă de presă. E prea riscant să n-o facă. Dacă se află 
mai târziu toată chestia asta, într-o manieră pe care n-o s-o 
mai putem controla, totul o să arate ca o acoperire. Aşa că 
trebuie să fim foarte atenţi cu momentul ales, Harry. 

Am pornit maşina şi m-am îndreptat spre ieşirea din 
parcare. Îmi plănuisem deja itinerariul. Urma s-o iau pe 
Flamingo până pe 15, apoi repede pe autostrada Blue 
Diamond. Şi de-acolo era drum drept, spre nord, spre Clear. 

— Ce-o să spună? 

— Conferinţa de presă o să aibă loc în această după- 
amiază, spre seară. O să se anunţe că presupunem că 
Backus este încă în viaţă şi că îl căutăm. Directorul o să 
arate fotografia pe care i-a făcut-o Terry McCaleb 
individului care s-a prezentat drept Shandy. 

— Au verificat deja pista asta? 

— Da. Incă nu au dat de urma vreunui Shandy - probabil, 
e vorba de un nume inventat pe care i l-a servit lui Terry. 
Dar se fac analize şi comparații ale acelor poze cu altele 
care-i aparţin lui Backus. Raportul iniţial indică faptul că 
este vorba de una şi aceeaşi persoană. Backus a fost. 

— Şi Terry nu l-a recunoscut. 

— Ei bine, i s-a părut ceva cunoscut până la urmă. Ela 
făcut pozele, deci ceva i s-a părut suspicios. Dar tipul avea 
barbă, şapcă şi ochelari de soare. Cel care analizează 
pozele a spus că şi-a modificat şi conformaţia nasului, a 
dinţilor şi că este posibil să fi făcut şi implanturi în pomeţi. 
Ar fi putut face o grămadă de lucruri, inclusiv operaţii prin 
care să-şi fi schimbat vocea. Ştii ceva, eu m-am uitat la 
fotografii şi nici chiar eu, care am lucrat îndeaproape cu 
tipul timp de cinci ani, mult mai mult decât Terry, nu pot să 

fiu sigură. Terry a fost mutat la LA, unde erau trimişi 
proscrişii de la Departamentul Comportamental. 

— Ai vreo ideea unde ar fi putut să facă toate chestiile 
astea? 3 

— Ştim cu destulă siguranță unde. In urmă cu vreo şase 
ani, cadavrele unui chirurg şi al soției sale au fost găsite 
printre ruinele carbonizate ale casei lor din Praga. 
Respectiva casă avea un salon chirurgical şi doctorul avea 
un dosar destul de gros la Interpol. Era suspectat că făcea 
operații estetice la negru - modifica fizionomii pentru un 
anumit preț. Teoria în legătură cu moartea sa a fost că o 
persoană pe care o operase i-a ucis atât pe el, cât şi pe 
soţia lui, ca să-şi acopere complet urmele. Toate 
înregistrările şi toate dosarele pe care doctorul le-ar fi putut 
avea acasă, în care poate păstra informaţii despre ce 
schimbări a făcut şi mai ales cui, au pierit în foc. Până la 
urmă cazul a fost clasat ca incendiere. 

— Şi care ar fi legătura între el şi Backus? 

— Niciuna sigură. Dar, după cum cred că-ţi imaginezi, 
toate cazurile lui Backus au fost verificate şi răsverificate 
după ce s-a aflat adevărata lui faţă. Şi a reieşit că a făcut o 
grămadă de muncă de consultanţă pentru cazuri 
investigate în străinătate. E o chestie obişnuită, menită să 
promoveze imaginea FBl-ului. A mers în Polonia, lugoslavia, 
Italia, Franţa, peste tot. 

— A fost şi la Praga? 

Ea dădu din cap. _ 

— La Praga, a fost cu un caz. In calitate de consultant. 
Tinere femei dispăreau şi apoi erau descoperite în râu. 
Prostituate. Doctorul - chirurgul estetician - a fost interogat 
în cursul acestei anchete pentru că le făcuse operaţii de 
mărire a bustului la trei dintre victime. Backus era şi el 
acolo. A ajutat la interogatoriul doctorului. 

— Şi, probabil, i s-a adus la cunoştinţă cu ce se ocupa 
doctorul în timpul liber. 

— Exact. Credem că ştia ce face doctorul şi credem că a 
apelat la el pentru a-şi schimba fizionomia. 

— Nu cred c-a fost foarte uşor. Chipul lui Backus apăruse, 
pe vremea aceea, în toate ziarele şi revistele. 

— Uite ce e, Bob Backus este un ucigaş psihopat, dar 
este un ucigaş psihopat foarte deştept. In afară de tipii 
inventaţi din filme şi din cărţi, nu a existat nimeni mai bun 
ca el la chestia asta. Nici măcar Bundy. Trebuie să luăm 
permanent în considerare faptul că a avut întotdeauna un 
plan de scăpare. Încă din prima zi. Când l-am împuşcat 
acum opt ani, de la fereastra aceea, sunt sigură că avea un 
plan de scăpare pus deja la punct. Mă refer la bani puşi de- 
o parte, acte de identitate, tot ce avea nevoie pentru a se 
reinventa, pentru a scăpa. Probabil că le avea la el. Noi 
presupunem că din LA a plecat, mai întâi, în est, apoi a 
tăiat-o în Europa. 

— Şi-a incendiat apartamentul, am spus eu. 

— Exact, şi pe-asta i-am pus-o în cârcă, ceea ce 
înseamnă că la trei săptămâni după ce l-am împuşcat, el 
era deja în Virginia. A fost o mişcare foarte inteligentă. A 
dat foc şi apoi a şters-o în Europa, unde se putea ascunde 
pentru o perioadă, putea să-şi schimbe faţa şi o putea lua 
apoi de la început. 

— La Amsterdam. 

Dădu din cap. 

— Prima crimă de la Amsterdam a avut loc la şapte luni 
după ce a ars apartamentul chirurgului estetician din Praga. 

Am dat la rândul meu din cap. Totul se potrivea. Apoi 
m-am gândit la altceva. 

— Cum o să declare directorul că aţi aflat cu surprindere 
că Backus e viu, atâta vreme cât au existat incidentele din 
Amsterdam? Ă 

— Are o grămadă de scuze cu privire la chestia aceea. In 
primul rând, şi cel mai important, evenimentele în 
chestiune s-au petrecut în timpul mandatului unui alt 
director. Aşa că poate să dea liniştit vina pe acesta, pentru 
orice. E un fel de tradiţie la FBI. Dar realist vorbind, este 
vorba de o anchetă care a avut loc într-o altă ţară, şi care 
nu a fost coordonată de noi. lar prezenţa lui Backus acolo 

nu a fost confirmată cu certitudine. Am făcut câteva analize 
grafologice, dar cam atât, şi astea nu se pot compara cu 
amprentele sau cu ADN-ul, atunci când vine vorba de 
confirmări. Aşa că directorul poate, pur şi simplu, să spună 
că nu a fost nimic sigur cu privire la prezenţa lui Backus la 
Amsterdam. În privinţa asta, este în siguranţă. Trebuie să-şi 
facă griji cu privire la ce are pe cap acum, aici. 

— Să administreze situaţia actuală. 

— În cel mai pur stil FBI. 

— Şi voi aţi fost de acord cu chestia asta, cu conferinţa 
de presă? 

— Nu. Am cerut un răgaz de o săptămână. Ne-a dat o zi. 
Ziua de azi. Conferinţa de presă va avea loc la ora şase 
după-amiaza, ora Coastei de Est. 

— De parcă ar urma să se întâmple astăzi ceva. 

— Da, ştim. Suntem mâncaţi. 

— Probabil că Backus va dispărea, îşi va schimba din nou 
fizionomia şi nu va mai apărea decât peste vreo patru ani. 

— Probabil. Dar directorul nu va suferi nicio repercusiune 
din cauza asta. O să fie în siguranţă. 

Am rămas tăcuţi pentru câteva momente, gândindu-ne la 
asta. Puteam să înţeleg de ce luase directorul Biroului o 
astfel de decizie, dar, cu siguranţă, ea nu făcea decât să-l 
ajute pe el, nu şi ancheta. 

Eram deja pe 15 şi eu mă încadrasem pe banda de ieşire 
spre autostrada Blue Diamond. 

— Ce s-a întâmplat la nouă dimineaţa, înainte de şedinţa 
cu directorul? 

— O adunare obişnuită. Toţi agenţii au dat raportul, au 
transmis ultimele noutăți. 

— Şi? 

— Şi nu prea sunt lucruri noi. Doar câteva. Am vorbit cel 
mai mult despre tine. Mă bazez pe tine, Harry. 

— Pentru ce? 

— Pentru o pistă nouă în cazul ăsta. Unde mergem? 

— Colegii şi superiorii tăi ştiu că mergem împreună sau 
cred că stai cu ochii pe mine, aşa cum ar trebui s-o faci, 
adică să mă urmăreşti? 

— Cred că ar prefera cea de-a doua variantă - de fapt, 
sunt sigură de asta. Dar ar fi al dracu - de plicticos, şi în 
plus de asta, după cum ţi-am mai spus, ce-or să-mi facă 
dacă află că merg cu tine, or să mă trimită înapoi în Minot? 
Mă doare undeva, oricum, a început să-mi placă locul acela. 

— Poate că Minot nu e o durere prea mare în cot, dar 
poate te trimit în altă parte. N-au birouri şi prin Guam sau 
prin alte părţi de genul ăsta? 

— Ba da, dar totul e relativ. Am auzit că Guamul nu e aşa 
rău - sunt o grămadă de organizaţii teroriste, ceea ce 
înseamnă multă furie. Şi după opt ani petrecuţi în Minot şi 
Rapid City o schimbare de genul ăsta n-ar fi cel mai rău 
lucru, indiferent despre ce fel de investigaţii vorbim. 

— Şi ce s-a povestit despre mine la şedinţă? 

— Am vorbit mai mult eu, dat fiind că eşti în sarcina mea. 
Le-am spus că am făcut câteva verificări cu ajutorul celor 
de la biroul local din LA şi că ţi-am scos fişa. Le-am adus-o 
la cunoştinţă şi le-am spus că anul trecut ai sărit pârleazul. 

— Ce vrei să spui, că am ieşit din poliţie? 

— Nu, din forţele de securitate internă. l-ai făcut de râs, 
ai sărit pârleazul şi apoi te-ai întors. Asta a cam 
impresionat-o pe Cherie Dei. Parcă după ce a aflat asta a 
devenit mai dispusă să te mai lase să alergi puţin. 

— Chiar mă gândeam la asta. 

De fapt, mă gândeam de ce agentul Dei nu mă înhăţase 
pur şi simplu. 

— Dar despre notițele lui Terry McCaleb? 

— Ce-i cu ele? 

— Au fost studiate în mod sigur de minţi mai luminate 
decât a mea. Ce-au descoperit? Care e părerea lor despre 
teoria triunghiului? 

— Este un model anume, folosit în studiul criminalilor în 
serie, care comit aşa numitele „crime în triunghi”. Vedem 
destul de des asta. Adică drumul victimei poate fi urmărit 

prin cele trei puncte ale unui triunghi. Unul dintre puncte 
este cel de origine sau de intrare - casa victimei, ori, în 
cazul acesta, aeroportul. Apoi este ceea ce numim noi 
punctul în care victima devine pradă, locul în care victima 
se întâlneşte cu criminalul. Şi cel de-al treilea este punctul 
în care este abandonată victima. De obicei, în cazul 
criminalilor în serie, aceste puncte nu sunt mereu aceleaşi, 
pentru că astfel ei evită să fie descoperiţi. Asta este ce a 
remarcat Terry când a citit articolul acela din ziar. El a 
subliniat cuvântul cerc pentru că tipul de la Poliţia 
metropolitană greşise abordarea. El nu avea în vedere un 
triunghi, ci un cerc. 

— Deci acum cei de la Birou lucrează la acest triunghi? 

— Bineînţeles. Dar unele lucruri necesită timp. Acum are 
prioritate analiza locului crimei. Dar avem pe cineva la 
Quantico care se ocupă de chestia asta cu triunghiul. Harry, 
FBl-ul este foarte eficient, dar cam încet. Sunt sigură că ştii 
asta. 

— Sigur. 

— Parcă e o întrecere între un iepure şi o broască 
țestoasă. Noi suntem ţestoasa, tu eşti iepurele. 

— Ce tot spui acolo? 

— Tu te mişti mai repede decât noi, Harry. Ceva îmi 
spune că tu ţi-ai cam dat seama în ce constă teoria 
triunghiului şi încerci acum să afli care e punctul lipsă. 
Punctul în care drumul criminalului şi cel al victimei s-au 
intersectat. 

Am dat din cap. Nu prea conta dacă eram folosit sau nu. 
Îmi permiteau să rămân activ în această vânătoare, şi asta 
conta pentru mine. 

— Pleci de la aeroport şi ajungi în Zzyzx. Deci rămâne un 
singur punct de aflat - intersectarea prădătorului cu prada 
sa - şi cred că am găsit acest punct. Acolo mergem. 

— Atunci spune-mi şi mie despre ce e vorba. 

— Mai întâi, mai spune-mi un singur lucru despre notițele 
lui McCaleb. i 

— Cred că ţi-am spus deja totul. Incă sunt analizate. 

— William Bing. Cine e tipul ăsta? 

Ezită puţin, dar numai pentru o secundă. 

— E o chestie lipsită de importanţă, o fundătură. 

— Cum aşa? 

— William Bing este o persoană care a făcut un 
transplant de inimă şi care s-a internat la Spitalul Memorial 
Vegas pentru nişte consultaţii şi analize. Credem că Terry îl 
ştia şi că l-a vizitat la spital când a venit aici. 

— Aţi vorbit deja cu Bing? 

— Încă nu. Încercăm să dăm de el. 

— Mi se pare ciudat. 

— Ce, că a fost în vizită la un tip? 

— Nu, nu asta. Dacă nu avea legătură cu cazul, de ce i-ar 
mai fi trecut numele şi numărul de telefon pe coperta 
dosarului? 

— Terry nota tot felul de lucruri. Asta e evident, rezultă 
fără nicio urmă de îndoială din studiul agendelor şi al 
dosarelor lui. Dacă urma să vină aici să lucreze la cazul 
ăsta, probabil că şi-a notat numele lui Bing tocmai pe 
dosarul ăsta şi a notat şi numărul de telefon al spitalului, ca 
să nu uite să-l viziteze. Sunt o grămadă de motive pentru 
care ar fi putut să facă asta. 

Nu i-am răspuns. Incă nu eram întru totul de acord. 

— Şi de unde îl ştia pe tipul ăsta? 

— Nu ştim încă. Probabil că l-a cunoscut prin intermediul 
filmului. După ce a apărut filmul acela, Terry a primit mii de 
scrisori de la cei care făcuseră operaţii de transplant. 
Devenise un fel de erou pentru cei care aveau aceleaşi 
probleme de sănătate ca şi el. 

În vreme ce ne îndreptam spre nord pe Blue Diamond, 
am văzut un panou care anunţa o benzinărie Travel 
America şi mi-am amintit de bonul acela pe care-l găsisem 
în maşina lui McCaleb. Am oprit la benzinăria respectivă, 
chiar dacă făcusem plinul chiar înainte să plecăm, am oprit 
maşina şi m-am uitat la clădire. 

— Ce s-a întâmplat? Ai nevoie de benzină? 

— Nu, avem destulă. Doar că... McCaleb a fost aici. 

— Ce-i asta? Ai început să simţi lucruri, ca parapsihologii, 
sau ce? 

— Nu, am găsit un bon în maşina lui. Mă întreb dacă asta 
înseamnă că a fost şi el la Clear. 

— Ce să clarifice??? 

— Nu, în oraşul Clear. Acolo mergem. 

— Ei bine, s-ar putea să nu ştim niciodată chestia asta, 
dacă nu mergem acolo şi punem şi noi nişte întrebări. 

Am dat din cap şi am pornit din nou pe Blue Diamond, 
spre nord. Pe drum, i-am relatat lui Rachel teoria mea 
despre teorie. Adică, părerea mea despre teoria 
triunghiului, enunțată de McCaleb, şi de modul în care Clear 
îşi găsea locul în respectivul triunghi. Mi-am dat seama că 
părerea mea îi suscitase interesul. Deveni chiar uşor 
entuziasmată. Fu de acord cu evaluarea pe care o făcusem 
victimelor şi modului în care acestea fuseseră alese. 
Recunoscu că tipologia cazului era similară cu victimologia 
- cuvântul folosit de ea - crimelor din Amsterdam. 

În următoarea oră, ne-am pus minţile la contribuţie, apoi 
am rămas tăcuţi, pe măsură ce ne apropiam de destinaţie. 
Peisajul golaş şi dur făcea încet loc unor semne lăsate de 
mâna omului - începuseră să apară panouri cu reclamă a 
bordelurilor din localitatea spre care ne îndreptam. 

— Ai fost vreodată într-un astfel de stabiliment? mă 
întrebă Rachel. 

— Nu. 

M-am gândit la corturile de „masaj” din Vietnam, dar nu 
am adus vorba despre ele. 

— Adică, nu în calitate de client, ca de poliţist. 

— Răspunsul e tot negativ. Dar am urmărit câţiva tipi 
care au trecut prin ele. Adică, le-am urmărit plăţile făcute 
cu cardurile de credit şi prin alte înregistrări. Oamenii de 
aici n-o să fie prea cooperanţi. Cel puţin mie impresia asta 
mi-au lăsat-o la telefon. Şi dacă te gândeşti să-l suni pe 
şeriful de aici, să ştii că e o glumă bună. Locantele astea 

plătesc impozite la stat. O bună parte dintre aceste 
impozite se întorc în bugetul local. 

— Inţeleg. Deci cum vrei să procedăm? 

Aproape zâmbind, pentru că folosise pluralul, i-am întors 
întrebarea. 

— Nu ştiu, a spus ea. Mă gândesc să intrăm, piu şi 
simplu, pe uşa din faţă. 

Adică să acţionăm direct, să mergem acolo şi să punem 
câteva întrebări. Nu eram sigur că asta era cea mai 
potrivită metodă, dar ea avea legitimaţie, eu nu. 

Am trecut prin orăşelul Pahrump şi după încă 16 kilometri 
am ajuns la o intersecţie unde era postată o săgeată pe 
care scria CLEAR, o săgeată îndreptată spre stânga. Am 
întors maşina într-acolo şi nu după multă vreme asfaltul a 
fost înlocuit de un drum pietruit şi plin de praf, care se 
ridica în trombe în urma maşinii mele. Cei din Clear ne 
puteau vedea de departe. 

Asta dacă s-ar fi uitat după noi. Dar orăşelul Clear din 
Nevada s-a dovedit a fi mai degrabă un parc pentru rulote 
ceva mai mare. Drumul pietruit a dus la o altă intersecţie, 
unde era un alt semn, o altă săgeată. Am luat-o spre nord şi 
în scurtă vreme am ajuns într-un fel de luminiş, unde trona 
o rulotă veche, din care curgea rugina. De-a lungul părţii de 
sus a rulotei era instalată o firmă pe care scria „Bine aţi 
venit în Clear. Bar cu specific sportiv. Camere de închiriat”. 
În parcarea din faţa barului nu era oprită nicio maşină. 

Am depăşit această primă rulotă şi drumul ne-a dus spre 
o zonă ticsită de rulote care se coceau în soare ca nişte 
cutii de bere goale. Foarte puţine erau într-o stare mai bună 
ca aceea de la intrarea în oraş. Până la urmă, am ajuns şi la 
o structură aparent permanentă, asemănătoare cu o 
clădire, care părea a adăposti atât primăria, cât şi sursa 
izvorului după care îşi luase numele oraşul. Ne-am 
continuat drumul şi am ajuns la un alt semn-săgeată pe 
care scria simplu „Bordeluri”. 

Nevada acordase licenţă pentru mai bine de treizeci de 
astfel de locante pe tot cuprinsul statului. In aceste locuri, 

prostituţia este legală, controlată şi monitorizată. La 
capătul drumului din Clear, am găsit trei din aceste afaceri 
licenţiate de stat. Drumul pietruit se termina într-o curbă 
unde trei bordeluri identice îşi aşteptau clienţii. Se numeau 
Veranda lui Sheila, Ferma lui Tawny şi Casa Sfintelor a 
doamnei Delilah. 

— Frumos, spuse Rachel, în timp ce treceam zona în 
revistă. De ce oare toate locurile astea sunt denumite după 
femei - de parcă ar fi şi proprietatea vreunor femei. 

— Habar n-am. Dar bănuiesc că o eventuală Casă a 
Sfintelor a domnului Dave n-ar avea un succes la fel de 
mare în rândul bărbaţilor. 

Rachel zâmbi. 

— Ai dreptate. Mda, e o mişcare inteligentă. Să numeşti 
după o femeie un loc în care ea e degradată şi tratată ca o 
sclavă. Şi nici nu sună aşa de rău, nu-i aşa? E un fel de 
publicitate. 

— Ce sclavie? Din câte ştiu eu, femeile acelea vin aici de 
bunăvoie. Unele dintre ele au chiar familie şi soţi în Vegas. 

— Dacă tu chiar crezi chestiile astea, atunci eşti naiv, 
Bosch. Dacă vii şi pleci când vrei, asta nu înseamnă 
neapărat că nu eşti o sclavă. 

Am dat din cap gânditor - nu voiam să intru într-o 
dezbatere cu ea pe marginea acestui subiect pentru că 
ştiam că o astfel de discuţie m-ar fi făcut să mă gândesc şi 
să pun la îndoială unele lucruri din trecutul meu. 

După câte se părea, şi Rachel voia s-o lase baltă. 

— Deci, cu care vrei să începem? întrebă ea. 

Am oprit maşina în faţa „Fermei lui Tawny”. Nu arăta 
deloc ca o fermă. Era mai degrabă un conglomerat de trei 
rulote legate între ele prin culoare acoperite. M-am uitat 
spre stânga şi am văzut că şi „Veranda Sheilei” se bucura 
de aceeaşi arhitectură. Şi „Casa” doamnei Delilah din 
partea dreaptă era construită exact la fel, chestie care mi-a 
întărit senzaţia că nu era vorba de stabilimente 
competitoare, ci mai degrabă de ramuri ale aceluiaşi copac. 

— Nu ştiu, am spus. Putem să alegem la întâmplare. 

Rachel deschise portiera. 

— Stai puţin, am spus eu. Am şi chestiile astea. 

l-am întins dosarul pe care mi-l adusese Buddy Lockridge 
în Vegas cu o zi în urmă. Rachel îl deschise şi văzu 
fotografiile făcute din faţă şi profil în care apărea tipul 
cunoscut sub numele de Shandy, cel care se presupunea că 
era, de fapt, Robert Backus. 

— Nici n-o să te întreb de unde le ai pe astea. 

— Bine. Dar poţi să le ţii tu. Altfel o să arate în mâinile 
tale, ţinând seama că tu eşti cea care are legitimatia. 

— Cel puţin pentru moment. 

— Ai adus cu tine fotografiile cu bărbaţii dispăruţi? 

— Da, le am la mine. 

— Bine. 

A luat dosarul şi s-a dat jos din maşină. Am făcut şi eu la 
fel. Am mers amândoi până în faţa maşinii, unde ne-am 
oprit pentru câteva secunde şi am trecut din nou în revistă 
bordelurile. In faţa fiecăruia dintre ele erau parcate câteva 
maşini. De asemenea, în faţa Casei Sfintelor a doamnei 
Delilah erau parcate patru motociclete Harley, al căror crom 
strălucea în soare. Pe rezervorul uneia dintre ele era pictat 
un craniu care trăgea dintr-o ţigară. Fumul ţigării se 
ridicase deasupra craniului, ca un halo. 

— Hai s-o lăsăm pe Delilah la urmă, am spus eu. Poate ne 
surâde norocul înainte să trebuiască să mergem acolo. 

— Motoarele? 

— Da, motoarele. Sunt „Sfinţii Şoselelor”. Eu zic să nu 
trezim bestiile. 

— Cum zici tu. 

Rachel o luă înainte, spre intrarea de la „Sheila”. Nu mă 
aşteptă pentru că ştia că aveam s-o urmez. 

Odată intraţi la „Sheila” am fost întâmpinați de un miros 
greţos de dulceag, un amestec de parfum şi prea multe 
beţişoare parfumate. Am fost, de asemenea, întâmpinați de 
o femeie zâmbitoare, îmbrăcată într-un chimono mov. 
Doamna nu părea câtuşi de puţin surprinsă de vederea unui 
cuplu care intra în bordel. Gura i s-a transformat într-o linie 
subţire şi ascuţită ca lama unei ghilotine când Rachel şi-a 
deschis legitimaţia şi i-a arătat-o. 

— Foarte drăguţ, a spus ea cu o voce prefăcută. Acum să 
vedem şi mandatul de percheziţie. 

— Astăzi nu e nevoie de mandat, îi răspunse Rachel pe 
un ton potolit. Am vrea doar să vă punem câteva întrebări. 

— Nu sunt obligată să vorbesc cu voi, decât poate dacă 
ar exista o hotărâre judecătorească în acest sens. Conduc o 
afacere cât se poate de legală şi am toate autorizaţiile 
necesare pentru desfăşurarea activităţii. 

Pe o canapea din apropiere am observat două femei 
îmbrăcate ca dintr-un catalog „Victoria's Secret”. Se uitau 
la un serial la televizor şi păreau să nu ia deloc în seamă 
discuţia în contradictoriu care se purta lângă uşa de la 
intrare. Amândouă erau atrăgătoare într-un anume fel, dar 
în jurul ochilor şi al gurii aveau riduri pronunţate. Scena 
asta mi-a adus brusc aminte de mama şi de prietenele ei, 
de modul în care se uitau la mine când le priveam 
pregătindu-se să plece seara la muncă. Am simţit brusc că 
nu era locul meu aici şi mi-am dorit să pot pleca. Chiar 
speram că tipa în chimonoul mov avea să reuşească să ne 
dea afară. 

— Nimeni nu se îndoieşte de legalitatea afacerii 
dumneavoastră, spuse Rachel. Vrem doar să vă punem 
câteva întrebări, dumneavoastră şi angajatelor 
dumneavoastră şi după aceea ne vedem de drum. 

— Obţineţi hotărârea aceea judecătorească şi o să vă 
stăm bucuroşi la dispoziţie. 

— Tu eşti Sheila? 

— Să-mi spuneţi voi chestia asta. Puteţi să-mi spuneţi 
oricum, dacă în aceeaşi propoziţie vă luaţi la revedere. 

Rachel ridică miza şi adoptă un ton mai dur. 

— Dacă mergem după hotărârea aceea judecătorească, 
mai întâi, o să sun la biroul şerifului şi să-i spun să posteze 
o maşină în faţa stabilimentului până când ne întoarcem. 
Poate conduci dumneata o afacere legală aici, Sheila, dar 
pe care dintre astea trei locuri crezi că o să le aleagă cei 
care vor veni aici când vor vedea maşina şerifului parcată 
în faţa ăstuia? Dacă socotesc două ore drumul înapoi în 
Vegas, câteva ore ca să obţin hotărârea judecătorească, 
apoi încă două ore înapoi, o să lipsesc ceva. Dacă plec 
astăzi pe la cinci, o să mă întorc abia mâine. Îți convine 
aşa? 

Sheila ripostă rapid şi cu putere. 

— Dacă îl suni pe şerif, spune-i să-l trimită pe Dennis sau 
pe Tommy. Ei cunosc foarte bine locul ăsta, sunt clienţi 
fideli. 

Se strâmbă la Rachel şi se ţinu tare. Rachel mersese la 
cacealma, pierduse, şi acum nu mai avea niciun atu. 
Rămăseseră uitându-se una la cealaltă. Astfel trecură 
câteva momente. Eram gata să intervin, să spun şi eu ceva, 
când una dintre femeile de pe canapea mi-a luat-o înainte. 

— She? spuse cea care stătea mai aproape. Hai să 
terminăm odată cu chestia asta. 

Sheila îşi luă ochii de la Rachel şi se uită spre femeia de 
pe canapea. Se mai calmă puţin, dar mânia era în 
continuare vizibilă. Nu ştiu dacă se putea proceda altfel, 
odată ce Sheila sărise la gâtul nostru, dar pentru mine era 
clar că amenințările şi presiunile n-aveau să ducă la niciun 
rezultat. 

Ne-am instalat în micul birou al Sheilei şi le-am 
intervievat pe fete pe rând. Am început cu Sheila şi am 
terminat cu cele două femei care stăteau pe canapea când 
am intrat în stabiliment. Rachel nu m-a prezentat nimănui, 
aşa că nu s-a pus problema motivelor pentru care asistam 

şi eu la investigaţie. Niciuna dintre femei n-a recunoscut pe 
vreunul dintre bărbaţii dispăruţi, cei care ajunseseră să fie 
îngropaţi la Zzyzx. Nici fotografiile cu Shandy, cele făcute 
de McCaleb, n-au avut un succes mai mare. 

După o jumătate de oră am plecat. Nu ne alesesem cu 
nimic, cu excepţia unei dureri de cap, a unei intoxicații cu 
beţişoare parfumate în ceea ce mă privea. Pe faţa lui 
Rachel se citea dezamăgirea. 

— Dezgustător, spuse ea în timp ce mergeam pe 
trotuarul roz spre maşină. 

— Ce anume? 

— Locul acela. Nu ştiu cum poate cineva să facă aşa 
ceva. 

— Credeam că ai spus că sunt sclave. 

— Uite ce e, treaba ta nu e să-mi reproşezi tot felul de 
lucruri. 

— Aşa e. 

— Tu de ce eşti ofticat? Nu te-am văzut spunându-i ceva. 
Ai fost de mare ajutor. 

— Asta pentru că eu n-aş fi procedat aşa. La două minute 
după ce am intrat, mi-am dat seama că n-o să aflăm nimic. 

— Oh, şi ce, tu ai fi aflat mai multe? 

— Nu, nu spun asta. [i-am spus, locurile astea sunt 
asemenea bolovanilor. E greu să scoţi ceva din ele. Și 
ameninţarea cu şeriful nu este deloc cea mai potrivită 
metodă de convingere. Ti-am mai spus, probabil că mai 
bine de jumătate din salariul lui e plătit din impozitele 
încasate de la bordelurile astea. 

— Văd că ai de gând să mă critici fără să vii cu nicio 
soluţie constructivă. 

— Uite ce e, Rachel, varsă-ţi nervii pe altcineva. Nu eu 
sunt cel pe care ar trebui să fi furioasă, bine? Dacă vrei să 
încerci ceva diferit în următorul bordel, lasă-mă şi pe mine 
să fac o încercare. 

— Dă-i drumul. 

— Bine, atunci dă-mi fotografiile şi aşteaptă-mă în 
maşină. 

— Ce spui tu acolo? Vreau să intru şi eu. 

— Ăsta nu e un loc unde să poţi intra în forţă, Rachel. 
Când te-am invitat să vii cu mine ar fi trebuit să-mi dau 
seama. Dar nu m-am gândit că o să dai buzna şi o să-ți 
fluturi legitimaţia pe sub nasul oamenilor imediat după ce 
dai ochii cu ei. 

— Deci tu vrei să intri acolo şi să o iei mai cu binişorul? 

— Nu ştiu dacă i-aş spune chiar aşa. O să procedez 
tradiţional. 

— Asta înseamnă că o să te dezbraci? 

— Nu, asta înseamnă să-mi scot portofelul. 

— FBl-ul nu cumpără informaţii de la eventualii martori. 

— Exact. Eu nu sunt de la FBI. O să mă folosesc de 
metoda asta şi o să găsesc un martor, iar FBl-ul nu va 
trebui să scoată niciun ban din buzunar. 

l-am pus mâna pe spate uşor şi am întors-o încet spre 
Mercedes. l-am deschis portiera şi am ajutat-o să urce. l-am 
dat şi cheile. 

— Dă drumul la aer condiţionat. Indiferent de 
desfăşurarea evenimentelor, n-o să dureze mult. 

Am pliat dosarul în care erau fotografiile şi l-am pus în 
buzunarul de la spate, sub sacou. 

Şi trotuarul care ducea la intrarea „Fermei lui Tawny” era 
făcut din ciment roz. Începeam să văd legătura. Femeile pe 
care le întâlnisem la Sheila se dovediseră nişte dure în 
ambalaje rozalii. La fel era şi Rachel. Mă simţeam de parcă 
picioarele mi se afundau în găleți pline de ciment roz. 

Am sunat la uşă. Mi-a deschis o femeie care purta o 
pereche de jeanşi decupaţi şi un maieu care abia îi 
cuprindea sânii, evident măriţi cu ajutorul operaţiilor 
estetice. 

— Intră. Eu sunt Tammy. 

— Mulţumesc. 

Am intrat în prima cameră a rulotei, unde se aflau două 
canapele orientate una spre cealaltă. Pe ele erau aşezate 
trei femei care mă priveau şi îmi zâmbeau profesional. 

— Ea e Georgette, ea, Gloria şi ea, Mecca, spuse Tammy. 
Şi eu sunt Tammy. Poţi s-o alegi pe una dintre noi sau o poţi 
aştepta pe Tawny. Ea e în spate, cu un client. 

M-am uitat la Tammy. Părea cea mai înfiptă. Era micuță, 
cu sânii foarte mari şi cu părul şaten închis, tuns scurt. Unii 
bărbaţi o considerau, poate, atractivă, dar nu mă număram 
printre ei. l-am spus că o alesesem pe ea şi m-a condus 
spre partea din spate a rulotei şi de acolo pe un hol, la 
dreapta, într-o altă rulotă. In stânga erau trei camere. A 
descuiat uşa ultimei camere şi a intrat. A închis apoi uşa în 
urma mea, dar n-a încuiat-o la loc. Abia aveam loc să stăm 
în picioare, şi asta din cauza unui imens pat conjugal care 
ocupa aproape întreaga cameră. 

Tammy se aşeză pe pat şi bătu uşor cu palma salteaua, 
invitându-mă să mă aşez lângă ea. M-am conformat şi am 
văzut-o întinzând mâna spre un raft unde zăceau câteva 
cărţi polițiste destul de obosite. A luat de acolo un obiect 
care arăta ca meniul dintr-un restaurant şi mi l-a întins. Era, 
de fapt, un dosar subţire, pe coperta căruia era un desen 
care întruchipa o femeie goală care stătea pe coate şi 
genunchi şi avea capul întors spre spate. li făcea cu ochiul 
bărbatului care o penetra pe la spate. Şi el era tot gol, cu 
excepţia unei pălării de cowboy şi a unei centuri de care 
atârnau două tocuri de pistol. Bărbatul ţinea o mână 
ridicată, cu care rotea un lasou. Frânghia se ridica deasupra 
cuplului şi forma cuvintele „Ferma lui Tawny”. 

— Poţi să îţi cumperi un tricou cu imprimeul ăsta, mă 
informă Tammy. Costă douăzeci de dolari. 

— Minunat, am spus eu în timp ce deschideam dosarul. 

Până la urmă, s-a dovedit a fi tot un fel de meniu. Era 
personalizat, avea numele lui Tammy pe el. Conţinea o 
singură foaie de hârtie, pe care erau două coloane. Intruna 
erau trecute toate serviciile sexuale pe care era dispusă să 
le presteze, în cealaltă erau arătate preţurile pe care le 
practica pentru respectivele servicii. Două dintre prestațiile 
sexuale erau marcate cu câte un asterisc. In josul paginii 

era explicat că respectivele servicii erau specialităţi 
personale. 

— Deci, am spus eu uitându-mă la cele două coloane, 
cred că aş avea nevoie de un traducător pentru unele 
dintre chestiile astea. 

— Te ajut eu. Despre care e vorba? 

— Cât costă să stăm doar de vorbă? 

— Cum adică, vrei să-ţi vorbesc deocheat? Sau vrei să-mi 
vorbeşti tu mie? 

— Nu, doar să vorbim. Vreau să-ţi pun câteva întrebări 
despre un tip pe care-l caut. E de prin părţile astea. 

Şi-a schimbat brusc atitudinea. S-a îndreptat şi chiar s-a 
depărtat cu câţiva centimetri de mine, ceea ce nu era atât 
de rău, simţeam deja că parfumul ei începuse să-mi ardă 
nările deja iritate de beţişoarele parfumate. 

— Cred c-ar fi mai bine să vorbeşti cu Tawny după ce 
termină. A 

— Vreau să vorbesc cu tine, Tammy. li dau o sută de 
dolari pentru cinci minute. Dacă îmi dai vreun indiciu 
despre tipul ăsta, dublez suma. 

Ezită puţin, de parcă s-ar fi gândit la propunerea mea. 
Două sute de dolari n-ar fi acoperit nici măcar o oră de 
muncă, dacă era să calculez după cele trecute în meniu. 
Dar aveam vaga bănuială că preţurile trecute în meniu erau 
negociabile şi în afară de asta, nu văzusem pe cineva care 
să stea la rând pentru a intra aici. 

— Până la urmă, cineva o să-mi ia banii, am spus eu. De 
ce să nu fi tu aceea? 

— Bine, dar trebuie să terminăm rapid. Dacă află Tawny 
că nu eşti un client adevărat, o să te scoată în şuturi de aici 
şi pe mine o să mă pună la coada listei. 

Acum înţelesesem. Ea îmi răspunsese la uşă pentru că 
era la rând. Aş fi putut să o aleg pe oricare dintre femeile 
de pe canapele, dar Tammy avea dreptul de a-şi încerca 
prima şansa. 

Am băgat mâna în buzunar după bani şi i-am dat suta. 
Am păstrat restul în mână, am scos dosarul şi l-am deschis. 

Rachel greşise când le întrebase pe femeile de la Sheila 
dacă recunosc pe vreunul dintre bărbaţii din fotografii. Asta 
pentru că nu avea încrederea pe care o aveam eu. Eu eram 
mai sigur de teoria mea, aşa că nu am făcut aceeaşi 
greşeală cu Tammy. 

Prima poză pe care i-am arătat-o a fost a lui Shandy, cea 
făcută pe barca lui McCaleb. 

— Când l-ai văzut ultima oară pe tipul ăsta pe aici? am 
întrebat-o eu. 

Tammy s-a uitat la fotografie pentru câteva momente 
lungi. Nu mi-a luat poza din mână, deşi i-aş fi dat-o pentru a 
o putea privi mai de aproape. După câteva secunde, care 
parcă nu se mai terminau, timp în care mă aşteptam ca uşa 
camerei să se dea de perete şi femeia aceea pe nume 
Tawny să mă dea afară, începu în sfârşit să vorbească. 

— Nu ştiu... cred că a trecut cel puţin o lună, poate chiar 
mai mult. Nu l-am mai văzut pe aici. 

Îmi venea să mă urc în pat şi să încep să sar, dar m-am 
abținut. Voiam să o fac să creadă că ştiam deja tot ce îmi 
spunea ea. Aşa avea să se simtă mult mai confortabil şi 
avea să fie mai deschisă. 

— Îţi aduci aminte unde l-ai văzut? 

— În faţă. Am condus un client şi atunci l-am văzut şi pe 
Tom. Aştepta. 

— A-ha. Ţi-a spus ceva? 

— Nu, nu spunea niciodată nimic. 

— Apoi ce s-a întâmplat. 

— Nu s-a întâmplat nimic. Tipul meu s-a urcat în maşină 
şi au plecat. 

Incepeam să înţeleg. Tom avea o maşină. Era şoferul. 

— Cine l-a chemat? Tu i-ai spus să vină sau clientul o 
făcuse deja? 

— Tawny, probabil. Nu-mi aduc aminte exact. 

— Aşa se întâmpla tot timpul? 

— Da. 

— Dar n-a mai fost pe-aici cam de o lună? 

— Da. Poate chiar mai mult. Ai destule informaţii? Adică, 
de fapt, ce vrei să afli? 

Se uita la cea de-a doua sută din mâna mea. 

— Două lucruri. Ştii cumva numele de familie al lui Tom? 

— Nu. 

— Bine. Cum dă cineva de el dacă are de făcut un drum 
cu maşina? 

— Bănuiesc că-l sună. 

— Poţi să-mi dai numărul lui de telefon? 

— Du-te la bar, de acolo îl sunam şi noi. Nu ştiu numărul 
pe dinafară. Il găseşti acolo, lângă telefonul din faţă. 

— La bar deci, bine. 

Nu i-am dat banii. 

— Incă un lucru. 

— Tot spui chestia asta. 

— Ştiu, dar de data asta vorbesc serios. 

l-am arătat cele şase fotografii pe care le adusese 
Rachel, cele cu bărbaţii dispăruţi. Erau mai bune şi mai 
clare decât pozele apărute în articolul din ziar. Erau 
fotografii color date de membrii familiilor celor de la Poliţia 
Metropolitană din Vegas, fotografii care ajunseseră ulterior 
la cei din FBI. 

— A fost vreunul dintre tipii ăştia clientul tău? 

— Uite ce e, domnule, noi nu vorbim despre clienţii 
noştri. Suntem foarte discrete, nu furnizăm astfel de 
informaţii. 

— Sunt morţi, Tammy. Nu mai contează. 

Ochii ei se măriră, apoi se pironiră în fotografiile din 
mâna mea. Pe acestea mi le luă din mână şi le filă de parcă 
ar fi fost cărţi de joc. Din reacţia întipărită pe faţa ei mi-am 
dat seama că dăduse peste un as. 

— Ce s-a întâmplat? 

— Păi, unul dintre tipii ăştia cred că a trecut pe aici. Mi se 
pare că a fost cu Mecca. Ai putea s-o întrebi pe ea. 

Am auzit două claxoane. Ştiam că era vorba de maşina 
mea. Rachel devenise nerăbdătoare. 

— Du-te şi cheam-o pe Mecca. După aceea îţi dau şi 
restul de bani. Spune-i că am şi pentru ea ceva bani 
pregătiţi. Nu-i spune ce vreau. Spune-i doar că vreau să 
petrec cu două fete deodată. 

— Bine, dar asta-i tot. Îmi dai banii. 

— O să ţi-i dau. 

leşi din cameră. Eu am rămas şi în timp ce aşteptam, am 
aruncat o privire împrejur. Pereţii erau acoperiţi cu 
lambriuri ce imitau lemnul de cireş. Era şi o fereastră, 
acoperită cu o perdea subţire. M-am întins peste pat şi am 
dat perdeaua la o parte. Fereastra dădea spre deşertul 
golaş. Patul şi toată rulota puteau foarte bine să se afle pe 
lună, priveliştea ar fi fost aceeaşi. 

Uşa s-a deschis şi m-am întors, gata să-i dau lui Tammy 
restul de bani şi să bag mâna în buzunar şi pentru partea 
lui Mecca. Dar în prag nu erau cele două femei. Erau în 
schimb doi bărbaţi. Erau mari - unul mai solid decât celălalt 
- iar braţele musculoase, care le ieşeau de sub mânecile 
tricourilor negre, cu mânecă scurtă, erau acoperite în 
totalitate de tatuaje care se vedea că sunt făcute în 
puşcărie. Pe bicepsul umflat al celui mai mare, era tatuat 
un craniu cu un halo deasupra lui, aşa mi-am dat seama 
despre cine era vorba. 

— Ce se întâmplă, doctore? spuse cel mai mare. 

— Tu trebuie să fi Tawny, am spus eu. 

Fără să scoată nicio vorbă întinse mâinile şi mă apucă de 
reverele hainei. M-a ridicat de pe pat şi m-a aruncat pe hol, 
în braţele primitoare ale colegului său. Cel de-al doilea tip 
m-a împins pe hol în direcţia opusă celei prin care intrasem 
în rulotă. Mi-am dat seama atunci că Rachel claxonase 
pentru a mă avertiza, nu pentru că îşi pierduse răbdarea. 
Îmi doream să mă fi prins de asta înainte ca Fraţii Steroid 
să mă împingă prin uşa din spate, pe solul plin de pietre al 
deşertului. 

Am aterizat în patru labe şi tocmai încercam să mă adun 
şi să mă ridic când unul dintre cei doi mi-a pus bocancul pe 

şale şi m-a împins înapoi jos. Am încercat din nou să mă 
ridic şi de data asta m-au lăsat. 

— Am întrebat, ce se întâmplă, doctore? Ai treabă pe 
aici? 

— Puneam şi eu câteva întrebări şi chiar aveam de gând 
să plătesc bine pentru răspunsuri. Nu mi-am închipuit că 
asta ar putea fi o problemă. 

— Ei bine, amice, asta chiar e o problemă. 

Se apropiau de mine, cel mai mare era în faţă. Era atât 
de mare, încât nu-l puteam vedea pe fratele lui mai mic în 
spatele lui. De fiecare dată, când făceau un pas în faţă, eu 
făceam unul înapoi. Şi aveam senzaţia că asta şi urmăreau. 
Mă împingeau spre ceva, poate spre vreo groapă făcută în 
nisip, între pietre. 

— Cine eşti, băiete? 

— Sunt un detectiv particular din Los Angeles. Caut un 
bărbat dispărut, atâta tot. 

— Da, ei bine, ce să vezi, tipii care vin aici nu vor să fie 
căutaţi după aceea. 

— Acum înţeleg asta. Eu o să mă car de aici şi voi nu oO 
să... 

— Scuzaţi-mă. 

Ne-am oprit cu toţi. Era vocea lui Rachel. Cel mai solid s- 
a întors spre rulotă şi umărul i-a coborât cu câţiva 
centimetri. Am văzut-o pe Rachel ieşind pe uşa din spate a 
rulotei. Ţinea mâinile pe lângă corp. 

— Ce-i asta, ai adus-o şi pe maică-ta cu tine? spuse 
Marele Steroid. 

— Ceva de genul ăsta. 

În timp ce se uita spre Rachel mi-am împreunat mâinile şi 
l-am lovit cu putere peste ceafă. S-a aplecat înainte, spre 
partenerul lui. Dar lovitura mea nu fusese decât un atac 
surpriză. N-a căzut. S-a întors şi a început să vină spre 
mine, strângându-şi pumnii în nişte adevărate ciocane. Am 
văzut-o pe Rachel ducând mâna sub sacou şi dându-l la o 
parte pentru a scoate arma. Pentru o secundă mâna i se 

încurcă în material, aşa că întârzie cu câteva momente 
scoaterea armei. 

— Stai aşa! strigă ea. 

Dar băieţii îndopaţi cu steroizi nu se opriră. M-am ferit de 
primul pumn al celui mai mare, dar, când m-am strecurat în 
spatele lui, am dat nas în nas cu fratele lui mai mic. M-a 
luat, pur şi simplu, în braţe şi m-a ridicat de la pământ. In 
momentul acela, dintr-un motiv sau altul, am observat că 
de la cele trei geamuri ale rulotei din spate, trei femei 
priveau scena. Distrugerea mea atrăsese şi câţiva 
spectatori. 

Atacatorul îmi imobilizase braţele şi mă strângea cu 
putere. Simţeam cum strânsoarea lui îmi scotea aerul din 
plămâni şi îmi presa coloana vertebrală. Atunci Rachel reuşi 
în sfârşit să-şi scoată arma şi trase două focuri în aer. Cel 
care mă ţinea în braţe mi-a dat drumul, m-am prăbuşit la 
pământ şi am văzut cum Rachel se îndepărta precaută de 
rulotă, mergând într-o parte, pentru a fi sigură că nu o lua 
nimeni prin învăluire. 

— FBI, a ţipat ea. La pământ, hai, amândoi, la pământ! 

Cei doi bărbaţi solizi se conformară. Imediat cum am 
reuşit să trag din nou aer în piept m-am ridicat în picioare. 
Am încercat să mă scutur de praful de pe haine, dar n-am 
reuşit decât să-l împrăştii. M-am uitat la Rachel şi am dat 
din cap. Ea a păstrat distanţa faţă de cei doi bărbaţi acum 
culcaţi la pământ şi mi-a făcut semn cu degetul. 

— Ce s-a întâmplat? 

— Discutam cu una dintre femei şi i-am cerut să o aducă 
şi pe o colegă de-a ei. Dar au apărut tipii ăştia şi m-au târât 
afară. Mulţumesc pentru avertizare. 

— Chiar am încercat să te avertizez. Am claxonat. 

— Ştiu, Rachel. Calmează-te. Tocmai pentru asta ţi-am 
mulţumit. E vina mea că am interpretat greşit semnalul tău. 

— Şi acum ce facem? 

— Nu mă interesează tipii ăştia. Dă-le drumul. Dar 
înăuntru sunt două femei, Tammy şi Mecca, pe care trebuie 
să le luăm cu noi. Una îl cunoaşte pe Shandy, cealaltă cred 

că-l poate identifica pe unul dintre bărbaţii dispăruţi - a fost 
clientul ei. 

Rachel procesă informaţia şi dădu încet din cap. 

— Bine. Shandy le este client? 

— Nu, e un fel de şofer al localului. Trebuie să mergem la 
bar, să mai întrebăm acolo. 

— Atunci nu le putem da drumul ăstora doi. Poate ne 
întâlnim din nou cu ei acolo. Şi în afară de asta, în faţă erau 
patru motociclete. Unde sunt ceilalţi doi? 

— Nu ştiu. 

— Hei, haideţi odată! strigă Marele Steroid. Tragem nisip 
pe nas aici. 

Rachel se apropie de cei doi bărbaţi întinşi pe pământ. 

— Bine, ridicaţi-vă. A 

Aşteptă până când se ridicară. O priveau cu ochi răi. Işi 
lăsă mâna cu pistolul jos şi le vorbi pe un ton calm, de 
parcă aşa făcea cunoştinţă ea de obicei cu oameni noi. 

— De unde sunteţi, băieţi? 

— De ce? i 

— De ce? Pentru că vreau să vă cunosc mai bine. Incă nu 
m-am decis dacă să vă arestez sau nu. 

— Pentru ce? El a început bătaia. 

— Nu şi din ce am văzut eu. Am văzut două namile 
atacând un tip mai mic decât ei. 

— Era pe proprietatea noastră. 

— Din câte ştiu eu, ăsta nu e un motiv pentru un astfel 
de atac. Dacă vreţi să vedeţi dacă mă înşel sau nu, atunci 
puteţi să păstraţi... 

— Pahrump. 

— Cum? 

— Pahrump. 

— Şi sunteţi proprietarii acestor trei stabilimente? 

— Nu, suntem doar agenţi de pază. 

— Înţeleg. Ei bine, uite cum facem. Voi doi îi căutaţi şi pe 
ceilalţi doi, pe proprietarii motocicletelor din faţă, şi o luaţi 
încetişor înapoi spre Pahrump. Şi eu o să uit ce s-a 
întâmplat. 

— Dar nu e corect. El era înăuntru şi punea întrebări... 

— Eu sunt de la FBI. Nu prea mă interesează ce e corect 
şi ce nu. Dacă vreţi să-mi acceptaţi oferta, bine. Dacă nu, 
iarăşi bine. 

După câteva secunde, tipul mai solid s-a urnit şi a pornit 
spre rulote. Imediat, l-a urmat şi cel mai mic. 

— Unde vă duceţi? lătra Rachel. 

— Plecăm. Aşa cum ne-ai spus. 

— Bine. Să vă puneţi căştile, domnilor. 

Fără să se întoarcă spre noi, tipul cel mare îşi ridică 
braţul musculos şi apoi degetul mijlociu. Cel mai micuţ văzu 
şi îl imită. 

Rachel se uită la mine şi spuse: 

— Sper să meargă chestia asta. 

Femeile de pe bancheta din spate erau furioase, dar lui 
Rachel nici nu-i păsa. Era mai aproape ca niciodată - mai 
aproape decât fusese oricine vreodată - de Backus, în afară 
de noaptea aceea din Los Angeles. Noaptea în care ÎI 
văzuse prăbuşindu-se prin geamul acela în golul care 
păruse să-l înghită fără urmă. 

Până acum. Şi ultimul lucru, care ar fi putut să o 
deranjeze, era să ia în seamă protestele celor două 
prostituate de pe bancheta din spate a maşinii lui Bosch. 
Singura chestie care o cam supăra era faptul că-l lăsase pe 
Bosch să conducă. Acum aveau două persoane reţinute şi le 
transportau într-o maşină particulară. Era o problemă de 
securitate şi nu putea fi foarte sigură cum aveau să 
procedeze cu oprirea pe care urmau s-o facă la bar. 

— Ştiu cum facem, spuse Bosch, în timp ce se îndepărtau 
de cele trei bordeluri de la capătul drumului. 

— Şi eu ştiu, spuse Rachel. Rămâi tu cu ele în maşină şi 
eu intru în bar. 

— Nu, nu merge aşa. O să ai nevoie de întăriri. Cred că 
tocmai am văzut că nu e bine să ne despărţim. 

— Atunci cum facem? 

— O să blochez portierele din spate ale maşinii. N-o să le 
poată deschide din interior. 

— Şi ce crezi că le va opri să se strecoare pe locurile din 
faţă şi să coboare pe aici? 

— Uite ce e, unde ar putea să se ducă? Nu prea au de 
ales, nu-i aşa, doamnelor? 

Se uită în oglinda retrovizoare. 

— Du-te dracului! spuse cea pe nume Mecca. Nu poţi să 
procedezi aşa cu noi. Noi n-am făcut nimic. 

— De fapt, după cum v-am mai explicat şi înainte, chiar 
avem dreptul să procedăm aşa, spuse Rachel pe un ton 
plictisit. Sunteţi în custodia organelor federale, sunteţi 
reţinute în calitate de martori direcţi într-o anchetă penală. 
Veţi fi interogate aşa cum trebuie şi apoi vi se va da 
drumul. 

— Atunci interogaţi-ne acum, să terminăm odată. 

Rachel aflase cu surprindere, uitându-se pe permisul de 
conducere al femeii, că Mecca era, de fapt, adevăratul ei 
nume. Mecca Mcintyre. Ce nume! 

— Ei bine, Mecca, nu putem face asta. Ti-am explicat 
deja de ce. 

Bosch opri maşina într-o parcare acoperită cu pietriş, în 
faţa barului. Nu mai erau alte maşini acolo. Cobori toate 
geamurile cu câţiva centimetri, apoi opri motorul. 

— O să cuplez alarma, spuse el. Dacă vă strecuraţi pe 
locurile din faţă şi deschideţi portierele, o să pornească. O 
să ieşim din bar şi o să venim după voi. Aşa că nu vă obosiţi 
să încercaţi să evadați, bine? N-o să lipsim mult. 

Rachel cobori din maşină şi închise portiera. Îşi verifică 
telefonul mobil şi văzu că nu avea încă semnal în zona asta. 
Il văzu pe Bosch făcând acelaşi lucru, clătinând din cap. 

Hotări să folosească telefonul din bar, dacă era vreunul 
pe acolo, şi să sune la Biroul Local din Vegas, să raporteze 

ce avea de raportat. Se aştepta ca Cherie Dei să fie furioasă 
şi satisfăcută în acelaşi timp. 

— Apropo, spuse Bosch în timp ce se îndreptau spre 
rampa care ducea spre uşa rulotei, ai un încărcător de 
rezervă pentru Sig? 

— Bineînţeles. 

— Unde îl ţii, la centură? 

— Da, de ce? 

— Intrebam doar aşa. Am observat mai devreme că ţi-ai 
cam prins mâna în haină, te-a jenat puţin. 

— Nu mi-am prins mâna. Doar că... Până la urmă, ce vrei 
să-mi sugerezi? 

— Nimic. Voiam doar să-ţi spun că eu îmi tineam 
încărcătorul de rezervă în buzunarul hainei. Atârna un pic 
mai greu, ştii? Aşa că atunci când trebuia să-mi dau repede 
la o parte haina, greutatea aceea în plus îmi era de mare 
ajutor. 

— Mulţumesc pentru sfat, spuse ea cu un ton egal. Acum 
putem să ne concentrăm la chestia asta? 

— Sigur, Rachel. Preiei tu conducerea? 

— Dacă nu te deranjează. 

— Deloc. 

Bosch a urmat-o pe rampă. Ei i se păru că văzuse un 
zâmbet pe faţa lui, în imaginea reflectată în geamul uşii 
barului. Un clopoțel situat în partea de sus a uşii le anunţă 
sosirea. 

Pătrunseră într-un bar micuţ şi gol. In partea dreaptă, era 
o masă de biliard, cu postavul verde decolorat de timp şi 
pătat de băutură. Era o masă mică, dar tot părea că nu era 
îndeajuns de mult loc pentru desfăşurarea în bune condiţii a 
unui joc adevărat. Probabil că pentru executarea unei 
lovituri, tacul trebuia ţinut la un unghi de patruzeci de 
grade. 

In stânga uşii, era un bar în faţa căruia erau aşezate şase 
scaune înalte. In spate, erau trei rafturi pline cu tot felul de 
băuturi. Nu era nimeni la bar, dar înainte ca Rachel sau 
Bosch să întrebe dacă era cineva pe acolo, o perdea neagră 

din stânga barului se dădu la o parte şi din spatele ei ieşi un 
bărbat, cu ochii umflaţi de somn, deşi era aproape miezul 
zilei. 

— Pot să vă ajut cu ceva? E cam devreme, nu-i aşa? 

Rachel îi arătă legitimaţia şi asta păru să-l facă pe tip să- 
şi deschidă un pic mai mult ochii. Avea în jur de şaizeci de 
ani, bănuia ea, deşi părul neîngrijit şi barba de câteva zile 
ar fi putut să o inducă în eroare. 

Bărbatul dădu din cap, de parcă ar fi rezolvat cine ştie ce 
mister. 

— Deci tu eşti sora, nu? întrebă el. 

— Poftim? 

— Eşti sora lui Tom, nu? A zis el că s-ar putea să apari 
p-aci. 

— Care Tom? 

— Tom Walling. Despre care Tom credeai că vorbesc? 

— Căutăm un tip pe nume Tom care face pe şoferul 
pentru clienţii bordelurilor. El e Tom Walling? 

— Asta îţi spuneam şi eu. Tom Walling a fost şoferul meu. 
Mi-a spus că într-o zi s-ar putea să treacă sora lui pe aici, 
să-l caute. Dar nu mi-a spus că sora lui e agent FBI. 

Rachel dădu din cap, încercând să-şi ascundă surpriza. 
Dar nu era uimită de această descoperire surprinzătoare, ci 
mai degrabă de magnitudinea şi înțelesurile ascunse ale 
planului lui Backus. 

— Cum vă numiţi, domnule? 

— Bilings Rett. Sunt proprietarul barului ăsta şi, totodată, 
primarul acestui oraş. 

— Sunteţi primarul din Clear. 

— Exact 

Rachel simţi că o bate ceva pe mână. Era dosarul cu 
fotografiile. Bosch i-l întinsese dar rămăsese mai în spate. 
Părea să-şi dea seama că lucrurile luaseră brusc o 
întorsătură nouă. Acum ea devenise mai importantă decât 
Terry McCaleb, ba chiar şi decât Bosch. Luă dosarul şi 
scoase una dintre fotografiile pe care McCaleb le făcuse 

clientului care se recomandase Jordan Shandy. l-o arătă lui 
Bilings Rett. 

— El e bărbatul pe care ziceţi că-l cheamă Tom Walling? 

Rett nu se uită la fotografie decât câteva secunde. 

— El e. Îi recunosc şi şapca aceea cu Dodgers. Aici 
prindem o grămadă de meciuri cu antena parabolică, şi ştiu 
că Tom era un fan înrăit al celor de la Dodgers. 

— Şi conducea o maşină pentru dumneata? 

— Singura maşină. N-am o afacere aşa de mare. 

— Şi va spus că o să treacă sora lui pe aici? 

— Nu, a spus că s-ar putea să treacă. Şi mi-a dat ceva. 

Se întoarse şi se uită spre rafturile din spatele barului. 

Găsi ce căuta, întinse mâna spre raftul cel mai de sus şi 
luă de acolo un plic pe care i-l întinse lui Rachel. In praful 
aşezat pe raftul de sticlă rămase o urmă dreptunghiulară. 
Plicul zăcea acolo de ceva vreme. 

Pe el era scris numele ei întreg. Se întoarse puţin într-o 
parte, pentru ca Bosch să nu vadă ce era înăuntru şi începu 
să-l deschidă. 

— Rachel, spuse Bosch. N-ar trebui mai întâi să-l verifici? 

— Nu mai contează. Ştiu că e de la el. A 

Rupse plicul şi scoase o vedere de zece pe opt. incepu să 
citească cele câteva rânduri scrise de mână pe spate. 

„Dragă Rachel, 

Dacă eşti prima care citeşte aceste rânduri, aşa cum 
sper, atunci înseamnă că ţi-am fost un bun profesor. Sper 
că rândurile mele te găsesc sănătoasă şi voioasă. Mai 
presus de toate sper ca acest lucru să însemne că ai 
supraviețuit frământărilor din interiorul Biroului şi că eşti 
din nou acolo unde ţi-e locul, printre cei mai buni. Sper că 
cel care ţi-a luat locul va putea să ţi-l şi dea înapoi. Rachel, 
n-am avut niciodată intenția de a te distruge. Acum, cu 
acest ultim act al meu, vreau să te salvez. 

Adio, Rachel. 

R.” 

Mai citi scrisoarea o dată, repede, apoi i-o întinse lui 
Bosch, peste umăr. In timp ce el o citea, ea continuă 
discuţia cu Bilings Rett. 

— Când ţi-a dat chestia asta, şi care au fost cuvintele lui 
în momentul acela? 

— Cam acum o lună, plus, minus câteva zile. Tot atunci 
mi-a spus şi că pleacă. Mi-a plătit chiria precizând că ar 
vrea să păstreze locul acela, apoi mi-a dat vederea şi mi-a 
spus că e pentru sora lui, că s-ar putea ca ea să treacă pe 
aici, să-l caute. Şi iată-te. 

— Nu sunt sora lui, se răsti ea la el. Când a venit prima 
dată în Clear? 

— Nu prea mai ţin minte, acum trei sau patru ani. 

— De ce a venit aici? 

Rett dădu din cap. 

— Habar n-am. De ce se duc oamenii la New York? 
Fiecare are motivele lui. Mie nu mi-a împărtăşit motivele 
care l-au adus aici. 

— Cum a ajuns să fie şoferul tău? 

— Era într-o zi aici, juca biliard şi l-am întrebat dacă nu 
vrea ceva de lucru. Mi-a spus că nu i-ar strica o slujbă şi aşa 
am început. Nu era ceva permanent. Apelam la el doar 
când suna cineva şi spunea că are nevoie de o maşină. 
Majoritatea oamenilor vin aici cu maşina lor. 

— Şi atunci, acum trei sau patru ani, ţi-a spus că îl 
cheamă Tom Walling? 

— Nu, asta mi-a spus când i-am închiriat o rulotă. Adică, 
atunci când a ajuns aici prima dată. 

— Ce s-a întâmplat acum o lună? Ziceai că a plătit chiria 
şi apoi a plecat? 

— Da, a spus că o să se întoarcă şi că ar vrea să păstreze 
rulota. A plătit chiria până în august. Dar a plecat şi n-am 
mai auzit nimic despre el. 

Alarma maşinii începu să sune. Rachel se întoarse sper 
Bosch, dar el deja se îndrepta spre uşă. 

— Mă ocup eu, a spus el. 

A ieşit pe uşă, lăsând-o pe Rachel singură cu Rett. Se 
întoarse din nou spre el. 

— Ţi-a spus vreodată Tom Walling de unde era de loc? 

— Nu, n-a adus vorba niciodată despre asta. Nu prea 
vorbea. 

— Şi nici tu nu l-ai întrebat. 

— Scumpo, într-un loc ca ăsta nu prea pui multe 
întrebări. Oamenilor care vin aici nu prea le place să fie 
luaţi la întrebări. Lui Tom îi plăcea să conducă maşina, să 
câştige astfel câţiva biştari şi să mai facă din când în când 
câte un biliard, singur. Nu-i plăcea să bea, mesteca doar 
gumă. Nu se băga în seamă cu târfele şi nici nu întârzia 
niciodată când promitea că ia sau că duce pe cineva cu 
maşina. Şi mie îmi convenea asta. Tipul care îmi conduce 
acum maşina face mereu... 

— Nu-mi pasă de tipul care-ţi conduce acum maşina. 

Clopoţelul de la uşă sună în spatele ei. Se întoarse şi îl 
văzu pe Bosch intrând. li făcu un semn cu capul că totul era 
în regulă. 

— Au deschis portiera din spate. Bănuiesc că încuietorile 
nu au funcţionat cum trebuie. 

Dădu din cap la rândul ei şi se întoarse la Rest, mândrul 
primar al unui oraş de bordeluri. 

— Domnule Rett? întrebă ea. Unde este rulota lui Tom 
Walling? 

— Are una la marginea de vest a oraşului. Rett zâmbi 
arătându-şi un dinte stricat pe rândul de jos. Continuă: 
Prefera să stea mai spre marginea oraşului. Mi-a spus că 
nu-i plăcea să fie prea aproape de toată agitația de pe aci. 
Aşa că l-am cazat în spatele Bolovanului Titanic. 

— Bolovanul Titanic? 

— O să vezi de ce i-am zis aşa când o să ajungi la el asta 
dacă ai văzut filmul. Unul dintre cățărătorii ăia care vin pe 
aici a scris chiar pe el. O să-l vezi. Luaţi-o pe drumul din 
spatele barului spre vest şi o să ajungeţi. Uitaţi-vă după 
corabia care se scufundă. 

leşisem împreună cu cele două femei în Mercedes. 
Pornisem motorul şi dădusem drumul la aerul condiţionat, 
să se mai răcorească. Rachel era încă înăuntru, în bar, 
vorbind la telefon cu Cherie Dei şi dând ultimele instrucţiuni 
echipelor de întăriri. Bănuiam că agenţii aveau să apară în 
scurtă vreme, cu elicopterele, şi aveau să descindă în forţă 
în Clear, Nevada. Urma era proaspătă. Erau aproape. 

Am încercat să vorbesc cu cele două fete - era greu să 
mă gândesc la ele ca la două femei, în ciuda ocupaţiei lor şi 
mai ales, că nu erau foarte tinere. Probabil că ştiau tot ce 
era de ştiut despre bărbaţi, dar păreau să nu ştie prea 
multe despre lume. Le vedeam ca pe două fete care o 
luaseră pe un drum greşit sau care fuseseră răpite, mai 
precis, cărora li se răpise feminitatea. Incepeam să înţeleg 
ce spusese Rachel mai devreme. 

— A venit vreodată Tom Walling la voi în rulotă, a angajat 
pe vreuna dintre fete? am întrebat eu. 

— Din câte am văzut eu, nu, spuse Tammy. 

— Cineva a zis că era poponar sau ceva de genul ăsta, 
adăugă Mecca. 

— De ce a spus asta? 

— Pentru că trăia ca un pustnic sau cam aşa ceva, replică 
Mecca. Şi n-a vrut niciodată păsărică, deşi Tawny l-ar fi 
servit pe gratis, aşa cum face şi cu ceilalţi şoferi. 

— Sunt mulţi şoferi? 

— Era singurul de prin părţile astea, spuse Tammy 
repede 

— Nu-i prea convenea ca Mecca să aibă prim-planul. 
Ceilalţi vin din Vegas. Unii dintre ei lucrează pentru 
cazinouri. 

— Păi, dacă sunt şoferi acolo, cum se face că Tom era 
angajat să se ducă până acolo şi să ia clienţi? 

— Păi, nu era angajat, spuse Mecca. 

— Uneori, era angajat, o corectă Tammy. 

— Mda, câteodată. Îl angajau cei mai fraieri. Dar, de cele 
mai multe ori, se apela la Tom atunci când cineva venea 
aici adus de altcineva şi rămânea pentru o vreme sau când 
vreo persoană închiria vreo rulotă de la Moş Bilings. Ăştia 
aveau nevoie de şofer, că persoanele care-i aduseseră aici 
plecaseră demult. Şoferii de la cazinouri nu aşteaptă prea 
mult. Asta dacă nu e vorba despre vreun jucător bazat, şi în 
cazul ăsta probabil... 

— Probabil ce? 

— Probabil că n-ar fi venit în Clear. 

— In Pahrump sunt fete mai frumoase, spuse Tammy sec, 
de parcă ar fi fost vorba de o chestie de afaceri, nu de ceva 
care o deranja personal. 

— Dar e un pic mai aproape, iar păsărica costă mai mult, 
spuse Mecca. Aşa că în Clear ajung doar clienţii care se uită 
la preţ. 

Vorbise ca un adevărat expert în marketing. Am încercat 
să readuc discuţia la ceea ce mă interesa. 

— Deci, de cele mai multe ori, Tom Walling era chemat 
să-i ducă pe clienţi înapoi în Vegas sau de unde veneau. 

— Exact. 

— Exact. 

— Şi tipii ăia - clienţii - erau anonimi. Nu le cereaţi vreun 
act, nu? Clienţii puteau să folosească ce nume voiau când 
veneau aici. 

— Inî. Asta dacă nu păreau a fi minori. 

— Exact. La cei tineri le ceream actele. 

Inţelegeam acum cum se procedase, cum îşi alesese 
Backus victimele dintre clienţii bordelurilor. Dacă îşi 
protejau adevărata identitate şi ascundeau faptul că 
făcuseră o excursie în Clear deveneau astfel candidaţii 
perfecţi. Se potrivea şi cu demonii care-i declanşau impulsul 
criminal. Profilul psihologic care îi fusese întocmit Poetului 
indica faptul că patologia lui Backus avea strânsă legătură 
cu relaţia lui cu tatăl său, un om care pe dinafară afişa 
imaginea unui agent FBI model, erou şi om bun, dar, de 
fapt, era un bărbat care îşi abuza nevasta şi copilul până 

când ea fugise de acasă - pentru că putea, în timp ce el 
care nu putea fugi rămăsese să trăiască într-o lume a 
fanteziilor, în care visa să-l ucidă pe cel care-l abuza. 

Mi-am dat seama că lipsea ceva. Lloyd Rockland, victima 
care închiriase o maşină. Cum se încadra el în profilul 
victimei dacă nu avusese nevoie de şofer? ` 

— ÎI recunoaşteţi vreuna dintre voi pe tipul ăsta? ÎI chema 
Lloyd. 

— ÎI chema? întrebă Mecca. i 

— Da, îl chema. Lloyd Rockland. E mort acum. lIl 
recunoaşteţi? 

Niciuna dintre ele nu îl văzuse. Ştiam că erau şanse 
puţine să nimeresc. Rockland dispăruse în 2002. Am 
încercat să mă gândesc la o altă explicaţie, la o modalitate 
prin care Rockland să se potrivească cu teoria mea. 

— Vindeţi şi alcool acolo, nu? 

— Dacă vrea clientul ceva de băut, putem să-i aducem, 
spuse Mecca. Avem licenţă pentru vânzarea de băuturi 
alcoolice. 

— Bine, şi ce se întâmplă dacă un tip vine cu maşina de 
la Vegas până aici şi apoi se îmbată prea tare pentru a mai 
putea conduce maşina? 

— Păi, poate să se culce, îmi răspunse ea. Poate să-şi ia o 
cameră, dacă plăteşte pentru ea. 

— Şi dacă vrea să se întoarcă? Dacă trebuie să ajungă 
înapoi? p 

— Păi, poate să sune la bar şi se ocupă primarul. Il duce 
şoferul şi apoi acesta se întoarce cu vreo ocazie sau cu vreo 
maşină de la hotel, sau cu ceva de genul ăsta. Până la urmă 
se scoate el cumva. 

Am dat din cap. Şi asta se potrivea cu teoria mea. 
Probabil că Rockland se îmbătase şi trebuise să fie adus 
înapoi în Vegas de către Backus. Numai că acesta nu-l 
dusese la Vegas. Trebuia să-i spun lui Rachel să verifice 
rămăşiţele pământeşti ale lui Rockland, să vadă dacă nu 
cumva descopereau urmele unui nivel ridicat de alcool. Ar fi 
fost o confirmare în plus. 

— Domnule, o să stăm aici toată ziua? întrebă Mecca. 

— Nu ştiu, am răspuns eu şi m-am uitat la uşa rulotei. 

Rachel încercă să vorbească cât mai încet, pentru că 
Bilings Rett era la capătul celălalt al barului şi se prefăcea 
că rezolvă un rebus, dar ea ştia că, de fapt, trăgea cu 
urechea şi încerca să-şi dea seama despre ce se discuta la 
telefon. 

— În cât timp estimaţi că ajungeţi? întrebă ea. 

— Păi, decolăm în douăzeci de minute, şi în alte douăzeci 
suntem la tine, spuse Cherie Dei. Aşa că stai liniştită, 
Rachel. 

— Am înţeles. 

— Rachel, te cunosc. Ştiu ce vrei să faci. Stai departe de 
rulota suspectului până când ajungem noi acolo cu o echipă 
de urgenţă. Lasă-i pe ei să-şi facă treaba. 

Rachel aproape că îi spuse lui Dei că, de fapt, nu o 
cunoştea deloc, că n-avea cum să o înţeleagă. Dar se 
abţinu. 

— Am înţeles, spuse ea. 

— Şi cu Bosch ce e? întrebă Dei după aceea. 

— Ce să fie? 

— Nu vreau să se bage şi el în chestia asta. 

— O să fie cam greu, având în vedere că el a găsit locul 
asta. Toate astea sunt meritul lui. 

— Inţeleg asta, dar, până la urmă, am fi ajuns şi noi 
acolo, întotdeauna ajungem unde trebuie, mai devreme sau 
mai târziu. O să-i mulţumim, dar după asta va trebui să-l 
dăm la o parte. 

— Ei bine, să-i spui tu chestia asta. 

— Aşa o să fac. Deci rămâne cum am stabilit? Trebuie să 
ajung la Nellis. 

— Rămâne cum am stabilit. Ne vedem într-o oră. 

— Rachel, încă ceva. De ce n-ai mers cu maşina ta? 

— A fost pista lui Bosch, a vrut să conducă el. Ce 
importanţă are chestia asta? 

— L-ai lăsat pe el să preia controlul situaţiei, asta-i tot. 

— Asta-i o părere, ulterioară desfăşurării evenimentelor. 
Am crezut că găsim o pistă legată de bărbaţii dispăruţi, nu 
ceva care să ne ducă la... 

— Nu-i nimic, Rachel. N-ar fi trebuit să aduc vorba despre 
asta. Acum trebuie să plec. 

Dei închise telefonul. Rachel nu putea să închidă la 
rândul ei, pentru că telefonul era fixat pe peretele din 
spatele barului. Ţinu receptorul ridicat până când Rett îşi 
puse creionul jos şi veni lângă ea. Luă receptorul şi îl aşeză 
în furcă. 

— Mulţumesc, domnule Rett. Cam într-o oră vor ateriza 
aici două elicoptere. Probabil, chiar în faţa acestei rulote. 
Agenţii vor dori să stea de vorbă cu dumneata? Mai mult ca 
sigur, discuţia va fi mai oficială decât cea pe care am 
purtat-o noi doi. De asemenea, ei vor sta de vorbă cu mai 
multe persoane din oraşul dumitale. 

— Asta nu-i bine pentru afaceri. 

— Probabil că nu, dar cu cât oamenii vor coopera mai 
repede, cu atât agenţii vor termina mai repede şi vor pleca 
de aici. 

Nu spuse nimic despre hoardele de ziarişti care aveau să 
împânzească locul imediat, după ce se va da publicităţii 
faptul că acest orăşel de bordeluri era locul în care Poetul 
se ascunsese în toţi aceşti ani, şi că tot aici îşi găsise şi 
ultimele victime. 

— Dacă agenţii întreabă unde sunt, să le spui că m-am 
dus la rulota lui Tom Walling, bine? 

— Din câte am auzit eu, parcă ţi s-a spus să nu te duci 
acolo. 

— Domnule Rett, spune-le doar ce te-am rugat. 

— Se rezolvă. 

— Apropo, ai mai trecut pe acolo de când a venit şi ţi-a 
spus că pleacă pentru o vreme? 

— Nu, n-am reuşit să ajung pe-acolo. Mi-a plătit chiria 
pentru locul acela, aşa că n-aveam de ce să-mi bag nasul 
pe acolo, prin lucrurile lui. Nu procedăm aşa în Clear. 

Rachel dădu din cap. 

— Bine, domnule Rett, mulţumesc pentru cooperare. 

El ridică din umeri, de parcă ar fi vrut să spună că nu 
avusese de ales sau că ajutorul dat fusese minim. Rachel se 
întoarse cu spatele spre bar şi o luă spre uşă. Dar, când 
ajunse lângă uşă, ezită o secundă. Băgă mâna în haină şi 
scoase de la centură încărcătorul de rezervă pentru pistolul 
Sig Sauer. 

ÎI cântări în palmă şi îl strecură în buzunarul hainei. Apoi, 
ieşi pe uşă şi se urcă în Mercedes, alături de Bosch. 

— Deci, spuse el, agentul Dei a fost supărată? 

— Nu. Tocmai i-am făcut rost de o pistă importantă 
pentru caz, cum să fie supărată. 

— Nu ştiu. Unii oameni au prostul obicei să fie supăraţi, 
indiferent de ce veşti le dai. 

— Ce facem, stăm aici toată ziua? întrebă Mecca de pe 
bancheta din spate. 

Rachel se întoarse şi se uită spre cele două femei. 

— O să mergem la marginea de vest a oraşului, să 
aruncăm o privire într-o rulotă. Puteţi să mergeţi cu noi şi 
să ne aşteptaţi în maşină sau puteţi să ne aşteptaţi în bar. 
Urmează să vină mai mulţi agenţi. Probabil că vă vor 
interoga aici şi nu va mai trebui să mergeţi în Vegas. 

— Mulţumesc lui Dumnezeu, spuse Mecca. Eu o să aştept 
aici. 

— Şi eu, spuse Tammy. 

Bosch le lăsă să coboare din maşină. 

— Aşteptaţi aici, strigă Rachel după ele. Dacă vă 
întoarceţi la rulota voastră sau vă duceţi în altă parte, n-o 
să puteţi ajunge prea departe, şi asta o să-i înfurie pe 
agenţi. 

Nu părură să bage în seamă avertismentul. Rachel le 
urmări în timp ce urcară rampa şi intrară în bar. Bosch urcă 
înapoi în maşină şi porni motorul. 

— Eşti sigură de chestia asta? întrebă el. Cred că agentul 
Dei ţi-a spus să stai liniştită până ajung întăririle aici. 

— Şi mi-a mai spus că unul dintre primele lucruri pe care 
o să le facă o să fie să te îndepărteze din ancheta asta. Vrei 

să aştepţi să se întâmple asta sau vrei să mergem să 
vedem rulota? 

— O să merg, fii fără grijă. Eu nu trebuie să-mi fac griji în 
ceea ce priveşte cariera. 

— Asta aşa e. 

Am mers pe drumul prin de praf spre care ne îndrumase 
Bilings Rett şi care se îndrepta spre vestul aşezării, ieşea 
din Clear şi urca şi cobora preţ de aproape doi kilometri. 
Apoi drumul devenea drept şi ocolea o formaţiune de roci 
portocaliu-roşiatică, o grămadă de bolovani care arăta 
exact aşa cum ne-o descrisese Rett. Arăta ca partea din 
spate a unei imense nave de pasageri care se înclinase la 
un unghi de şaizeci de grade şi apoi începuse să se 
scufunde în mare. Cel puţin aşa se întâmplase în film. 
Căţărătorul despre care povestise Rett se urcase până spre 
vârf şi scrisese cu vopsea albă „Titanic”. 

Nu ne-am oprit să admirăm bolovanul acela şi nici pictura 
de pe el. L-am ocolit cu Mercedesul şi nu după multă vreme 
am ajuns într-un luminiş în mijlocul căruia era o rulotă care 
se odihnea pe blocuri de beton. Lângă ea era o rablă de 
maşină cu toate cauciucurile sparte şi un butoi de tablă 
care era folosit la arderea gunoiului. De cealaltă parte, era 
un rezervor de combustibil şi un generator de curent. 

Pentru a interfera cât mai puţin cu ceea ce avea să 
devină în scurt timp scena unor investigaţii criminalistice 
amănunțite, am parcat maşina chiar la marginea 
luminişului şi am oprit motorul. Am observat că generatorul 
nu scotea niciun sunet. Intreaga scenă era parcă împietrită. 
Aveam senzaţia că ajunsesem la capătul lumii, într-un loc al 
întunericului. M-am întrebat dacă aici îşi aducea Backus 
victimele, dacă pentru acestea, aici era sfârşitul lumii. 
Probabil că da. Era un loc unde răul pândea din toate 
părţile. 

Rachel rupse tăcerea. 

— Ei bine, stăm aici şi ne uităm sau ne apropiem? 

— Aşteptam să faci tu prima mişcare. 

Deschise portiera de pe partea ei aproape în acelaşi timp 
cu mine. Ne-am întâlnit în faţa maşinii. Atunci am observat 
că geamurile rulotei erau deschise, şi ăsta nu era un lucru 
pe care ai vrea să-l faci dacă urmează să lipseşti mai mult 
timp de acasă. După această observaţie am simţit şi 
duhoarea. 

— Simţi şi tu asta? 

Dădu din cap. Moartea plutea în aer. Mirosul era mult mai 
rău, mult mai puternic decât cel de la Zzyzx. Mi-am dat 
seama instinctiv că ceea ce aveam să găsim aici nu erau 
secretele îngropate ale criminalului. Nu de data asta. În 
rulotă era un cadavru - cel puţin unul - aflat în stare 
avansată de descompunere. 

— Cu acest ultim act al meu, spuse Rachel. 

— Ce? 

— Vederea. Asta scria pe spatele vederii. 

Am dat din cap. Se gândea la o sinucidere. 

— Crezi? 

— Nu ştiu. Hai să vedem. 

Am înaintat încet, fără să mai spunem nimic. Duhoarea 
devenea din ce în ce mai puternică. Amândoi ştiam că acel 
cadavru din rulotă, indiferent al cui era, zăcea acolo de 
foarte multă vreme. 

M-am desprins de lângă ea şi am mers către ferestrele 
aflate în stânga uşii rulotei. Mi-am lipit mâinile de plasa de 
la fereastră şi am încercat să disting ceva în bezna care era 
înăuntru. In momentul în care mâinile mi-au atins plasa, o 
grămadă de muşte au început să bâzâie în rulotă. Zburau 
lovindu-se de plasă, încercând să iasă afară, de parcă scena 
dinăuntru şi duhoarea aferentă erau prea mult, chiar şi 
pentru ele. 

La fereastră nu era nicio perdea, dar din locul în care 
eram, nu puteam distinge prea multe - cel puţin nu 
văzusem niciun cadavru. Fereastra dădea într-un fel de 
sufragerie, unde se vedea un fotoliu şi o canapea. Mai era 
acolo şi o masă pe care se zăreau două teancuri de cărţi. In 
spatele fotoliului, era o etajeră cu rafturile pline de cărţi. 

— Nimic, am spus eu. 

M-am îndepărtat de fereastră şi m-am uitat, la lungimea 
rulotei. Am văzut că Rachel se uita concentrată spre uşă, 
apoi spre clanţă. Atunci m-am gândit la ceva, la ceva ce nu 
se potrivea. 

— Rachel, de ce ţi-a lăsat biletul acela la bar? 

— Cum? 

— Biletul. Ţi l-a lăsat la bar. De ce acolo? De ce nu aici? 

— Bănuiesc că voia să fie sigur că ajunge la mine. 

— Dacă nu ţi l-ar fi lăsat acolo, tot aici ai fi ajuns. Şi, până 
la urmă, l-ai fi găsit aici. 

Clătină din cap. 

— Ce vrei să spui? N-am înţeles... 

— Nu deschide uşa, Rachel. Hai să aşteptăm. 

— Ce tot spui acolo? 

— Nu-mi place chestia asta. 

— De ce nu te uiţi în spate, vezi dacă mai e pe partea 
aceea vreo fereastră prin care să putem vedea înăuntru sau 
ceva de genul ăsta. 

— Bine, aşa o să fac. Tu aşteaptă aici. 

Nu mi-a răspuns. Am ocolit rulota prin stânga, am trecut 
peste cârligul de remorcare şi m-am îndreptat spre partea 
cealaltă. Dar imediat m-am oprit şi m-am întors la butoiul 
cu gunoi. 

Butoiul era cam o treime plin cu rămăşiţe carbonizate. 
Alături, pe pământ, era o coadă de mătură înnegrită de foc 
la un capăt. Am luat-o de jos şi am început să răscolesc 
cenuşa din butoi, aşa cum ştiam că făcuse şi Backus în timp 
ce focul ardea. Sigur, voise să se asigure că focul mistuise 
totul. 

Din câte se părea, acolo se arseseră hârtii şi cărţi. N-am 
dat de nimic recognoscibil, până când, la un moment dat, 
am găsit un card de credit topit şi înnegrit. Nu se mai 
distingea nimic pe el, dar am presupus că experţii 
criminalişti aveau să găsească destule elemente care să 
demonstreze că acel card aparţinea uneia dintre victime. 
Am răscolit mai departe şi am găsit şi alte bucăţi negre de 

plastic topit. Apoi, am văzut rămăşiţele unei cărţi care 
arsese complet la exterior, dar în interior mai avea pagini 
arse doar parţial. Am apucat-o cu degetele şi am ridicat-o 
din butoi. Am deschis-o cu grijă. Părea a fi un volum de 
poezii, deşi era greu să-ţi dai seama, paginile fiind arse 
aproape în întregime. Intre două astfel de pagini am găsit 
bonul fiscal eliberat la cumpărarea volumului, în partea de 
sus scria „Book Car”, restul fiind distrus de foc. 

— Bosch? Unde eşti? 

Era Rachel. Dispărusem din raza ei vizuală. Am pus 
cartea la loc în butoi şi am îndesat acolo şi coada de 
mătură. M-am îndreptat spre partea din spate a rulotei. 
Acolo am văzut o altă fereastră deschisă. 

— Stai puţin. 


Rachel aşteptă. Devenea nerăbdătoare. Asculta să vadă 
dacă aude zgomotul elicopterelor care se apropiau, 
traversând deşertul. Ştia că din momentul în care avea să 
le audă, nu mai putea face nimic. Avea să fie dată lao 
parte, ba chiar pedepsită pentru felul în care se purtase cu 
Bosch. 

Se uită din nou în jos, spre clanţa uşii de la intrare. Se 
gândi la Backus, se gândi dacă acesta era cu adevărat 
ultimul lui act. li ajunseseră cei patru ani petrecuţi în 
deşert? Il ucisese oare pe Terry McCaleb şi îi trimisese GPS- 
ul doar ca să o conducă până la urmă în locul acesta? Se 
gândi la scrisoarea pe care i-o lăsase, la cuvintele lui, la 
modul în care îi spusese că îi fusese un profesor bun. Simţi 
cum o cuprinde furia, o furie care o făcea să-şi dorească să 
deschidă uşa şi să... 

— Avem un cadavrul! 

Era Bosch, care striga de pe cealaltă parte a rulotei. 

— Ce? Unde? 

— Vino încoace. De aici se poate vedea. Văd un pat, şi pe 
el e un cadavru. Cred că e mort de două, trei zile. Nu pot 
să-i văd faţa. 

— Bine. Altceva? 

Aşteptă. Bosch nu spuse nimic. Puse mâna pe clanţă. O 
apăsă. 

— Uşa nu e încuiată. 

— Rachel, n-o deschide, strigă Bosch. Cred... Cred că 
înăuntru sunt gaze. Am simţit şi un alt miros în afara celui 
de cadavru. Ceva mascat de restul. 

Rachel ezită, dar apăsă clanţa până la capăt şi deschise 
uşa câţiva centimetri. 

Nu se întâmplă nimic. 

Deschise încet uşa până la capăt. Nu se întâmplă nimic. 
Muştele văzură un loc pe unde puteau să scape şi bâzâiră 
pe lângă ea, spre lumină. Flutură din mână, alungându-le. 

— Bosch, eu mă duc înăuntru. 

Pătrunse în rulotă. Erau şi mai multe muşte. Erau peste 
tot. Duhoarea o lovi cu putere, invadându-i toate simţurile, 
întorcându-i stomacul pe dos. 

Ochii i se obişnuiră încet cu semiîntunericul dinăuntru şi 
atunci văzu fotografiile. Erau puse în teancuri pe mese, 
lipite pe pereţi şi pe frigider. Fotografii cu victimele, vii, 
plângând, rugându-se, implorând. Masa din bucătăria 
rulotei fusese transformată în birou. La un capăt al ei era un 
laptop conectat la o imprimantă şi alături erau trei teancuri 
de poze. Luă teancul cel mai gros şi începu să-l răsfoiască, 
recunoscând în fotografii o parte dintre bărbaţii dispăruţi. li 
recunoscuse din pozele pe care le adusese cu ea în Clear. 
Dar acestea nu semănau deloc cu fotografiile de familie pe 
care le avea ea. Erau poze ale victimelor, făcute de 
criminal, în ele apăreau bărbaţi ai căror ochi implorau 
îndurare şi milă. Rachel observă că toate fotografiile erau 
făcute cumva de sus, cel care le făcuse - Backus - aflându- 
se în poziţie dominantă, privindu-şi victimele de sus, în timp 
ce acestea implorau milă şi se rugau pentru viaţa lor. 

Când nu mai putu să se uite, puse fotografiile jos şi luă 
cel de-al doilea teanc. Aici erau mai puţine poze, şi în cele 
mai multe apăreau o femeie şi doi copii, ieşiţi la 
cumpărături într-un mall. Le puse şi pe acestea înapoi pe 
masă şi chiar când se pregătea să dea la o parte aparatul 

de fotografiat care stătea pe cel de-al treilea teanc, Bosch 
intră în rulotă. 

— Rachel, ce facem aici? 

— Nu-ţi face griji. Mai avem cinci, poate chiar zece 
minute. O să ieşim imediat ce auzim elicopterele şi o să-i 
lăsăm pe cei din echipa criminalistică să preia căutările. 
Vreau doar să văd dacă... 

— Nu mă refer la faptul că le-am luat-o înaintea agenţilor. 
Nu-mi place chestia asta, nu-mi place că uşa era descuiată. 
Ceva nu e... 

Se opri când văzu fotografiile. 

Ea se întoarse din nou spre masă şi ridică aparatul de 
fotografiat care stătea pe ultimul teanc de fotografii. 
Dedesubt era o fotografie a ei. li luă câteva secunde, dar, 
până la urmă, îşi dădu seama unde era făcută respectiva 
poză. 

— A fost cu mine tot timpul, spuse ea. 

— Ce tot spui acolo? întrebă Bosch. 

— Asta e făcută în aeroportul - Hare. Acolo unde am 
schimbat avionul. Şi Backus era acolo, mă urmărea. 

Răsfoi repede teancul de poze. Erau şase în total, toate 
făcute în timpul călătoriei pe care o făcuse până la Vegas. 
În ultima poză, apăreau Rachel şi Cherie Dei, împreună la 
aeroport, lângă locul de unde se luau bagajele. Cherie ţinea 
în mână o pancartă pe care scria Bob Backus. 

— M-a urmărit. 

— Aşa cum l-a urmărit şi pe Terry. 

Bosch se apropie de imprimantă şi scoase de acolo o 
fotografie, ţinând-o cu câte un deget de la fiecare mână de 
margini, ca să nu lase urme pe ea. Din câte se părea, era 
ultima poză pe care Backus o scosese la imprimantă. In ea 
apărea o clădire cu două etaje, cu o arhitectură obişnuită. 
În faţa clădirii, era o dubiţă. Lângă portiera din stânga 
stătea un bărbat în vârstă, care se uita la un inel de chei, 
de parcă nu ştia pe care să o aleagă. 

Bosch luă fotografia din mâna lui Rachel. 

— Cine e tipul ăsta? 

Ea privi poza pentru câteva momente. 

— Nu ştiu. 

— Recunoşti casa? 

— N-am mai văzut-o până acum. 

Bosch puse cu grijă poza înapoi în imprimantă, ca să fie 
găsită în poziţia iniţială de echipa de criminalişti. 

Rachel o luă prin spatele lui şi se îndreptă spre o uşă 
închisă. Înainte să deschidă acea uşă, intră în baia de 
alături, care avea uşa deschisă. Era curată, cu excepţia 
muştelor care acopereau totul. In cadă văzu două perne şi o 
pătură, aranjate, ca şi cum cineva ar fi urmat să doarmă 
acolo. Îşi aminti informaţiile care fuseseră strânse despre 
Backus şi se simţi cuprinsă de repulsie. 

leşi din baie şi se apropie de uşa închisă, care se afla la 
capătul unui culoar. 

— Aici l-ai văzut? întrebă ea. 

Bosch se întoarse şi o văzu apropiindu-se de uşă. 

— Rachel... 

Rachel nu se opri. Apăsă pe clanţă şi deschise uşa. Am 
auzit foarte clar un clinchet metalic, un sunet pe care 
mintea mea nu-l putea asocia cu deschisul unei uşi. Rachel 
se opri şi înlemni. 

— Harry? 

M-am îndreptat spre ea. 

— Ce s-a întâmplat? 

— Harry! 

Se întoarse spre mine, în holul tapetat cu lambriuri de 
lemn. M-am uitat prin uşa deschisă şi am văzut un cadavru 
întins pe pat. Era un bărbat, întins pe spate; avea pe capo 
pălărie de cowboy, cu boruri largi, care-i acoperea faţa. In 
mâna dreaptă avea un pistol. În partea de sus a pieptului, 
în stânga, se vedea o urmă de glonţ, 

Muştele bâzâiau în jurul nostru. Am auzit un sunet 
puternic, un sâsâit, am dat-o la o parte şi am văzut fitilul de 
pe podea. Mi-am dat seama că era vorba de un fitil chimic, 
un fir tratat cu substanţe chimice care ardea oricum, în 
orice condiţii, chiar şi sub apă. 

Fitilul ardea foarte repede. N-aveam cum să-l oprim. Pe 
podea mai erau aproape doi metri, apoi fitilul dispărea sub 
pat. Rachel se aplecă şi întinse mâna, să tragă de el. 

— Nu, nu face asta! Ar putea declanşa explozia. Nu 
putem face nimic, trebuie să ieşim de aici. 

— Nu! Nu putem să pierdem scena asta. Trebuie să... 

— Rachel, nu mai e timp! Du-te! Fugi! Acum! 

M-am uitat în spate, spre hol, şi am încercat să blochez 
cu corpul orice tentativă a ei de a se întoarce spre camera 
respectivă. Am luat-o înapoi, spre uşă, cu ochii ţintă la 
bărbatul întins pe pat. Rachel renunţase la a mai intra în 
cameră, aşa că m-am întors şi am privit-o. M-a împins. 

— Avem nevoie de o mostră de ADN! a ţipat ea. 

Am urmărit-o intrând în cameră şi sărind spre pat. A luat 
pălăria de pe capul mortului, scoțând la iveală faţa cenuşie 
şi descompusă a cadavrului. Apoi s-a îndepărtat de pat şi a 
luat-o spre uşă. 

In momentul acela, i-am admirat stăpânirea de sine şi 
modul de a gândi, i-am admirat gestul. Panglica pălăriei 
conţinea fără doar şi poate celule de piele moartă în care s- 
ar fi putut găsi ADN-ul cadavrului. Trecu pe lângă mine şi 
fugi spre uşa de la intrare. M-am uitat spre fitil şi am văzut 
că scânteia dispăruse deja sub pat. Am luat-o la rândul meu 
la fugă.. 

— El era? ţipă ea peste umăr. 

Ştiam ce voia să întrebe. Dacă acel cadavru de pe pat 
era bărbatul care apăruse pe barca lui McCaleb. Dacă era 
Backus. 

— Nu ştiu. Du-te! Du-te! 

Am ajuns la uşă la două secunde după Rachel. Ea era 
deja afară, fugind spre Bolovanul Titanic. M-am luat după 
ea. Nu făcusem mai mult de cinci paşi când în spatele meu 
s-a declanşat explozia. Forţa ei m-a lovit din plin şi am fost 
trântit la pământ. Mi-am amintit manevrele de bază de la 
cursurile de antrenament şi astfel am reuşit să mă 
îndepărtez cu încă doi trei metri de locul exploziei. 

Timpul a devenit dintr-odată dezarticulat şi şi-a încetinit 
scurgerea. Acum fugeam, încercând să ridic capul, apoi 
ceva a astupat soarele; am ridicat capul şi am reuşit să văd 
carcasa rulotei zburând la o înălţime de zece metri 
deasupra mea. Cu pereţi şi cu acoperiş cu tot. Părea că 
pluteşte şi pentru un moment rămase chiar nemişcată în 
aer. Apoi, se prăbuşi la pământ, făcând un zgomot 
asurzitor. 

M-am uitat spre cer, aşteptându-mă şi la alte resturi 
zburătoare, şi din nou mi-am îndreptat privirea spre locul 
unde fusese aşezată rulota. N-am văzut decât flăcări şi un 
fum negru şi gros care se ridica spre cer. Nimic nu mai 
arăta la fel ca înainte. Totul fusese mistuit de explozie şi de 
flăcări. Patul şi bărbatul care zăcea pe el dispăruseră. 
Backus îşi plănuise perfect dispariţia, ieşirea din scenă. 

M-am ridicat în picioare, împleticindu-mă. Încă nu 
auzeam cum trebuie, iar echilibrul intern îmi era dat peste 
cap. Mi se părea că merg printr-un tunel, iar prin stânga şi 
prin dreapta mea parcă treceau trenuri în viteză. Aş fi vrut 
să-mi acopăr urechile cu mâinile, dar ştiam că asta n-ar fi 
ajutat cu nimic. Zgomotul venea din interior. 

Rachel se afla la numai câţiva metri de mine în momentul 
exploziei, dar acum n-o vedeam nicăieri. M-am împleticit 
prin fumul acela şi m-am gândit că poate era sub carcasa 
rulotei. 

Până la urmă, am găsit-o pe pământ, în stânga grămezii 
de resturi. Era întinsă în ţărână, printre pietre. Lângă ea era 
pălăria aceea neagră, ca un fel de semn al morţii. M-am 
îndreptat spre ea, cât de repede am putut. 

— Rachel? 

Nu-mi puteam da seama dacă respira sau nu. Mi se părea 
că toate simţurile mele funcționau în momentul acesta 
după teoria dominoului. Auzul îmi dispăruse, cel puţin 
momentan, şi toate celelalte simţuri păreau să o fi luat-o 
razna. Am bătut-o uşor pe obraz. 

— Haide, Rachel, trezeşte-te. 

Nu voiam să o zgâlţăi prea tare, căci ar fi putut fi rănită şi 
dacă o mişcăm îi puteam agrava starea. Am mai bătut-o 
odată pe obraz, de data aceasta un pic mai tare. Mi-am pus 
mâna pe spatele ei, sperând că o să-i pot simţi respiraţia, 
aşa cum făceam cu fiica mea. 

Nimic. Mi-am lipit urechea de spatele ei, dar nici asta nu 
putea fi de prea mare ajutor, având în vedere starea în care 
mă aflam. Acţionam instinctiv, ignorând logica. Mă 
gândeam că nu aveam de ales şi că, până la urmă, trebuia 
să o întorc, când i-am văzut degetele de la mâna dreaptă 
strângându-se într-un pumn. 

Rachel îşi ridică brusc capul de la pământ şi gemu. Gemu 
destul de tare, până şi eu am reuşit să-i aud reacţia. 

— Rachel, eşti bine? 

— Sunt... Sunt... In rulotă sunt probe. Avem nevoie de 
ele. 

— Rachel, rulota nu mai există. A dispărut. 

A încercat să se întoarcă şi să se ridice în capul oaselor. A 
deschis ochii mari la vederea rămăşiţelor care ardeau în 
locul unde fusese rulota. Avea pupilele dilatate. Se lovise 
destul de serios la cap. 

— Ce-ai făcut? m-a întrebat ea pe un ton acuzator. 

— Eu n-am făcut nimic. A fost o cursă. Când ai deschis 
uşa dormitorului... 

— Oh! 

Işi întoarse capul la stânga şi la dreapta, de parcă ar fi 
vrut să-l înşurubeze la loc în gât. Atunci a văzut pălăria 
neagră de cowboy care zăcea lângă ea. 

— Ce-i asta? 

— Pălăria lui. Ai luat-o înainte să ieşi. 

— ADN? 

— Să sperăm, dar nu prea cred că o să ne fie de prea 
mare folos. 

Se uită din nou la patul din rulotă, care acum era mistuit 
de flăcări. Eram prea aproape de foc. li puteam simţi 
fierbinţeala. Dar încă nu eram sigur că o puteam mişca. 

— Rachel, întinde-te. Cred că te-ai lovit destul de rău la 
cap. E posibil să ai şi alte răni. 

— Da. Cred că e o idee bună. 

Işi puse capul pe pământ şi îşi aţinti privirea spre cer. 
Mi-am zis că nu era o poziţie prea rea, aşa că am imitat-o. 
Parcă eram la plajă. Dacă ar fi fost noapte, probabil că am fi 
numărat stelele. 

Am simţit elicopterele chiar înainte să le aud venind. Am 
simţit o vibraţie în piept şi mi-am îndreptat privirea spre 
sud. Am văzut două elicoptere militare care tocmai treceau 
peste vârful Bolovanului Titanic. Am ridicat o mână şi am 
fluturat-o slab. 

— Ce mama dracului s-a întâmplat aici? 

Agentul special Randal Alpert avea faţa imobilă şi 
aproape purpurie. li aştepta într-unul din hangarele de la 
Nellis. Probabil, instinctele politice îi spuseseră să nu se 
deplaseze personal la faţa locului. Trebuia să se distanţeze 
cu orice preţ de orice fel de consecinţe negative care aveau 
să urmeze exploziei din deşert. Ecourile acestei explozii 
aveau, fără îndoială, să ajungă până la Washington. 

Rachel Walling şi Cherie Dei stăteau în hangarul acela, 
aşteptând să fie măcelărite. Rachel nu-i răspunse la 
întrebare pentru că avea impresia că aceasta reprezenta, 
de fapt, începutul unei tirade. Avea reacţii întârziate, în 
capul ei era încă ceaţă după explozia aceea. 

— Agent Walling, ţi-am pus o întrebare! 

— A transformat rulota într-o capcană, spuse Cherie Dei. 
Ştia că ea avea să... 

— Am întrebat-o pe ea, nu pe tine, lătră Alpert. Vreau ca 
agentul Walling să-mi spună exact de ce n-a putut asculta 
ordinele şi cum a reuşit să distrugă complet toată chestia 
asta.? 

Rachel îşi ridică mâinile, cu palmele în sus, vrând parcă 
să spună că n-ar fi putut să facă absolut nimic pentru a 
împiedica producerea acelui dezastru din deşert. 

— Aveam de gând să aşteptăm echipa de intervenţie 
rapidă, spuse ea. Aşa cum mi-a ordonat agentul Dei. Eram 
chiar la marginea locației când am simţit o duhoare 
insuportabilă de cadavru. Ne-am gândit că pe lângă 
cadavru ar mai fi putut fi şi altcineva acolo, eventual o 
persoană rănită. 

— Şi cum va venit ideea asta doar simțind duhoarea de 
cadavru? 

— Lui Bosch i s-a părut că aude ceva. 

— Oh, da, bine, vechea stratagemă cu strigătul de ajutor. 

— Nu, chiar i s-a părut că aude ceva. Dar nu era decât 
vântul, bănuiesc. In partea aceea, bate destul de tare. 
Ferestrele rulotei erau deschise. Probabil că din cauza asta 
a apărut sunetul acela. 

— Şi tu? Tu l-ai auzit? 

— Nu, nu l-am auzit. 

Alpert se uită la Dei, apoi din nou la Rachel. Privirea lui 
parcă o ardea. Dar ştia că e o motivaţie bună, aşa că nu 
clipi. Ea şi Bosch stabiliseră împreună ce aveau să 
povestească. Lui Bosch, Alpert nu putea să-i facă nimic. La 
rândul ei, dacă declara că se luase după ce auzise Bosch, 
nu putea să păţească nimic. Alpert putea să peroreze la 
nesfârşit şi să urle cât voia, mai mult de atât nu putea să 
facă. 

— Ştii care e problema cu povestea asta a ta? Primul 
cuvânt pe care l-ai rostit. Noi. Ai spus noi. Şi nu există 
niciun noi. Tu ai primit sarcina să stai cu ochii pe Bosch. Nu 
să-l incluzi şi pe el în anchetă. Nu să te urci la el în maşină 
şi să veniţi împreună aici. Nu să interogaţi împreună 
martorii, nu să intraţi împreună în rulotă. 

— Inţeleg foarte bine asta, dar, având în vedere 
circumstanţele, am hotărât că este în interesul anchetei să 
ne unim forţele şi să punem în comun cunoştinţele pe care 
le aveam. Să-ţi spun sincer, agent Alpert, Bosch este cel 

care a găsit locul ăsta. Dacă n-ar fi fost el, acum n-am fi 
avut nici măcar ce avem. 

— Nu te păcăli singură, agent Walling. Până la urmă am fi 
ajuns aici. 

— Ştiu şi asta. Dar rapiditatea de reacţie, viteza sunt 
foarte importante în desfăşurarea anchetei. Asta ai spus şi 
tu, după şedinţă. Directorul urma să susţină o conferinţă de 
presă. Voiam ca ancheta să avanseze, să strângem cât mai 
multe informaţii cu putinţă. 

— Ei bine, acum poţi să uiţi de chestia asta. Acum nu 
ştim ce avem. Directorul a amânat conferinţa de presă şi 
ne-a dat termen până mâine la prânz să clarificăm aceste 
noi informaţii. 

Cherie Dei îşi drese vocea şi îndrăzni să intervină din nou. 

— E imposibil, spuse ea. Acolo nu e decât un crater ars 
complet. Adunăm rămăşiţele în saci de plastic. Ne va lua 
săptămâni de zile să identificăm cadavrul şi cauza morţii, 
asta dacă va fi posibil să reuşim asta cu ce avem. Din 
fericire, se pare că agentul Walling a reuşit să preleveze 
câteva probe de ADN de pe cadavrul respectiv, ceea ce s-ar 
putea să grăbească puţin lucrurile, dar nu avem alte 
eşantioane cu care să comparăm respectivele probe. Am... 

— Am impresia că nu ai auzit ce am spus acum zece 
secunde, spuse Alpert, nu avem la dispoziţie săptămâni. 
Avem mai puţin de douăzeci şi patru de ore. 

Se întoarse cu spatele la ele şi-şi puse mâinile în şolduri, 
de parcă ar fi suportat cu greu povara faptului că era cel 
mai inteligent şi mai priceput agent de pe planetă. 

— Atunci să ne întoarcem la faţa locului, spuse Rachel. 
Poate o să găsim printre resturi ceva care... 

— Nu! urlă Alpert. Se întoarse spre ele. Nu e nevoie, 
agent Walling. Ai făcut destule. 

— II cunosc pe Backus şi cunosc şi cazul ăsta. Ar trebui să 
fiu acolo. 

— Eu decid cine trebuie şi cine nu trebuie să fie acolo. 
Vreau să te întorci la Biroul Local şi să începi să lucrezi la 
raportul tău despre acest fiasco. Vreau ca acest raport să 

fie pe biroul meu mâine dimineaţă la ora opt şi vreau ca el 
să cuprindă o listă detaliată a tuturor lucrurilor pe care ai 
apucat să le vezi în rulota aceea. Aşteptă să vadă dacă ea 
avea de gând să comenteze ceva. Rachel rămase tăcută, şi 
acest lucru păru să-l mulţumească. Acum, sunt asaltat de 
ziarişti. Ce le spunem, astfel încât să nu dezvăluim prea 
mult din desfăşurarea anchetei şi nici să-i stricăm 
directorului conferinţa de mâine? 

Dei ridică din umeri. 

— Nimic. Spune-le că directorul o să facă mâine o 
conferinţă de presă pe marginea acestui subiect, şi cu asta, 
basta. 

— N-o să meargă aşa. Trebuie să le dăm ceva. 

— Nu-l da pe Backus, spuse Rachel. Spune-le că agenţii 
voiau să vorbească cu un bărbat pe nume Tom Walling 
despre un caz de dispariţie. Dar Walling şi-a minat rulota, 
care a explodat în momentul în care agenţii s-au apropiat 
de ea. 

Alpert dădu din cap. Lui îi convenea varianta asta. 

— Şi despre Bosch ce le spun? 

— Eu l-aş lăsa pe Bosch deoparte. N-avem niciun control 
asupra lui. Dacă vreun reporter reuşeşte să dea de el, ar 
putea dezvălui totul. 

— Şi cadavrul? Spunem că e vorba de Walling? 

— Spunem că nu ştim despre cine este vorba, pentru că 
n-am reuşit încă să-l identificăm, dar că se lucrează la asta, 
etcetera. Eu zic că e destul. 

— Dacă reporterii se duc la bordelurile acelea, o să afle 
toată povestea. 

— Nu, n-o să afle nimic. N-am spus nimănui care era, de 
fapt, obiectul anchetei. 

— Apropo, ce s-a întâmplat cu Bosch? 

La această întrebare răspunse Dei. 

— l-am luat o declaraţie şi i-am dat drumul. Ultima oară 
când l-am văzut se îndrepta spre Vegas. 

— O să păstreze tăcerea? 

Dei se uită spre Rachel, apoi înapoi la Alpert. 

— Să zicem că n-o să vrea să vorbească cu nimeni 
despre chestia asta. Şi atâta vreme cât nu-i pronunţăm 
numele, nimeni n-o să-l caute şi n-o să-l întrebe nimic. 

Alpert dădu din cap. Işi băgă mâna în buzunar şi îşi 
scoase telefonul mobil. 

— După ce terminăm aici, va trebui să sun la 
Washington. Acuma să vorbim despre intuiţie. Crezi că era 
Backus în rulotă? 

Rachel ezită. Nu voia să răspundă ea prima. 

— In momentul ăsta n-avem cum să ne dăm seama, 
spuse Dei. Dacă mă întrebi dacă ar trebui să-i spunem 
directorului că am pus mâna pe el, răspunsul meu din 
momentul acesta este nu, nu-i spune aşa ceva. In rulota 
aceea, ar fi putut fi oricine. In ceea ce ne priveşte, bărbatul 
acela este cea de a unsprezecea victimă, şi nu o vom putea 
identifica niciodată. Un tip care s-a dus la bordelurile acelea 
şi a fost interceptat de Backus. 

Alpert se uită spre Rachel, aşteptând şi opinia ei. 

— Fitilul, spuse ea. 

— Ce-i cu el? 

— Era lung. De parcă ar fi vrut să văd cadavrul, dar să nu 
mă apropii prea mult. Dar, în acelaşi timp, voia ca eu să 
apuc să ies de acolo. 

— Şi? A 

— Pe cadavru era o pălărie neagră, cu boruri late. Imi 
amintesc că în avionul cu care am venit de la Rapid City era 
un tip care purta o astfel de pălărie. 

— Pentru numele lui Dumnezeu, veneai din Dakota de 
Sud. Nu cumva acolo toată lumea poartă pălării de cowboy? 

— Dar tipul ăsta era acolo, cu mine. Cred că totul e, de 
fapt, o înscenare. Biletul pe care mi l-a lăsat la bar, fitilul 
acela lung, fotografiile din rulotă şi pălăria neagră. Parcă a 
vrut să intru, să apuc să văd toate astea şi să plec, să spun 
la toată lumea că a murit. 

Alpert nu-i răspunse. Se uită în jos, la telefonul mobil pe 
care-l ţinea în mână. 

— Sunt prea multe lucruri pe care nu le ştim 
deocamdată, Rachel, începu Dei. 

Alpert îşi băgă telefonul la loc în buzunar. 

— Foarte bine. Agent Dei, ai maşina aici? 

— Da. 

— Du-o pe agent Walling la Biroul Local, acum. 

Erau libere să plece, dar nu înainte ca Alpert să-i mai 
arunce o privire lui Rachel şi să se mai strâmbe o dată la 
ea. 

— Ţine minte, agent Walling, raportul trebuie să fie pe 
biroul meu mâine dimineaţă la ora opt. 

— Am înţeles, spuse Rachel. 


35 


Eleaonor Wish îmi răspunse la uşă. Am rămas surprins. 
Făcu câţiva paşi în spate, ca să mă lase să intru. 

— Nu te uita aşa la mine, Harry, spuse ea. Ai cumva 
impresia că nu sunt niciodată aici, că lucrez în fiecare seară 
şi că o las mereu cu Marisol? Ei bine, nu e aşa. Lucrez trei 
sau patru nopţi pe săptămână şi, de obicei, atât. 

Am ridicat mâinile în semn de predare şi atunci mi-a 
văzut bandajul de pe palma stângă. 

— Ce-ai păţit? 

— M-am tăiat într-o bucată de metal. 

— Ce metal? 

— E o poveste lungă. 

— Chestia aia din deşert, de astăzi? 

Am dat din cap. 

— Ar fi trebuit să-mi dau seama. Rana o să te împiedice 
să mai cânţi la saxofon? 

Cu un an înainte, după ce ieşisem la pensie, de 
plictiseală, mă apucasem să iau lecţii de cântat la saxofon 
de la un jazzman bătrân pe care-l cunoscusem într-o 
anchetă. Într-o seară, pe vremea când lucrurile încă 

mergeau bine între mine şi Eleaonor, adusesem saxofonul 
cu mine şi îi cântasem o piesă, „Lullaby”. li plăcuse. 

— Ca să-ţi spun drept, nici nu prea am cântat în ultima 
vreme. 

— Cum aşa? 

Nu voiam să-i spun că profesorul meu murise şi că 
muzica ieşise din viaţa mea de ceva vreme. 

— Profesorul meu a vrut să-mi schimb stilul în care 
cântam, să-l mai întind - adică, să o întind cât mai departe 
de el. 

Gluma mea proastă îi smulse totuşi un zâmbet şi o lăsă 
baltă. Am urmat-o prin casă, până în bucătărie. Masa era, 
de fapt, o masă de pocher, acoperită cu postav verde - 
pătat cu lapte, mulţumită lui Maddie. Eleaonor exersa, 
împărţise deja cărţi pentru şase jucători virtuali. Se aşeză 
pe un scaun şi începu să strângă cărţile. 

— Nu te opri din cauza mea, am spus eu. Am venit să văd 
doar dacă o pot culca eu pe Maddie. Unde e? 

— Marisol îi face baie. Dar voiam să o culc eu în seara 
asta. În ultimele trei nopţi, am lucrat, n-am fost acasă. 

— Bine, nicio problemă. Atunci doar o să o salut. Şi să-mi 
iau la revedere. In seara asta, mă întorc în Los Angeles. 

— Atunci culc-o tu. l-am luat o carte nouă, să-i citesc din 
ea. E pe raft. 

— Nu, Eleaonor, fă-o tu. Eu voiam doar să o văd, că nu 
ştiu când o să mă mai întorc. 

— Mai lucrezi la cazul ăla? 

— Nu, astăzi am cam terminat cu el. 

— La ştiri, la televizor, n-au spus prea multe despre cazul 
ăsta. Despre ce e vorba? 

— E o poveste lungă. 

N-aveam niciun chef să mă apuc din nou să îl povestesc. 
M-am dus la raft să caut cartea pe care o cumpărase. Se 
numea „Ziua cea mare a lui Billy”, şi pe copertă era 
desenată o maimuţă care stătea pe treapta cea mai înaltă a 
unui podium, la un fel de festivitate de premiere, la o 
întrecere sportivă, de genul olimpiadei. La gât, îi atârna o 

medalie de aur. Un leu primise argintul, şi un elefant, 
medalia de bronz. 

— Ai de gând să te întorci în cadrul poliţiei? 

Eram pe cale să deschid cartea, dar am pus-o la loc pe 
raft şi m-am uitat la Eleaonor. 

— Incă mă mai gândesc, dar se pare că o să mă întorc, 
până la urmă. 

Dădu din cap, de parcă era o decizie definitivă. 

— Vrei să-mi mai spui ceva în legătură cu acest subiect? 

— Nu, Harry. Vreau să faci ceea ce vrei să faci. 

M-am întrebat de ce oare atunci când cineva îţi spunea 
exact ceea ce voiai să auzi, aveai sentimentul că îţi 
ascunde ceva. Oare Eleaonor chiar voia să fac ce doream? 
Sau îmi spunea asta pentru a mă face să mă răzgândesc? 

Inainte să apuc să spun ceva, fiica mea intră în bucătărie 
şi îmi captă întreaga atenţie. Era îmbrăcată într-o pijama 
dungată, albastru cu portocaliu, iar părul ei negru era 
pieptănat pe spate, lipit de cap. 

— Vă prezint o fetiţă, spuse ea. 

Am zâmbit amândoi, şi eu şi Eleaonor, şi ne-am deschis 
în acelaşi timp braţele spre ea. Maddie s-a dus, mai întâi, la 
mama ei, dar pe mine nu m-a deranjat chestia asta. M-am 
simţit totuşi un pic ciudat, ca atunci când îi întinzi cuiva 
mâna, iar persoana respectivă nu o vede sau, pur şi simplu, 
te ignoră. Mi-am lăsat braţele în jos, iar, după câteva 
secunde, Eleaonor m-a salvat. 

— Du-te şi la tati în braţe. 

Maddie a venit la mine şi am luat-o în braţe. Nu avea mai 
mult de şaptesprezece kilograme. Era uimitor să poţi ţine 
într-o singură mână tot ce era mai important în viaţa ta. Şi- 
a pus capul ud pe umărul meu. Nu-mi păsa că-mi udă 
cămaşa. Nu era nicio problemă. 

— Ce faci, puiule? 

— Bine. Astăzi te-am desenat. 

— Serios? Pot să văd şi eu? 

— Pune-mă jos. 

M-am conformat şi a fugit din bucătărie, lipăind cu 
picioarele goale pe gresie. Se duse spre camera de joacă. 
M-am uitat la Eleaonor şi am zâmbit. Impărţeam un secret. 
Nu conta ce simţeam şi ce nu simţeam unul pentru celălalt, 
întotdeauna aveam s-o avem pe Madeline, şi asta putea fi 
destul. 

Am auzit din nou lipăitul picioruşelor şi nu după multă 
vreme Maddie se întorsese în bucătărie. In mână avea o 
bucată de hârtie, pe care o ţinea sus, ca pe un zmeu. l-am 
luat hârtia şi am studiat-o. In desen, apărea un bărbat cu 
mustață şi cu ochii negri. Avea mâinile întinse, şi într-una 
dintre ele avea un pistol. In cealaltă parte a foii era un alt 
bărbat, desenat cu roşu şi portocaliu. Avea sprâncenele 
imite într-un V negru, ceea ce indica faptul că era un 
răufăcător. 

M-am lăsat pe vine, ca să fiu la fel de înalt ca fetiţa mea 
şi ne-am uitat împreună la desen. 

— Eu sunt ăsta cu pistolul? 

— Da, pentru că ai fost poliţist. 

Am dat din cap. Pronunţase de fapt politis. 

— Şi cine e tipul ăsta rău? 

Arătă cu degetul ei micuţ spre celălalt desen. 

— El e domnul Demon. 

Am zâmbit. 

— Cine e domnul Demon? 

— E un luptător de wrestling. Mami spune că te lupţi cu 
demonii, şi el e şeful tuturor demonilor. 

— Inţeleg. 

M-am uitat peste capul ei spre Eleaonor şi am zâmbit. Nu 
eram deloc supărat. Eram, pur şi simplu, îndrăgostit de fiica 
mea, de modul în care vedea ea lumea. De modul literal în 
care înţelegea totul şi în care se exprima. Ştiam că nu va 
mai proceda aşa pentru multă vreme şi preţuiam fiecare 
moment în care se manifesta aşa. 

— Pot să păstrez eu desenul ăsta? 

— De ce? 

— Pentru că e frumos şi pentru că vreau să mă uit mereu 
la el. Eu trebuie să plec pentru o vreme, şi-aş vrea să-l mai 
văd. O să-mi aducă aminte de tine. 

— Unde te duci? 

— Mă duc înapoi în locul acela numit Oraşul îngerilor. 

Zâmbi. i 

— Asta e o prostie. Ingerii nu pot fi văzuți. 

— Ştiu. Dar uite, mami a cumpărat o carte nouă, din care 
o să-ţi citească. E despre o maimuţă pe nume Billy. Aşa că 
eu acum o să-ți spun noapte bună şi o să mă întorc cât pot 
de repede. Bine, puiule? 

— Bine, tati. 

Am sărutat-o pe ambii obraji şi am strâns-o tare în braţe. 
Apoi am sărutat-o pe creştetul capului şi i-am dat drumul. 
M-am ridicat cu desenul în mână şi i-am întins cartea din 
care urma să-i citească Eleaonor. 

— Marisol? strigă Eleaonor. 

Marisol apăru în câteva secunde, de parcă aştepta 
alături, în sufragerie, momentul când avea să fie chemată. 
Ana dat din cap în semn de salut şi i-am zâmbit în timp ce 
ea primea instrucţiuni. 

— la-o pe Maddie şi du-o în dormitorul ei, o să vin şi eu 
imediat, după ce-i spun noapte bună tatălui ei. 

Am urmărit cum fiica mea ieşea din cameră împreună cu 
dădaca ei. 

— Imi pare rău, spuse Eleaonor. 

_ — Pentru ce, pentru desen? Nu-ţi face griji pentru asta. 
Imi place. O să stea pe uşa frigiderului meu. 

— Nu ştiu cum a reţinut ea tocmai asta. Nu i-am spus 
direct că te lupţi cu demonii. Probabil, m-a auzit când 
vorbeam la telefon sau ceva de genul ăsta. 

Într-un fel cred că mi-ar fi plăcut mai mult să ştiu că îi 
spusese asta direct fiicei mele. Mă cam deranja să ştiu că 
Eleaonor vorbea astfel despre mine cu altcineva - cu o 
persoană de care nu pomenise nimic. Am încercat să nu las 
să se vadă chestia asta. 

— Nu-i nimic, am spus. Dacă te gândeşti, când o să se 
ducă la şcoală şi ceilalţi copii or să înceapă să se laude că 
taţii lor sunt avocaţi, pompieri, doctori sau cine ştie ce 
altceva, ea va avea asul în mânecă. Şi le va spune că tatăl 
ei se luptă cu demonii. 

Eleaonor râse, dar se opri brusc când realiză ceva. 

— Mă întreb ce va zice când o vor întreba cu ce se ocupă 
mama ei. 

La asta nu puteam să-i răspund. Aşa că am schimbat 
subiectul. 

— Imi place la nebunie că viziunea ei asupra lumii nu e 
încă influenţată de înţelesuri profunde, am spus în timp ce 
priveam desenul. Ştii, e atât de inocentă! 

— Ştiu. Şi mie îmi place asta. Dar, dacă nu vrei ca fiica ta 
să ştie că te lupţi cu demonii, te înţeleg foarte bine. De ce 
nu-i explici mai bine tu ce faci, de fapt? 

Am clătinat din cap şi mi-am adus aminte de o poveste. 

— Când eram copil şi stăteam încă cu mama, a fost o 
perioadă în care aveam maşină. Un Plymouth Belvedere de 
două tone, cu transmisie automată. Cred că i-l 
împrumutase avocatul ei sau ceva de graiul ăsta. L-am avut 
vreo doi ani. Intr-o bună zi, mama s-a decis să plece într-o 
excursie prin ţară, în vacanţă. Aşa că ne-am făcut bagajele, 
le-am urcat în maşină şi-am plecat, doar eu cu ea. Am ajuns 
undeva în sud - nu-mi aduc aminte exact unde - şi ne-am 
oprit să punem benzină. Lângă benzinărie erau două 
robinete cu apă. Pe unul scria „Albi” şi pe celălalt „Negri”. 
Şi eu m-am îndreptat spre cel pe care scria „Negri”, pentru 
că voiam să văd ce culoare avea apa de acolo. Inainte să 
ajung la robinet mama m-a tras înapoi şi mi-a explicat cum 
stăteau, de fapt, lucrurile. Imi aduc aminte chestia asta aş fi 
dorit într-un fel să nu-mi fi spus nimic şi să mă fi lăsat să 
văd ce culoare avea apa aceea. 

Eleaonor zâmbi. 

— Câţi ani aveai? 

— Nu ştiu exact. Injur de opt. 


288 


Se ridică şi se apropie de mine. Se întinse să mă sărute 
pe obraz, iar eu am lăsat-o. Mi-am pus uşor braţul în jurul 
taliei ei. 

— Mult noroc în lupta cu demonii, Hany. 

— Mada. 

— Dacă te răzgândeşti, sunt aici. Amândouă suntem aici. 

Am dat din cap. 

— O să te facă ea să te răzgândeşti, Eleaonor. Aşteaptă 
numai, şi ai să vezi. 

Zâmbi, dar zâmbetul ei era trist îmi mângâie uşor bărbia. 

— Să verifici tu dacă e uşa încuiată după ce pleci. 

— Intotdeauna. 

l-am dat drumul şi am urmărit-o ieşind din bucătărie. 
Apoi m-am uitat din nou la desen, la tipul care se lupta cu 
demonul lui. Fetiţa mea îmi desenase un zâmbet pe faţă. 

Înainte să intru în apartamentul meu de la Dublu X, m-am 
oprit la recepţie şi i-am spus domnului Gupta, paznicul de 
noapte, că aveam să plec. Mi-a spus că datorită faptului că 
închiriasem până atunci apartamentul cu săptămâna, mi se 
trăsese deja de pe cardul de credit plata pentru întreaga 
săptămână în curs. l-am spus că nu era nicio problemă, 
plecam, oricum şi că aveam să-i las cheia pe măsuţa din 
chicinetă după ce îmi făceam bagajele. Tocmai mă 
pregăteam să părăsesc recepţia când mi-am adus aminte 
de ceva. L-am întrebat despre vecina mea, Jane. 

— Da, a plecat şi ea. Acelaşi lucru. 

— Cum adică acelaşi lucru? 

— l-am luat banii pentru o săptămână, deşi nici ea n-a 
rămas până la sfârşitul săptămânii. 

— Hei, dacă nu e cu supărare, pot să te întreb cum o 
chema? Nu mi-a spus niciodată numele întreg. 

— Jane Davis. lţi plăcea? 

— Da, era drăguță. Am mai vorbit stând pe balcon. N-am 
apucat să-mi iau rămas bun de la ea. A lăsat cumva o 
adresă sau ceva de genul ăsta? 

Gupta zâmbi la auzul întrebării mele. Avea nişte gingii 
foarte roz pentru o persoană cu pielea atât de neagră. 

— Nicio adresă, spuse el. Nu tipa asta. 

Am dat din cap în semn de mulţumire pentru informaţiile 
pe care mi le dăduse. Am plecat din recepţie, am urcat 
scările şi am intrat în apartamentul meu. 

Mi-a luat mai puţin de cinci minute să-mi adun toate 
lucrurile. Aveam câteva cămăşi şi câteva perechi de 
pantaloni pe umeraşe. Am scos din debara cutia în care îmi 
adusesem lucrurile şi am umplut-o la loc. Am pus în ea 
inclusiv cele două jucării pe care le ţineam pentru când 
trecea Maddie pe aici. Buddy Lockridge nu greşise prea 
mult când mă poreclise Harry Valiză. Dar probabil că mi s- 
ar fi potrivit mai bine Harry Cutie. 

Înainte să plec am aruncat o privire în frigider şi am văzut 
că îmi mai rămăsese o sticlă cu bere. Am scos-o şi am 
desfăcut-o. Mi-am spus că n-avea cum să-mi strice o 
singură bere. In trecut, băusem mult mai mult înainte să 
mă urc la volan. M-am gândit o clipă să-mi mai fac un 
sandvici cu brânză, dar m-am răzgândit când mi-am adus 
aminte că Backus avea obiceiul să mănânce un sandvici cu 
brânză în fiecare zi, la Quantico. Am ieşit pe balcon cu 
berea în mână şi am aruncat o ultimă privire asupra 
avioanelor bogătaşilor. Era o seară răcoroasă. Luminile 
albastre care marcau pista de aterizare străluceau precum 
safirele. 

Cele două avioane negre dispăruseră. Probabil că 
proprietarii lor câştigaseră foarte repede sau pierduseră 
totul foarte repede. Marele Gulfstream rămăsese pe loc, cu 
motoarele acoperite cu apărători de praf roşii. Se afla acolo 
de multă vreme. M-am întrebat dacă nu cumva avioanele 
acelea aveau vreo legătură cu şederea lui Jane Davis la 
Dublu X. M-am uitat spre balconul gol al lui Jane, fiind la 
doar câţiva metri distanţă de al meu. Scrumiera era încă pe 

balustradă, plină cu ţigări fumate pe jumătate. În 
apartamentul ei nu se făcuse curat încă. 

Şi asta mi-a dat o idee. M-am uitat împrejur şi în jos, în 
parcare. N-am văzut pe nimeni, nu se vedea nicio mişcare 
decât departe, pe Koval, unde traficul era aglomerat în 
zona unui semafor. N-am zărit niciun paznic şi nici pe 
altcineva în parcare. M-am căţărat repede pe balustradă şi 
eram pe punctul de a trece în balconul vecin când am auzit 
o ciocănitură în uşă. Am sărit repede înapoi şi am deschis 
uşa. 

Era Rachel Walling. 

— Rachel? Bună. S-a întâmplat ceva? 

— Nu, nimic ce prinderea lui Backus n-ar putea să 
vindece. Pot să intru? 

— Sigur. 

M-am dat înapoi şi am lăsat-o să intre. A văzut cutia cu 
toate lucrurile mele în ea. Am rupt primul tăcerea. 

— Cum au mers lucrurile după ce te-ai întors? 

— Am primit săpuneala obişnuită de la conducătorul 
anchetei. 

— Ai dat vina pe mine? 

— Aşa cum am stabilit. A făcut clăbuci la gură, dar ce 
putea să-mi facă? Însă nu vreau să mai vorbesc despre 
chestia asta acum. 

— Atunci despre ce să vorbim? 

— Păi, pentru început, spune-mi dacă mai ai una dintr- 
aia. 

Se referea la bere. 

— Nu. Voiam să o termin pe asta şi să îmi iau tălpăşiţa. 

— Atunci mă bucur că te-am prins. 

— Vrei să o împărţim? îţi aduc un pahar. 

— Ziceai că nu prea ai încredere în paharele de aici. 

— Păi, aş putea să-l spăl... 

Întinse mâna, apucă sticla şi sorbi din ea. Mi-o întinse 
înapoi, privindu-mă în ochi. Apoi se întoarse şi arătă spre 
cutie. 

— Deci pleci. 

— Mda, mă întorc în LA pentru o vreme. 

— Bănuiesc că o să-ţi fie dor de fiica ta. 

— Foarte tare. 

— O să te întorci să o vizitezi? 

— Cât de des o să pot. 

— Drăguţ. Altceva? 

— Ce vrei să spui? am întrebat eu, deşi ştiam la ce se 
referea. 

— Te mai întorci şi după altceva? 

— Nu, doar pentru fiica mea. 

Am rămas amândoi uitându-ne unul la celălalt pentru 
câteva momente lungi. l-am întins berea, dar ea s-a 
apropiat de mine. M-a sărutat pe buze, apoi ne-am luat în 
braţe. 

Ştiam că ceea ce făceam avea legătură cu rulota, cu 
faptul că aproape murisem amândoi acolo în deşert, asta 
ne făcea să ne strângem atât de tare în braţe şi să ne 
îndreptăm spre pat. Am întins mâna şi am pus sticla pe 
masă, ca să am ambele mâini libere. Am început să tragem 
amândoi de haine. 

Ne-am prăbuşit pe pat şi am făcut dragoste aşa cum 
numai doi supraviețuitori pot s-o facă. A fost rapid şi la un 
moment dat chiar brutal - din partea amândurora. Dar cel 
mai important era că reuşisem amândoi să luptăm cu viaţa 
împotriva morţii. 

Am terminat şi ne-am oprit amândoi pe așternuturile 
boţite, ea deasupra mea, eu cu mâinile încă în părul ei. 

S-a lăsat pe partea stângă şi a întins mâna după sticla de 
bere. A răsturnat-o, răspândind majoritatea conţinutului pe 
tăblia patului şi pe podea. 

— S-a dus garanţia mea, am spus. 

În sticlă mai rămăsese însă bere, luă un gât şi mi-o 
întinse. 

— Asta a fost pentru ziua de astăzi, spuse ea în timp ce 
sorbeam din sticlă. 

l-am lăsat ei restul. 

— La ce te referi? 

— După ce s-a întâmplat acolo, trebuia să facem asta. 

— Mda. 

— Dragoste de gladiatori. De asta am venit aici. Ca să te 
prind. 

Am zâmbit, gândindu-mă la o glumă cu gladiatori dintr- 
un film vechi care îmi plăcea. Dar nu i-am spus-o, probabil, 
s-a gândit că zâmbesc de ce-mi spusese. Se aplecă şi-şi 
puse capul pe pieptul meu. Am mângâiat-o pe păr, de data 
asta cu mai multă delicateţe, şi m-am uitat la vârfurile 
despicate. Apoi mi-am lăsat mâinile mai jos şi am 
mângâiat-o pe spate, gândindu-mă că era ciudat că acum 
eram atât de tandri unul cu celălalt, la doar câteva 
momente după ce fusesem gladiatori. 

— Nu cred că ai fi interesat să-ţi deschizi o filială a 
biroului tău de detectiv particular în Dakota de Sud, nu-i 
aşa? 

Am zâmbit şi mi-am înăbuşit un hohot de râs. 

— Dar în Dakota de Nord? întrebă ea. S-ar putea să mă 
trimită înapoi acolo. 

— Ca să ai o filială, trebuie să ai o afacere. 

Mă lovi uşor cu pumnul în piept. 

— La asta nu m-am gândit. 

M-am încordat, ca să pot ieşi din ea. A gemut, dar a 
rămas deasupra mea. 

— Asta înseamnă că vrei să mă ridic, să mă îmbrac şi să 
mă car de-aici? 

— Nu, Rachel. Chiar deloc. 

M-am uitat peste umărul ei şi-am văzut că uşa era 
descuiată. Mi l-am închipuit pe Gupta intrând să vadă dacă 
am plecat şi găsind un monstru cu două spinări pe patul 
dintr-un apartament care trebuia să fie gol. Am zâmbit. 
Nu-mi păsa. 

Ea îşi ridică capul şi se uită la mine. 

— Ce-i? 

— Nimic. Am lăsat uşa descuiată. Ar putea intra cineva. 

— Tu ai lăsat-o descuiată. E casa ta. 

Am sărutat-o şi mi-am dat seama că n-o sărutasem deloc 
cât timp făcusem dragoste. Incă un lucru ciudat. 

— Ştii ceva, Bosch? 

— Ce? 

— Te pricepi la chestia asta. 

Am zâmbit şi i-am mulţumit. O femeie poate oricând să 
joace cartea asta, şi de fiecare dată va obţine acelaşi 
rezultat. 

— Vorbesc serios. 

Şi-a înfipt unghiile în pieptul meu pentru a-şi sublinia 
cuvintele. Am cuprins-o cu un braţ şi am răsturnat-o. Mă 
gândeam că aveam cu zece ani mai mult ca ea, dar nu-mi 
făceam griji în privinţa asta. Am sărutat-o din nou şi m-am 
ridicat, mi-am adunat hainele de pe podea şi am încuiat 
uşa. 

— Cred c-a mai rămas un prosop curat pe aici, am spus 
eu. ÎI poţi folosi tu. 

A insistat să intru eu primul la duş, aşa că m-am dus. 
Apoi, în timp ce ea se spăla la rândul ei, am traversat 
Kovalul până la un magazin universal şi-am mai luat încă 
două beri. N-am luat mai multe pentru că aveam un drum 
lung în faţă, conduceam noaptea şi n-aş fi vrut ca alcoolul 
să-mi încetinească viteza de reacţie. Eram aşezat la măsuţa 
din chicinetă când a ieşit din baie îmbrăcată complet şi a 
văzut cele două beri. A zâmbit. 

— Ştiam că o să faci şi tu ceva folositor. 

Se aşeză şi ciocnirăm sticlele. 

— Pentru dragostea de gladiator, toastă ea. 

Am băut şi am rămas tăcuţi pentru câteva momente, 
încercam să mă gândesc ce însemnase această ultimă oră 
pentru mine şi pentru noi. 

— La ce te gândeşti? mă întrebă ea. 

— La cum s-ar putea complica chestia asta. 

— Nu trebuie să se complice. Putem să vedem ce se 
întâmplă. 

Asta nu prea se potrivea cu ce-mi spusese mai devreme, 
să mă mut în Dakota. 

— Bine. 

— Cred c-ar fi mai bine să plec. 

— Unde? 

— Cred că la Biroul Local. Să văd ce se mai întâmplă pe 
acolo. 

— Ştii cumva ce s-a întâmplat cu butoiul ăla pentru gunoi 
după explozie? Am uitat să mă uit. 

— Nu, de ce? 

— Înainte să intru în rulotă am aruncat o privire în el. 
N-am apucat să mă uit decât puţin. Mi s-a părut că văd 
nişte resturi de carduri de credit, poate şi cărţi de 
identitate. 

— Ale victimelor? 

— Probabil. Şi mai erau şi câteva cărţi arse. 

— Cărți? De ce crezi că le-a ars? i 

— Nu ştiu, dar mi se pare ciudat. In rulotă avea o 
grămadă de cărţi. De ce pe unele le-a ars, iar pe altele le-a 
păstrat? Mi se pare ciudat. 

— Ei bine, dacă a mai rămas ceva în butoiul acela, cei din 
echipa de intervenţie o să strângă tot. De ce n-ai spus 
despre asta mai devreme, când ţi s-a luat declaraţia acolo? 

— Pentru că îmi vâjâia foarte tare capul şi am cam uitat, 
bănuiesc. 

— Scurte pierderi de memorie, urmările loviturilor la cap. 

— Nu m-am lovit la cap. 

— Mă refeream la explozie. Ai reuşit să-ţi dai seama 
despre ce cărţi era vorba? 

— Nu chiar. N-am avut destul timp. Am scos una. Era cea 
mai puţin arsă din câte am putut vedea. Părea a fi un volum 
de poezii. Cel puţin aşa cred. 

Se uită la mine şi dădu din cap, dar nu spuse nimic. i 

— N-am înţeles însă de ce a ars cărţile acelea. Işi 
minează rulota, dar, în acelaşi timp, pierde o grămadă de 
vreme aruncând cărţile acelea în butoi, arzându-le. Parcă ar 
fi vrut să... 

M-am oprit şi am încercat să pun toate informaţiile cap la 
cap. 

— Parcă ar fi vrut să ce, Harry? 

— Nu ştiu. Parcă ar fi vrut să le scoată din rulotă cu orice 
preţ, să nu le lase acolo, să nu lase nimic la voia 
întâmplării. Voia să se asigure că acele cărţi erau distruse. 

— Presupui că există o legătură între aceste două lucruri. 
Poate, cine ştie, a ars cărţile acelea cu şase luni în urmă 
sau ceva de genul ăsta. Nu poţi să fii sigur că există o 
legătură. 

Am dat din cap. Avea dreptate, dar totuşi mi se părea 
ciudat. 

— Cartea pe care am găsit-o era aproape la suprafaţa 
butoiului, am spus eu. Fusese arsă la ultima folosire a 
butoiului. Am găsit şi un bon fiscal în ea. Şi el pe jumătate 
ars. Dar poate cei de la Birou o să-i dea de urmă. 

— O să verific şi eu după ce mă întorc. Dar nu-mi aduc 
aminte să mai fi văzut butoiul pe acolo după explozie. 

Am ridicat din umeri. 

— Nici eu. 

Se ridică, şi eu am făcut la fel. 

— Şi mai e o chestie, am spuse eu, în timp ce băgăm 
mâna în buzunarul hainei. Am scos fotografia şi i-am arătat- 
o. Cred că am luat-o după ce am intrat în rulotă şi am 
băgat-o din greşeală în buzunar. Apoi am uitat de ea. Acum 
am găsit-o. 

Era fotografia pe care o luasem din imprimantă. Cea în 
care apărea casa cu două etaje, în faţa căreia era un bărbat 
în vârstă lângă o dubiţă. 

— Minunat, Harry. Şi cum o să explic eu chestia asta? 

— Nu ştiu, dar mă gândeam că poate încerci să identifici 
locul ăsta sau pe bătrân. 

— Acum ce mai contează? 

— Haide, Rachel, ştii şi tu că nu s-a terminat. 

— Nu, nu ştiu chestia asta. 

Mă deranja faptul că nu putea să vorbească deschis cu 
mine, după ce cu numai câteva minute în urmă fusesem 
atât de intimi. 

— Bine. 

Am luat cutia şi am adunat şi hainele pe care le mai 
aveam pe umeraşe. 

— Stai puţin, Harry. Pleci aşa, pur şi simplu? Ce vrei să 
spui, cum adică nu s-a terminat? 

— Vreau să spun că ştim amândoi foarte bine că mortul 
din rulotă nu era Backus. Dacă asta nu te interesează pe 
tine sau pe cei de la Birou, nicio problemă. Dar nu încerca 
să mă tromboneşti pe mine, Rachel. Nu după tot prin ce-am 
trecut împreună astăzi, nu după ce am făcut aici. 

Cedă. A 

— Uite ce e, Harry, înţelege, nu e decizia mea. In 
momentul ăsta aşteptăm ca experţii criminalişti să ne dea 
un răspuns. Punctul de vedere oficial al Biroului probabil că 
nu va fi dat publicităţii mai devreme de mâine, când 
directorul va ţine o conferinţă de presă. 

— Nu mă interesează punctul de vedere oficial al 
Biroului. Eu vorbeam cu tine. 

— Harry, ce vrei să mă auzi spunând? 

— Vreau să te aud spunând că o să-l prinzi pe tipul ăsta, 
indiferent de ce declară directorul tău mâine. 

Am luat-o spre uşă şi ea m-a urmat. Am ieşit din 
apartament şi ea a închis uşa în urma mea. 

— Unde ţi-e maşina? am întrebat-o eu. Te conduc. 

Mi-a arătat, am coborât treptele şi am ajuns la maşina ei, 
parcată lângă recepţie. După ce a deschis portiera s-a 
întors cu faţa spre mine. 

— Vreau să pun mâna pe tipul ăsta, spuse ea. Mai mult 
decât poţi să-ţi imaginezi. 

— Bine, în regulă. Ţinem legătura. 

— Păi tu ce ai de gând să faci? 

— Nu ştiu. Când o să mă decid, o să te anunţ. 

— Bine. Să ne vedem sănătoşi, Bosch. 

— La revedere, Rachel. 

Mă sărută şi se urcă în maşină. M-am dus la maşina mea, 
în cealaltă parcare, strecurându-mă printre cele două clădiri 
care compuneau motelul Dublu X. Eram aproape sigur că 
aveam să o mai văd pe Rachel Walling. 

Pe drumul spre ieşirea din oraş aş fi putut să evit traficul 
aglomerat de pe bulevard, dar n-am făcut-o. M-am gândit 
că toate luminile acelea aveau să mă înveselească. Ştiam 
că îmi lăsam aici fiica. Mă duceam la Los Angeles, unde 
urma să mă întorc în cadrul poliţiei. Aveam să îmi revăd 
fiica, dar nu aş mai fi putut petrece cu ea cât timp îmi 
doream. Plecam să mă alătur cohortelor de taţi care-şi 
vedeau copiii doar la sfârşit de săptămână, cei care 
trebuiau să-şi înghesuie afecțiunea pentru copiii lor în doar 
douăzeci şi patru de ore, căci numai atât apucau să 
petreacă împreună. Gândul acesta mă făcea să simt o 
greutate imensă în capul pieptului, o greutate pe care n-ar 
fi putut să o ridice nici cele mai puternice macarale. Nu 
exista nicio îndoială, plecam din Vegas ca pierzător. 

După ce am trecut de bulevardele luminate şi am ieşit 
din oraş, traficul s-a mai rărit, şi cerul a devenit mai închis. 
Am încercat să ignor depresia în care mă scufundase 
alegerea pe care o făcusem. Am încercat să mă concentrez, 
în schimb, asupra cazului, analizând toate etapele din 
punctul de vedere al lui Backus. Am rumegat îndelung toată 
povestea, ajungând până la urmă la aceleaşi concluzii cu 
FBl-ul. Backus îşi luase numele de Tom Walling, se stabilise 
în Clear şi îşi alesese victimele dintre clienţii bordelurilor 
care apelau la serviciile lui de şofer. Operase atâţia ani fără 
să fie descoperit pentru că îşi alesese victimele perfecte. 
Asta până când numărul lor a devenit prea mare, iar 
anchetatorii din Vegas au sesizat un tipar comun la cazurile 
de dispariţie. Astfel, au ajuns să întocmească lista cu cei 
şase bărbaţi. Backus îşi dăduse probabil seama că nu mai 
era decât o problemă de timp până când poliţiştii aveau să 
ajungă în Clear. Probabil, ştiuse că perioada respectivă 
avea să se scurteze şi mai mult când văzuse numele lui 
Terry McCaleb în ziar. Poate aflase şi de excursia lui 
McCaleb la Las Vegas. Poate McCaleb ajunsese şi în Clear. 

Cine ştie? Cele mai multe dintre răspunsuri muriseră odată 
cu McCaleb şi săriseră în aer împreună cu rulota aceea din 
deşert. 

Erau prea multe necunoscute în povestea asta. Dar în 
momentul acesta, era evident că Backus trăsese obloanele. 
Plănuise să-şi încheie cursa din deşert într-o explozie 
apoteotică - ucigându-i pe cei doi protejaţi ai săi, McCaleb 
şi Rachel, într-o demonstraţie patologică de inteligenţă, 
lăsând în rulota sa un cadavru incinerat şi distrus, care va 
ridica întrebări şi va face ca şi varianta morii lui să fie 
plauzibilă. În ultimii ani, Saddam Hussein şi Osama bin 
Laden folosiseră cu succes aceeaşi stratagemă. Poate 
Backus se considera ca făcând parte din aceeaşi categorie 
grea. 

Cel mai mult mă preocupau cărţile arse din butoi. Chiar 
dacă pentru Rachel nu aveau o importanţă prea mare din 
cauza necunoaşterii exacte a circumstanțelor în care 
arseseră, mie mi se părea că reprezentau un element 
important al investigaţiei. Aş fi vrut să pot studia mai pe 
îndelete cartea aceea pe care o scosesem din butoi, poate 
chiar să reflectez asupra conţinutului. Cartea aceea arsă 
era o indicație despre o latură încă necunoscută a planului 
Poetului. 

Mi-am amintit de bonul acela parţial ars pe care îl 
găsisem în carte, am scos telefonul mobil, am verificat dacă 
aveam semnal şi am sunat la informaţiile din Las Vegas. 
Am întrebat dacă aveau vreun număr de telefon pentru un 
magazin pe nume Book Car, şi operatoarea mi-a spus că nu 
exista aşa ceva. Eram pe cale să închid când mi-a spus că 
aveau un abonat pe nume Book Carnaval, cu sediul pe 
Industry Road. l-am spus că aş vrea să încerc acolo şi mi-a 
făcut legătura. 

Am presupus că magazinul respectiv era închis, pentru că 
era târziu. Speram să dau de un robot telefonic şi să las un 
mesaj prin care să-l rog pe patron să mă sune de 
dimineaţă. Dar, după ce telefonul a sunat de două ori, mi-a 
răspuns o voce răguşită. 

— Aveţi deschis? 

— Non-stop. Cu ce vă pot fi de folos? 

Mi-am dat seama ce fel de magazin era, mai ales, că era 
deschis tot timpul. Am făcut, oricum, o încercare. 

— Vindeţi cumva volume de versuri? 

Bărbatul răguşit izbucni în râs. 

— Foarte amuzant, spuse el. A fost odată ca niciodată un 
tip mai tăcut. Dacă mai vrei poezie, atunci o să te f... 

A izbucnit din nou în râs şi mi-a închis. Am închis şi eu 
telefonul şi am zâmbit la rândul meu, amuzat de rima lui la 
minut. Book Caravan se dovedise o fundătură, dar aveam s- 
o sun, oricum, pe Rachel de dimineaţă, să-i spun să mai 
caute eventuale legături cu Backus. 

In întunericul autostrăzii am observat un panou indicator 
verde, măturat de fasciculele farurilor: 


DRUMUL SPRE ZZYZX 
O MILA 


M-am gândit să ies de pe autostradă şi să o iau spre 
deşert, prin beznă. Mă întrebam dacă la locul investigaţiei 
mai era cineva din echipa de criminalişti. Dar ce rost ar fi 
avut să trec pe acolo, doar nu voiam să stau de vorbă cu 
stafiile celor dispăruţi. Am depăşit ieşirea spre Zzyzx şi am 
lăsat în pace stafiile. 

Berea pe care o băusem cu Rachel se dovedi o greşeală 
până la urmă. Cam prin Victorville, am simţit cum mă 
cuprinde oboseala. Prea multă gândire, la care se adăuga şi 
alcoolul. Am oprit la un McDonald's să beau o cafea. 
Restaurantul era amenajat să arate ca un vagon de tren. 
Mi-am cumpărat două cafele şi două fursecuri şi m-am 
aşezat pe o banchetă. Am scos dosarul lui McCaleb şi am 
început să-l răsfoiesc. Invăţasem aproape pe dinafară 
ordinea în care erau aranjate rapoartele şi conţinutul lor. 

Când am terminat prima cafea, nu găsisem încă nimic 
nou, aşa că am închis dosarul. Aveam mare nevoie de un fir 
nou. Trebuia să găsesc o nouă pistă de urmărit sau să las 

totul baltă, sperând că Biroul avea să-i dea până la urmă de 
cap. 

N-am nimic împotriva FBl-ului. După părerea mea este 
cea mai meticuloasă, mai bine echipată şi mai insistentă 
agenţie guvernamentală din lume. Problemele cu care se 
confrunta îşi aveau originea în dimensiunile organizaţiei şi 
în lipsa de comunicare dintre departamente, 
compartimente, servicii şi chiar şi agenţi. Dar s-a întâmplat 
ca un dezastru precum cel din 11 septembrie să scoată la 
iveală ce ştiau majoritatea celor din agențiile 
guvernamentale, inclusiv cei din FBI. 

Ca orice instituţie care se preocupă prea mult de propria 
imagine şi reputaţie, FBl-ul se implicase prea mult în 
politică, şi asta încă de la J. Edgar Hoover încoace. Eleaonor 
Wish cunoscuse la un moment dat un agent care fusese 
detaşat la biroul din Washington pe vremea când Biroul era 
condus de J. Edgar Hoover. Acesta povestea despre o lege 
nescrisă conform căreia dacă directorul se urca în lift şi 
acolo se afla întâmplător şi un alt agent, acesta nu avea 
voie să-i vorbească şefului, nici măcar să-l salute, ba mai 
mult, trebuia să coboare cât mai repede, să-l lase pe 
marele om să meargă singur şi să reflecteze la marile 
responsabilităţi pe care le implica funcţia sa. Povestirea 
asta îmi rămăsese în minte, probabil, pentru că exemplifica 
perfect aroganţa FBl-ului. 

Concluzia era că nu voiam să o sun pe Graciela McCaleb 
şi să-i spun că ucigaşul soţului ei era încă liber şi că FBl-ul 
avea să se ocupe de anchetă în continuare. Doream să mă 
ocup eu de anchetă. li datoram asta, atât ei, cât şi lui Terry, 
şi eu îmi onoram întotdeauna datoriile. 

M-am urcat din nou la volan, remontat de cafea şi de 
fursecuri apoi am pornit spre Oraşul Îngerilor. Odată ajuns 
pe autostradă, a început să plouă iar traficul s-a aglomerat 
foarte mult. Am deschis radioul şi am auzit la ştiri că 
plouase toată ziua şi că se anunțau în continuare ploi până 
la sfârşitul săptămânii. A urmat o transmisie în direct din 
Canionul Topanga, unde locuitorii îşi baricadau uşile caselor 

şi ale garajelor cu saci de nisip, aşteptându-se la ce era mai 
rău. Alunecările de pământ şi inundaţiile erau cele mai mari 
pericole. Incendiile catastrofale care măturaseră dealurile 
cu un an înainte, distruseseră vegetaţia, aşa că nu prea mai 
rămăsese nimic care să ţină pământul în loc. Totul se ducea 
la vale. 

Ştiam că din cauza vremii aveam să ajung acasă cu o 
întârziere de cel puţin o oră. M-am uitat la ceas. Era trecut 
de miezul nopţii. Avusesem de gând să o sun pe Kiz Rider 
după ce ajungeam acasă, dar am decis că ar fi fost prea 
târziu să o deranjez atunci. Am deschis telefonul şi am 
format numărul ei de acasă. A răspuns imediat 

— Kiz, Harry la telefon. Te-am trezit? 

— Nu, Harry. Nu pot să dorm când plouă. 

— Inţeleg ce vrei să spui. 

— Şi ce mai zici? 

— Toată lumea contează sau nu contează nimeni. 

— Şi asta ce înseamnă? 

— Mă bag dacă te bagi şi tu. 

— Haide, Harry, nu-mi forţa mâna. 

— Mă bag dacă te bagi şi tu. 

— Haide, omule, eu sunt deja băgată până peste cap. 

— Ştii la ce mă refer. E salvarea ta, Kiz. Am fost daţi de-o 
parte. Amândoi. Amândoi ştim ce e de făcut. E momentul să 
ne întoarcem amândoi. 

Am aşteptat Au urmat câteva momente lungi de linişte, 
apoi a început să vorbească. 

— Chestia asta o să-l oftice foarte tare pe şefii. Şi omul 
mă are la mână cu mai multe lucruri. 

— Dacă e aşa cum povesteşti tu că e, o să înţeleagă. O 
să-şi dea seama cum stau lucrurile. O să-l convingi tu. 

Alte momente de tăcere. 

— Bine, Harry, bine. Mă bag. 

— În regulă. Vin mâine şi semnez. 

— Bine, Harry. Ne vedem mâine, atunci. 

— Ştiai că o să sun, nu-i aşa? 

— Să zicem că am deja pe birou formularele pe care 
trebuie să le completezi. 

— Intotdeauna ai fost prea deşteaptă pentru mine. 

— Să ştii că am vorbit serios când ţi-am spus că avem 
nevoie de tine. Am ajuns la capătul răbdării. Dar în acelaşi 
timp ştiam că n-o să rezişti prea mult singur, de capul tău. 
Mai ştiu şi pe alţii care s-au pensionat şi sunt acum 
detectivi particulari, agenţi imobiliari, vânzători de maşini, 
de aparate electrocasnice, ba chiar şi de cărţi. Majoritatea o 
duc destul de bine, dar nu şi tu, Harry. Şi m-am gândit că ți- 
ai dat şi tu seama de chestia asta. 

N-am spus nimic. Îmi pironisem ochii în bezna ce se 
întindea dincolo de luminile farurilor mele. Ceva din 
cuvintele lui Kiz declanşase avalanşa. 

— Harry, mai eşti acolo? 

— Da. Ascultă, Kiz, ai zis ceva de vânzare de cărţi? Ai zis 
că ştii pe cineva care s-a pensionat din poliţie şi acum vinde 
cărţi. E cumva vorba de Ed Thomas? 

— Da, eu am venit în secţia din Hollywood cam cu şase 
luni înainte ca el să se pensioneze. A plecat şi şi-a deschis o 
librărie în Orange. 

— Ştiu. Ai trecut vreodată pe acolo? 

— Da, odată l-a avut invitat pe Dean Koontz la o sesiune 
de autografe. Am văzut anunţul în ziar. E scriitorul meu 
preferat şi ştiu că nu dă autografe prea des. Aşa că m-am 
dus până acolo. Coada se întindea până pe trotuarul din 
faţa magazinului, dar imediat ce m-a văzut, Ed m-a băgat în 
faţă şi m-a prezentat, iar Koontz mi-a semnat pe carte. 
Drept să-ţi spun a fost cam jenantă situaţia. 

— Cum se numeşte? 

— Aă... Cred că era „Autostrada ciudată”. 

M-am dezumflat. Credeam că făcusem rost de o pistă 
nouă, că reuşisem o conexiune logică. 

— Nu, cred că a fost, de fapt, următoarea, „Unic 
supravieţuitor” povestea aceea despre accidentul aviatic. 

Mi-am dat seama despre ce vorbea şi despre confuzia pe 
care o făcusem. 

— Nu, Kiz, eu te-am întrebat cum se numeşte magazinul 
lui Ed. 

— Oh, se numeşte „Book Carnival”. Cred că librăria se 
numea aşa şi înainte ca el să o cumpere. Altfel cred că i-ar 
fi dat alt nume, ceva mai misterios pentru că vinde mai 
mult romane polițiste acolo. 

Book Car de la Book Carnival. Fără să vreau am apăsat şi 
mai tare pe acceleraţie. 

— Kiz, trebuie să închid. Vorbim mai târziu. 

Am închis telefonul fără să mai aştept vreun răspuns de 
la ea. Am verificat apoi lista apelurilor efectuate, aruncând 
din când în când o privire şi la drum, şi am selectat numărul 
lui Rachel Walling. Mi-a răspuns imediat. 

— Rachel, Harry la telefon. Îmi cer scuze că te deranjez 
atât de târziu, dar e ceva important. 

— Sunt în mijlocul unei chestii, şopti ea. 

— Eşti încă la Biroul Local? 

— Exact. 

Am încercat să mă gândesc la ce ar fi putut să o ţină 
acolo până după miezul nopţii, mai ales că îşi începuse ziua 
atât de devreme. 

— E vorba despre butoiul de gunoi? Despre cartea arsă? 

— Nu, încă n-am ajuns acolo. E vorba despre altceva. 
Trebuie să închid. 

Vorbea pe un ton sobru şi asta, precum şi faptul că nu-mi 
rostise numele, mi-a dat de înţeles că mai erau şi alţi agenţi 
de faţă, şi discuţia din care o întrerupsesem nu era deloc 
una plăcută. 

— Rachel, ascultă-mă, am o pistă nouă. Trebuie să vii în 
LA. 

Tonul ei a s-a schimbat brusc. Cred că ceva din vocea 
mea i-a dat de înţeles că era vorba de ceva foarte serios. 

— Ce s-a întâmplat? 

— Ştiu care va fi următoarea mişcare a Poetului. 

— Te sun eu înapoi. 

Rachel îşi închise telefonul şi îl strecură înapoi, în 
buzunarul hainei. Ultimele cuvinte ale lui Bosch îi răsunau 
încă în minte. 

— Agent Walling, ţi-aş fi recunoscător dacă te-ai 
concentra asupra discuţiei noastre. 

— Imi cer scuze. 

Se uită dincolo de el, la ecranul folosit pentru 
videoconferinţă, unde se vedea mare chipul lui Brass 
Doran, împodobit cu un zâmbet. 

— Continuă, agent Doran, spuse Alpert. 

— De fapt, am cam terminat. Asta-i tot ce-am putut să 
aflăm deocamdată. Din analiza ultimelor probe putem să 
confirmăm prezenţa lui Robert Backus în acea rulotă, însă 
nu putem să spunem cu siguranţă că era acolo în momentul 
exploziei. 

— Dar din analiza AND-ului? 

— Probele ADN prelevate de către agentul Walling, în 
condiţii extrem de riscante, după părerea mea, şi cele 
adunate ulterior de către echipa de intervenţie, sunt 
nefolositoare atâta vreme, cât nu avem cu ce să le 
comparăm. Asta este, trebuie să găsim cumva o sursă de 
unde să putem preleva cu siguranţă ADN-ul lui Robert 
Backus. De asemenea, le-am mai putea folosi pentru a 
determina cu siguranţă că respectivul cadavru aparţine 
altcuiva. 

— Dar părinţii lui Backus? Nu putem să prelevăm o 
mostră de ADN de la... 

— Am mai explicat o dată chestia asta. Tatăl său a 
decedat şi a fost incinerat înainte să ne gândim la 
prelevarea de mostre ADN - ca să fiu sinceră nu cred că pe 
vremea aceea aveam posibilitatea şi mijloacele tehnice să 
facem aşa ceva -, iar mama lui n-a fost localizată până 

acum. Se spune că ea ar fi fost prima lui victimă. A dispărut 
cu ceva ani mai demult, fără urmă, bineînţeles. 

— Tipul ăsta s-a gândit la toate. 

— In ceea ce o priveşte pe mama lui, cred că a fost vorba 
de o răzbunare, pentru faptul că l-a abandonat. Este greu 
de crezut că a făcut-o doar pentru a împiedica o eventuală 
viitoare prelevare de mostre ADN. 

— Voiam să spun că am băgat-o pe mânecă. 

— Imi pare rău, Randal, dar ştiinţa nu poate face mai 
multe în cazul ăsta. 

— Ştiu asta, agent Doran. Mai ai ceva să-mi spui? Ceva 
nou? 

— Nu cred. 

— Minunat. Bine, deci o să-i spun directorului chiar asta: 
Ştim că Backus a fost în rulotă - în această privinţă avem 
dovezi, probe materiale şi martori. Dar în momentul acesta 
nu putem să facem următorul pas şi să spunem că în mod 
sigur e mort. 

— Nu există nicio cale prin care directorul să fie convins, 
să stea liniştit şi să ne mai lase un pic, să punem totul cap 
la cap? In interesul anchetei. 

Rachel aproape că izbucni în râs. Ştia că interesul 
anchetei avea întotdeauna să pălească în faţa intereselor 
politice, mai ales în clădirea Hoover din D.C. 

— Am încercat deja toate metodele, spuse Alpert. 
Răspunsul este nu. Miza e prea mare. Şi acum a aflat şi 
presa despre toată chestia asta - mulţumită exploziei din 
deşert. Dacă tipul acela din rulotă, care a fost aruncat în 
aer e într-adevăr Backus, atunci totul e bine. Până la urmă, 
vom găsi o modalitate să confirmăm identificarea şi toate 
se vor rezolva. Dar, dacă acolo nu era Backus şi dacă tipul 
ăsta pune ceva la cale, directorul trebuie să declare asta 
acum, altfel consecinţele ar putea fi fatale. Deci directorul 
urmează să declare tot ce ştim acum - Backus a fost acolo, 
Backus este suspectul principal în cazul crimelor din deşert, 
Backus ar putea fi mort sau ar putea fi în viaţă. N-are niciun 
rost să-l mai ducem cu vorba în momentul ăsta. 

Alpert îi aruncase lui Rachel o privire când spusese că 
presa aflase despre tot, de parcă ea ar fi fost responsabilă 
pentru totul. Se gândi să le dezvăluie ceea ce îi spusese 
Bosch cu doar câteva secunde în urmă, dar decise că era 
mai bine să tacă. Cel puţin deocamdată. Cel puţin până afla 
mai multe. 

— Bine, oameni buni, cam asta e tot, spuse Alpert 
abrupt. Brass, ne revedem pe ecrane mâine dimineaţă. 
Agent Walling, poţi să mai rămâi un moment? 

Rachel o privi pe Brass dispărând de pe ecran, care apoi 
se stinse. Transmisia încetă. Alpert se apropie de masa la 
care stătea Rachel. 

— Agent Walling? 

— Da? 

— Ţi-ai terminat treaba aici. 

— Poftim? 

— Ai terminat. Întoarce-te la hotel şi fă-ţi bagajele. 

— Dar mai e o grămadă de treabă de făcut. Vreau să... 

— Nu-mi pasă de ce vrei tu să faci. Vreau să pleci de aici. 
Încă de când ai venit n-ai făcut decât să încurci ancheta 
asta. Mâine dimineaţă vreau să te urci în primul avion şi să 
te întorci de unde ai venit. S-a înţeles? 

— Faci o mare greşeală. Ar trebui să particip... 

— Cred că tu eşti cea care faci o greşeală, contrazicându- 
te cu mine. N-am cum să-ţi spun mai clar - vreau să dispari 
de aici. Predai hârtiile pe care le-ai întocmit şi te urci în 
avion. 

Se uită fix la el, încercând să-l facă să simtă furia care o 
cuprinsese în momentul acela. El ridică o mână, de parcă ar 
fi încercat să oprească ceva. 

— Ai grijă ce spui. S-ar putea să te coste scump. 

Rachel îşi reprimă mânia. Incepu să vorbească, calm şi 
controlat. 

— Nu plec nicăieri. 

Ochii lui Alpert păreau că aveau să-i iasă din orbite. Se 
întoarse şi-i făcu lui Dei un semn să iasă din încăpere. Apoi 

se întoarse din nou spre Rachel şi aşteptă să audă uşa 
închizându-se în spatele lui. 

— Poftim? Ce-ai spus? 

— Am spus că nu plec nicăieri. Rămân să lucrez la 
ancheta asta. Pentru că, dacă mă urci în avion, n-o să mă 
duc înapoi în Dakota de Sud. O să mă duc la Washington, la 
cartierul general, la Biroul pentru Responsabilitate 
Profesională, unde o să te reclam. 

— Pentru ce? Pentru ce o să mă reclami? 

— Pentru că încă de la bun început m-ai folosit ca 
momeală. Şi asta fără cunoştinţa mea şi fără acceptul meu. 

— Habar n-ai despre ce vorbeşti. Dă-i drumul. Du-te la 
BRP. O să râdă de tine şi-o să te trimită înapoi în Badlands, 
şi o să te lase acolo încă zece ani de-aici încolo. 

— Cherie a făcut o greşeală, apoi ai greşit şi tu la rândul 
tău. Atunci când am sunat din Clear, Cherie m-am întrebat 
de ce am luat maşina lui Bosch. Am început să mă gândesc 
şi mi-am dat seama de ce m-a întrebat asta. Aţi pus un 
transmiţător pe maşina mea. M-am uitat în seara asta sub 
ea şi l-am găsit. Echipament standard, din cel folosit de 
birou, încă mai avea eticheta de la magazie pe el. Există în 
fişa de retragere şi numele persoanei care l-a luat de acolo. 

— Habar n-am despre ce vorbeşti. 

— Ei bine, sunt sigură că cei de la BRP o să poată clarifica 
lucrurile. Din câte cred eu, o să-i ajute şi Cherie. Vreau să 
spun că, dac-aş fi în locul ei, nu mi-aş lega cariera de ata. 
Aş spune adevărul. Adică aş declara că m-ai adus aici ca şi 
momeală, că ai crezut că aşa o să-l scoţi pe Backus din 
ascunzătoare. Pun pariu pe ce vrei tu că tot timpul cât am 
fost aici am avut o echipă de agenţi pe urmele mele. Sunt 
sigură că şi acest lucru e înregistrat undeva. Dar telefonul, 
dar camera de hotel în care am stat? Ai pus microfoane şi 
acolo? 

Rachel văzu cum privirea lui Alpert se schimbă. Acum 
avea parcă o tentă introspectivă, de parcă nu se mai 
gândea la acuzaţiile ei, ci la eventualele consecinţe ale unei 
plângeri şi ale investigaţiei interne care ar fi urmat. Îl văzu 

că ajunsese la concluzia că aşa ceva ar fi putut să-l 
distrugă. Un agent care folosea şi urmărea un alt agent, 
care îşi folosise colega ca momeală într-un joc cu mize 
mortale. Ţinând seama de atmosfera din cadrul biroului şi 
de presiunea exercitată de mass-media, era foarte probabil 
ca acţiunile lui să nu fie susţinute de conducere. S-ar fi 
debarasat de el rapid şi pe tăcute. In cel mai bun caz, dacă 
avea noroc, ar fi putut ajunge să lucreze cot la cot cu 
Rachel, în biroul din Rapid City. 

— In Badlanas e chiar frumos în timpul verii, spuse ea. 

Se ridică şi o luă spre uşă. 

— Agent Walling! strigă Alpert după ea. Stai o secundă. 

Avionul lui Rachel ateriză cu o întârziere de o jumătate de 
oră la Burbank, din cauza ploii şi a vântului. Plouase toată 
noaptea şi oraşul era învăluit parcă într-o mantie cenuşie. 
Era genul acela de ploaie care putea paraliza un oraş. 
Traficul era infernal, se circula foarte încet pe toate străzile 
şi pe toate autostrăzile. Drumurile nu erau construite 
pentru o astfel de vreme. Şi nici oraşul. Până dimineaţă, 
canalele de colectare erau deja pline, tunelurile funcționau 
la capacitate maximă şi apele care nu mai aveau loc în râul 
Los Angeles transformaseră canalele de beton, care 
străbăteau oraşul şi se vărsau în mare, în cascade 
urlătoare. Apa era neagră din cauza cenuşii care acoperea 
dealurile devastate de incendii cu un an în urmă. Peste 
toate domnea o atmosferă care amintea de sfârşitul lumii. 
Oraşul fusese pus la încercare, mai întâi, de foc, iar acum 
de apă. Uneori, traiul în Los Angeles îţi dădea senzaţia că 
goneşti spre apocalipsă, cu diavolul în dreapta. Oamenii pe 
care îi văzusem în dimineaţa aceea aveau în ochi o privire 
de genul „Acum ce mai urmează? Cutremur? Tsunami? Sau 
poate vreun dezastru făcut de mâna omului?” Cu 

doisprezece ani înainte, focul şi apele cauzaseră mişcări 
masive, atât tectonice, cât şi sociale în Oraşul Ingerilor. 
Cred că nu exista nimeni care să nu se gândească că totul 
s-ar putea repeta. Dacă noi eram condamnaţi să repetăm 
greşelile şi nebuniile făcute, de ce n-ar face la fel şi mama 
natură? 

Mă gândeam la toate astea în timp ce o aşteptam pe 
Rachel în parcarea din faţa terminalului. Ploaia bătea pe 
parbriz, transformându-l într-o bucată de sticlă murdară şi 
mată. Vântul făcea maşina să se legene pe suspensii. Mă 
tot gândeam la întoarcerea în sânul poliţiei, mă gândeam 
dacă nu cumva luasem o decizie greşită, mă întrebam dacă 
nu cumva făcusem o nebunie sau dacă luasem acea decizie 
într-un moment de extremă luciditate. 

Ploaia m-a împiedicat s-o văd pe Rachel până când a 
ajuns lângă maşină, lângă portiera din dreapta. S-a dus 
apoi în spate, a deschis portbagajul şi şi-a aruncat geanta 
înăuntru. Era îmbrăcată cu o geacă verde, cu gluga ridicată. 
Probabil că-i fusese de mare folos în Dakota, la vremea de 
acolo, dar aici, în LA părea prea mare, prea largă pentru ea. 

— Sper să merite efortul, Bosch, îmi spuse ea după ce se 
urcă în maşină udă leoarcă şi se aşeză pe scaunul 
pasagerului. 

În atitudinea ei nu se vedea niciun semn de afecţiune. 
Nici eu n-am făcut nimic de genul ăsta. Era unul dintre 
lucrurile asupra cărora convenisem la telefon. Aveam să ne 
purtăm ca nişte profesionişti până când terminam ce 
aveam de făcut. 

— De ce, mai ai şi alte alternative? 

— Nu, doar că aseară, într-o discuţie cu Alpert am scos 
toate armele pe masă. Dacă fac o singură greşeală o să fiu 
exilată pe viaţă în Dakota de Sud, unde, apropo, s-ar putea 
să fie mai bine decât aici. 

— Ce să-ţi spun, bine ai venit în LA. 

— Credeam că aici e Burbank. 

— Mă rog. 

După ce am plecat de aeroport, am luat-o pe autostrada 
134 şi apoi spre est, pe 5. Din cauza ploii şi a traficului de 
dimineaţă, se circula foarte încet. Am ocolit Parcul Griffith şi 
ne-am îndreptat spre sud. Incă nu-mi făceam griji pentru 
întârziere, dar nici mult nu mai aveam. 

Am rămas tăcuţi mai multă vreme, pentru că ploaia şi 
traficul făceau condusul destul de solicitant. Probabil că nici 
pentru Rachel nu era prea uşor - stătea fără să spună 
nimic, urmărindu-mă cum manevram maşina. Intr-un final, 
începu să vorbească, poate chiar pentru a mai scăpa de 
tensiunea din maşină. 

— Deci, îmi dezvălui şi mie marele tău plan? 

— N-am niciun plan, doar o bănuială. 

— Nu, Bosch, parcă ai spus că şti; care va fi următoarea 
mişcare a lui. 

Am observat că de când făcusem dragoste în 
apartamentul meu din Las Vegas nu-mi mai spunea decât 
Bosch. Mă întrebam dacă nu cumva asta era o măsură luată 
în virtutea aranjamentului pe care-l făcusem la telefon, 
dacă nu era vreo formă de inversare a gradului de implicare 
emoţională. 

— Trebuia să te aduc cumva aici, Rachel. 

— Ei bine, gata, sunt aici. Spune-mi despre ce este vorba. 

— Planul cel mare nu e al meu, e al lui Backus. Al 
Poetului. 

— Şi ce-are de gând să facă? 

— Iţi aminteşti cărţile acelea arse, cele despre care ţi-am 
spus ieri, cărţile din butoiul de gunoi, cea pe care am reuşit 
s-o scot? 

— Da. 

— Cred că mi-am dat seama despre ce e vorba. 

l-am povestit despre bonul acela parţial ars pe care-l 
găsisem în carte, despre cum m-am gândit că Book Car ar 
putea să vină de la Book Carnival, librăria care îi aparţinea 
fostului poliţist Ed Thomas, polițistul pe care îl avusese în 
vedere Poetul cu opt ani în urmă. 

— Şi cartea asta pe care ai găsit-o în butoiul de gunoi te 
face să crezi că Poetul e aici şi că o să încerce să îl ucidă pe 
cel care n-a reuşit să-l omoare acum opt ani? 

— Exact. 

— E cam trasă de păr, Bosch. Aş fi preferat să-mi fi spus 
toate astea înainte să-mi pun fundul la bătaie şi să zbor 
aici. 

— Nu există coincidenţe, mai ales, în cazul ăsta. 

— Bine, hai, spune-mi toată povestea. Descrie-mi profilul 
ucigaşului. Spune-mi care e marele plan al Poetului. 

— Ei bine, asta-i treaba Biroului, să facă profilul 
psihologic al ucigaşilor. Eu n-aş putea să fac aşa ceva. Dar 
pot să-ţi spun ce cred eu că vrea să facă Poetul. Cred că 
explozia aceea din rulotă a fost aranjată, astfel încât să 
pară că e marea lui ieşire din scenă. Şi după aceea, imediat 
ce directorul iese în faţa camerelor de luat vederi şi anunţă 
că se crede că Backus e mort, o să-l omoare pe Ed Thomas. 
Simbolismul situaţiei ar fi perfect. E un mare gest, o 
demonstraţie de forţă, marea umilire. E şah-mat, Rachel. În 
timp ce Biroul se laudă cu acţiunile întreprinse de ei, chiar 
sub nasul lor, el îl ucide tocmai pe tipul cu care FBl-ul s-a 
lăudat că l-a salvat în ultimul moment, cu opt ani în urmă. 

— Şi ce era cu cărţile acelea din butoi? Cum explici 
prezenţa lor acolo? 

— Cred că erau cărţi cumpărate de la Ed Thomas. De la 
Book Carnival. Cumpărate prin poştă, poate chiar personal. 
Poate că respectivele cărţi erau marcate într-un fel sau altul 
şi ar fi putut să-i conducă pe anchetatori la sursă, respectiv 
la magazin. Poetul nu voia asta, aşa că le-a ars. Nu putea 
să rişte să le lase în rulotă, câteva ar fi putut scăpa intacte 
din explozie. In acelaşi timp, după ce Ed Thomas e ucis şi 
Backus dispare din nou, agenţii o să facă legătura între ei şi 
or să vadă cât de întins şi de minuţios a fost încă de la 
început planul lui Backus. Aşa şi-ar demonstra geniul. Și 
asta vrea, de fapt, nu? Adică, tu eşti expertul. Spune-mi 
dacă greşesc. 

— Am fost expert în evaluarea psihologică. În prezent, 
mă ocup de crimele din rezervaţiile din Dakota de Sud. 

Traficul începea să devină mai liber pe măsură ce ne 
apropiam de centrul oraşului. Vârfurile turnurilor de birouri 
nu se mai vedeau din cauza ploii dese. Întotdeauna pe timp 
de ploaie oraşul arăta, din punctul meu de vedere, ca un 
oraş bântuit. Era o senzaţie care îmi cauza depresii, 
simţeam că în lume izbucnise ceva, care nu era deloc bun. 

— E o singură chestie greşită în toate astea, Bosch. 

— Care? 

— Directorul va ţine astăzi o conferinţă de presă, într- 
adevăr, dar nu va declara că l-am găsit pe Poet. Ca şi tine, 
nici noi nu credem că în rulota aceea era cadavrul lui 
Backus. 

— Şi ce dacă, Backus nu ştie asta. El o să urmărească 
respectiva conferinţă de presă pe CNN, ca toată lumea. Dar 
asta nu-i va schimba cu nimic planul. Oricum, o să-l ucidă 
astăzi pe Ed Thomas. Oricum, ar sta lucrurile, îşi face 
cunoscută declaraţia - „Sunt mai deştept decât voi...” 

Dădu din cap şi se gândi la asta pentru câteva momente. 

— Bine, spuse ea într-un final. Şi dacă te cred? Ce ai de 
gând să faci? L-ai sunat pe Ed Thomas? 

— Nu ştiu ce ar trebui să facem, şi nici nu l-am sunat pe 
Ed Thomas. Acum ne îndreptăm spre magazinul lui. E în 
Orange, deschide la unsprezece. Am sunat la magazin, mi-a 
răspuns robotul şi aşa am aflat orarul de funcţionare. 

— De ce la magazin? Toţi ceilalţi poliţişti ucişi de Backus 
au fost ucişi acasă la ei sau în maşinile lor. 

— Pentru că în momentul acesta nu ştiu unde locuieşte 
Ed Thomas şi din cauza acelei cărţi. Părerea mea este că 
Backus o să acţioneze la magazin. Dacă mă înşel, dacă Ed 
nu apare la librărie, atunci aflăm unde locuieşte şi mergem 
acolo. 

Rachel dădu din cap, aprobându-mi planul. 

— Despre cazul Poetului s-au scris trei cărţi. Le-am citit 
pe toate, ele conţineau informaţii despre personajele 
acestui caz. In toate se amintea că Thomas s-a pensionat şi 

şi-a deschis o librărie. Cred că se amintea chiar şi numele 
respectivei librării. 

— Vezi? 

Se uită la ceas. 

— Crezi că ajungem acolo înainte să deschidă? 

— Ajungem. La ce oră e conferinţa de presă a 
directorului? 

— La trei, ora Washingtonului. 

M-am uitat la ceasul de pe bord. Era zece dimineaţa. Mai 
era o oră până când Ed Thomas avea să deschidă librăria şi 
două ore până la conferinţa de presă. Dacă teoria şi 
bănuiala mea erau corecte, aveam să ne întâlnim foarte 
curând cu Poetul. Eram pregătit şi foarte pornit. Simţeam 
cum sângele îmi curgea mai repede prin vene. Am luat 
mâna de pe volan şi am dus-o la şold, din obişnuinţă. Acolo 
aveam un Glock 27. N-aveam voie să port o armă de foc şi 
dacă aş fi ajuns s-o folosesc, era foarte posibil să dau de 
necaz, ceea ce m-ar fi putut împiedica să mă întorc în 
poliţie. 

Dar, uneori, situaţiile cu care te confrunţi şi riscurile la 
care te expui, te obligă să-ţi asumi şi alte riscuri. Şi aveam 
bănuiala că mă voi confrunta cu o astfel de situaţie 
periculoasă. 

Ploaia făcea destul de dificilă supravegherea 
magazinului. Dacă am fi lăsat ştergătoarele pornite ne-am fi 
dat de gol. Aşa că, la început, ne-am uitat prin geamul 
acoperit de şuvoaie de apă. 

Oprisem maşina în parcarea unui centru comercial de pe 
bulevardul Tustin din oraşul Orange. Book Carnival era o 
librărie micuță, înghesuită între un magazin de muzică rock 
şi un altul, aflat în curs de amenajare. La mică distanţă, era 
şi un magazin care vindea arme. 

Librăria avea o singură intrare pentru public. Înainte să 
ne parcăm maşina am făcut un drum prin spatele centrului 
comercial. Acolo, am văzut încă o uşă, care avea scris pe ea 
numele magazinului. Lângă uşă era butonul unei sonerii, iar 
sub buton scria „Pentru livrări de marfă, sunaţi”. 

Intr-o lume perfectă, am fi putut supraveghea ambele 
intrări în magazin cu minimum patru persoane. Backus 
putea apărea din orice parte, se putea da drept client sau 
furnizor. Dar lumea de astăzi era departe de a fi perfectă. 
Ploua foarte tare şi nu eram decât doi. Am parcat 
Mercedesul la distanţă de intrarea în magazin, dar 
îndeajuns de aproape pentru a putea interveni dacă acest 
lucru se impunea la un moment dat. 

Locul unde stătea vânzătorul şi casa de marcat erau 
chiar în spatele ferestrelor. Acest lucru era în avantajul 
nostru. La scurt timp după ce am parcat maşina, l-am văzut 
pe Ed deschizând magazinul şi pregătindu-se să-şi 
primească clienţii. L-am urmărit montând sertarul la casa 
de marcat şi dând câteva telefoane. Chiar dacă ploua şi 
prin parbriz nu se prea putea distinge mare lucru, puteam 
să-l vedem foarte bine pe Ed Thomas atâta vreme cât 
stătea în spatele casei de marcat. Restul magazinului nu se 
prea vedea. Din când în când, fostul poliţist pleca spre 
rafturile de cărţi din spate, dispărând din vedere şi atunci 
parcă ne cuprindea un sentiment de panică. 

Pe drum, Rachel îmi povestise cum descoperise GPS-ul 
instalat pe maşina ei şi astfel avusese dovada că tocmai 
colegii ei o folosiseră ca momeală pentru Backus. Şi acum 
stăteam în maşină şi urmăream un fost coleg de-al meu, 
folosindu-l într-un fel ca pe o nouă momeală pentru Backus. 
Nu prea-mi convenea chestia asta. Aş fi vrut să intru şi să-i 
spun lui Ed despre pericolul la care era expus, să-i spun că 
ar trebui să-şi ia un concediu, să plece din oraş. Dar n-o 
făcusem pentru că ştiam că, dacă Backus îl urmărea pe 
Thomas şi ar fi văzut că nu se comportă ca de obicei, ar fi 
putut dispărea fără urmă. Aşa că atât eu, cât şi Rachel am 
acţionat egoist şi am riscat viaţa lui Ed Thomas, deşi ştiam 

că sentimentul de vinovăţie avea să mă urmărească multă 
vreme de aici încolo. Singura întrebare era cât de mare 
avea să fie acest sentiment de vinovăţie, dar asta depindea 
de succesul întregii operaţiuni. 

Primii doi clienţi din ziua aceea au fost două femei. Au 
venit la puţină vreme după ce Thomas a descuiat uşa din 
faţă. În timp ce aceste două femei se plimbau printre 
rafturi, în faţa magazinului a parcat o maşină, din care a 
coborât un bărbat. A intrat şi el în magazin. Era prea tânăr 
pentru a fi Backus, aşa că n-am intrat în panică. A plecat 
repede, fără să cumpere nicio carte. Apoi, după plecarea 
celor două femei cu sacoşele pline de cărţi, am coborât din 
Mercedes şi am traversat în fugă strada, până sub 
copertina din faţa magazinului de arme. 

Hotărâsem împreună cu Rachel să nu-l implicăm şi pe 
Thomas în ancheta noastă, dar asta n-avea să mă 
împiedice să intru în magazin, într-o misiune de 
recunoaştere. Am stabilit să mă duc înăuntru, să-l salut pe 
Thomas şi să văd dacă simţise ceva, dacă avusese impresia 
în ultima vreme că este urmărit. Aşa că, după ce am văzut 
că primii clienţi au ieşit din magazin, am trecut la treabă. 

Mai întâi, am intrat în magazinul de arme, pentru că 
acesta era cel mai apropiat de locul unde parcasem 
maşina. Dacă m-ar fi urmărit cineva, i s-ar fi părut ciudat să 
parchez maşina la un capăt al centrului comercial şi mă duc 
prin ploaie direct la magazinul din celălalt capăt. Am trecut 
repede în revistă armele din vitrină, apoi şi ţintele de carton 
aranjate pe peretele din spate. Toate aveau siluetele 
obişnuite, dar erau şi câteva cu faţa lui Osama bin Laden 
sau a lui Saddam Hussein. Bănuiam că acelea se vindeau 
cel mai bine. 

Când bărbatul din spatele tejghelei mă întrebă dacă mă 
putea ajuta cu ceva, i-am spus că doar mă uitam, apoi am 
ieşit din magazin. Am mers spre Book Carnival, oprindu-mă 
şi în faţa magazinului închis dintre cele două. Prin 
geamurile murdare am văzut că înăuntru erau grămezi de 
cutii pline cu ceea ce păreau a fi cărţi. Mi-am dat seama că 

Thomas folosea spaţiul acela ca depozit. Pe geam era im 
carton pe care scria „De închiriat” şi un număr de telefon. 
Am memorat respectivul număr, în caz că aveam nevoie de 
el mai târziu. 

Am intrat în librărie. Ed Thomas era în spatele tejghelei. 
l-am zâmbit, mi-a zâmbit înapoi, recunoscându-mă, dar 
probabil că a durat câteva secunde până când şi-a dat 
seama de unde să mă ia. 

— Harry Bosch, a spus el, după ce şi-a amintit cine eram 

— Salut, Ed, ce mai faci? 

Ne-am strâns mâinile. Mă privea cu căldură din spatele 
ochelarilor, lucru care mi-a plăcut. Eram sigur că nu-l mai 
văzusem de la petrecerea pe care o dăduse cu ocazia 
pensionării, la Cabana Sportsman, în Valley, în urmă cu 
şase sau şapte ani. Avea părul aproape în totalitate cărunt. 
Dar era la fel de înalt şi de slab precum mi-l aminteam de 
pe vremea când lucram împreună. În timpul investigaţiilor 
pe teren avea obiceiul să-şi ţină carneţelul sus, foarte 
aproape de faţă, ca să vadă ce scria. Asta pentru că 
ochelarii pe care-i purta erau cu câteva dioptrii mai mici 
decât avea el nevoie. Din cauza acestei poziţii fusese 
poreclit Călugăriţa. Mi-am amintit brusc de chestia asta. Mi- 
am amintit că invitaţia la petrecerea lui de pensionare era 
împodobită cu o caricatură a lui Ed - purta un costum de 
supererou, cu o mantie lungă şi cu litera C brodată pe 
piept. 

— Cum mai merg afacerile cu cărţi? 

— Merg bine, Harry. Ce vânt te-aduce pe-aici, cum de-ai 
ieşit din marele oraş? Am auzit că ai ieşit şi tu la pensie, 
acum vreo doi ani. 

— Da, aşa e. Dar mă gândesc să mă întorc. 

— Îţi lipseşte? 

— Da, cam aşa ceva. O să vedem ce-o să se întâmple. 

Părea surprins şi atunci mi-am dat seama că lui nu-i 
lipsea deloc munca de poliţist. Lui întotdeauna îi plăcuse să 
citească, mereu căra după el o cutie plină cu cărţi în 
portbagajul maşinii, să aibă ce citi în caz că trebuia să 

participe la vreo pândă sau dacă trebuia să înregistreze 
convorbirile telefonice ale cine ştie cui. Lui chiar nu-i 
lipseau toate lucrurile rele pe care le aducea cu sine 
meseria de poliţist. 

— Eşti în trecere? 

— Ca să-ţi spun drept, nu. Am venit aici pentru un motiv 
foarte serios. O mai ţii minte pe colega mea, Kiz Rider? 

— Da, sigur, a trecut şi ea pe aici. 

— Tocmai despre asta e vorba. Acum mă ajută cu ceva şi 
vreau să-i fac un mic cadou. Din câte îmi aduc eu aminte, 
parcă mi-a spus la un moment dat că magazinul tău este 
cam singurul loc de prin părţile astea de unde pot să fac 
rost de o carte cu autograful unui scriitor pe nume Dean 
Koontz. Aşa că mă întrebam dacă nu cumva ai aşa ceva pe 
aici. Aş vrea să-i cumpăr una. 

— Cred că mi-au mai rămas câteva în spate. Stai să mă 
duc să văd. Cărţile astea se vând repede, dar, de obicei, am 
provizii. 

leşi de după tejghea şi traversă magazinul până la o uşă 
din spate, care părea să dea în depozit. Am presupus că şi 
uşa din spate, cea pentru aprovizionare, tot acolo dădea. 
După ce a dispărut din raza mea vizuală m-am aplecat 
peste tejghea şi m-am uitat la rafturile de dedesubt. Acolo 
era un ecran micuţ, împărţit în patru - în fiecare se vedea 
câte o parte a magazinului. Intruna se vedea zona casei de 
marcat, cu tejgheaua peste care eram aplecat eu, într-o 
alta se vedea tot magazinul, o alta era concentrată asupra 
unui grup de rafturi, iar în cea de-a patra puteam observa 
depozitul, unde se vedea Thomas care se uita într-un ecran 
similar cu cel la care priveam eu. 

Mi-am dat seama că se uita la mine, aşa cum eram 
aplecat peste tejghea. M-am ridicat repede, încercând să 
mă gândesc la o explicaţie plauzibilă. Câteva secunde mai 
târziu, Thomas se întoarse în magazin, cu o carte în mână. 

— Ai găsit ce căutai, Harry? 

— Ce? A, te referi la ce am văzut în spatele tejghelei? Mă 
întrebam dacă ai acolo vreun mijloc de protecţie. Ştii, dacă 

318 


tot eşti fost poliţist... Nu ţi-e teamă că ar putea intra cineva 
aici, când tu eşti în spate? 

— Am eu mijloacele mele de protecţie, Harry, nu-ţi face 
griji. 

Am dat din cap. 

— Imi pare bine să aud asta. Aceea e cartea? 

— Da, pe asta o are? A apărut anul trecut. 

Mi-a arătat un volum intitulat „Faţa”. Nu ştiam dacă Kiz o 
avea sau nu, dar, oricum, aveam de gând s-o cumpăr. 

— Nu ştiu. E semnată de autor? 

— Da. Semnată şi datată. 

— In regulă, o iau. 

În timp ce înregistra vânzarea la casa de marcat am 
încercat să schimb două trei cuvinte cu el. 

— Am văzut că ai instalate camere de supraveghere. Nu 
ţi se pare cam mult pentru o simplă librărie? 

— Ai fi surprins să afli cât de mult le place oamenilor să 
fure cărţi. Acolo, în spate, am un raft cu cărţi vechi - cărţi 
scumpe, de colecţie, pe care le vând şi le cumpăr. Zona 
aceea e supravegheată de o cameră video şi chiar de 
dimineaţă am prins un puşti care încerca să şterpelească 
un exemplar din „Călătoria lui Nick”. Cărţile scrise de 
Pelecanos în tinereţe se găsesc destul de greu. Dacă ar fi 
reuşit s-o fure, asta ar fi însemnat o pierdere de şapte sute 
de dolari pentru mine. 

Mi se părea cam mult pentru o singură carte. Nu auzisem 
niciodată de cartea asta, dar bănuiam că avea cincizeci sau 
poate chiar o sută de ani. 

— Ai sunat la poliţie? 

— Nu, i-am dat doar un şut în fund şi i-am spus că dacă-l 
mai prind pe aici o să-l dau pe mâna poliţiei. 

— Eşti un tip de treabă, Ed. Parcă te-ai mai înmuiat de 
când ai plecat din poliţie. N-aş fi crezut despre Călugăriţă 
că ar fi lăsat pe cineva să-i scape. 

l-am întins două bancnote de douăzeci şi mi-a dat restul. 

— Vremea Călugăriţei a trecut de mult. Şi nici soţia mea 
nu crede că m-am înmuiat. Mulţumesc, Harry. Şi transmite-i 
salutările mele lui Kiz. 

— Da, aşa am să fac. Te-ai mai întâlnit cu cineva dintre ai 
noştri? 

Nu voiam să plec. Voiam să mai adun informaţii, aşa că 
am încercat să continui conversaţia. M-am uitat în sus şi am 
văzut un dispozitiv cu două camere. Era montat în 
apropierea tavanului, una dintre camere era îndreptată 
spre casa de marcat, cealaltă oferea o privire de ansamblu 
asupra întregului magazin. Se vedea şi un led roşu care 
clipea şi cablul care ieşea din dispozitiv şi apoi dispărea în 
tavan. În timp ce Thomas îmi răspundea la întrebare, eu mă 
gândeam dacă Backus trecuse prin magazin şi dacă da, 
oare fusese surprins de camerele de luat vederi. 

— Nu prea, spuse Thomas. Am lăsat totul în urmă. Tu 
spui că îţi lipseşte, Harry, dar mie nu-mi lipseşte absolut 
deloc. Sub nicio formă. 

Am dat din cap, prefăcându-mă că înţelegeam, deşi nu 
reuşeam să pricep. Thomas fusese un poliţist bun, un 
detectiv deosebit. Se implicase în munca lui. Tocmai ăsta 
fusese motivul pentru care Poetul îl luase în colimator. 
Rostea nişte cuvinte pe care, în opinia mea, nici el nu le 
credea. 

— Asta e bine, am spus eu. Hei, îl mai ai pe casetă pe 
puştiul acela care a încercat să te fure de dimineaţă? Aş 
vrea să văd şi eu cum a încercat să te tragă în piept. 

— Nu, nu înregistrez nimic. Ţin tot timpul camerele în 
funcţiune şi am pus şi un abţibild pe uşă. În mod normal ar 
trebui să fie de ajuns, dar unii oameni sunt chiar proşti. 
Dacă aş mai şi înregistra imaginile transmise de camere, 
întregul sistem ar fi prea scump şi greu de întreţinut. Aşa că 
nu ţin decât camerele. 

— Inţeleg. 

— Auzi, dacă Kiz are deja cartea asta, poţi s-o aduci 
înapoi, nu e nicio problemă. O pot vinde altcuiva. 

— Nu, e în regulă. Dacă o are deja pe asta, o s-o păstrez 
eu. 

— Harry, când ai citit ultima dată o carte? 

— Am citit acum câteva luni o carte despre Art Pepper, 
am spus pe un ton indignat. A scris-o împreună cu soţia lui 
înainte să moară. 

— Nonficţiune? 

— Da, erau doar chestii reale. 

— Eu mă refeream la un roman. Când ai citit ultimă oară 
aşa ceva? 

Am ridicat din umeri. Nu-mi aminteam. 

— Aşa mă gândeam şi eu, spuse Thomas. Dacă nu vrea 
cartea, adu-o înapoi şi o să o vând cuiva care chiar vrea să 
o citească. 

— Bine, Ed. Mulţumesc. 

— Ai grijă de tine, Harry. 

— Aşa o să fac. Şi tu la fel. 

Mă îndreptam spre uşă, când am reuşit, în sfârşit, să pun 
cap la cap ceea ce-mi spusese Thomas şi ceea ce ştiam eu 
despre caz. Am pocnit din degete şi m-am comportat ca şi 
când tocmai îmi adusesem aminte de ceva. M-am întors din 
nou spre Thomas. 

— Hei, am un prieten care locuieşte tocmai în Nevada, 
dar care zice că e un client de-al tău. Probabil că îşi 
comandă cărţile prin poştă. Livrezi cărţi şi prin poştă? 

— Sigur. Cum îl cheamă pe prietenul tău? 

— Tom Walling. Stă tocmai în Clear. 

Thomas dădu din cap, dar nu părea prea încântat. 

— E prietenul tău? 

Am realizat că o cam băgasem pe mânecă. 

— Ei bine, aş putea zice mai degrabă că e un fel de 
cunoştinţă. 

— Ei bine, îmi cam datorează nişte bani. 

— Zău? Ce s-a întâmplat? 

— E o poveste mai lungă. l-am vândut nişte cărţi care 
făceau parte dintr-o colecţie şi mi le-a plătit foarte prompt. 
Mi-a plătit prin mandat poştal şi totul s-a rezolvat de 

minune. Aşa că atunci când mi-a cerut mai multe cărţi, i le- 
am trimis imediat, fără să mai aştept să-mi ajungă banii de 
la el. Mare greşeală. l-am trimis cărţile acum trei luni şi n- 
am primit încă niciun sfant de la el. Dacă o vezi pe 
cunoştinţa asta a ta, să-i spui că vreau să-mi trimită banii. 

— Aşa o să fac, Ed. Imi pare rău să aud asta. Habar 
n-aveam că tipul e un şarlatan. Ce cărţi a cumpărat? 

— Îi place Poe, aşa că i-am vândut câteva volume din 
colecţia Rodway. Câteva cărţi vechi. Nişte exemplare foarte 
frumoase. Apoi a mai comandat câteva, când am primit o 
colecţie nouă. Pentru astea nu a plătit. 

Am simţit cum pulsul mi-o ia razna. Ceea ce îmi spunea 
Thomas era, de fapt, o confirmare a faptului că Backus era 
implicat în toată chestia asta. Aş fi vrut să pun capăt 
şaradei şi să-i spun lui Thomas ce se întâmpla cu adevărat, 
să-i spun că era în pericol. Dar m-am abținut. Trebuia să 
vorbesc, mai întâi, cu Rachel şi să punem la punct un plan. 

— Cred c-am văzut nişte cărţi pe la el pe acasă, am spus 
eu. Erau volume de versuri? 

— În cea mai mare parte, da. Nu prea îi plăceau nuvelele. 

— Şi pe cărţile acestea era scris şi numele 
colecţionarului? Rodman? 

— Nu, Rodway. Şi da, pe ele era imprimată şi sigla 
bibliotecii sale. Asta le mai scădea din valoare, dar 
prietenul tău chiar voia cărţile acelea. 

Am dat din cap. Teoria mea părea să fie corectă. Acum 
era mai mult decât o teorie. 

— Harry, ce pui tu la cale? 

M-am uitat la Thomas. 

— Ce vrei să spui? 

— Nu ştiu. Pui o grămadă de... 

Se auzi o sonerie puternică din spatele magazinului. 
Ţârâitul îl întrerupse pe Thomas. 

— Las-o baltă, Harry, spuse el. Mi-au mai venit nişte cărţi. 
Trebuie să preiau livrarea. 

— Oh. 

— Ne vedem mai târziu. 

— Da. 

L-am urmărit cum iese de după tejghea şi se îndreaptă 
spre partea din spate a magazinului. M-am uitat la ceas. Era 
aproape prânzul. Directorul urma să apară în faţa 
camerelor de luat vederi şi să vorbească despre explozia 
care avusese loc în deşert, să spună că la mijloc era mâna 
criminalului cunoscut sub numele de Poetul. Oare Backus 
aştepta acest moment pentru a-l ucide pe Thomas? Am 
simţit cum pieptul şi gâtul mi se încordează, de parcă tot 
aerul din încăpere ar fi fost supt dintr-odată de un aspirator 
gigantic. Imediat după ce Thomas a dispărut în spatele uşii 
care dădea spre depozit m-am aplecat peste tejghea şi-am 
privit monitorul conectat la camerele video. Ştiam că dacă 
Thomas s-ar fi uitat la rândul lui pe monitorul din depozit ar 
fi văzut că nu plecasem încă din magazin, dar am mizat pe 
faptul că se va duce direct la uşă. 

În colţul ecranului în care apărea depozitul am văzut cum 
Thomas se apropie de uşa din spate şi se uită printr-un 
vizor. Nealarmat de ceea ce văzuse, a dat zăvorul la o parte 
şi a deschis uşa. M-am uitat cu atenţie la ecran, chiar dacă 
imaginea era mică şi din poziţia în care eram o vedeam 
răsturnată. 

Thomas se dădu un pas în spate şi lăsă să pătrundă în 
încăpere un bărbat. Era îmbrăcat cu un tricou negru şi cu o 
pereche de pantaloni asortaţi. Ducea în braţe două cutii, 
aşezate una peste cealaltă. Thomas îi făcu semn spre o 
masă din apropiere. Bărbatul puse cutiile pe masă, luă o 
planşetă electronică de pe capacul celei de-a doua cutii şi 
se întoarse spre Thomas, pentru ca acesta să-i semneze de 
primire. 

Totul părea în regulă. Era doar o livrare obişnuită de 
marfă. M-am ridicat repede de pe tejghea şi m-am îndreptat 
spre uşă. Când am deschis-o am auzit un piuit electronic, 
dar nu l-am băgat în seamă. Am băgat cartea sub haină şi 
am luat-o la fugă prin ploaie, spre Mercedes. 

— Ce-a fost asta, de ce te tot aplecai peste tejghea? mă 
întrebă Rachel după ce m-am urcat în maşină. 

— Are un monitor acolo, cuplat la camerele de 
supraveghere. A primit nişte cărţi şi am verificat să văd 
dacă totul era în regulă înainte să plec. Ştii, în Washington 
e trecut de trei. 

— Ştiu. Şi, ai aflat ceva de la el sau te-ai mulţumit doar 
să cumperi e carte? 

— Am aflat o grămadă de lucruri. Tom Walling e un client 
al magazinului. Sau cel puţin a fost, asta până când i-a dat 
ţeapă, a uitat să plătească nişte volume de versuri de 
Edgar Allan Poe. Au fost comandate şi livrate prin poştă, 
după cum ne-am închipuit şi noi. Nu l-a văzut niciodată, i-a 
trimis doar cărţile în Nevada. 

Rachel se îndreptă în scaun. 

— Glumeşti? 

— Nu. Cărţile făceau parte dintr-o colecţie pe care Ed o 
avea la vânzare. Erau deci marcate, aşa că puteau fi 
urmărite cu uşurinţă. Tocmai de aceea Backus le-a ars în 
butoiul acela. Nu putea risca să scape vreo carte din 
explozie, s-ar fi făcut imediat legătura între el şi Thomas. 

— De ce? 

— Pentru că în mod sigur aici e mâna lui. Sigur l-a luat pe 
Thomas în colimator. 

Am pornit motorul maşinii. 

— Unde mergem? 

— In spate, să vedem despre ce e vorba cu livrarea 
aceea. Şi, în afară de asta, e bine să mai schimbăm din 
când în când şi locaţia. 

— Ce faci acum, îmi dai lecţii de supraveghere? 

Fără să-i răspund am ocolit centrul comercial şi am văzut 
în spate o dubă maronie, pe care era desenată sigla UPS. 
Era parcată lângă uşa din spate a librăriei. Am trecut pe 
lângă ea şi când am depăşit-o am aruncat o privire prin uşa 
deschisă, în depozitul magazinului. L-am văzut pe angajatul 
firmei de curierat luptându-se cu mai multe cutii, pe care se 
chinuia să le urce în dubiţă. Retururi, am bănuit. Am 
continuat să conduc mai departe... 

— E pe bune, spuse Rachel. 

— Da. 

— Nu te-ai dat de gol în faţa lui Thomas, nu-i aşa? 

— Nu. La un moment dat a devenit suspicios, dar am fost 
salvat de clopoțel, adică de soneria de la uşa din spate. 
Voiam, oricum, să vorbesc, mai întâi, cu tine. Cred că 
trebuie să-i spunem şi lui despre ce e vorba. 

— Harry, am mai discutat despre chestia asta. Dacă-i 
spunem ceva, e foarte probabil să-şi schimbe programul 
obişnuit şi modul în care se comportă şi acţionează în 
fiecare zi. Şi asta l-ar putea da de gol. Dacă Backus îl 
urmăreşte, orice schimbare, cât de mică, l-ar putea da de 
gol. 

— Şi dacă nu-l avertizăm şi toate astea merg prost până 
la urmă, atunci... 

N-am terminat ce aveam de spus. Mai purtasem această 
discuţie de două ori până acum, şi de fiecare dată ne 
contrazisesem. Era un caz clasic de contradicţie în privinţa 
intereselor urmărite. Să ne preocupăm de siguranţa lui 
Thomas, cu riscul de a-l pierde pe Backus? Sau să punem în 
pericol siguranţa personală a lui Thomas pentru a pune 
mâna pe Backus? Era vorba de mijloacele pe care urma să 
le folosim pentru a ne atinge scopul. Ştia că niciunul dintre 
noi nu va fi foarte fericit după aceea, indiferent de modul în 
care se termina toată treaba. 

— Bănuiesc că asta înseamnă că nu putem lăsa nimic la 
voia întâmplării, spuse ea. 

— Exact. Cum facem cu întăririle? 

— Cred că e foarte riscant. Cu cât aducem mai mulţi 
oameni, cu atât sunt mai mari şansele să scăpăm totul din 
mână. 

Am dat din cap. Avea dreptate. Am găsit un loc în celălalt 
capăt al parcării şi am dus maşina acolo. Oricum, nu îmi 
făceam prea mari speranţe. Intr-o astfel de zi ploioasă, în 
parcare, nu erau prea multe maşini, aşa că puteam fi 
observați foarte uşor. Mă gândeam că semănăm întrucâtva 
cu camerele de supraveghere ale lui Ed Thomas. Aveam 
mai degrabă un rol de descurajare. Poate Backus ne 

observase prezenţa şi asta îl împiedicase să-şi pună planul 
în aplicare. Cel puţin deocamdată. 

— Un client, spuse Rachel. 

M-am uitat în cealaltă parte a parcării şi am văzut o 
femeie care se îndrepta spre magazin. Mi se părea că o 
cunosc de undeva, apoi mi-am amintit de unde, o mai 
văzusem la Cabana Sportsman. 

— E soţia lui. Am cunoscut-o. Cred că o cheamă Pat. 

— Crezi că îi aduce prânzul? 

— Poate. Sau poate că lucrează şi ea aici. 

Am urmărit o vreme geamul magazinului, dar nu l-am 
văzut nici pe Thomas şi nici pe soţia lui. Am devenit din ce 
în ce mai îngrijorat. Mi-am scos telefonul mobil şi-am sunat 
la librărie, sperând că aşa aveam să-i aduc pe amândoi în 
faţă, acolo unde era şi telefonul. 

Dar numai după câteva secunde mi-a răspuns o femeie, 
în faţă nu venise nimeni. Am închis repede. 

— Cred că au un telefon şi în depozit. 

— Cine a răspuns? 

— Soţia. 

— Crezi c-ar trebui să mă duc până acolo? 

— Nu. Dacă Backus e prin preajmă te va recunoaşte. Tu 
nu trebuie să fii văzută. 

— Bine, atunci ce facem? 

— Nimic. Probabil că sunt la masă, am văzut că în depozit 
era o masă. Probabil că acum mănâncă. Ai răbdare. 

— Nu vreau să am răbdare. Nu-mi place să stau... 

Se opri când îl văzu pe Ed Thomas ieşind pe uşa din faţă 
a magazinului. Era îmbrăcat cu un pardesiu şi în mâini avea 
o umbrelă şi o servietă. Se urcă în maşina cu care ÎI 
văzusem venind la magazin de dimineaţă, un Ford Explorer, 
verde. Prin fereastra magazinului am văzut-o pe soţia lui 
aşezându-se în spatele casei de marcat. 

— Asta e, am spus eu. 

— Unde se duce? 

— Poate se duce să mănânce de prânz. 

— Nu-şi lua şi servieta cu el. Ne ţinem după el, nu? 

Am pornit maşina. 

— Da. 

Ne-am uitat cum Thomas îşi scotea din parcare Fordul. A 
luat-o spre ieşire şi apoi a cotit-o pe bulevardul Tustin. 
După ce s-a integrat în trafic, am ieşit şi noi din parcare şi 
am luat-o după el, prin ploaie. Mi-am scos telefonul şi am 
sunat la magazin. Mi-a răspuns soţia lui Ed Thomas. 

— Bună ziua, pot să vorbesc cu Ed? 

— Nu e aici. Vă pot ajuta eu cu ceva? 

— Cine e, Pat? 

— Da, eu sunt. Cu cine vorbesc? 

— Bill Gilbert la telefon. Cred că ne-am cunoscut la 
Cabana Sportsman, cu ceva vreme în urmă. Am fost coleg 
cu Ed în cadrul poliţiei. Aveam drum prin zonă şi mă 
gândeam să trec şi pe la librărie să-l salut. Se întoarce mai 
târziu? 

— Greu de spus. S-a dus să facă o evaluare şi, cine ştie, 
chestia asta poate să dureze ceva vreme, poate chiar şi o 
zi. Mai ales, dacă ţinem seama de ploaia asta şi de distanţa 
pe care trebuie să o parcurgă. 

— O evaluare? La ce te referi? 

— Evaluează o colecţie de cărţi. Cineva vrea să-i vândă 
colecţia şi Ed a plecat să vadă la faţa locului cam cât 
valorează. E tocmai în San Fernando Valley, şi din câte am 
înţeles este vorba de o colecţie destul de mare. Mi-a spus 
că, probabil, o să închid eu magazinul în seara asta. 

— E vorba tot de colecţia Rodway? Mi-a povestit despre 
ea ultima dată când am vorbit. 

— Nu, aceea s-a vândut toată. E vorba despre un tip pe 
nume Charles Turrentine, care are peste şase mii de cărţi. 

— Oau, chiar că sunt multe. 

— Este un colecţionar foarte cunoscut, dar bănuiesc că 
are nevoie de bani, pentru că i-a spus lui Ed că vrea să 
vândă tot. 

— Ciudat. Un tip îşi petrece o grămadă de timp 
colecţionând cărţi şi apoi le vinde pe toate. 

— Am mai văzut chestii de genul ăsta. 

— Ei bine, Pat, hai că te las acum. O să trec pe la Ed data 
viitoare. Să-i spui că am sunat şi să-i transmiţi salutările 
mele. 

— Cum spuneai că te cheamă? 

— Tom Gilbert. La revedere. 

Am închis telefonul. 

— La începutul conversaţiei ai spus că eşti Bill Gilbert. 

— Asta e. 

l-am povestit lui Rachel discuţia avută cu Pat. Apoi am 
sunat la informaţii, dar n-am reuşit să aflu numărul de 
telefon al lui Charles Turrentine. Am întrebat-o pe Rachel 
dacă avea vreo cunoştinţă în biroul din Los Angeles, cineva 
care să ne poată ajuta să aflăm adresa lui Turrentine şi 
eventual numărul lui de telefon. 

— Dar tu nu cunoşti pe cineva la Poliţie? 

— În momentul de faţă, cred că am folosit toate 
favorurile pe care le aveam. Şi pe lângă asta, eu nu mai fac 
parte din sistem. Tu da. 

— Asta nu ştiu. 

Îşi scoase telefonul şi se apucă de treabă, iar eu m-am 
concentrat asupra urmăririi maşinii lui Thomas, care 
mergea la doar cincizeci de metri în faţa mea, pe 
autostrada 22. Ştiam că în scurtă vreme Thomas va avea 
de făcut o alegere. Fie avea s-o ia pe autostrada 5 şi apoi 
prin centrul Los Angelesului, fie să o ia înainte, şi să meargă 
în continuare spre nord, pe autostrada 405. Amândouă 
drumurile duceau în Valley. 

Rachel primi un telefon după cinci minute. Făcuse rost de 
informaţiile necesare. 

— Locuieşte pe strada Valerio, în Canoga Park. Ştii unde 
vine asta? 

— Ştiu unde e Canoga Park. Valerio traversează întreaga 
Valley de la est la vest. Ai aflat şi numărul de telefon? 

În loc de răspuns tastă un număr pe telefonul ei. Îl duse 
la ureche şi aşteptă. După treizeci de secunde închise. 

— Nu e nimeni acasă. Mi-a răspuns robotul. 


328 


Am continuat drumul în linişte, gândindu-mă la cele 
aflate. 

Thomas depăşi ieşirea spre autostrada 5 şi îşi continuă 
drumul spre 405. Ştiam că de acolo avea s-o ia spre nord, 
prin trecătoarea Sepulveda spre Valley. Canoga Park era în 
partea de vest. Ţinând cont de vreme, aveam în faţă un 
drum de cel puţin o oră. Asta în cel mai bun caz. 

— Nu-l pierde, Bosch, spuse Rachel încet. 

Ştiam despre ce vorbea. Voia să-mi spună, de fapt, că 
simţea şi ea tensiunea, că simţea şi ea că ne apropiam de 
ţintă. Că simţea că Ed Thomas ne putea duce la Poet. Am 
dat din cap pentru că la fel simţeam şi eu, parcă aveam un 
zumzăit care-mi venea din centrul pieptului. Ştiam, fără să 
fiu sigur, că ne apropiasem. 

— Fii fără grijă, i-am spus. Nu-l pierd. 

Ploaia începea s-o irite pe Rachel. Parcă nu avea de gând 
să se oprească vreodată. Ploua încontinuu, fără întrerupere. 
Apa se scurgea fără încetare pe parbriz ştergătoarele nu 
mai făceau faţă. Vedeam totul ca prin ceaţă. Pe marginea 
autostrăzii, era o grămadă de maşini parcate. Fulgerele 
brăzdau cerul spre vest, undeva, deasupra oceanului. Am 
trecut cu maşina pe lângă mai multe accidente, şi asta o 
făcea pe Rachel şi mai nervoasă. Dacă făceau vreun 
accident îl pierdeau pe Thomas şi deveneau responsabili de 
tot cei s-ar fi întâmplat acestuia. 

Se temea că, dacă pierdea din ochi luminile roşii de la 
stopurile maşinii lui Thomas, aveau să-l piardă în marea de 
faruri. Bosch păru să-şi dea seama de lucrurile ce o 
frământau. 

— Relaxează-te, spuse el. N-o să-l pierd. Şi, chiar dacă-l 
pierdem, acum, ştim unde merge. 

— Nu, nu ştim. Nu ştim decât unde locuieşte Turrentine. 
Asta nu înseamnă neapărat că şi cărţile acelea sunt acolo. 
Şase mii de cărţi? Cine ţine şase mii de cărţi în casă? 
Probabil că le are undeva într-un depozit. 

Rachel văzu că Bosch apucă parcă mai strâns volanul în 
mâini şi mări viteza cu câţiva kilometri, apropiindu-se de 
Thomas. 

— La asta nu te-ai gândit, nu-i aşa? 

— Nu, nu chiar. 

— Aşa că, vezi, să nu-l pierzi. 

— N-o să-l pierd, ţi-am spus. 

— Ştiu, dar mă ajută să spun asta. Arătă cu mâna spre 
parbriz. Cât de des plouă aşa? 

— Aproape niciodată, spuse Bosch. La ştiri, au spus că e 
cea mai puternică furtună din ultima sută de ani. Parcă s-a 
întâmplat ceva, parcă s-a rupt ceva. Canioanele sunt pline, 
probabil, au refulat în Malibu. În Palisades, sunt mai mult ca 
sigur alunecări de teren. Şi nu este exclus că şi râul şi-a 
ieşit din matcă. Anul trecut, am avut incendii devastatoare. 

— Anul ăsta probabil vor fi ploi şi inundaţii. Intotdeauna 
se întâmplă ceva, într-un fel sau altul. De parcă mereu am 
avea de trecut un test sau ceva de genul ăsta. 

Se aplecă şi începu să apese butoanele radioului, 
căutând un buletin de ştiri cu date despre vreme. Dar 
Rachel se întinse imediat şi îl închise, făcându-i, în acelaşi 
timp, semn spre parbriz. 

— Acum concentrează-te pe asta, îi ordonă ea. Nu mă 
interesează acum vremea. 

— Bine. 

— Apropie-te mai mult. Nu-mi pasă dacă-şi dă seama că 
suntem pe urmele lui. Oricum, n-o să ne poată vedea prin 
toată porcăria asta de ploaie. 

— Dacă mă apropii prea mult de el l-aş putea lovi. ŞI 
atunci ce-o să-i spunem? 

— Tu încearcă doar să nu-l... 

— Pierd. Da, ştiu. 

În următoarea jumătate de oră au continuat să-l 
urmărească pe Ed Thomas fără să mai scoată niciun 
cuvânt. Autostrada urca, traversând munţii. Rachel văzu în 
vârful muntelui o clădire mare din piatră. In atmosfera 
aceea întunecată şi gri părea a fi un fel de castel construit 
în stil postmodern. Bosch îi spuse că acolo era Muzeul 
Getty. 

In timp ce coborau spre Valley, Rachel văzu că maşina lui 
Thomas semnaliza că avea s-o ia la stânga. Bosch trecu şi 
el pe banda întâi, trei maşini mai în spate. 

— O ia la dreapta. Aproape că am ajuns. 

— In Canoga Park? 

— Exact. O să iasă pe aici, apoi o ia spre vest, apoi spre 
nord, pe străduţele de dedesubt. 

Bosch rămase tăcut, concentrându-se asupra condusului. 
După încă cincisprezece minute, Fordul Explorer semnaliză 
din nou şi Thomas ieşi pe strada Desoto şi o luă spre nord. 
Bosch şi Walling se ţinură după el, dar de data asta nu mai 
erau protejaţi de celelalte maşini. 

Odată intrat pe Desoto, Thomas intră aproape imediat 
într-o parcare. Bosch trebui să treacă pe lângă el, 
continuându-şi drumul, altfel ar fi fost descoperiţi. 

— Cred că se uită pe hartă, să vadă pe unde să o ia, 
spuse Rachel. Avea plafoniera aprinsă în maşină şi se uita 
în jos. 

— Bine. 

Bosch intră într-o benzinărie, ocoli pompele şi ieşi din nou 
spre şosea. Aşteptă câteva momente înainte să se înscrie în 
trafic. Se uită către stânga şi nu după multă vreme apăru şi 
maşina lui Thomas. Bosch îl lăsă să treacă, ţinându-şi 
telefonul lipit de obraz cu mâna stângă, ascunzându-şi 
astfel faţa în caz că Thomas s-ar fi uitat spre maşina lor. 
Mai lăsă o maşină să treacă şi apoi ieşi şi el pe stradă. 

— Cred că e undeva prin apropiere, spuse Rachel. 

— Mda. 

Thomas mai traversă câteva cvartale şi abia apoi o luă la 
dreapta. Inainte să îl urmeze Bosch încetini. 

— Strada Valerio, spuse Rachel, desluşind semnul din 
colţul intersecţiei. Asta e. 

Imediat după ce făcură curba, văzu că maşina lui Thomas 
frânase. Se oprise în mijlocul drumului, la trei cvartale în 
faţă. Era într-o fundătură. 

Bosch opri repede în spatele unei maşini parcate. 

— Plafoniera e aprinsă, spuse Rachel. Cred că se uită iar 
la hartă. 

— Râul, spuse Bosch. 

— Ce? 

— i-am spus, strada Valerio traversează întreaga Valley. 
Dar la fel face şi râul. Probabil că se gândeşte la o rută 
ocolitoare. Râul taie toate străzile de aici. Se vede că el 
trebuie să ajungă de cealaltă parte a lui. 

— Eu nu văd niciun râu acolo. Văd doar un gard şi nişte 
betoane. 

— Nu e ceea ce ai considera în mod normal un râu. Din 
punct de vedere tehnic nici nu e un râu. Probabil, e un 
canal de evacuare a excesului de apă din canionul Aliso sau 
Brown. Canalul acesta dă în râu. 

Aşteptară. Thomas nu se mişcă. 

— Râul, de obicei, se revărsa în timpul furtunilor de genul 
ăsta. Punea mai bine de o treime din oraş în pericol. Aşa că 
au încercat să rezolve problema. Să strunească într-un fel 
apele. Cineva a avut ideea că ar fi mai bine să fie sparte în 
piatră canale, care ulterior să fie betonate. Şi după asta, 
toate casele ar trebui, teoretic, să fie în siguranţă. 

— Presupun că asta se numeşte progres. 

Bosch dădu din cap, apoi apucă din nou volanul cu 
mâinile. 

— S-a pus în mişcare. 

Thomas o luă la stânga, iar după ce maşina lui dispăru, 
Bosch ieşi din spatele maşinii parcate şi îl urmă. Thomas o 
luă spre nord pe Saticoy şi apoi o făcu la dreapta. Trecu 
peste un pod care traversa canalul. Când trecură şi ei peste 
pod, Rachel se uită la torentul de apă din canalul de beton 
şi spuse: 

— Oau! Şi eu care credeam că locuiesc în Oraşul 
Cascadelor”. 

Bosch nu răspunse nimic. Thomas o luă spre sud pe 
Mason şi se întoarse pe Valerio. Dar acum era pe partea 
cealaltă a canalului de beton. O luă din nou la dreapta, pe 
Valerio. 

— Drumul o să se înfunde din nou, spuse Bosch. 

Rămase pe Mason şi merse paralel cu Valerio. Rachel 
văzu prin ploaie că Thomas oprise pe aleea din faţa unei 
case cu etaj, una dintre cele cinci de la capătul drumului 
respectiv. 

— A oprit pe o alee, spuse ea. Acolo e. lisuse Hristoase, 
acolo e casa. 

— Ce casă? 

— Casa aceea din fotografia găsită în rulotă. Backus era 
atât de sigur pe el, încât ne-a lăsat blestemata aceea de 
fotografie! 

Bosch opri la curbă. De acolo se vedeau casele de pe 
Valerio. Rachel se întoarse şi se uită spre ferestrele 
acestora. Toate casele din zonă erau scufundate în 
întuneric. 

— Probabil că e un transformator prin zonă. Curentul e 
oprit. 

— Sub scaunul tău vezi că ai să găseşti o lanternă. la-o. 

Rachel băgă mâna sub scaun şi scoase lanterna. 

— Dar tu? 

— Mă descurc. Hai să-i dăm drumul. 

Rachel deschise uşa, apoi se întoarse şi se uită la Bosch. 
Voia să-i spună ceva, dar ezită. 

— Ce-i? întrebă el. Să am grijă? Stai liniştită, o să am. 

— Da, să ai grijă. Dar voiam să-ţi spun că în geantă am 
arma mea de rezervă. Vrei să... 

— Mulţumesc, Rachel, dar de data asta mi-am adus-o pe- 
a mea. 

Dădu din cap. 


? Rapid City în traducere este „Oraşul Cascadelor“. 

— Ar fi trebuit să-mi dau seama. Şi acum ce părere ai de 
întăririle acelea? 

— Poţi să-i chemi, dacă vrei. Dar eu n-am de gând să 
aştept. Eu mă duc. 


Când m-am dat jos din Mercedes am simţit stropii reci de 
ploaie pe faţă şi pe gât. Mi-am ridicat gulerul hainei şi am 
luat-o înapoi spre Valerio. Rachel a ieşit şi ea din maşină şi 
m-a însoţit, fără să spună nimic. Când am ajuns la colţ, am 
folosit gardul casei de acolo ca acoperire şi am aruncat o 
privire spre capătul fundăturii, spre casa scufundată în 
întuneric în faţa căreia îşi parcase Ed Thomas maşina. Nu 
se vedea nimeni, nici Thomas, nici altcineva. Toate 
ferestrele din faţă erau întunecate. Dar chiar şi în 
semiîntuneric puteam să-mi dau seama că Rachel avusese 
dreptate. Era casa din fotografia pe care ne-o lăsase Backus 
în rulotă. 

Auzeam râul, dar nu-l puteam vedea. Era ascuns în 
spatele caselor. Dar puterea furiei sale era palpabilă, chiar 
şi de la distanţă. Furtunile de genul ăsta spălau toate 
betoanele oraşului. Canalele  şerpuiau prin Valley, 
înconjurau munţii şi treceau prin mijlocul oraşului. Şi de 
acolo o luau spre vest, spre ocean. 

In cea mai mare parte a anului nu era vorba decât de 
nişte mici păârâiaşe. O glumă de-a municipalităţii. Dar o 
ploaie torențială trezea şarpele şi-i dădea putere. Devenea 
canalul oraşului, milioane şi milioane de litri de apă lovind 
pereţii groşi de piatră, tone de apă luptându-se să dea pe 
afară, mişcându-se la vale cu o forţă extraordinară. Imi 
aduc aminte că pe vremea când eram copil, un puşti fusese 
furat de curent. Nu-l cunoşteam. Auzisem însă de el. Şi 
acum, patruzeci de ani mai târziu, îmi aduc aminte cum îl 
chema. Billy Kinsey se juca pe malul râului. A alunecat şi 
după câteva secunde a dispărut. l-au găsit trupul 
neînsufleţit agăţat într-un viaduct, la vreo douăzeci de 
kilometri în aval. 

Mama îmi tot spunea, atunci când plouă... 

— Nu te apropia de strâmtoare. 

— Ce? şopti Rachel. 

— Mă gândeam la râu. Prin pereţii aceia. Când eram copil 
îi spuneam „strâmtoarea”. Când ploua aşa cum plouă 
acum, apa se mişca foarte repede. Era mortală. Când plouă 
trebuie să stai departe de strâmtoare. 

— Dar noi mergem spre casă. 

— Tot aia e, Rachel. Ai grijă. Stai departe de strâmtoare. 

Se uită la mine. Părea să înţeleagă ce-i spusesem. 

— Bine, Bosch. 

— Ce zici, te duci tu prin faţă şi eu prin spate? 

— Bine. 

— Fii pregătită pentru orice. 

— Şi tu la fel. 

Casa spre care ne îndreptam era la trei proprietăţi 
distanţă. Am mers repede pe lângă gardul care înconjura 
prima proprietate, apoi am traversat aleea din faţa celei de- 
a doua. Ne-am strecurat pe lângă cele două case până am 
ajuns la cea în faţa căreia era parcată maşina lui Thomas. 
Rachel dădu din cap şi ne-am despărţit, amândoi scoțând 
armele în acelaşi timp. Rachel a luat-o spre uşa din faţă, iar 
eu am luat-o pe alee spre ieşirea din spate. intunericul şi 
sunetul ploii precum şi al canalului din apropiere, îmi 
camuflau mişcările şi zgomotul paşilor. De asemenea, aleea 
era flancată cu tufişuri de bougainvillea, care nu mai 
fuseseră tunse de multă vreme, însă ferestrele casei erau 
scufundate în întuneric. Din spatele oricăreia dintre acele 
ferestre putea să mă urmărească cineva, fără ca eu să-mi 
pot da seama. _ 

Curtea din spate era inundată. In mijlocul unei bălți mari 
era un cadru de leagăn, al cărui scaun lipsea. In spatele lui, 
era un gard înalt de doi metri care separa curtea de albia 
râului. Apa ajunsese deja până la buza malului de beton şi 
gonea ca un torent turbat. Până la sfârşitul zilei, curtea 
avea să fie inundată complet. În amonte, canalele erau mai 
puţin adânci şi probabil că acolo apa dăduse deja pe 
dinafară. 

Mi-am îndreptat atenţia din nou spre casă. În partea din 
spate era o verandă. Acolo acoperişul nu avea burlane, aşa 
că apa se scurgea pe toată lungimea lui în valuri groase, 
care ascundeau tot ce se petrecea înăuntru. Backus ar fi 
putut să stea pe verandă într-un balansoar, iar eu n-aş fi 
putut să-l văd. Linia tufişurilor de bougainvillea mergea 
până la marginea verandei. M-am aplecat, ascunzându-mă 
în spatele lor, şi am urcat repede treptele spre verandă. Am 
parcurs dintr-un pas cele trei trepte şi-am intrat la adăpost. 
A durat un moment până când ochii şi urechile mi s-au 
adaptat la noile condiţii şi imediat după aceea l-am văzut. 
În partea dreaptă a verandei, se afla o canapea din rattan. 
Pe ea, învelită cu o pătură, era forma inconfundabilă a unui 
corp omenesc în poziţie şezândă, sprijinit de braţul din 
stânga al canapelei. M-am lăsat pe vine şi m-am apropiat. 
Un colţ al păturii era pe podea. L-am ridicat şi am dezvelit 
silueta aceea. 

Era un bărbat în vârstă. Părea a fi mort de mai bine deo 
zi. Abia începea să miroasă. Avea ochii deschişi şi ieşiţi din 
orbite, pielea îi căpătase o culoare alb-gălbuie, asemenea 
vopselei albe de pe pereţii camerei unui fumător. In jurul 
gâtului, avea legată strâns - prea strâns - o eşarfă. Charles 
Turrentine, am presupus eu. Am mai presupus că el era 
bărbatul în vârstă care apărea în fotografia din rulota lui 
Backus. Fusese ucis şi apoi lăsat pe verandă, asemenea 
unui teanc de ziare vechi. Poetul n-avea nicio treabă cu el. 
Uciderea lui fusese conjuncturală. 

Mi-am ridicat Glockul şi m-am îndreptat spre uşa din 
spatele casei. Aş fi vrut s-o avertizez cumva pe Rachel, dar 
n-aveam cum să fac asta fără să-mi dau de gol poziţia şi, 
eventual, s-o compromit şi pe a ei. Trebuia să mă mişc, să 
înaintez în întunericul în care era scufundată casa până 
când dădeam de ea sau de Backus. 

Uşa era încuiată. Am hotărât să înconjor casa şi să o 
ajung din urmă pe Rachel, pe uşa din faţă. Dar când m-am 
întors am dat cu ochii de cadavru şi mi-a venit o idee. M-am 

apropiat de canapea şi am pipăit buzunarele bătrânului. Am 
fost răsplătit cu zângănitul unor chei. 


Rachel era înconjurată. Teancuri şi teancuri de cărţi 
umpleau pereţii holului din faţă. Rămase acolo, cu pistolul 
într-o mână şi cu lanterna în cealaltă. Se uită în livingul din 
dreapta sa. Acolo erau şi mai multe cărţi. Pe toţi pereţii 
erau rafturi şi toate erau umplute până la refuz. Pe măsuţa 
de cafea, pe măsuţele de lângă canapea şi pe toate 
suprafeţele orizontale erau grămezi de cărţi. Toate 
volumele acelea creau cumva senzaţia că locul e bântuit. 
Nu era un loc în care sălăşluia viaţa, ci era un loc al 
întunericului, unde viermii de carte mâncau încet toate 
cuvintele tuturor autorilor. 

Incercă să se mişte fără să se lase cuprinsă de teamă. 
Şovăi, gândindu-se să se întoarcă, să iasă pe uşă şi să plece 
înainte de a fi descoperită. Dar atunci auzi vocile şi ştiu că 
trebuia să meargă mai departe. 

— Unde e Charles? 

— Am spus să stai jos! 

Cuvintele acestea veneau dintr-o direcţie necunoscută. 
Răpăitul ploii, vuietul râului din apropiere şi cărţile 
înghesuite peste tot, reuşeau să camufleze direcţia din care 
veneau acele zgomote. Auzise vocile, dar nu ştia de unde 
veneau. i 

Auzi apoi şi mai multe sunete şi mai multe voci. In cea 
mai mare parte era vorba de murmure, iar din când în când 
reuşea să recunoască câte un cuvânt, sculptat în furie sau 
în teamă. 

— Credeai... 

Se aplecă şi îşi lăsă lanterna pe podea. Nu o folosise încă, 
şi acum nu mai putea risca să o aprindă. Se mişcă uşor în 
penumbra holului. Verificase deja camerele din faţă şi ştia 
deci că vocile veneau din altă parte. 

Holul ducea la un antreu, care avea uşi pe trei dintre 
pereţii săi. Când ajunse acolo îşi dădu seama că vocile a doi 
bărbaţi se auzeau de undeva din dreapta. 

— Scrie! 

— Nu văd. 

Se auzi o pocnitură. Apoi sunetul produs de o ruptură. 
Parcă erau trase perdelele de la o fereastră. 

— Poftim, aşa vezi? Scrie, ori termin totul acum. 

— Bine! Bine! 

— Exact cum îţi spun eu: „Stând cândva la miez de 
noapte..."30 

Ştia despre ce e vorba. Recunoscu versul lui Edgar Alan 
Poe. Şi mai ştia că tipul acela era Backus, chiar dacă vocea 
îi era schimbată. Folosea din nou poezia, reluând firul 
crimelor de unde fusese întrerupt cu ani înainte. Bosch 
avusese dreptate. 

Intră în camera din dreapta şi descoperi că era pustie, în 
mijloc, era o masă de biliard. Fiecare centimetru pătrat al 
suprafeţei de joc era acoperit cu cărţi. Inţelese acum ce 
făcuse Backus. Îl atrăsese aici pe Ed Thomas cu ajutorul 
bărbatului care locuia aici - Charles Turrentine - care era un 
colecţionar de cărţi. Ştia că Thomas avea să vină, atras de 
imensa colecţie. 

Hotări să se întoarcă, pentru a se duce să verifice 
cealaltă cameră care dădea în antreu. Dar, înainte să apuce 
să se mişte măcar doi centimetri, simţi ţeava rece a unui 
pistol pe gât. 

— Bună, Rachel, spuse Robert Backus cu vocea lui 
schimbată cu ajutorul chirurgiei. Ce surpriză să dau de tine 
aici! 

Îngheţă şi îşi dădu seama în momentul acela că nu putea 
să-l păcălească în niciun fel. Ştia că avea o singură şansă. 
Bosch. 

— Bună, Bob. A trecut ceva vreme. 

— Da, aşa e. Vrei să-ţi laşi arma aici şi să mă însoţeşti în 
bibliotecă? 

Rachel îşi puse Stigul pe un teanc de cărţi de pe masa de 
biliard. 


30 Primul vers din poemul Corbul, al lui Edgar Allan Poe. 

— Din câte văd eu întreaga casă e un fel de bibliotecă, 
Bob. 

Backus nu-i răspunse. Simţi cum o prinde de partea din 
spate a gulerului, cum îşi lipeşte ţeava pistolului de coloana 
ei vertebrală şi cum o împinge în direcţia în care voia să o 
ducă. leşiră din camera şi pătrunseră în următoarea, o 
încăpere mică, cu două fotolii aşezate în faţa unui şemineu 
mare de piatră. Focul nu era aprins. Rachel auzea cum 
picăturile de ploaie pătrundeau pe horn şi se scurgeau în 
vatră. Văzu chiar că se adunase o băltoacă acolo. Ploaia 
spăla continuu ferestrele care încadrau şemineul, opacizând 
geamurile. 

— Se întâmplă să avem exact câte fotolii sunt necesare, 
spuse Backus. Nu vrei să iei loc? 

O îmbrânci brutal spre unul dintre fotolii şi o aşeză cu 
forţa în el. O percheziţionă rapid, căutând alte arme, apoi 
se dădu un pas în spate şi îi aruncă ceva în poală. Rachel se 
uită spre celălalt fotoliu, în care stătea Ed Thomas. Era încă 
în viaţă. Avea mâinile legate de braţele fotoliului cu bucăţi 
de plastic. Tot cu o bucată de plastic, mai lungă, îi fusese 
legat şi gâtul de spătarul scaunului. Gura îi fusese astupată 
cu un căluş făcut dintr-un şervet. Faţa îi era stacojie din 
cauza lipsei de oxigen. 

— Bob, poţi să încetezi tot circul ăsta, spuse Rachel. Ţi-ai 
făcut cunoscut punctul de vedere. NU trebuie să... 

— Leagă-ţi braţul drept de fotoliu. 

— Bob, te rog. Hai să... 

— Fă ce ţi-am spus! 

Işi legă mâna dreaptă de braţul fotoliului cu bucata de 
plastic şi făcu un nod. 

— Strâns, dar nu prea strâns. N-aş vrea să rămână vreun 
semn. 

După ce termină de legat îi ordonă să-şi pună cealaltă 
mână pe braţul fotoliului. Se repezi, îi apucă braţul şi îl ţinu 
strâns în timp ce îl lega de fotoliu. Apoi se dădu un pas în 
spate şi-şi admiră opera. 

— Aşa. 

— Bob, am făcut multe lucruri bune împreună. De ce faci 
asta? 

Se uită în jos spre ea şi zâmbi. 

— Nu ştiu. Dar, hai, să vorbim despre chestia asta mai 
târziu. Am ceva de terminat cu detectivul Thomas. A trecut 
multă vreme şi pentru el, şi pentru mine. Şi, gândeşte-te 
Rachel, tu o să te poţi uita. Vei avea o ocazie foarte rară. 

Backus se întoarse spre Thomas. Se apropie de el şi-i 
smulse căluşul din gură. Apoi băgă mâna în buzunar şi 
scoase un briceag. Il deschise şi cu o mişcare rapidă reteză 
fâşia de plastic care ţinea mâna dreaptă a lui Thomas 
legată de braţul fotoliului. 

— Aşa, unde rămăsesem, detectiv Thomas? La versul al 
treilea, mi se pare. 

— Mai degrabă la capăt. 

Rachel recunoscu vocea lui Bosch. Venea de undeva din 
spatele ei. Se întoarse, dar nu reuşi să vadă nimic, spătarul 
era prea înalt. 


Ţineam arma strâns în mână, încercând să mă gândesc 
care era cea mai bună modalitate de a acţiona. 

— Harry, spuse Rachel cu o voce calmă. Are un pistol în 
stânga şi un cuţit în dreapta. E dreptaci. 

Mi-am studiat ţinta şi i-am spus să lase armele jos. S-a 
conformat fără ezitare. Asta m-a uimit puţin, mi se părea că 
renunţă prea uşor, parcă avea un plan de rezervă. Oare mai 
avea vreo armă? Mai era vreun ucigaş în casă? 

— Rachel, Ed, sunteţi în regulă? 

— Suntem bine, spuse Rachel. Spune-i să se culce la 
pământ, Harry. In buzunare are bucăţi de plastic. 

— Rachel, unde ţi-e pistolul? 

— În cealaltă cameră. Pune-l la pământ, Harry. 

Am mai făcut un pas, apoi m-am oprit şi l-am studiat pe 
Backus. Işi schimbase din nou fizionomia. Acum nu mai 
arăta ca tipul care-şi spunea Shandy. Nu mai avea barbă, 
peste părul cărunt nu mai purta şapcă. Obrazul îi era 
proaspăt ras, şi la fel şi întreg craniul. Arăta foarte diferit. 

Am făcut încă un pas şi din nou m-am oprit. M-am gândit 
brusc la Terry McCaleb, la soţia lui, la fetiţa lui şi la fiul său 
vitreg. M-am gândit la misiunea lui şi la cât se pierduse 
odată cu el. Oare câţi răufăcători erau acum liberi pentru că 
Terry nu mai era în viaţă? Simţeam cum creşte în mine o 
furie mai mare decât cea a râului de afară. Nu voiam să-l 
pun pe Backus la pământ. Nu voiam să-l leg şi apoi să 
urmăresc cum e luat de maşina poliţiei, nu voiam să-l ştiu 
ducând în spatele gratiilor viaţa unei vedete înconjurată de 
atenţie şi fascinaţie. Voiam să-i răpesc tot ce-i răpise el 
prietenului meu şi tuturor celorlalţi. 

— Mi-ai ucis prietenul, am spus. Pentru asta o să... 

— Harry, nu, spuse Rachel. 

— Îmi pare rău, spuse Backus. Dar am fost cam ocupat în 
ultima vreme. Cine era prietenul tău? 

— Terry McCaleb. A fost şi prietenul tău, şi... 

— De fapt, am intenţionat să mă îngrijesc şi de Terry 
McCaleb. Da, la un moment dat, ameninţa să devină 
deranjant. Dar... 

— Taci, Bob! ţipă Rachel. Tu n-ai fi în stare nici să-i aduci 
mâncarea lui Terry. Harry, e prea periculos. Pune-l la 
pământ! Fă-o acum! 

Mi-am stăpânit furia şi m-am concentrat asupra 
momentului. Terry McCaleb se retrase în întuneric. Am 
înaintat spre Backus, întrebându-mă ce voia, de fapt, 
Rachel să-mi spună să fac. Să-l pun la pământ? Adică să-l 
împuşc? 

Am mai făcut doi paşi. 

— La pământ, i-am ordonat eu. Departe de arme. 

— Cum spui tu. 

S-a întors ca şi când ar fi vrut să se îndepărteze de locul 
unde aruncase armele, ca şi când ar fi vrut să-şi aleagă un 
loc unde să se întindă la pământ. 

— Ştii, aici e o băltoacă. Şemineul cam curge. 

Fără să aştepte un răspuns de la mine făcu un pas spre 
fereastră. Şi atunci mi-am dat seama. Am ştiut ce voia să 
facă. 

— Backus, nu! 

Dar cuvintele mele nu l-au oprit. S-a împins cu picioarele 
în podea şi s-a aruncat prin fereastră, cu capul înainte. 
Tocul geamului era slăbit de anii de ploi şi de arşiţe care 
trecuseră peste el, aşa că fereastra a cedat mai uşor decât 
un decor de la Hollywood. Podeaua s-a umplut de cioburi şi 
de aşchii de lemn. Am fugit repede spre locul acela şi 
imediat am văzut flacăra de la gura pistolului de rezervă al 
lui Backus. Planul de rezervă. 

Am auzit două pocnituri rapide. Gloanţele au şuierat pe 
lângă mine şi s-au înfipt în tavanul din spatele meu. M-am 
adăpostit după perete şi am tras la rândul meu două focuri, 
fără să mă uit. Apoi m-am lăsat la podea, m-am târât sub 
fereastră şi am trecut de partea cealaltă a ei. Am aruncat o 
privire, dar Backus dispăruse. Pe pământ am văzut un pistol 
mic, cu doar două focuri. Arma lui de rezervă era un pistol 
micuţ. Acum era deci dezarmat, asta dacă nu avea cumva 
încă un plan de rezervă. 

— Harry, briceagul, strigă Rachel din spatele meu. 
Eliberează-mă! 

Am luat cuțitul de pe podea şi i-am tăiat repede 
legăturile. Plasticul nu opunea prea multă rezistenţă. Apoi 
m-am întors spre Thomas şi i-am pus cuțitul în mâna 
dreaptă, pentru a se putea elibera singur. 

— Imi pare rău, Ed, i-am spus eu. 

Puteam să-mi continui scuzele mai târziu. M-am întors 
din nou spre Rachel, care era la fereastră, scrutând bezna 
de afară. Luase de jos pistolul lui Backus. 

— ÎI vezi? 

Am venit lângă ea. La treizeci de metri spre stânga era 
canalul de scurgere. Chiar în momentul acela am văzut că 
puhoaiele purtau un stejar întreg. Apoi am observat o 
mişcare. L-am văzut pe Backus sărind din spatele tufişurilor 
de bougainvillea. A început să escaladeze gardul care 
separa curtea de râu. Ajunsese deja în vârf când Rachel a 
ridicat pistolul şi a tras rapid două focuri. Backus s-a 


342 


prăbuşit pe pietrişul de pe malul canalului. Dar imediat s-a 
ridicat în picioare şi a rupt-o la fugă. Nu-l nimerise. 

— Nu poate traversa râul, am spuse eu. E blocat pe 
partea asta. Se îndreaptă spre podul de la Saticoy. 

Ştiam că, dacă Backus ajunge la pod, aveam să-l 
pierdem. Putea să-l traverseze şi să dispară în cartierul din 
partea de vest a canalului sau în districtul comercial de 
lângă Desoto. 

— Eu o iau după el pe partea asta, spuse Rachel. Tu du- 
te la maşină şi încearcă să ajungi acolo înaintea lui. O să-l 
prindem la pod. 

— Am înţeles. 

Am luat-o spre uşă, pregătindu-mă să fug spre maşină 
prin ploaie. Mi-am scos telefonul mobil din buzunar şi din 
mers i l-am aruncat lui Thomas. 

— Ed, am strigat peste umăr. Cheamă Poliţia. Adu-ne 
nişte întăriri. 


42 


Rachel scoase încărcătorul din arma lui Backus şi văzu că 
acesta fusese plin înainte ca ea să tragă cele două focuri 
asupra lui. Il introduse la loc cu o mişcare bruscă şi se 
îndreptă spre fereastră. 

— Vrei să vin cu tine? întrebă Ed Thomas din spatele ei. 

Se întoarse. Văzu că Ed se eliberase. Stătea în picioare, 
cu cuțitul într-o mână, pregătit pentru orice. 

— Fă ce ţi-a spus Harry. Cheamă întăririle. 

Puse un picior pe pervaz şi sări în ploaie. Alergă pe lângă 
tufişurile de bougainvillea până găsi o spărtură şi o luă spre 
gardul dinspre râu. Puse pistolul lui Backus în toc şi se 
căţăra pe gard. Işi agăţă mâneca hainei de un ciot de pe 
coama gardului şi o sfâşie. Sări pe patul de pietriş de la o 
înălţime de aproape im metru. Se uită într-o parte şi văzu 
că nivelul apei crescuse, acum era la doar un metru de 

limita de inundație. Torentele furioase se loveau de pereţii 
de beton cu un urlet macabru. Işi luă ochii de la apă şi se 
uită de-a lungul malului. Il văzu pe Backus alergând. Era 
deja la jumătatea distanţei dintre casă şi podul de la 
Saticoy. Rachel se ridică şi o luă la fugă. Trase un foc în aer, 
ca el să se gândească la ceea ce venea după el, nu la ce l- 
ar fi putut aştepta la pod. 


Mercedesul întră în viteză în curba de la capătul podului. 
Am sărit din maşină, fără să opresc motorul, şi am luat-o 
spre pod. Am văzut-o pe Rachel alergând spre mine cu 
pistolul ridicat în aer, pe malul canalului. Dar pe Backus nu 
l-am văzut. 

Am făcut câţiva paşi în spate şi m-am uitat în toate 
direcţiile, dar tot nu l-am văzut. M-am gândit că era 
imposibil să fi ajuns la pod înaintea mea. Am fugit spre 
poarta de lângă pod, cea prin care se ajungea la malul 
canalului. Era singura alternativă. Ştiam că Backus trebuia 
să se ascundă pe undeva pe acolo. 

Am escaladat repede poarta şi am sărit pe pietriş. M-am 
ridicat, ţinând pistolul cu ambele mâini. L-am îndreptat spre 
spaţiul de sub pod. M-am lăsat pe vine şi m-am îndreptat 
spre zona întunecată de dedesubt. 

Zgomotul valurilor furioase era amplificat în spaţiul de 
sub pod. Podul se sprijinea pe patru stâlpi mari de beton. 
Backus s-ar fi putut ascunde în spatele oricăruia dintre ei. 

— Backus! am strigat eu. Dacă vrei să trăieşti, ieşi la 
vedere! Acum! 

Nimic. Doar sunetul apei. Apoi am auzit sunetul unei voci 
îndepărtate, şi întorcându-mă am văzut-o pe Rachel. Era la 
vreo sută de metri în spate. Striga ceva, dar cuvintele ei 
erau acoperite de zgomotul apei. 


Backus rătăcea prin beznă. Încerca să-şi stăpânească 
emoţiile şi să se concentreze asupra momentului. Mai 
fusese în situaţia asta. Incolţit în beznă. Supravieţuise 
atunci, avea să supravieţuiască şi acum. Important acum 

era să se concentreze asupra momentului, să-şi tragă 
forţele din întuneric. 

Işi auzi urmăritorul strigându-l pe nume. Era aproape. Era 
înarmat, dar Backus avea întunericul de partea sa. Se lipi 
cu spatele de beton şi încercă să se facă nevăzut în umbră. 
Avea să aştepte răbdător momentul potrivit şi să acţioneze. 


M-am întors de la silueta îndepărtată a lui Rachel şi m-am 
concentrat din nou asupra podului. Am înaintat, încercând 
să stau cât mai departe de pilonii de beton, cât de departe 
puteam fără să cad în torentele furioase ale canalului. Am 
depăşit primii doi piloni şi m-am uitat din nou spre Rachel. 
Acum era la doar cincizeci de metri. Incepu să-mi facă 
semne cu mâna stângă, dar tot nu înţelegeam ce voia să-mi 
transmită. 

Brusc mi-am dat seama de greşeala pe care o făcusem. 
Lăsasem cheile în contact. Backus ar fi putut să iasă pe 
cealaltă parte a podului şi să ia maşina. 

Am luat-o la fugă, sperând că aveam să ajung la timp, 
măcar să pot trage în cauciucuri. Dar greşisem în privinţa 
maşinii. Imediat cum am depăşit cel de-al treilea pilon, 
Backus a sărit pe mine, lovindu-mă zdravăn cu umărul. 
M-am prăbuşit cu el deasupra mea; amândoi alunecam pe 
pietriş spre canal. 

A încercat să-mi smulgă arma, cu ambele mâini. În 
momentul acela am ştiut că, dacă reuşea să-mi ia arma, 
totul era pierdut. M-ar fi ucis şi pe mine şi pe Rachel. Nu 
trebuia să pună mâna pe armă. 

M-a lovit cu cotul în falcă şi am simţit că strânsoarea mea 
slăbise. Am tras repede două focuri, sperând să-l nimeresc 
măcar într-un deget sau în palmă. A icnit de durere, dar a 
început să tragă cu şi mai mare putere, de parcă furia şi 
durerea l-ar fi ajutat să-şi dubleze eforturile. 

Sângele lui mi-a făcut palmele alunecoase. Simţeam că 
aveam să pierd arma. Nu mai era nicio îndoială. Era 
deasupra mea şi avea forţa unui animal încolţit. Palmele îmi 
alunecau. 

Aş fi putut să încerc să mai rezist câteva secunde, până 
când Rachel ar fi ajuns mai aproape, dar riscam să o 
condamn la o moarte sigură. 

Atunci am ales singura soluţie pe care o mai aveam. Mi- 
am înfipt călcâiele în pietriş şi am încercat să mă ridic. 
Umerii mi-au alunecat peste peretele de beton. M-am 
proptit din nou în picioare şi am repetat mişcarea. De data 
asta a fost de ajuns. Backus păru să-şi dea seama brusc de 
situaţia în care se afla. A dat drumul armei şi a încercat să 
se prindă de marginea de beton. Dar şi pentru el era prea 
târziu. Ne-am prăvălit amândoi peste margine, în apele 
negre ale canalului. 


Rachel îi văzu căzând, la doar câţiva metri de ea. Strigă 
„Nu!”, de parcă asta le-ar fi putut opri căderea. Ajunse în 
locul unde alunecaseră în torent, se uită în jos, dar nu 
distinse nimic. Apoi alergă de-a lungul marginii şi ieşi de 
cealaltă parte a podului. Nu văzu nimic. Se uită în aval, 
căutând un semn al prezenţei lor în apele învolburate. 

Apoi îl văzu pe Bosch ieşind la suprafaţă. Işi roti capul în 
toate direcţiile, de parcă ar fi vrut să vadă unde se află. Se 
lupta cu ceva pe sub apă, apoi îşi dădu seama că era vorba 
de pardesiul lui. Incerca să şi-l scoată. 

Rachel trecu în revistă canalul, dar nu văzu nicăieri capul 
ras al lui Backus. Apoi se uită din nou la Bosch pe care 
apele îl cărau departe de ea. Il văzu uitându-se spre ea. 
Ridică un braţ din apă şi-i arătă ceva. Se uită în direcţia 
indicată şi văzu Mercedesul parcat la capătul podului. Văzu 
că ştergătoarele de parbriz se mişcau şi îşi dădu seama că 
motorul era pornit, deci cheile erau în contact. 

O luă la fugă. 


Apa era rece, mai rece decât îmi imaginasem. Şi eu eram 
deja slăbit de lupta cu Backus. Mă simţeam greu în apă şi 
îmi era din ce în ce mai greu să-mi ţin capul deasupra. 
Şuvoiul părea să fie viu, părea că mă apucase cu putere şi 
mă trăgea în jos. 

Îmi pierdusem pistolul şi Backus nu se vedea nicăieri. Am 
întins braţele şi am încercat să mă poziţionez, astfel încât 
să plutesc cu ajutorul curentului până când aveam să-mi 
recapăt puterile. Până când aveam să pot să mă mişc în 
voie sau până când ajungeau ajutoarele chemate de 
Rachel. 

Mi-am amintit de băiatul acela care a căzut în râu în 
urmă cu mulţi ani. Pompieri, poliţişti, chiar şi simpli 
trecători au încercat cu toţii să-l salveze, dar niciunul n-a 
reuşit, şi el s-a dus la fund. Până la urmă, toţi cei care cad 
în vâltoare se duc la fund. 

Am încercat să-mi scot din minte imaginea asta. Mi-am 
întors palmele în jos, astfel părea că-mi pot ţine mai uşor 
capul deasupra apei. Crescuse şi viteza cu care mă târa 
curentul, dar reuşeam să-mi ţin capul la suprafaţă. Asta mi- 
a dat încredere. Am început să cred că aveam să reuşesc. 
Cel puţin pentru o vreme. Totul depindea de momentul în 
care aveau să ajungă la mine ajutoarele. M-am uitat spre 
cer. Niciun elicopter. Niciun pompier. Incă nu ajunseseră. 
Doar un imens gol cenuşiu şi ploaia care cădea. 


Operatoarea de la numărul de urgenţă îi spuse lui Rachel 
să rămână pe fir, dar aceasta nu putea să conducă repede 
şi în siguranţă şi să vorbească la telefon în acelaşi timp. 
Dădu drumul telefonului pe scaunul din dreapta, fără să 
închidă. Când ajunse la următoarea intersecţie, opri maşina 
atât de brusc, încât telefonul zbură pe podeaua maşinii, 
unde ea nu mai putea ajunge la el. Nu-i păsa. Gonea pe 
strada udă, la fiecare intersecţie uitându-se spre stânga, în 
căutarea următorului pod care traversa canalul. Când, în 
sfârşit, văzu unul, o luă în viteză spre el şi opri Mercedesul 
chiar pe banda dinspre axul drumului. Sări din maşină şi se 
duse la balustradă. Nici Bosch şi nici Backus nu se vedeau 
nicăieri. Se gândi că poate ajunsese înaintea lor. Traversă 
strada în fugă. Un motociclist care trecea în viteză o 
claxonă îndelung, dar nu-l băgă în seamă. Ajunse la cealaltă 
balustradă. 

Studie îndelung şuvoaiele de apă şi reuşi să-l zărească pe 
Bosch. Avea capul deasupra apei şi faţa în sus. Se panică. 
Oare mai era în viaţă? Sau făcea pluta, lăsând curentul să-l 
poarte mai departe. Apoi, teama îi fu rapid înlocuită cu un 
sentiment de uşurare când îl văzu făcând o mişcare bruscă, 
smucind din cap asemenea înotătorilor care voiau să-şi 
scuture apa de pe faţă. Era în viaţă, plutea la aproximativ o 
sută de metri de pod. Il vedea luptându-se să-şi modifice 
poziţia în torent. Se aplecă şi se uită spre canal. Ştia ce voia 
să facă. Voia să încerce să se prindă de unul dintre 
picioarele podului. Dacă reuşea să se agaţe de unul dintre 
acestea, putea fi scos de acolo mult mai uşor şi salvat. 

Rachel fugi înapoi la maşină şi deschise portbagajul. Se 
uită după ceva ce-i putea fi de ajutor. Dar nu văzu decât 
geanta ei şi cam atât. O aruncă nepăsătoare pe pământ şi 
ridică panoul mochetat. O maşină blocată în spatele 
Mercedesului începu să claxoneze. Rachel nici măcar nu se 
întoarse să se uite spre ea. 


M-am lovit de pilonul din mijloc al podului atât de tare, 
încât mi-am pierdut respiraţia. Am crezut că mi-am rupt 
vreo trei-patru coaste. Dar m-am ţinut bine. Ştiam că era 
singura mea şansă. M-am ţinut cu toată forţa care îmi 
rămăsese. 

Şuvoiul parcă avea braţe puternice, cu gheare. Le 
simţeam trecând pe lângă mine. Mii de braţe care mă 
împingeau, trăgeau de mine, încercau să mă tragă înapoi în 
torentul întunecat. Un val de apă se sparse de mine şi 
aproape că mă acoperi. Cu braţele de-o parte şi de alta a 
pilonului am încercat să mă caţăr pe betonul alunecos, dar 
de fiecare dată când reuşeam să urc câţiva centimetri, 
braţele acelea mă apucau şi mă trăgeau înapoi. Mi-am dat 
seama repede că tot ce puteam face era să mă ţin de pilon. 
Şi să aştept. 

În timp ce tineam în braţe pilonul de beton, gândul mi-a 
zburat la fiica mea. Mi-am imaginat-o implorându-mă să mă 
ţin bine, spunându-mi să supraviețuiesc pentru ea. Imi 

spunea că oriunde aş fi fost şi orice aş fi făcut, ea tot avea 
nevoie de mine. Chiar şi în momentul acela ştiam că nu era 
decât o iluzie, dar am simţit că mă linişteşte. Că-mi dă 
puterea să merg mai departe. 


Dedesubtul mochetei erau câteva scule şi roata de 
rezervă, nimic care să poată fi folosit în situaţia actuală. 
Apoi, sub roata de rezervă, văzu prin găurile jantei nişte 
cabluri negre şi roşii. Erau cabluri de alimentare electrică în 
caz de urgenţă. A ridicat roata şi a aruncat-o pur şi simplu 
pe drum. A luat cablurile şi a traversat din nou în fugă 
drumul, obligând o maşină să frâneze brusc şi să derapeze. 

Odată ajunsă la balustradă, se uită spre râu, dar nu-l 
văzu imediat pe Bosch. Apoi se uită în jos şi îl văzu agăţat 
de pilonul podului, luptându-se cu şuvoaiele de apă. Avea 
mâinile şi degetele zgăriate şi pline de sânge. Se uită spre 
ea şi i se păru că distinge un zâmbet pe faţa lui, de parcă ar 
fi vrut să-i spună că totul avea să fie bine. 

Nu prea era sigură cum să procedeze în continuare. 
Aruncă un capăt al cablului peste marginea balustradei. 
Cablul era mult prea scurt. 

— La dracu'! 

Ştia că trebuia să se apropie. Pe una dintre părţile 
podului trecea o conductă. Ştia că, dacă ar fi ajuns pe 
conducta aceea, ar fi putut să mai scurteze cu aproape doi 
metri distanţa dintre ea şi Bosch. Ar fi putut fi suficient. 

— Cucoană, eşti bine? 

Se întoarse. Văzu un bărbat în mijlocul străzi. Se ferea de 
ploaie cu o umbrelă. Traversase podul pe jos. 

— E un bărbat acolo jos, în râu! Sună la urgenţe! Ai 
telefon mobil? Sună la urgenţe! 

Bărbatul scoase un telefon mobil din buzunarul hainei. 
Rachel se întoarse spre balustradă şi începu să se caţere pe 
ea. 

Asta fusese partea cea mai uşoară. Escaladarea 
balustradei şi coborâtul pe conductă aveau să fie nişte 
manevre riscante. Îşi puse cablurile în jurul gâtului şi întinse 

încet un picior în jos, spre conductă, apoi pe celălalt, după 
care se lăsă uşor să alunece cu câte un picior de o parte şi 
de alta a conductei, încălecând-o ca pe un cal. 

Işi dădu seama că de data asta cablurile aveau să ajungă 
la Bosch. Incepu să le lase în jos, spre el. Bosch întinse 
mâna spre ele. Dar, chiar când le apucă, în apă apăru un 
vârtej de culoare, iar Bosch fu lovit de ceva şi desprins de 
pilon. In momentul acela Rachel îşi dădu seama că, de fapt, 
Backus, viu sau mort, era lucrul care-l lovise pe Bosch. 

Nu fusese pregătită pentru asta. Când Bosch fusese lovit 
nu dăduse drumul şi cablurilor. Dar greutatea lui, la care se 
adăuga şi greutatea lui Backus şi forţa torentului, erau prea 
mult pentru ea. Celălalt capăt al cablurilor îi fu smuls din 
mână şi dispăru în apa de sub pod. 

— Vin! Sunt pe drum! 

Işi ridică privirea spre bărbatul cu umbrelă, care venise 
lângă balustradă. 

— E prea târziu, spuse ea. S-a dus. 


Eram slăbit, dar Backus era şi mai slăbit ca mine. 
Simţeam că nu mai avea forţa pe care o arătase în lupta de 
pe malul canalului. Reuşise să mă smulgă de pe pilonul 
podului pentru că nu-l văzusem venind şi pentru că se 
aruncase asupra mea cu toată greutatea corpului. Dar 
acum se agăța de mine asemenea unui om care se îneacă, 
încercând să supravieţuiască. 

Ne-am rostogolit prin apă, scufundându-ne. Am încercat 
să deschid ochii, dar apa era prea întunecată pentru a 
putea distinge ceva. L-am lovit de fundul betonat al 
canalului, apoi am trecut în spatele lui. In mână încă mai 
aveam cablul electric. | l-am înfăşurat în jurul gâtului, o 
dată şi încă o dată, până când şi-a luat mâinile de pe mine 
şi şi l-a dus la gât. Plămânii îmi ardeau. Aveam nevoie de 
aer. L-am împins într-o parte şi m-am îndreptat spre 
suprafaţă. A făcut o ultimă încercare, vrând să mă apuce de 
glezne, dar am reuşit să îl lovesc şi să mă eliberez. 

În ultimele momente Backus îl văzu pe tatăl său. Deşi 
mort de mult şi incinerat, părea viu. Avea aceiaşi ochi duri 
pe care şi-i amintea. Işi ţinea o mână la spate, de parcă 
ascundea ceva. Cu cealaltă mână îi făcea semn fiului său să 
se apropie. Să vină acasă. 

Backus zâmbi, apoi râse. Apa îi năvăli în gură şi în 
plămâni. Nu se panică. O primi cu plăcere. Ştia că avea să 
se nască din nou. Avea să se întoarcă. Ştia că răul nu poate 
dispărea niciodată definitiv. Se muta dintr-un loc în altul şi 
aştepta. 


Am ieşit la suprafaţă şi am tras cu putere aer în piept. 
M-am învârtit în apă, căutându-l pe Backus, dar nu l-am 
văzut. Scăpasem de el, dar nu şi de ape. Eram extenuat. 
Imi simţeam braţele atât de grele în apă, încât abia mi le 
putem aduce la suprafaţă. M-am gândit din nou la băieţelul 
acela, la cât de speriat trebuie să fi fost, singur în voia 
torentului furios. 

Am văzut în faţă că respectivul canal se vărsa în albia 
râului. Confluenţa nu era la mai mult de cincizeci de metri 
în amonte. Acolo râul era mai lat, mai puţin adânc şi mai 
violent. Dar în albia principală, malurile betonate erau 
înclinate, aşa că aveam măcar şansa să ies pe picioarele 
mele, dacă reuşeam cumva să îmi încetinesc viteza şi să 
mă agăţ de ceva. 

Mi-am coborât privirea şi am încercat să mă apropii cât 
mai mult de peretele canalului, fără să fiu aruncat în el. 
Apoi am văzut o altă cale de salvare. Copacul pe care-l 
văzusem în canal de la fereastra casei lui Turrentine era la 
o sută de metri în faţa mea, în canalul principal. Probabil că 
se prinsese cumva în pilonii podurilor, altfel nu l-aş fi putut 
ajunge din urmă. 

Cu ultimele puteri am început să înot în direcţia 
curentului. Am prins viteză şi m-am îndreptat în direcţia 
copacului. Ştiam că-l puteam folosi drept plută. Puteam să 
merg pe el până la Pacific dacă era nevoie. 

Rachel pierdu râul din vedere. Străzile pe care o luase Q 
îndepărtaseră de canal şi până la urmă îl pierduse. Ar fi 
putut ajunge din nou la el. Maşina avea un GPS, dar ea nu 
ştia să-l folosească şi nici nu credea că ar fi găsit semnalul 
satelitului pe vremea asta. Trase pe dreapta şi lovi furioasă 
volanul cu palma. Simţea că-l abandonase pe Harry, că, 
dacă se îneca, n-ar fi fost decât vina ei. 

Atunci auzi elicopterul. Zbura la joasă altitudine şi cu 
viteză mare. Se aplecă pentru a se putea uita în sus pe 
geamul portierei, dar nu reuşi să vadă nimic. leşi în ploaie şi 
făcu câteva cercuri pe stradă uitându-se în sus. Nici de data 
asta nu reuşi să vadă nimic, deşi auzea foarte clar zgomotul 
turbinelor. 

Probabil că erau echipele de salvare, se gândi ea. Cine 
altcineva ar mai fi riscat să zboare pe o astfel de vreme? 
Reperă direcţia din care venea sunetul şi sări înapoi în 
Mercedes. O luă pe prima stradă la dreapta şi urmări 
zgomotul. Mergea cu geamul lăsat, ploaia pătrundea în 
maşină, dar ei nu-i păsa. Era atentă la sunetul elicopterului 
care se auzea în depărtare. 

Nu după multă vreme îl zări. Se ţinu după el, apoi, când 
ajunse pe Bulevardul Reseda o luă la dreapta din nou şi 
văzu că era vorba, de fapt, de două elicoptere, unul care 
zbura jos şi un altul deasupra lui. Pe niciunul nu se vedeau 
siglele vreunui post de radio sau televiziune. Erau doar 
simbolurile Departamentului de Poliţie din Los Angeles. 

In faţă era un pod. Rachel văzu că pe el maşinile se 
opriseră şi oamenii ieşeau afară în ploaie şi alergau spre 
balustradă. Toţi se uitau în jos, spre râu. 

Rachel opri la rândul ei maşina şi făcu la fel. Se grăbi 
spre balustradă şi ajunse chiar la timp pentru a vedea 
operaţiunile de salvare. Bosch era prins într-un ham galben 
şi era ridicat cu un cablu de pe trunchiul unui copac care se 
agăţase de ceva acolo unde râul se lărgea, albia lui 
ajungând la cincizeci de metri lăţime. 

În timp ce era ridicat în elicopter, Bosch privea în torentul 
de dedesubt. La puţină vreme după aceea, copacul fu luat 

de vâltoare, prinse viteză şi îşi rupse crengile în pilonii 
podului. 

Rachel urmări alături de cei de la echipele de salvare 
cum îl ridică pe Bosch în elicopter. Numai după ce îl văzu 
înăuntru, în siguranţă, îşi luă privirea de la el. Şi asta doar 
când o parte dintre cei de pe pod începură să strige şi să 
gesticuleze spre râu. Se uită în jos şi văzu despre ce era 
vorba. Trupul unui alt bărbat apăruse în apă. Dar pentru 
bărbatul respectiv nu mai era nevoie de operaţiuni de 
salvare. Plutea cu faţa în jos, cu braţele desfăcute şi cu 
trupul ţeapăn. În jurul corpului şi al gâtului erau înfăşurate 
nişte cabluri electrice, negre şi roşii. Craniul lui ras arăta ca 
o minge pe care un copil o aruncase în râu. 

Cel de-al doilea elicopter urmărea cadavrul de la 
înălţime, aşteptând să se agaţe şi el în ceva asemănător 
copacului, altfel extragerea lui ar fi fost prea riscantă. De 
data asta, nu era nicio grabă. 

Curentul se înteţea la trecerea printre pilonii podului, 
astfel că trupul inert fu întors pe partea cealaltă. Chiar 
înainte să dispară sub pod, Rachel reuşi să vadă faţa lui 
Backus. Sub pelicula subţire de apă ochii îi erau deschişi. | 
se păru că se uită drept la ea. 


Acum mulţi ani, când eram în armată, în Vietnam, am 
fost rănit într-un tunel. Am fost scos de acolo de camarazii 
mei şi urcat într-un elicopter, care m-a dus înapoi la tabăra 
de bază. Imi amintesc că în momentul în care elicopterul s- 
a ridicat, am simţit o uşurare care a eclipsat total durerea 
provocată de rană şi starea de epuizare care 
mă+cuprinsese. 

La fel m-am simţit şi în ziua aceea când am fost scos din 
râu. Am avut, cum se spune, o senzaţie de deja vu. 
Reuşisem. Supravieţuisem. Scăpasem din ghearele răului. 
Am zâmbit, în timp ce un pompier cu o cască de protecţie 
pe cap, m-a înfăşurat într-o pătură. 

— Te ducem la spital, pentru un control de rutină, a ţipat 
el, încercând să acopere urletul turbinei şi vuietul ploii. 
Ajungem în zece minute. 

Mi-a făcut semn că totul era în regulă şi i-am răspuns la 
fel. Atunci am văzut că degetele îmi erau de un alb vineţiu 
şi că tremuram, poate nu numai de frig. 

— Îmi pare rău pentru prietenul tău, ţipă pompierul. 

Am văzut că se uita în jos printr-un panou de sticlă din 
partea de jos a uşii pe care tocmai o închisese. M-am 
aplecat şi m-am uitat şi eu. In apa de dedesubt, l-am văzut 
pe Backus. Plutea cu faţa în sus, şerpuind în direcţia 
curentului. 

— Mie nu-mi pare rău, am spus eu, însă nu îndeajuns de 
tare pentru a putea fi auzit. 

M-am întins din nou pe bancheta pe care mă pusese. Am 
închis ochii şi am salutat cu o mişcare uşoară a capului 
imaginea partenerului meu din umbră, Terry McCaleb, care 
zâmbea de pe puntea bărcii sale. 

Două zile mai târziu, cerul s-a limpezit şi oraşul a început 
să se usuce şi să iasă la lumină. In Malibu şi Topanga, 
fuseseră alunecări de teren. Autostrada de pe coastă nu 
avea decât două benzi pe sens practicabile, o situaţie care 
nu avea să poată fi remediată prea curând. In Hollywood 
Hills, străzile mai joase fuseseră inundate. O casă de pe 
Fareholm Drive o luase la vale şi lăsase pe drumuri o fostă 
vedetă de film. Furtuna făcuse două victime - un jucător de 
golf, care hotărâse în mod inexplicabil să joace câteva 
mingi între reprizele de ploaie şi fusese lovit de un fulger, 
chiar când se pregătea de o lovitură, şi Robert Backus, 
criminalul în serie. Poetul era mort, asta spuneau crainicii 
de la ştiri şi titlurile ziarelor. Trupul lui Backus fusese 
pescuit din râu la Barajul Sepulveda. Cauza morţii: înec. 

S-a calmat şi marea, aşa că am luat feribotul de 
dimineaţă până la Catalina, să mă întâlnesc cu Graciela 
McCaleb. Am închiriat o maşinuţă de golf şi am mers până 
la casa lor. Mi-a răspuns, m-a invitat înăuntru şi m-a 
prezentat familiei. L-am cunoscut pe Raymond, băiatul 
adoptat, şi pe Cielo, fetiţa despre care-mi povestise Terry. 
Întâlnirea cu ea m-a făcut să-mi fie dor de fata mea şi mi-a 
amintit despre vulnerabilitatea care avea să apară în viaţa 
mea. 

Casa era plină de cutii, iar Graciela îmi explică faptul că 
din cauza furtunii îşi amânase mutarea pe continent. Dar 
peste doar o zi toate lucrurile aveau să fie încărcate pe o 
barjă şi duse de cealaltă parte a portului, unde aveau să fie 
preluate de un camion. Voia să plece cât mai repede de pe 
insulă, departe de amintirile pe care le avea aici. 

Ne-am aşezat la masa de pe verandă, ca să putem vorbi 
fără să fim auziţi de copii. Casa era situată într-o locaţie 
foarte frumoasă, de pe verandă se vedea întregul port 
Avalon. Era greu de crezut că îşi dorea să plece de aici. Se 
vedea şi The Following Sea. Am observat că era cineva pe 
punte şi că unul dintre chepenguri era deschis. 

— Cel de acolo, de jos, e Buddy? 

— Da, se pregăteşte să mute barca. Cei de la FBI au 
adus-o înapoi ieri, fără să ne anunţe înainte. Le-aş fi spus să 
o ducă la Cabrillo. Acum trebuie să facă Buddy chestia asta. 

— Şi ce-o să facă el cu ea acolo? 

— O să continue afacerea cu dusul clienţilor la pescuit. O 
să-i ia pe clienţi de acolo şi o să-mi plătească chirie pe 
barcă. 

Am dat din cap. Mi se părea un plan destul de bun. 

— N-aş fi câştigat prea mult dacă aş fi vândut-o. Şi, nu 
ştiu, Terry a muncit foarte mult la barca asta. Mi s-ar fi 
părut ciudat să o vând unui străin. 

— Inţeleg. 

— Ştii, ai putea să pleci înapoi cu Buddy, să nu mai 
aştepţi după feribot. Dacă vrei. Dacă nu te-ai săturat de 
Buddy. 

— Nu, Buddy e un om de treabă. Chiar îmi place de 
Buddy. 

Am rămas tăcuţi câteva momente. Simţeam că nu 
trebuie să-i explic nimic despre caz. Vorbisem la telefon - 
pentru că voisem să-i spun despre ce era vorba, înainte să 
audă de la ştiri - şi apoi toată povestea fusese prezentată 
pe larg de ziare şi de televiziuni. Ştia toate detaliile, atât 
cele mici, cât şi pe cele mari. Nu prea mai aveam ce să-i 
spun despre asta, dar m-am gândit că trebuia să o vizitez. 
Totul începuse cu ea. Mă gândeam că tot cu ea trebuia să 
se încheie. 

— Mulţumesc pentru tot ce ai făcut, spuse Graciela. Eşti 
bine? 

— Sunt bine. Am câteva zgârieturi şi vânătăi, căpătate în 
canal. A fost o chestie dură. 

Am zâmbit. Singurele răni vizibile erau câteva julituri pe 
degete şi o zgărietură deasupra sprâncenei stângi. 

— Dar îţi mulţumesc că m-ai sunat. Mă bucur c-am avut 
ocazia asta. De asta am venit, să-ţi mulţumesc şi să-ţi urez 
noroc în tot ce vrei să faci. 

Uşa glisantă se deschise şi pe verandă apăru o fetiţă care 
ducea în braţe o carte. 

— Mami, îmi citeşti din asta acum? i 

— Acum stau de vorbă cu domnul Bosch. ţi citesc puţin 
mai târziu, bine? 

— Nu, vreau să-mi citeşti acum. 

Fetiţa o privi de parcă era vorba de o problemă de viaţă 
şi de moarte. Faţa i se încreţi, fiind gata să izbucnească în 
plâns. 

— Nu-i nimic, am spus eu. Şi a mea e la fel. Poţi să-i 
citeşti. 

— E cartea ei preferată. Terry îi citea din ea aproape în 
fiecare seară. 

O luă în braţe pe fetiţă şi îi luă cartea din mână. Am văzut 
că era aceeaşi carte pe care Eleanor o cumpărase pentru 
fata mea, „Ziua cea mare a lui Billy”, cu maimuța care 
primea medalia de aur pe copertă. Exemplarul lui Cielo era 

mai uzat, cu marginile roase de atâta răsfoit. Coperta 
fusese ruptă în două locuri şi lipită cu scotch. 
Graciela o deschise şi începu să citească: 

— Într-o zi frumoasă de vară, în cortul mare din 
Ringlingville a avut loc Olimpiada animalelor de circ. Toate 
animalele de la toate circurile primiseră zi liberă şi 
participau la diverse concursuri din cadrul Olimpiadei. 

Am observat că Graciela îşi schimbase vocea şi citea 
povestea pe un ton entuziast şi febril. 

— Toate animalele se aliniaseră lângă tabela de lângă 
biroul domnului Farnsworth. Pe tabelă era afişată lista 
întrecerilor. Erau acolo curse, întreceri pe echipe şi multe 
alte concursuri. Animalele mari s-au postat cel mai aproape 
de tabelă şi au acoperit-o pentru ca ceilalţi să nu o poată 
vedea. O maimuţică s-a strecurat printre picioarele unui 
elefant, apoi s-a căţărat pe spatele pachidermului, ca să 
vadă şi ea lista. Billy Bing reuşi s-o vadă şi zâmbi. Era acolo 
un concurs care se numea cursa de o sută de metri, şi ştia 
că el se pricepea foarte bine să fugă. 

N-am auzit restul poveştii. M-am ridicat, am mers lângă 
balustradă şi m-am uitat spre port. Dar nici portul nu l-am 
văzut. Mintea mea era prea ocupată pentru lumea 
exterioară. Era plină de idei şi de sentimente contradictorii. 
Mi-am dat seama că William Bing, numele pe care Terry 
McCaleb îl scrisese pe coperta interioară a dosarului 
aceluia, aparţinea, de fapt, unei maimuțe. Şi atunci am 
realizat că povestea nu se terminase, nici pe departe. 

Rachel trecu pe la mine în ziua aceea. Abia ajunsesem 
acasă după ce terminasem de completat hârtiile pe care mi 
le dăduse Kiz Rider la Centrul Parker şi ascultam un mesaj 
de la Ed Thomas. Imi mulțumea pentru că-i salvasem viaţa, 
dar, de fapt, eu eram cel care îi datoram scuze pentru că 

nu-l avertizasem la timp. Mă simţeam încă vinovat pentru 
chestia asta şi mă gândeam chiar să sun la librărie, când a 
ciocănit Rachel la uşă. Am invitat-o înăuntru şi după aceea 
am ieşit pe balconul din spate. 

— Oau! Ce privelişte frumoasă! 

— Da, şi mie îmi place. 

l-am arătat în stânga, unde se vedea un cot al râului, în 
spatele studiourilor Warner Bros. 

— Vite-l acolo, marele râu Los Angeles. 

Miji ochii şi reuşi într-un final să-l zărească. 

— Strâmtorile. Arată destul de anemice, acum. 

— Animalul se odihneşte. Se va întoarce la următoarea 
furtună. 

— Cum te simţi, Harry? 

— Bine. Mai bine. Am dormit foarte mult. Mă mir că eşti 
încă în oraş. 

— Ei bine, mi-am luat şi eu câteva zile libere. De fapt, îmi 
caut un apartament. 

— Pe bune? 

M-am întors cu spatele la balustradă, ca să mă pot uita 
doar la ea. 

— Sunt destul de sigură că toată chestia asta o să fie 
salvarea mea, că o să scap din South Dakota. Nu ştiu unde 
or să mă repartizeze, dar eu o să cer să vin la LA. Sau cel 
puţin aşa aveam de gând, asta până când am văzut ce 
chirii sunt pe aici. În Rapid City plătesc cinci sute cincizeci 
pe lună pentru un apartament frumuşel, într-o zonă sigură. 

— Dacă vrei, poţi să-ţi găsesc şi aici ceva cu cinci sute 
cincizeci pe lună, dar sunt sigur că n-o să-ţi convină locaţia. 
Şi probabil că va trebui să înveţi şi o limbă străină. 

— Nu, mulţumesc. Mă ocup eu. Deci, ce-ai mai făcut? 

— Doar am venit de la Centrul Parker. Mi-am depus 
actele. Mă întorc în poliţie. 

— Asta înseamnă că aici se termină colaborarea noastră. 
Din câte am auzit eu, cei din poliţia din Los Angeles nu 
vorbesc cu cei din FBI. 

— Da, există un zid între ele. Dar au mai fost cazuri când 
zidul a căzut. Chiar am prieteni la Birou. Dacă-ţi vine să 
crezi. 

— Te cred, Harry. 

Am observat că începuse din nou să-mi spună pe numele 
mic. M-am întrebat dacă asta însemna că relaţia noastră se 
sfârşise. 

— Deci, am spus eu, când ai aflat despre McCaleb? 

— La ce te referi? Ce să aflu? 

— Vreau să spun când ai aflat că Backus nu l-a ucis? Că 
s-a sinucis. 

Îşi puse ambele mâini pe balustradă şi se uită în vale. Nu 
se uita la ceva anume, acolo jos. 

— Harry, despre ce vorbeşti? 

— Am aflat cine este William Bing. Este o maimuţă dintr- 
o carte pentru copii, cartea preferată a fetiţei lui. 

— Şi? Ce importanţă are asta? 

— Asta înseamnă că s-a internat într-un spital din Las 
Vegas sub un nume fals. Era ceva în neregulă cu el, Rachel. 
Ceva dinăuntru. Mi-am atins mijlocul pieptului. Poate că se 
ocupa de cazul ăsta, poate că nu. Dar ştia că ceva nu era în 
regulă, aşa că s-a dus la spital pentru investigaţii, dar a 
făcut totul în secret. Nu voia ca soţia lui sau altcineva din 
familia lui să afle. Aşa că l-au consultat şi i-au dat vestea 
proastă. Şi ce-a de-a doua lui inimă avea să aibă soarta 
primeia. Cardio... mio... cum îi spune. Adică era pe moarte. 
Avea nevoie de o inimă nouă, altfel avea să moară. 

Rachel scutură din cap, de parcă spuneam prostii. 

— Nu ştiu de unde ştii tu toate chestiile astea, dar n-ai 
cum să ai... 

— Ascultă, ştiu ceea ce ştiu. Şi ştiu că deja îşi consumase 
cam toată asigurarea medicală şi că dacă s-ar fi trecut pe 
listă pentru un alt transplant de inimă ar fi pierdut tot, casa, 
maşina, barca, tot. Totul în schimbul unei inimi noi. 

Am făcut o pauză, apoi am continuat cu o voce mai 
calmă. 

— Nu voia asta. În acelaşi timp, nu voia nici ca familia lui 
să-l vadă murind. Şi nici nu-i prea convenea ideea că o 
persoană trebuia să moară pentru ca el să poată trăi. 
Trecuse deja o dată prin asta. 

M-am oprit din nou, să văd dacă protestează, să văd dacă 
încearcă să mă contrazică. De data aceasta însă rămase 
tăcută. 

— Singurul lucru care-i mai rămăsese, era asigurarea 
făcută pe numele soţiei lui şi pensia. Şi voia ca astea să-i 
rămână ei. Aşa că şi-a schimbat singur pilulele. Sub scaunul 
din maşina lui am găsit un bon de la un magazin de 
produse naturiste. Am sunat acolo astăzi de dimineaţă 
pentru a verifica dacă vând cumva pudră de cartilagiu de 
rechin. Vând. Şi-a schimbat singur pilulele şi a continuat să 
le ia. S-a gândit că atâta vreme cât se prefăcea că totul se 
desfăşoară normal, n-avea să aibă loc nicio autopsie şi totul 
avea să se rezolve. 

— Dar nu s-a rezolvat, nu-i aşa? 

— Nu, dar şi pentru asta avea un plan de rezervă. Tocmai 
de aceea a aşteptat cursa aceea mai lungă. Voia să moară 
pe barcă, în larg. Voia să moară în apele teritoriale, care 
sunt sub jurisdicţia organelor federale. Spera că avea să se 
afle ceva, colegii lui de la Birou aveau să aibă grijă de tot 
pentru el. Singura problemă cu marele lui plan a fost că 
habar n-avea de existenţa Poetului. Habar n-avea că 
soţia lui avea să vină la mine sau că nişte rânduri scrise pe 
coperta unui dosar aveau să ducă la tot ce s-a întâmplat. 

Am clătinat din cap. 

— Ar fi trebuit să-mi dau seama. Chestia cu schimbatul 
medicamentelor nu era stilul lui Backus. Prea complicat. 
Chestiile complicate sunt, de obicei, opera cuiva din 
interior. 

— Dar amenințările la adresa familiei? Chiar dacă ştia sau 
nu că era vorba de Backus, ştia că o persoană îi ameninţa 
familia. Primise fotografiile acelea - cineva îi urmărea 
familia. Spui că a dat colţul şi şi-a lăsat familia de izbelişte, 

expusă riscurilor? Nu pare un gest pe care l-ar fi făcut acel 
Terry McCaleb pe care l-am cunoscut eu. 

— Poate că se gândea că astfel pune capăt primejdiei. 
Amenințarea împotriva familiei îl avea pe el ca şi ţintă. 
Dacă el dispărea, dispărea şi ameninţarea. 

Rachel dădu din cap, dar nu pentru a-mi confirma 
supoziţiile. 

— Înşiruirea asta a faptelor este cel puţin interesantă, 
Harry. Asta pot să-ţi spun. Dar de ce crezi tu că noi ştiam 
de chestia asta, că eu ştiam de chestia asta? 

— Oh, ştiai. Modul în care mi-ai răspuns la întrebările 
despre William Bing, de exemplu. Dar, mai ales, modul în 
care ai acţionat în casă alaltăieri. Când îl ameninţam cu 
pistolul pe Backus era pe punctul de a spune ceva despre 
Terry şi tu l-ai întrerupt. Ai început să vorbeşti tu în locul lui. 
Cred că tocmai voia să-mi spună că nu-l ucisese el pe Terry. 

— Oh, da, un ucigaş care nu-şi recunoaşte una dintre 
victime. E o chestie foarte neobişnuită. 

Sarcasmul ei mi se părea mai degrabă o manevră 
defensivă. 

— De data asta chiar ar fi fost neobişnuită. Acum nu se 
mai ascundea. Dăduse cărţile pe faţă şi dacă ar fi fost reală, 
şi-ar fi asumat-o. Ştiai chestia asta şi tocmai de acea l-ai 
întrerupt. Ştiai că urma să nege. 

Se îndepărtă de balustradă şi se aşeză în faţa mea. 

— Bine, Harry, crezi că le ştii pe toate. Ai găsit o mică 
sinucidere tristă între toate crimele astea. Ce-ai de gând să 
faci? Vrei s-o anunţi lumii întregi? Singura consecinţă ar fi 
că i-ai lăsa familia fără bani. Asta vrei? Poate o să primeşti 
şi tu o parte, ca recompensă pentru că i-ai dat de gol? 

A fost rândul meu să mă întorc spre balustradă. 

— Nu, nu vreau asta. Doar că nu-mi place să fiu minţit. 

— Oh, înţeleg. Toată chestia asta nu e despre Terry. E 
despre noi doi, nu-i aşa? 

— Nu ştiu despre ce e, Rachel. 

— Ei bine, când o să-ţi dai seama, anunţă-mă şi pe mine, 
bine? Veni brusc lângă mine şi mă sărută cu putere pe 

obraz. La revedere, Bosch. Poate ne mai vedem după ce mi 
se aprobă transferul. 

Nu m-am întors s-o privesc plecând. l-am ascultat paşii 
furioşi pe podeaua balconului, apoi pe parchetul de arțar 
din casă. Am auzit uşa de la intrare trântindu-se cu o 
finalitate pe care am simţit-o reverberând prin mine, 
asemenea unui glonţ. 

Am rămas pe balcon, cu coatele pe balustradă, multă 
vreme după plecarea lui Rachel. Părerea mea era că n- 
aveam s-o mai văd niciodată, indiferent dacă se transfera la 
Los Angeles sau nu. Mă simţeam de parcă pierdusem ceva. 
Mă simţeam de parcă îmi fusese luat un lucru bun, înainte 
să-mi dau seama cât de bun putea să fie. 

Am încercat să mi-o scot din minte pentru puţină vreme. 
Şi pe ea, şi pe Terry McCaleb. M-am uitat la oraş şi m-am 
gândit că era frumos. Ploaia curăţase cerul, puteam să văd 
până în San Gabriels şi până la piscurile acoperite de 
zăpadă de dincolo de el. Aerul părea la fel de curat şi de 
pur, ca şi cel pe care îl respiraseră Gabrielenos şi preoţii 
acum atâţia ani. Mi-am dat seama ce văzuseră la locul ăsta. 
Era genul acela de zi pe care îţi puteai construi viitorul. 

